<header data-type="book">
<h1>彤園醫書·婦人科</h1>
<dl class="元資料">
<div><dt>作者</dt><dd>鄭玉壇</dd></div>
<div><dt>朝代</dt><dd>清</dd></div>
<div><dt>年份</dt><dd><data value="1795">公元1795年</data></dd></div>
</dl>
</header>

<h1>卷一</h1>

<h2>婦科總括</h2>
<p>婦人諸病本與男子無異，故同其治法也。其異乎男子者，惟調經、經閉、崩漏、帶下、積聚、癥瘕、嗣育、種子、胎前、產後、乳疾、前陰等症，治不相同耳。是集，折衷群書，分門別類，脈證方法，悉歸中正，而又採輯諸家可相發明者附焉。業是科者，必先熟讀初集《大方脈》書，以明其陰陽表裡、寒熱虛實、七情六淫、五運六氣之理，然後玩味此編，自有豁然貫通之妙矣。</p>

<h2>四診例言</h2>
<p>寇宗奭曰：寧治十男子，莫治一婦人。謂婦女之病多不易治也。蓋以婦女幽居情郁，愛憎憂忿，多疑多忌，性執偏拗。診時又不令醫人觀形望色，聞聲問病，富貴之家居幃幔之中，且復以帕蒙手，既不能行望聞之聖神，又不能盡切脈之巧，則惟恃乎詳問，問之覺繁，反謂醫學不精，往往並藥不信。不知問非易事，非精於醫者必不能問也。夫望聞問切四者欲去其三，即是神醫亦無由施其術，此古今之通患，謂之曰不易治，不誠然哉。</p>
<p>要之欲診婦人之病，當先問其經期與有無妊娠，然後切脈以參合之。若不詳細問明，只憑脈中分辨，倘一時脈症乖違，界在疑似，用藥誤觸之，多變生逆症，豈不昧其病之所因哉。但婦女含羞，醫者不便瑣問，惟靠其姑嫜保母，預先詰問原因，醫者問之，盡言毋隱。</p>

<h2>四言要訣</h2>

<h3>月經常異</h3>
<p>婦女月經，上合太陰，下應海潮，三旬一行，不先不後，是為常經。亦有並月，兩月一行。三月一下，謂之居經。亦有避年，一年一行。一生不下，謂之暗經。亦有垢胎，受孕常行。上行吐衄，是為逆經。已斷復來，多因血盛。妊娠是下，漏胎可驚。</p>

<h3>先期後期</h3>
<p>血為熱迫，先期而行。實熱多血，穢濁紅深。虛熱血少，氣腥色清。血因氣滯，後期而行。氣實瘀壅，塊多脹疼。氣虛滯澀，血少光瑩。少而紫赤，仍以熱論。血多無熱，止血為君。胞虛寒病，過期不行。小腹冷痛，宜大溫經。風寒寒濕，又以類分。</p>

<h3>血色氣穢</h3>
<p>經行常度，正紅為珍。熱滯深赤，寒虛淡清。淺紅淡白，氣血虛形。深紅紫黑，燥火化生。紫塊稠黏，熱聚瘀停。米泔豆汁，濕鬱釀成。濕熱腐化，臭氣難聞。濕瘀寒化，澄冷氣腥。紫黑色暗，兼見寒症。亦主寒凝，紫黑色亮。兼見熱症，熱結是真。</p>

<h3>逆經錯經帶下</h3>
<p>傷陽吐衄，傷陰下崩。血多熱減，血少熱停。經前吐衄，實熱上乘。經後崩衄，餘熱宜清。經之前後，帶或兼行，濕熱臭濁，濕瘀腥清。若成內潰，膿血雜呈，臟腑敗氣，淋漓不停。</p>

<h3>經行寒熱身痛</h3>
<p>經前發熱，血蓄熱深。經後發熱，血虛熱平。血熱宜解，夾表宜清。脾虛肝熱，要調兩經。時熱外感，潮熱內生。惡寒發熱，身痛宜分。脹痛無汗，榮衛表深。有汗不脹，氣血虛疼。</p>

<h3>經行腹痛吐瀉</h3>
<p>經後腹痛，氣血虛因。經前腹痛，氣血交凝。滯血多脹，滯氣多疼。胃虛嘔吐，涎飲稀澄。若吐食物，食積滯生。脾寒虛瀉，鴨溏糞清。渴瀉肌熱，熱以虛論。或夾痰食，隨症調停。</p>

<h3>經閉血枯勞嗽</h3>
<p>客寒經閉，石瘕可徵，狀如懷子，月事不行。若熱迫肺，咳嗽頻頻，心氣不降，肺勞乃名。血虧乾瘦，風消物形，食少虛喘，轉為息賁。血枯脫血，肌熱骨蒸，不嗽只虛，久嗽勞成。</p>

<h3>經水已斷復行</h3>
<p>七七應斷，月水仍行，審其內外，無他病形，是血有餘，聽之勿驚。或三五載，已斷復行，必有邪干，審症調停。</p>

<h3>室女經來復止</h3>
<p>二七經動，復止不行，避年並月，必無病形。形若消瘦，血枯乾經。經閉咳嗽，食少骨蒸，日久失治，童勞乃成。</p>

<h3>師尼寡婦經閉</h3>
<p>師尼室寡，異乎常治。經閉愆期，脈中可試。弦出寸口，情欲未遂，錯雜難名，血凝氣滯。和肝理脾，開鬱調氣。</p>
<p>編為要訣，以便記誦，脈證方法，詳列於後。</p>

<h2>調經大旨</h2>

<h3>天癸月經之原</h3>
<p>先天天癸，謂腎間之動氣，乃稟自父母，資其始也。後天精血，謂水穀之所化，得之形成之後，資其生也。經曰：女子一七而腎氣動，謂腎間動氣盛也。二七而天癸至，謂先天癸水中之動氣至於女胞中也。沖為血海，任主胞胎，衝任皆起於胞中，所以任脈通，太衝脈盛，月事以時下，故能有子。</p>

<h3>婦人不孕之故</h3>
<p>女子不孕，因傷其衝任也。經曰：二七而天癸至，任脈通，太衝脈盛，月事以時下，故能有子。若為三因之邪傷其衝任之脈，則有月水不調、帶下、崩漏等症。或因宿血積於胞中，新血不能成孕。或因胞寒、胞熱，不能採精成孕。或因體肥痰多，脂膜壅塞胞中而不孕，當分別治之。</p>

<h3>月經之常</h3>
<p>女子陰類也，以血為主。其血上應太陰，下應海潮。月有盈虧，潮有朝夕，月水三十日一下，與之相符，故名月水。月信一月一行者，此其常也，或先或後，乃其病也。然亦有兩月一行，謂之並月者；三月一行，謂之居經者；一年一行，謂之避年者；一生不行，依然受孕生子，謂之暗經者。此因所稟之不同而亦非病，不須治也。</p>

<h3>月經異常</h3>
<p>一月一下，此其常也。若經行而吐血衄血，上溢妄行者，是為逆經。有受孕之後，月月經行而產子者，是為垢胎。有受孕數月，其血忽行而胎不損者，是為漏胎。此皆月水之異乎常，詳後治法。</p>

<h3>外因經病</h3>
<p>經曰：天地溫和，則經水安靜。天寒地凍，則經水凝泣。天暑地熱，則經水沸溢。卒風暴起，則經水波湧而隴起。六淫之邪入於胞中，則損傷衝任，故婦人之經病，本此同參也。如寒則血凝，熱則血沸，風則血蕩。然波湧而大下，亦猶經水之被寒熱與風而不得安瀾也。</p>
<p>朱丹溪曰：經水者，陰血也。陰必從陽，故其色紅。上應於月，其行有常，故名月經。為氣之配，因氣而行。血行成塊者，氣之凝。將行而痛者，氣之滯。行多而作痛，血色淺淡，氣血俱虛也。錯經妄行者，氣之亂；紫者，氣之熱；黑則熱之甚也。今人見紫黑作痛，血色成塊，率指為風冷乘之而用溫藥，立危矣。</p>
<p>經曰：亢則害，承乃制，熱甚則兼水化。所以熱則紫，甚則黑也。若云風冷，必須外得，設或有之，十不一二。</p>
<p>《玉機微義》曰：寒則凝而不行，既行而紫黑，故知其非寒也。</p>

<h3>內因經病</h3>
<p>婦人從人，凡事不得專主，憂思忿怒，鬱氣所傷，故經病由於七情者居多。蓋以血之行止順逆，皆由一氣率之而行也。</p>
<p>《良方》論曰：女子善懷，每多憂思，多則傷心，心傷則不能生血而血少，少則肝無所藏而衝任之脈枯，故經閉，變生逆症。經曰：月事不來者，胞脈閉也。胞脈屬心而絡於胞中，今氣上逼肺，心氣不得下降，故令經閉也。</p>

<h3>不內外因經病</h3>
<p>血者，水穀之精氣也。在男子，則化為精，在婦人，則化為血，上為乳汁，下為月水。若內傷脾胃，健運失職，飲食減少，血無以生，則經必不調。亦有女子天癸既至，逾期不得與男子合，未期思與男子合，與夫經行時而合，此皆合之非道，亦致不調。或過淫合多則液竭，產多乳眾則血枯，亦皆能損傷陰血，致成經病也。</p>
<p>李氏曰：婦人以血為主，天真氣降，血脈流行，一月一見，其來有常，故曰月經。或外被風寒、燥濕、暑熱所傷，則為外因經病。或內傷飲食及七情鬱結，為痰為瘀，氣血凝滯，則為內因。經病有不內外因者，或入房太甚，或用力努傷，或服金石燥熱藥，火灼血枯，或經行時忽被驚恐，血氣錯亂，上出口鼻。水血相搏則為水腫，怒極傷肝則暈眩、嘔血及瘰癧、瘡瘍，濕熱相搏則為帶下，凝結於內則為癥瘕。變症百出，而成血滯血枯也。</p>
<p>治法：血滯經閉，原因飲食、熱毒、暴怒、停瘀、積痰所致，宜大黃、乾漆之類，推陳致新，俾舊血消而新血生也。血枯經閉，多由憂思勞役，津液內耗，卻宜滋補。或夾痰火濕熱，則兼清涼之劑，每用肉桂為佐者。熱則血行也，但不可純用峻藥以虧陰道。至於耗氣益血之說，雖女科要法，但氣為血配，氣熱則熱，氣寒則寒，氣升則升，氣降則降，氣行則行，氣滯則滯，如果火鬱氣盛於血，頭暈膈滿，方可用香附散、抑氣散，或加木香、檳榔、枳殼以行氣開鬱。若氣亂則宜調，氣冷宜溫，氣虛宜補，男女一般，陽生則陰自長，氣耗則血亦涸，豈可專耗其氣哉。</p>

<h3>血色不正病因</h3>
<p>血屬陰，從陽化，其色以正紅為正，雖有經病，亦易治也。若深紅紫黑，乃熱之徵也。色黃如米泔，乃濕化也。淺紅淡白，乃虛象也。更當審其有瘀、有塊、色明、色暗以治之。如暗而紫黑，兼脈遲、肢冷、唇白、氣緩，多屬寒凝。明而紫黑，兼便秘、口渴、唇紅、脈數，定主熱結也。</p>
<p>丹溪曰：色紫，血熱也。色黑，熱甚也，色必明亮。過期而行血塊者，氣滯也，或風冷乘之也。淡白者，虛也。或夾痰水以混之也，色必晦暗。或如豆汁，熱兼濕也。或如煙塵屋漏水，混濁模糊者，濕痰也。</p>

<h3>氣穢清濁病因</h3>
<p>血為熱所化，則必稠黏臭穢。為寒所化，則必清稀冷腥。所下之物雜見五色似乎膿血者，是內潰也。若臟腑敗氣，時下臭膿而多者，是凶症也。</p>

<h3>訂正洪氏調經論</h3>
<p>女子二七天癸至，調經察脈要分明。少陰心脈動而甚，兩尺搏指孕方真。肝大肺小應有子，肺大肝小孕不成。左寸滑疾男胎結，右尺沉滑女胎形。兩手尺脈皆沉伏，此病分明是閉經。肝肺俱浮胸膈痛，兩關沉緊腹多疼。脈虛無力虛寒得，尺數血瘀燥熱臨。一月一行無疾病，或先或後要調停。月水先期為血熱，血多紅亮有餘論。多而淺淡法宜止，紫塊稠黏瘀血凝。血少淡紅神倦怠，氣虛不攝補為君。血來澀少而深赤，熱滯血分早利清。後期氣滯和寒鬱，瘀滯血多腹脹疼。血少淡紅不脹痛，氣虛滯塞補之靈。腹中冷痛四肢逆，血色白兮法可溫。紫黑色明多實熱，模糊晃白屬痰凝。經水行時宜保重，憂思悲泣血隨停。瘀留血海生寒熱，失治由來百病生。</p>
<p>婦人孕脈，詳見二卷受孕門。</p>

<h2>調經門</h2>

<h3>先期經行</h3>
<p>先期者，經來往前趕日，不足三旬也。丹溪曰：先期行者為熱。然血熱，亦有虛實之分，當隨證治之。</p>
<p><u>六合湯</u>　治先期經行，脈或洪數，下血多而色紅亮，並治胎前產後血熱等症。</p>
<p>熟地　當歸　白芍（各二錢）　炙白朮　川芎　條芩（各錢半）</p>
<p>日二服。</p>
<p>加減法：熱甚血沸，以生地易熟地，去炙術加炒川蓮、枝仁。風則血蕩，加羌活、秦艽、芥穗、薄荷。寒則血凝，去條芩加附、桂、炮姜。氣鬱則經行不暢，胸腹滿悶，加香附、陳皮、厚朴、枳殼。</p>
<p><u>四物湯</u>　調經之總方，隨症加減，詳見下文。</p>
<p>熟地（三錢，血熱改用生地）　白芍（二錢，血瘀改用赤芍）　當歸（二錢）　川芎（錢半）</p>
<p><u>芩連四物湯</u>　治先期經行，脈數有力，舌赤唇紅，下血多而紅紫、臭穢者。即四物內加條芩錢半，川連一錢。</p>
<p><u>桃紅四物湯</u>　治先期經行，脈實便秘，血多有塊，紫赤稠黏，瘀血停者。即四物內加紅花一錢，去皮尖研桃仁七粒，酒兌煎服。</p>
<p><u>佛手散</u>　治先期經行，瘀血成塊，色紫稠黏，腹脹而痛及一切停瘀之症。</p>
<p>酒洗當歸（一兩）　川芎（五錢）</p>
<p>酒和童便兌水煎服。</p>
<p><u>導滯湯</u>　治先期經行脈澀而結，血來澀少，紫赤脹痛，熱甚滯血之症。即四物內加丹皮、元胡、條芩、香附。氣鬱痞悶，再加柴胡。</p>
<p><u>調肝湯</u>　治一月數行，時多時少，脈弦而數，鬱怒傷肝之症。即四物內加香附、炒芩、柴胡、薄荷。熱甚再加梔仁、丹皮。</p>
<p><u>地骨皮飲</u>　治先期經行，脈數無力，下血多而色淺淡，屬虛熱者。即四物內加地骨皮、丹皮各錢半。</p>
<p><u>膠艾四物湯</u>　治先期下血，多而色淡，脈浮澀無力，去血過甚者。即四物加蒲黃、炒阿膠二錢，艾葉、炙草各一錢，酒兌服。</p>
<p><u>當歸補血湯</u>　治先期經行，脈大而虛，肌熱面赤，煩渴引飲，血少色淡，脈虛血脫者。</p>
<p>蜜炙黃耆（一兩）　當歸（三錢）</p>
<p><u>聖愈湯</u>　治先期經行，脈虛血少，色淡清稀，面唇㿠白，一切亡血之症。即四物內加蜜耆二錢，人參一錢，無人參用蜜蒸萎蕤四錢代。</p>
<p><u>八珍湯</u>　治先期下血多，色淡無熱，因心脾氣虛不能採血者。</p>
<p>當歸　熟地　炒芍　川芎　炙術　茯苓（各錢半）　炙草　人參（各一錢）　生薑（三片）　紅棗（二枚）</p>

<h3>後期經行</h3>
<p>後期者，經來往後退日，過三旬後也。丹溪曰：後期行者，為寒、為虛、為郁、為痰。然亦有血瘀、血熱、血滯之分。</p>
<p><u>桃紅四物湯</u>　見前先期。治後期經行，脈沉而數，血多色赤，腹中脹痛，此氣滯血瘀，用此破之。輕者只用佛手散，見前。</p>
<p><u>香連四物湯</u>　治後期經行，脈數有力，紫黑成塊，此熱盛而兼水也。即四物內加香附二錢，黃連一錢。</p>
<p><u>梔連四物湯</u>　治後期經行，脈緊而數，血多血紫，成塊氣臭，口苦咽乾。即四物內加梔仁、川連各一錢。</p>
<p><u>陳樸四物湯</u>　治經行澀少，脹痛，脈沉而澀，胸滿頭暈、氣鬱血滯等症。即四物內加陳皮、炒厚朴各一錢。</p>
<p><u>羌艽四物湯</u>　治後期經行，復感風寒，惡寒發熱，風眩血蕩，脈浮而澀者。即四物內加羌活、秦艽、生薑、蔥白。</p>
<p><u>姜附四物湯</u>　治後期經行，脈遲肢冷，血少色白，小腹冷脹，血虛寒結者。即四物內加炮附子、乾薑各一錢。</p>
<p><u>芎歸六君湯</u>　治經行血少，脈滑氣虛，體肥惡食，痰滯於經絡者。</p>
<p>人參　土炒白朮　茯苓　當歸　川芎（各錢半）　陳皮　法半　炙草（各一錢）</p>
<p>薑棗引。</p>
<p>凡後期經行，血少淡，不作脹痛，當氣血平補，多服八珍湯，方見前。</p>

<h3>過期不行</h3>
<p>過期者，過三旬後，經仍不行也。有虛有實，當分別治之。</p>
<p><u>過期飲</u>　治過期不行，腹常脹痛，脈沉有力，此為滯氣血凝，當通利之。</p>
<p>熟地　當歸　炒芍　香附（各二錢）　川芎（錢半）　煨莪朮　木通　炙草　紅花　桂心　木香（各錢半）　去皮尖桃仁（七粒）</p>
<p>煎服，以通為度。</p>
<p><u>人參養榮湯</u>　治過期不行，腹不脹痛，脈細無力，面唇淡白。此因血虧，無血可行，法當補養。</p>
<p>人參　炙術　蜜耆　茯苓　當歸　熟地　炒芍　陳皮　炒五味　遠志肉（各一錢）　炙草（五分）</p>
<p>薑棗引。</p>

<h3>發熱三症</h3>
<p>經行發熱、時熱、潮熱三症，若在經前則為血熱，若在經後屬血虛。</p>
<p>按：發熱、時熱多因外感，須察客邪之熱。午後潮熱多屬裡熱，當審陰虛之熱。外感宜表，裡熱宜清，虛而夾熱宜涼，脾虛肝熱宜調。</p>
<p><u>桂枝四物湯</u>　治經行時發熱自汗，惡寒頭痛，脈浮而緩，及時熱自汗，口苦不燥，尿色白，風邪留連在表也，其熱翕翕然如毛羽外伏之象。即四物內用酒洗白芍、加桂枝各三錢，炙草一錢，薑棗引。</p>
<p><u>麻黃四物湯</u>　治經行時發熱無汗，惡寒身強，脈來浮緊，榮衛表實者。即四物內加麻黃、桂枝、甘草各一錢，去皮尖杏仁七粒，生薑、蔥白引，熱服，用被蓋臥，只取微汗。</p>
<p><u>加味地骨飲</u>　治經行時發熱，如炊蒸籠蒸蒸然內越之象，口氣熱，尿短赤，汗出溱溱，此陽明胃熱，法宜清之。</p>
<p>地骨皮　生地　丹皮（各二錢）　當歸　白芍　川芎（各錢半）　胡連（一錢）</p>
<p><u>六神湯</u>　治經後發熱、時熱、潮熱，脈沉而澀，表裡無病，乃血虛內熱也。即四物湯加蜜耆、地骨皮，等分服。</p>
<p><u>逍遙散</u>　治經後脾虛肝熱，經來潮熱，口乾便澀，脈弦數、洪澀者。</p>
<p>柴胡　當歸　炙術　炒芍　茯苓（各二錢）　炙草（一錢）　薄荷（五分）</p>
<p>煨姜引。</p>
<p><u>芩連四物湯</u>　見前先期，治經水方斷，五心煩熱，燥渴便秘，脈實有力，內有餘熱，用此清解。若氣血虛，發熱自汗，多服八珍湯。</p>
<p>按：熱無休止，為發熱；時熱時止，時輕時重，為時熱；潮熱發於午後，如潮信之不爽，三症各有陰陽表裡之辨，見初集《大方脈》。</p>

<h3>寒熱身痛</h3>
<p>經行之時，忽然畏寒發熱，身體脹痛，當分榮衛虛實治之。</p>
<p><u>桂枝四物湯</u>　見前。治經行時寒熱，身痛不脹，脈浮緩，有汗，衛虛榮不足者。</p>
<p><u>麻黃四物湯</u>　見前。治經行時寒熱，通身脹痛，脈浮緊，無汗，榮實衛有餘者。</p>
<p><u>羌活四物湯</u>　即四物加羌活、桂枝、薑棗。治經行時，隻身體脹痛而不畏寒發熱，脈來沉澀，此血脈壅滯，用此疏通經絡。</p>
<p><u>黃耆建中湯</u>　治經行之後，身體脹痛，而不畏寒發熱，尿利色白，咽燥口乾，手足心熱，陽脈澀，陰脈弦或遲弱，此經行去血過多，血虛不榮也。</p>
<p>蜜耆　桂枝（各二錢）　炒白芍（四錢）　炙草（一錢）</p>
<p>薑棗引。</p>

<h3>經行腹痛</h3>
<p>經後腹痛，氣血虛也。經前腹痛，屬氣血凝滯。因氣滯血者多脹滿，因血滯氣者多疼痛。又當審其凝滯作脹痛之故，分寒熱虛實治之。</p>
<p><u>當歸建中湯</u>　治經後腹痛，脈或芤或遲微，因去血太多，血虛腹痛者。</p>
<p>當歸　桂心（各二錢）　酒炒白芍（四錢）　炙草（錢半）</p>
<p>薑棗引。</p>
<p>次服八珍湯。</p>
<p><u>加味烏藥湯</u>　治經將行時腹先脹痛，脈弦或澀，脹多於痛，氣滯其血者。</p>
<p>烏藥　木香　檳榔　砂仁（各一錢）　香附　陳皮　元胡（各二錢）</p>
<p>姜引。</p>
<p><u>琥珀散</u>　治經前腹先脹痛，痛過於脹，脈沉有力，因血凝滯氣，用此破血行氣。</p>
<p>劉寄奴　莪朮　三稜　赤芍　當歸　熟地（另銼碎）　拌黑豆（半升）　生薑片（四兩）　米醋（二升，同煮豆爛為度，焙乾　再和）　烏藥　丹皮　桂心　元胡　細辛（各五錢，共曬研極細，酒調每下二錢）</p>
<p>如製造不及，即以此方等分加黑豆、生薑，煎服。</p>
<p><u>大溫經湯</u>　治胞中虛寒，經行腹痛，脈沉遲澀，因下血多，胞虛受寒，或因受寒，過期不行，小腹冷痛，俱宜溫散。</p>
<p>泡吳萸　丹皮　炒芍　人參　桂心　當歸　川芎　炙草　蛤粉　炒阿膠　去心麥冬　製半夏（等分）</p>
<p>姜引。</p>
<p><u>吳茱萸湯</u>　治胞中不虛，只因經行時外感風寒，小腹冷痛，脈沉遲無力。</p>
<p>泡吳萸　當歸　桂心　丹皮　法半　麥冬（各二錢）　茯苓　炙草　藁苯　防風（各一錢）　北細辛　木香　乾薑（各五分）</p>
<p>空心服。</p>
<p>按：經候腹痛，痛在腰臍少腹。若系食滯，痛在心胃臍上，法宜消導。</p>

<h3>泄瀉嘔吐</h3>
<p>經行作瀉，多是脾虛，若鴨溏冷痛，則屬寒濕。經行作吐，多是胃弱，若嘔吐涎汁，則屬傷飲，腹必不痛。如頻吐食物，乃是傷食，必惡食吐酸，腹常作痛也。</p>
<p><u>參苓白朮散</u>　治經行時脾虛脹滿，食後即瀉，脈洪而弱。</p>
<p>人參　炙術　茯苓　炙草　山藥　扁豆　苡仁　蓮肉（俱炒。各錢半）　砂仁　陳皮　桔梗（各一錢）　姜　棗</p>
<p><u>理中湯</u>　治經行虛寒，洞瀉溏如鴨糞，澄徹清冷，肢冷腹痛，甚則腸鳴，脈沉遲細澀者。</p>
<p>人參　炙術　炙草　乾薑（等分）</p>
<p>寒甚加附子、桂心。</p>
<p><u>七味白朮散</u>　治經之前後肌熱渴瀉，脈虛無力。</p>
<p>人參　炙術　茯苓（各二錢）　葛根　藿香（各錢半）　炙草　木香（各一錢）</p>
<p>薑棗引。</p>
<p><u>香砂六君子湯</u>　治經行時嘔吐痰涎，腹不作痛，脈細而滑，胃虛傷飲者。</p>
<p>人參　炙術　茯苓　法半　陳皮　藿香　香附（各錢半）　炙草　研砂仁（各五分）</p>
<p>薑棗引。</p>
<p><u>加味平胃散</u>　治食滯吐泄，心胃作痛，惡食吞酸，或夾痰濕。</p>
<p>姜炒厚朴　製蒼朮　陳皮　茯苓　法半　香附　炙草　山楂　炒神麯　麥芽　生薑（等分）</p>

<h3>錯經妄行</h3>
<p>經血逆行，上為吐衄，熱傷陽絡也。經血錯行，下為血崩，熱傷陰絡也。大法去血多者，熱隨血減，以補為主。如去血少，則熱尚未減，雖虛仍以清為主也。</p>
<p><u>三黃四物湯</u>　治經前吐衄，脈沉數有力，因內熱迫血上行者。</p>
<p>酒洗大黃　黃連　條芩　生地　當歸　川芎　白芍（等分）</p>
<p>煎服。</p>
<p><u>犀角地黃湯</u>　治經後吐衄，脈大而虛，下血若少，仍當清熱。</p>
<p>如無犀角　代以川連　丹皮　白芍（各二錢）　生地（五錢）</p>
<p>熱盛發狂加條芩。</p>
<p>以上二方，治經行前後吐衄之要法，余按妊娠吐衄門治血崩，詳見後。要之經水過多，清稀色暗者，乃氣虛不能攝血，法當補養。若稠黏深紅，則為熱盛，宜清熱涼血。或經之前後兼赤白帶，或下臭穢，皆濕熱腐化，宜滲濕熱。如色清氣腥，乃濕瘀寒虛所化，宜溫中散寒。</p>

<h3>調經附法</h3>
<p><u>四君子湯</u>　主治陽虛氣弱，脾衰肺損，不思飲食，體瘦面黃，皮聚毛落，脈細軟者。</p>
<p>土炒白朮　茯苓（各二錢）　炙草　人參（各一錢）</p>
<p>薑棗引。</p>
<p><u>六君子湯</u>　四君內加陳皮、法半各錢半。治脾虛氣弱，痰飲鼓脹。</p>
<p><u>異功散</u>　四君內加去白陳皮錢半。能調脾胃補氣中兼理其氣。</p>
<p><u>歸脾湯</u>　四君內加蜜耆、當歸、元肉、志肉、炒棗仁各二錢，木香一錢。治思慮傷損心脾。</p>
<p><u>逍遙散</u>　見前寒熱。治血虛、肝燥等症。</p>
<p>理氣數方聽其選用，余詳二卷種子門。</p>
<p><u>四物湯</u>　總治經產百病。</p>
<p>熟地（三錢，血熱改用生地）　白芍（二錢，血瘀改用赤芍）　當歸（二錢）　川芎（錢半）</p>

<h3>隨症加減</h3>
<p>涼血之法：涼心加生連，涼膽加炒連，涼肝加條芩，涼肺加枯芩，涼大腸加子芩，涼腎與膀胱加黃柏，涼脾加生地，涼胃加大黃，涼三焦加地骨，涼心與包絡加丹皮，涼小腸加梔仁、木通、淡竹葉。</p>
<p>清氣之法：清心包絡加麥冬，清肝加丹皮、柴胡，清脾倍白芍、生地，清肺加枳、桔，小腸加赤苓，清胃加石膏、葛根，大腸二焦加連翹。血燥加人乳，血滯加元胡，膀胱加滑石、琥珀，血瘀加桃仁、紅花、韭汁、熱童便，暴血加元參、薄荷、炒黑芥穗、蒲黃。血下不止加發灰、京墨、炒蒲黃，久不止者加酒炒升麻，血虛甚者加阿膠、艾葉、炙草。</p>

<h3>汪訒菴加減法</h3>
<p>血熱加黃連、條芩，色淡而脈沉遲為虛寒加附子、桂心，肥人多痰加陳皮、法半、膽星，瘦人多火加炒知柏、梔仁，氣滯夾食加木香、香附、炒曲、砂仁、藿香，瘀加桃仁、紅花、元胡、桂心，血熱脈強加煨枳實、酒大黃、丹皮、厚朴，氣虛加參、耆、炙白朮、炙草，安胎只加條芩、炙術。</p>

<h3>金德生加減法</h3>
<p>先期經行，色赤明亮，脈數有力或沉伏者，改用生地加條芩、黃連、丹皮。腹中脹痛，改用赤芍加香附、元胡。經將行腹先痛者，血實氣滯也，若下血成塊，氣滯血凝也，脈必弦數或滑大，俱加柴胡、陳皮、元胡、香附、木香。經後腹痛，為氣血虛也，尺脈沉澀，加人參、蜜耆、炙朮、炙草、炮姜。經行數日後，腹中綿綿作痛，或淋漓不淨，因氣滯血停未得盡行也，加柴胡、木香、香附、枳殼。後期而行，血少色淡，或過期不行，腹不脹痛，此血虛血寒，脈必沉遲、微澀，加蜜耆、炙術，寒甚加附子、桂心。肥人胃有濕痰流注，致經不調，加製蒼朮、半夏、陳皮、茯苓、炙草、炙朮、制何首烏，易去熟地，生薑引。瘦人脾虛食少，面黃血淡，而時下不止，加炒研益智、煅牡蠣、赤石脂。崩症加酒炒焦芥尾、條芩、蒲黃，崩久加膠艾、發灰。</p>
<p>理血總方所其加減，余詳種子門。</p>

<h2>經閉門</h2>

<h3>血滯二條</h3>
<p>經曰：石瘕生於胞中，寒氣客於子門。子門閉寒，氣不得通，惡血當瀉不瀉，衄以留止，日以益大，狀如懷子，月事不以時下，皆生於女子，可導而下。此言經閉，因寒氣客於胞中，致成石瘕，而不病肺勞也。</p>
<p><u>吳茱萸湯</u>　見調經腹痛。治石瘕經閉，脈浮有力，肢冷惡寒，小腹冷痛，兼表症多者，用此溫散。</p>
<p><u>琥珀散</u>　見前調經腹痛。治石瘕經閉，脈實或數，血凝礙氣，便秘脹痛，兼里症多者，用此攻下。</p>
<p>經曰：月事不來者，胞脈閉也。胞脈屬心而絡於胞中，熱氣上迫於肺，心氣不得下通，故經閉也。此言胞脈閉，因熱氣攻肺而作咳嗽，故病肺勞，而不成石瘕也。</p>
<p><u>三和湯</u>　治熱上迫肺，咳嗽經閉而成肺勞，初宜清熱。</p>
<p>當歸　川芎　白芍　生地　條芩　梔子　連翹　薄荷　甘草　大黃　芒硝（等分）</p>
<p>溫服。便利去硝黃。</p>

<h3>血虧經閉</h3>
<p>經曰：二陽之病發心脾。二陽，陽明胃也。女子有隱曲之情，則心肺氣鬱不舒，胃先受病，飲食日少，血無以生，故經閉也。血虛則生內熱，愈熱愈虛，肌肉乾瘦如風之消物，火盛無制，心火刑金，金氣不行，不能運布，水精留於胸中，津液悉化為痰，咳嗽不已，久則成勞，轉為虛喘則危矣。</p>
<p><u>玉燭散</u>　治心脾氣鬱，胃熱灼血，血虧經閉，脈沉數洪澀，速瀉胃熱，其經自通。</p>
<p>當歸　生地　白芍　川芎（各二錢）　甘草　大黃　芒硝（各一錢）</p>
<p>熱服。</p>

<h3>血枯經閉</h3>
<p>有因吐衄及經產去血過多，爪甲面色淺淡黃白，經閉不行，乃先脫血也。當多服人參養榮湯，見調經過期。有因過淫精竭或產多乳眾傷血，血枯經來漸少，數月後閉而不行，致骨蒸肌熱，面色枯白，兩顴紅赤，懶食消瘦，頻頻咳嗽，日久成勞矣。</p>
<p><u>六味地黃湯</u>　治前症腰痛足酸，腎水不足者。</p>
<p>蒸曬熟地（四錢）　炒山藥　棗皮（各二錢）　茯苓　丹皮　澤泄（各錢半）</p>
<p>相火不足加附子、肉桂。</p>
<p><u>十全大補湯</u>　治前症氣血兩虛，尺微弱者。</p>
<p>人參　蜜耆　炙術　茯苓　當歸　炒芍　熟地　川芎（各一錢）　炙草　肉桂（各五分）</p>
<p>薑棗引。</p>
<p>《醫貫》曰：左尺脈虛細數者，是腎之真陰不足，宜六味地黃丸以補陰虛。右尺脈沉細數者，是命門相火不足，宜六味丸加附子、肉桂以益火原。兩尺俱微弱者，是陰陽兩虛，宜十全大補湯，此皆滋先天化源也。</p>
<p>世之補陰者，率用黃柏、知母，反伐脾胃，多致不起，故表而出之。</p>

<h3>久嗽成勞</h3>
<p>婦人之勞，多由損傷陰血或素稟不足，然必先見陰虧骨蒸，血枯經閉，咳嗽不止，日久始成勞。若不咳嗽，只名血虛，未成勞也。風消者，古勞名也，亦曰血風方。《內經》所謂勞風發於肺下也。蓋虛人外感風寒，肺先受之，始病即咳嗽，當速清解，若遽補之，轉令久嗽不已而成勞矣。</p>
<p><u>人參荊芥散</u>　治血風勞血脈空虛，肺感風邪，寒熱咳嗽，先宜解散。</p>
<p>人參　芥穗　柴胡　防風　當歸　熟地　炙術　川芎　桂心　炙草　炒棗仁　煨枳殼　羚羊角末　酒炙鱉甲　生薑（等分）</p>
<p>多服自愈，勞脈喜浮澀忌沉緊。</p>
<p><u>劫勞散</u>　治血風勞咳嗽日久，骨蒸潮熱，自汗盜汗，食少消瘦。</p>
<p>白芍（三錢）　蜜耆（二錢）　人參　炙草　當歸　熟地　五味子　炒阿膠（各一錢）</p>
<p>薑棗引。</p>

<h3>經水已斷復來</h3>
<p>婦人四十九歲天癸竭，地道不通，經水應斷。若仍行經，不夾他症者，乃血盛有餘，不必服藥，血平自止。如已斷數年，經復來者，當審虛實治之。若無外寒內熱之症，亦是血盛余也。</p>
<p><u>芩心丸</u>　治已斷復來，脈沉而數，屬血熱者。嫩子芩八兩，米泔浸一日炙乾，又浸又炙凡七次，研極細，醋糊為小丸，酒下三錢，日二服。</p>
<p><u>益陰煎</u>　治經斷復來，陰虛血熱，脈沉細者。</p>
<p>生地（三錢）　醋炙龜板（四錢）　鹽水炒黃柏　知母（各二錢）　炙草　砂仁末（各一錢）</p>
<p><u>歸脾湯</u>　治憂慮傷脾，脾不攝血，已斷妄行。</p>
<p>人參　蜜耆　炙術　茯神　當歸　元肉　遠志肉　炒棗仁（各錢半）　炙草　木香（各五分）</p>
<p>薑棗引。</p>
<p><u>逍遙散</u>　治暴怒傷肝，肝不藏血，已斷妄行。</p>
<p>柴胡　當歸　炙術　炒芍　茯苓（各一錢）　炙草（一錢）　薄荷（五分）</p>
<p>煨姜引。熱甚加丹皮、梔仁。</p>
<p><u>八珍湯</u>　治心肺虛損，氣血兩虛，經斷復行。</p>
<p>人參　炙術　茯苓　當歸　川芎　白芍（各錢半）　熟地（二錢）　炙草（一錢）</p>
<p>薑棗引。</p>
<p><u>十全大補湯</u>　即八珍加蜜耆、肉桂，治去血過多，衝任虛損，血脫不固。</p>
<p><u>聖愈湯、補血湯</u>　見先期門。治年老經斷復行，血多脈虛者。</p>

<h3>室女經行復止</h3>
<p>室女年幼，氣血尚未充足，有經來數月復又不來，若無他症所苦，飲食、形體如常者，則不得謂為經病，或是居經避年也。如經行忽止，形神消瘦，飲食日減，腹痛脹滿，寒熱咳嗽，當速調治，日久恐成血枯童勞。</p>
<p><u>澤蘭葉湯</u>　治室女經行復止，氣血凝結，腹中脹痛，體弱脈虛，不任攻下。</p>
<p>澤蘭葉（四錢）　當歸　白芍（各二錢）　甘草（一錢）</p>
<p>日二服。兼服</p>
<p><u>柏子仁丸</u>　治經來又止，血少神衰，常服以活血脈。</p>
<p>柏子仁（一兩，炒研紙壓去油）　牛膝　卷柏（各五錢）　川續　澤蘭葉（各二兩，共研極細）</p>
<p>另搗爛熟地四兩拌勻，加蜜為小丸。米湯每下三錢，日二服。</p>
<p><u>大黃䗪蟲丸</u>　治氣血凝結，因而經閉，腹痛脹滿，脈實體強，宜破血行氣，其經自通。</p>
<p>大黃　赤芍　生地　桃仁　杏仁　乾漆　甘草　條芩　炒䗪蟲　虻蟲　蛭蟲　蠐螬（等分研末）</p>
<p>蜜丸。量虛實服。輕者只服桃紅四物湯，見前先期。</p>

<h3>師尼室寡經閉</h3>
<p>師姑、尼僧、室女、寡婦四者經病，治異乎常，醫若不識此因，則不能明情志錯雜，難名之病狀矣。凡診其脈弦出寸口，則知其心志不遂，情志為病，多屬鬱熱。治當和肝理脾，清心開鬱。</p>
<p><u>加味逍遙散</u>　治肝鬱經閉，脅痛脈弦，往來寒熱。</p>
<p>柴胡　當歸　炒芍　炙術　茯苓　生地　香附　炒芩　鬱金　丹皮　澤蘭葉　炙草　薄荷　梔仁（各一錢）</p>
<p>煨姜引。</p>
<p><u>加減歸皮湯</u>　治脾虛經閉，食少脈洪，身熱肢冷。</p>
<p>蜜耆　炙術　當歸　茯神　元肉　志肉　炒棗仁　香附（各錢半）　川芎　陳皮　炙草　澤蘭葉（各一錢）</p>
<p>薑棗引。</p>
<p><u>加減養心湯</u>　治心虛經閉，血虧脈細，神氣不寧。</p>
<p>蜜耆　蓮肉　茯苓　茯神　當歸　遠志（各錢半）　炒棗仁　柏子仁　川芎　附米（各一錢）　炙草桂心（各五分）</p>
<p><u>正氣天香散</u>　治氣上凌心，心胸攻築，脅肋刺痛。</p>
<p>酒炒香附（四兩）　炒烏藥（一兩）　陳皮　蘇葉（各五錢）</p>
<p>共研極細，白湯每下二錢。</p>

<h2>崩漏門</h2>

<h3>總括</h3>
<p>凡經行之後淋漓不止者，為經漏。經血忽然大下者，乃為血崩。紫黑成塊腹脅脹痛者，屬熱瘀。若日久不止及去血過多而無塊痛，系損傷衝任二經所致，法宜補。更有憂思傷脾，脾虛不能攝血者。暴怒傷肝，肝不藏血而妄行者。有中氣下陷，不能固血而下脫者。須審其所因，熱者清之，瘀者消之，虛者補之，陷者升之。</p>
<p><u>知柏四物湯</u>　治崩漏紫黑成塊，下血多，熱仍不減，脈數，口渴惡熱者。即四物內加去毛知母、生黃柏。</p>
<p><u>荊芩四物湯</u>　治崩漏下血雖多而色紅赤，脈細數或洪大，有微熱者。</p>
<p><u>琥珀散</u>　見經前腹痛。治崩症下血成塊，瘀滯脹痛，脈症俱實可服。</p>
<p><u>四物湯</u>　見前。內加香附、元胡各錢半，紅花五分，制桃仁七粒，酒水煎服。主治經漏，不時血行，淋漓不已，血少脹痛，脈澀有力，用此破之。</p>
<p><u>逍遙散</u>　見前。內加香附二錢，醋炒青皮、丹皮、炒黑梔仁各一錢。主治崩漏下血，暴怒傷肝，潮熱脈弦，口苦脅痛，或面青善怒。</p>
<p><u>補中益氣湯</u>　治崩漏日久，脾傷食少，清氣下陷。</p>
<p>人參　蜜耆　炙術　當歸　炙草（各二錢）　陳皮（一錢）　酒炒柴胡　升麻（各八分）</p>
<p>薑棗引。</p>
<p><u>益胃升陽湯</u>　即前方加炒神麯、條芩。治氣陷血崩，脾虛水瀉，食滯而夾微熱者。肺熱咳嗽去人參，腹痛加白芍，有寒加桂心去條芩。</p>
<p><u>升陽除濕湯</u>　治崩漏血中夾水，每日水瀉數次，脈浮而緩，形體尚強者。</p>
<p>製蒼朮　蜜黃耆　羌活（各錢半）　獨活　防風　升麻　藁本　炙草　柴胡　蔓京子（各一錢）</p>
<p>空心服下，以乾飯壓之。此以風藥勝其濕而調其經，虛加人參。</p>
<p><u>失笑散</u>　治血崩時心腹痛甚，名曰殺血心痛，因血滯不散，宜先定其痛。</p>
<p>五靈脂　炒蒲黃（等分，研極細）</p>
<p>醋調二錢，滾湯沖服。</p>
<p><u>地榆苦酒煎</u>　治血崩日久，服補藥不止，用此以防滑脫。地榆皮一兩，米醋煎汁露一宿，次早燙熱，服之自止，隨用補藥。</p>
<p><u>濟陰通聖散</u>　治崩漏日久不止。</p>
<p>棕櫚燒灰　烏梅肉焙枯（各五錢）　炮姜（一錢）</p>
<p>共研細末，白湯調下。又方，炒枯蠶砂為末，酒下二錢。</p>
<p><u>膠艾四物湯</u>　見經水先期。治崩漏去血過多，色淡脈虛，用此止之。</p>
<p><u>人參養榮湯</u>　見經水過期。治崩漏日久，面唇爪甲黃白，血虛將脫。</p>
<p><u>十全大補湯</u>　見先期經行。治崩中暴下，血多色清，脈微，氣血虛甚。</p>
<p><u>八珍湯</u>　見先期經行。治崩漏下血日久，衝任損傷，氣血兩虛者。</p>
<p><u>歸脾湯</u>　見經斷復行。治崩漏因憂思傷脾，脾虛食少，肢冷因怠。</p>

<h3>崩漏附法</h3>
<p><u>洪氏十灰散</u>　治下血色鮮，面唇黃白。</p>
<p>藕節　蓮蓬　大薊　小薊　艾葉　舊棕　柏葉　乾漆　乾薑　油發（各燒灰二錢）</p>
<p>共研。童便調，每服三錢，滾湯衝下。</p>
<p><u>涼血生地湯</u>　治崩漏暫止，仍發熱頭痛，脈浮數者。</p>
<p>生地　當歸（各二錢）　川芎　條芩　防風　芥穗　羌活　柴胡　蔓荊（各一錢）　炒連　黑梔　升麻　甘草（各分五）</p>
<p><u>升陽舉經湯</u>　治崩漏發熱自汗，食少倦怠，因努勞傷者。</p>
<p>人參　蜜耆　當歸　炙術（各錢半）　炙草　陳皮　白芍（各一錢）　升麻　柴胡　黑梔（各五分）</p>
<p>薑棗引。</p>
<p><u>固經丸</u>　治崩漏紫黑成塊，及經行數日不止。</p>
<p>醋炙龜板（四兩）　酒炒白芍　炒黃柏　條芩（各二兩）　炒地榆　童便浸炒香附（各兩半）</p>
<p>曬研極細，酒煮麵糊為小丸，酒下二錢，日三服。崩漏者，虛而夾熱也。紫黑成塊，火極似水也。經行不止者，陰氣虛不能制包絡之火而越其常度也。此丸清上瀉下，滋陰養血，壯水制陽，散郁固脫，法無不備。</p>
<p>原文曰：如右尺脈按之空虛，是氣血俱脫，大寒之症。輕手其脈數疾，舉指弦緊或澀者，皆陽脫之症，陰水亦亡。見熱症於口鼻眼，渴飲、咽痛、足心如烙，此皆陰燥，陽欲失亡也。當溫之、舉之、升之、補之，大升氣血，切補命門，以防下脫。凡陰虛陽搏為熱所乘，損傷衝任，血得熱則妄行，致崩漏、吐衄等症，脈宜數疾而小，忌洪大無倫。又曰：人迎強者生，弱者死。又曰：芤而緩小為順，疾大則邪甚難治。</p>

<h2>帶下門</h2>

<h3>總括</h3>
<p>帶下由勞傷衝任，風邪入於胞中，血受邪干隨臟氣之濕熱、濕寒所化。色青如泥者屬肝，為風濕。赤如津者屬心，為熱濕。黃如爛瓜屬脾，為虛濕。白如涕者屬肺，為清濕。黑如敗血者屬腎，為寒濕。更審其帶久淋漓之物，或臭或腥，乃敗血所化，胞中病也。若似瘡膿，則非瘀血所化，是內癰膿成，腸胃間必有隱痛之處，治詳外科。色如米泔，兼尿竅不利，乃膀胱白濁病也。若尿通利，帶從精竅而出，色如膠脂，乃胞中白淫病也。兩尺洪數，主赤帶，屬熱。澀而遲，主白帶，虛寒。</p>
<p><u>吳茱萸湯</u>　見調經腹痛。治帶下因六淫之邪侵入胞中，心脾肝受傷。色赤、色黃、稠濁、臭穢加川連、梔子，色青加防風、薄荷、梔仁。</p>
<p><u>清白散</u>　治五色帶下，由濕熱所化，脈沉澀有力。</p>
<p>鹽炒川柏　酒炒地榆　當歸　生地　白芍　川芎　貝母（各一錢）　甘草　黑姜（各五分）</p>
<p>色赤倍地榆、加條芩、芥穗，色黃濕盛加製蒼朮、白朮，滑脫加煅牡蠣、龍骨。</p>
<p><u>導水丸</u>　治五色帶下，濕熱內結，小腹脹痛，汙水綿綿，脈實便秘。</p>
<p>黑醜　白醜　滑石　條芩　大黃（等分，細研）</p>
<p>麵糊小丸。白湯每下二錢，取利為度。</p>
<p><u>梔連四物湯</u>　見調經後期。治五色帶下，濕熱所化，腹中脹痛，口渴便秘，脈洪者。虛熱只用六合湯，見調經先期。</p>
<p><u>回陽四物湯</u>　治帶下清稀，胞寒冷痛，肢冷尿利，脈虛無力，寒濕為病者。即四物湯加炮薑、附子、桂心。日久滑脫再加酒炒升麻、柴胡。</p>
<p><u>萬安丸</u>　治帶下由濕寒所化小腹冷痛，身重脈遲，宜溫利之。</p>
<p>黑醜　白醜　胡椒　小茴　木香（等分，研細）</p>
<p>麵糊小丸，姜水每下二錢。</p>
<p><u>香砂六君湯</u>　見調經吐瀉。治帶下色黃清淡，脾虛食少，夾痰飲者。</p>
<p><u>補中益氣湯</u>　見崩漏總括。治帶下色白清稀，氣乏脈弱，肺氣虛寒。</p>
<p><u>六味地黃湯</u>　見血枯經閉。治帶下色黑清稀，兩尺微澀，腎氣虛寒。</p>

<h3>白濁病</h3>
<p>由脾胃濕熱滲入膀胱堵塞尿竅，小水不利，致赤白渾濁，形如米泔，法當燥中宮之濕，用升柴升清降濁，使大便潤、小便長，勿妄用寒涼傷血也。</p>
<p><u>水火分清飲</u>　白濁初起，寒熱不分，服此數劑。</p>
<p>炒研益智仁　萆薢　菖蒲　車子　茯苓　陳皮　炙草　澤泄　獵苓　炙術　烏藥（等分）</p>
<p>夾表加芥穗、防風。</p>
<p><u>威喜丸</u>　治白濁日久不止。</p>
<p>堅茯苓四兩切作大片，拌入豬苓片一兩，煮萆薢沸去豬苓，研細茯苓，溶化黃蠟三兩，乘熱和末為丸，彈子大，空心細嚼一丸，津液送下。小便清利為度，後服補中益氣湯。</p>

<h3>白淫病</h3>
<p>由胞中虛寒，風冷客入，化成寒濕，常從精竅滲出，色如膠脂，浸淫稠黏，小水自利。法當固精秘氣，不宜滲泄。初起服人參養榮湯，見前過期。</p>
<p><u>固精丸</u>　治白淫日久不止。</p>
<p>酒炒菟絲　桑螵蛸　煅白石脂　牡蠣　龍骨　炒五味子　韭菜子　茯苓（等分，研細）</p>
<p>麵糊小丸，鹽水每下三錢，日三服。</p>

<h3>瘀血化帶</h3>
<p>所下之物紫黑成塊，腹常脹痛，如氣臭色濁，是血瘀熱滯也，當清熱逐瘀。若氣腥色清，乃停瘀夾有寒濕也，法當溫散。</p>
<p><u>當歸煎</u>　治瘀血化帶，日久淋漓，夾有寒熱，食少脈弱者。</p>
<p>熟地　當歸　炒阿膠　川續斷　炒香附　炒赤芍　煅牡蠣（各錢半）　炒地榆（八分）</p>
<p><u>導滯湯、佛手散</u>　見調經先期。治血瘀熱滯成者。</p>

<h3>內癰成膿</h3>
<p>所下之物純是膿灌，其腸胃間必有隱痛、腫起之處，初宜八珍湯加苡仁、生耆、丹皮、桂心托之。但內癰有臟腑之分，系膜內病，治詳外科。</p>
<p><u>內托散</u>　治內癰成膿，帶下日久，脈細身涼，用此托補。</p>
<p>人參　附子　木香　炙草　山甲（各五分）　生耆　歸身　炒芍　川芎　炙術　茯苓　陳皮（各一錢）</p>
<p>薑棗引。</p>
<p>按：帶下由風寒、濕熱客入胞中，或中經脈流入臟腑，陰虛陽竭，榮氣不升，衛氣下陷，滯於奇經之分，因帶脈而得名，故曰帶。赤屬血，白屬氣，黏連而下言帶，亦病形也。有濕熱流注下焦者，初起宜清解。有肝腎陰淫濕盛者，宜溫散之。有因驚恐水乘土位，濁液下流者，宜分利之。有因思想過度，病白淫者，宜固虛脫。有因他經濕熱，屈滯於小腸者，宜滲濕清熱。虛者補之。病本雖殊，皆由氣血虧榮衛結滯而成也。</p>

<h2>積聚門</h2>

<h3>總括</h3>
<p>五臟為積者，奔豚氣、伏染氣、息賁氣、肥氣、痞氣也，屬五臟之陰所生，是為血病。其發有根，痛有常處，脈必伏結，若脈緊小、沉而結者，脾胃中有積滯也。</p>
<p>六腑為聚者，積之著於孫絡、緩筋、募原、旅筋、腸後、輸脈六處也，成於六腑之陽，是為氣病。其發無根，忽聚忽散，痛無常處，脈必浮結，若沉細，真氣敗矣。</p>
<p><u>開鬱正元散</u>　治五積六聚。因痰飲食積，氣血搏結，用此健脾消食，化痰滲飲，理氣和血。</p>
<p>土炒白朮　醋炒青皮　酒炒香附　炒研砂仁　炒神麯　炒麥芽　山楂　肉元　胡索　桔梗　陳皮　茯苓　炙草　海粉　生薑（等分）</p>
<p>日一服。此方等分，曬研極細，薑湯每下二錢，常服自愈。</p>
<p><u>加減益氣湯</u>　治積聚脈虛，用此扶正祛邪。</p>
<p>沙參　蜜耆　炙術　茯苓　當歸　香附（各錢半）　陳皮　法半　元胡（各一錢）　炙草　柴胡　合香　楂肉　炒枳殼　炒厚朴（各八分）</p>
<p>薑棗引。</p>
<p>《難經》載有心、肝、脾、肺、腎五臟之積，而無六聚，諸家亦不詳其症治，只有李東垣五積方。</p>

<h3>李東垣五積方</h3>
<p><u>伏梁丸</u>　治心積起臍下至心下，大如臂，令人心煩悶痛。</p>
<p>薑汁炒連（八錢）　炒厚朴（五錢）　丹參　條芩（各二錢）　炮姜　人參　茯神　石菖蒲　赤小豆（各一錢）　肉桂　炮川烏　巴豆（研壓去油取霜，各五分）</p>
<p>共研細末，蜜為小丸。燈心湯每下二錢，日三服，以愈為度。</p>
<p><u>肥氣丸</u>　治肝積在左脅下，積有頭足，不時刺痛，令人發咳，咳虐不已。</p>
<p>炒連（八錢）　炒樸（五錢）　柴胡　昆布（各三錢）　炒茵陳　炒莪朮　炮姜　茯苓（各二錢）　人參　川椒　皂角　炮川烏　巴豆霜（各五分）</p>
<p>研末蜜丸，薄荷湯下三十丸。</p>
<p><u>痞氣丸</u>　治脾積在於胃脘，大如盤，日久令四肢不收，漸發黃疸，肌瘦。</p>
<p>炒連（八錢）　炒樸（五錢）　泡吳萸（三錢）　炙術　條芩　澤泄　茯苓　炮姜　砂仁　茵陳（各二錢）　人參　肉桂　炮川烏　川椒　巴豆霜（各五分）</p>
<p>蜜丸，米湯下三十丸。</p>
<p><u>息賁丸</u>　治肺積在右脅下，令人寒熱，虛喘作咳，久成肺癰。</p>
<p>炒連（八錢，寒月減半）　炒樸（五錢）　天冬　紫菀　桔梗（各三錢）　炒青皮　三稜　白蔻　炮姜　陳皮　茯苓（各一錢）　人參　肉桂　川椒　炮川烏　巴豆霜（各五分）</p>
<p>曬研極細，蜜丸綠豆大，薑湯每下三十丸，日三服。</p>
<p><u>奔豚丸</u>　治腎積發於小腹，上至心下，若豚奔走之狀，上下無時，令喘咳痛甚。</p>
<p>炒連（八錢）　炒樸（五錢）　石昌蒲　川楝肉　川獨活　炒元胡（各三錢）　茯苓　澤泄　丁香（各二錢）　炮附子　炮川烏　巴豆霜　全蠍　肉桂（各五分）</p>
<p>曬研極細，蜜丸綠豆大，鹽湯每下三十丸，日三服。</p>
<p>治奔豚更有奪命丹、七疝等方，見後疝門。</p>

<h2>癥瘕門</h2>

<h3>總括</h3>
<p>七癥者，蛟、蛇、鱉、肉、發、蝨、米也。成塊不移，而可見類積痃，而癥則屬氣病。八瘕者，青、黃、燥、血、脂、狐、蛇、鱉也。移動無常，類聚類癖，而瘕則屬血病。夫病皆起於氣，氣聚而後血凝，不必執泥七癥八瘕名目。但以牢固不移，有定處者，為癥、為積；推之活動，忽聚忽散者，為瘕、為聚也。</p>
<p><u>大七氣湯</u>　治一切癥瘕及積聚氣實者。</p>
<p>煨三稜　煨莪朮　炒青皮　炒研益智仁　甘草　藿香　桔梗　陳皮（各一錢）　木香　肉桂（各五分）</p>
<p>空心日二服。</p>
<p><u>烏藥散</u>　主治食癥，因經行產後，貪食生冷硬物，與臟氣相搏結成堅塊，牢固不移，日漸長大，氣壅血滯，經水不通。</p>
<p>煨莪朮　炒青皮　烏藥　桂心　當歸（各三錢）　木香（二錢，去皮尖）　炒研桃仁（二十粒）</p>
<p>共為末，酒下二錢。</p>
<p><u>化積丸</u>　治食積痰飲，死血結塊兩脅之間，動則腹鳴，嘈雜暈眩，潮熱便秘者。</p>
<p>黃連（兩半，吳萸湯炒焦）　炒蘿蔔子　炒香附　山楂肉（各一兩）　炒梔仁　煨三稜　炒神麯　制炒桃仁　川芎（各五錢）</p>
<p>曬研極細，米粥糊為小丸，酒下二錢，每日三服。愈後再服補脾藥。</p>
<p><u>血竭散</u>　主治血癥，因經行產後臟氣已虛，外被風冷干入，或食生冷物，與血相搏，結而成塊，牢固不移，腹脅脹痛，內熱心煩，食少而頭上多汗。</p>
<p>真血竭　當歸　赤芍　蒲黃　元胡（等分）</p>
<p>研細頻篩，取盡為度，每用一二錢，童便和酒調勻，滾湯沖服，日三服。凡新產時，服此二三次，能免百病。</p>
<p><u>濟陰方</u>　治血癥蓄在下焦，臍下結急，外熱內痛，尺脈洪數。</p>
<p>制研桃仁（七粒）　炒五靈脂　生地　歸尾　牛膝　大黃　甘草（各一錢）</p>
<p>酒引。</p>
<p><u>四物湯</u>　加煨三稜、莪朮、炒焦乾漆、桂心各五分。</p>
<p>酒兌煎，治血癥每遇寒，觸痛不可當。</p>
<p>大抵血癥，胸悶煩躁，迷忘驚悸，痰嘔汗多，骨節發熱，四肢逆冷，與諸症為異，若形氣虛弱，仍當扶正，不可峻攻。</p>

<h3>八瘕摘要</h3>
<p><u>黃瘕</u></p>
<p>因行經時及新產後，關竅開張，臟腑虛怯，或當風便溺，致風冷濕氣襲入胞中，稽延日久。四肢寒熱，身體脹疼，經水淋漏，邪攻左脅，結為氣塊，按之活動，腰背牽疼，小腹拘急，陰痛尿澀，時下黃汁。</p>
<p><u>黃瘕坐導方</u></p>
<p>皂莢（去皮弦及子炙枯）　炒川椒　北細辛（各三錢）</p>
<p>研為末。生絹縫袋如拇指大，約長三寸，納藥入內，以線扎口，插放陰中，欲便則取出，便完又插入，待拔盡惡血，洗以蔥湯，內服逍遙散。</p>
<p><u>青瘕</u></p>
<p>因產後玉門骨縫解散，子戶虛張，或坐臥濕處，或勤洗下體，風濕乘虛襲入，令洒洒苦寒，煩悶沉淖，腹常滿痛，惡血結塊，伏左右脅下，肩背腰臍牽強，少腹氣上攻脅，食少倦臥，大小便難，手足或腫，面青多怒，久則經水不調。內服加味逍遙散，見師尼經閉。</p>
<p><u>青瘕坐導方</u></p>
<p>炙皂莢（三錢）　細辛（四錢）　戎鹽（一兩）</p>
<p>共研為末，照前法縫袋，納入陰中，仰臥半日，待導下青水方妙。</p>
<p><u>燥瘕</u></p>
<p>因經行惡血未盡，適逢炎熱，遠行勞汗，或因暴怒，氣血錯亂，惡血橫流，溢於他臟，鬱熱內結而成瘕，大如杯盞，牽脅引心，上下走痛，食少盜汗，足酸而疼，小水無常，大便燥結，且多煩嘔，形氣實者。服內消散。</p>
<p><u>內消散</u></p>
<p>大黃　黃連　炮姜（各二錢）　炒樸（四錢）　炒郁李仁　桂心（各錢半）　焙乾雞肫皮（一枚）</p>
<p>共研極細，酒下二錢，以下為度。下後服八味逍遙散。</p>
<p><u>四物湯</u>　加黃芩、黃連，治經行復止，因濕熱內鬱結成燥瘕。</p>
<p><u>血瘕</u></p>
<p>因經行未盡忽然中止，或由飢飽勞役傷損脾胃，清陽不升，血隨氣亂，左右走注，留結腸胃之間，內夾寒熱與月水合併成瘕。腰痛不可俯仰，橫骨下積氣堅塊，活動可移，少腹痛引腰背，久則陰冷，經閉不孕。</p>
<p><u>桃仁煎</u>　治血瘕血積，形氣實者。</p>
<p>制桃仁　大黃　朴硝（各一兩）　炒焦虻蟲（五錢，研末）</p>
<p>煮醋為丸，綠豆大，五更空心酒下一錢，良久必瀉下如豆汁，雞肝惡物。倘仍不下，如法再服，以下見鮮血，方後用補藥。</p>
<p><u>丹皮散</u>　治血瘕並石瘕，血塊走痛，心腹牽疼，形氣虛者。</p>
<p>丹皮　桂心　歸尾　元胡（各一錢）　煨三稜　莪朮　赤芍　牛膝（各錢半）</p>
<p>酒兌煎。</p>
<p>《良方》論曰：血瘕者，瘀血結聚而成，伏於隱僻之處，盤結膠固，非攻伐之不易平也。</p>
<p><u>脂瘕</u></p>
<p>新產未滿月，或遽與男交。月水方來，或強與男合，綿令成瘕。初則支滿裡急，痛引少腹，腰背牽疼，四肢不舉，飲食不甘，臥不安神，塊硬走痛，時作時止，氣乏頭昏，畏寒惡風，膀胱脹悶。日久經水不調，或大小便血。初服逍遙散，次服八珍湯、歸脾湯，俱隨症加味。</p>
<p><u>脂瘕坐導方</u></p>
<p>炙皂莢　炒川椒　吳萸　歸尾　乾薑　大黃　戎鹽（各二錢，研末）</p>
<p>如法縫絹袋，裝藥納陰中，取通利。</p>
<p><u>狐瘕</u></p>
<p>經行之時，或因遠行遇暴風疾雨雷電震驚，或遇變故悲哀號泣，皆令氣血錯亂，恍惚不安，月水橫溢成瘕。淅淅惡寒，神短氣乏，肢軟困臥，夢中驚惕，小腹脹悶，陰內腫滿，胸脅腰背牽引重痛。瘕伏子臟，小水短澀，心煩嘔逆，如有身孕，忽忽不樂，如有所思，日久成形，有手足者殺人。當於未成形時，以長針從外刺之。常服加味逍遙散，見師尼經閉。</p>
<p><u>濟陰方</u>　治狐瘕日久成形如孕者。取活鼠溺死，用薄綿包，裡外塗黃泥半指厚，陰乾，地上挖小坎，安鼠在內，上用桑柴，火煅一日夜，去泥取鼠研末，每一錢另兌肉桂末三分，同研篩勻，空心時酒調服一錢，服數次，狐瘕自落，後服八珍湯。</p>
<p><u>蛇瘕</u></p>
<p>經行產後，陰竅虛張，或行立當風，坐臥濕處，外邪侵入成瘕。有因空腹早行，感冒山嵐瘴氣，或飲食不潔，誤吞蛇遺之精而成者。形長而尖，在臍上下，或在兩脅，色黑悶痛，時作寒熱，胸膈氣阻，兩脛苦疼，少腹多熱，小水赤澀，陰內拘急，腰眼牽痛。法當先下、次清、後補養。</p>
<p><u>濟陰方</u>　治蛇瘕已成，形氣實者。</p>
<p>大黃　黃芩　朴硝（各二錢）　炙草　當歸　炙皂莢　海螵蛸（各一錢）</p>
<p>服數劑。攻下瘕後，旋用補藥。</p>
<p><u>鱉瘕</u></p>
<p>因行經時竭力勞作，衣褲汗汙，不即更換，濕鬱汗穢侵入成瘕。大者如杯，小者如錢，隨氣走動，持之躍手，小腹切痛，陰內拘急，腰背牽疼。久則面目黃黑，月水不通。成足形者不治，未成足者可攻下之。</p>
<p><u>濟陰方</u></p>
<p>大黃（兩半）　炮附子　炮姜　細辛（各五錢）　人參　炙術　桂心　川芎　歸尾（各一兩）　炒焦虻蟲（十隻）</p>
<p>研末，酒下二錢。攻下後用藥補養。</p>
<p>諸瘕有因經後當風洗浴，或坐臥濕處，濕邪干入，恍惚覺悟，魂魄消阻，復見所並，心為歆動，致津液妄行，玉門先閉，積久成瘕，當速攻下。若失調治，狀如懷子，日漸長大，數月之後，產下怪物如蛙如猴之類，皆瘕疾也。</p>
<p>節錄八瘕症治以備參考，然亦不必如此執泥。蓋瘕者，假物成形，移動無常，總屬血病。癥者有形，成塊不移，總屬氣病。古有七癥之名而不言其治法，茲折衷群書，要以屬氣屬血，分門施治，其中夾痰夾食等症，各以類推。他如古方敗梳治蝨瘕，銅屑治龍瘕，麴櫱治米瘕，石灰治酒瘕，亦在學者以意消息之可也。</p>
<p>脈略：婦人積聚癥瘕，脈弦急者生，微弱者逆。</p>

<h3>積聚癥瘕附法</h3>
<p>李氏曰：善治積聚癥瘕者，調其氣而破其血，消其食而豁其痰，衰其大半而止，不可盡攻。寧扶脾胃正氣，待其自化，此開鬱正元散最為得法。愈後用八珍、歸脾、地黃等湯以調養之。</p>
<p>薛氏曰：治癥瘕病，形氣弱者，須先調補脾胃而佐以消導。若形氣實者，當疏導為主而佐以調補。如氣血壅滯積不行者，用大七氣湯、烏藥散散而行之。脾氣虛弱，經閉成瘕，用四君湯加歸芍，補而行之。脾氣鬱結服歸脾湯，肝脾血燥服加味逍遙散。養正積自除，此之謂也。</p>
<p><u>三稜煎</u>　治血癥、血瘕、食積、痰聚。</p>
<p>三稜　莪朮　青皮（俱醋炒）　炒麥芽　神麯　法半（等分，研末）</p>
<p>煮醋糊為小丸，薑湯每下二錢，日三服。</p>
<p><u>塊氣丸</u>　治癥瘕及嗝噎、疝氣。</p>
<p>三稜　莪朮　香附　青皮（俱醋炒）　炒蘿蔔子　炒神麯（各五錢）　炒連　鬱金　檳榔　陳皮　白醜（各三錢）　炒枳實　炙皂莢　百草霜（各錢半，曬研極細）</p>
<p>麵糊為小丸，白湯每下二錢，日二服。</p>
<p><u>保合丸</u>　虛人積聚癥瘕，久服自效。</p>
<p>炙白朮（二兩）　茯苓　陳皮　法半　酒炒香附（各一兩）　姜炒厚朴　麵炒枳實　姜炒川連　酒炒條芩　醋炒三稜　莪朮　炒蘿葡子　炒神麯　炒麥芽　製蒼朮　山楂肉　連翹（各五錢）　炙草　木香（各三錢）</p>
<p>曬研極細，薑汁糊為小丸，白湯下二錢，日三服。</p>

<h2>痞悶門</h2>

<h3>總括</h3>
<p>胸膈痞悶，因氣道壅塞不得宣通也，多由飲食失節，脾胃虧損，邪正相搏，阻隔氣道而成，得冷則發。冷入子臟則不受孕，冷入經絡則水不通。亦有因肝經濕熱下注之小腹痞脹，小水淋漓，時下白帶者。</p>
<p><u>助氣丸</u>　治三焦痞悶，胸膈脹滿，氣結不通。</p>
<p>煨三稜　莪朮（各兩半）　炙術　陳皮　醋炒青皮（各一兩）　炒枳殼　檳榔　木香（各五錢）</p>
<p>曬研極細，煮麵糊為小丸，薑湯下二錢，日二服。</p>
<p><u>勝紅丸</u>　治脾積氣滯，痞悶不通，嘔吐清水，並治傷酒成積，小兒食積。</p>
<p>三稜　莪朮　青皮（俱醋炒）　炒神麯　麥芽　良薑　炮姜　陳皮（各一兩）　酒炒香附（二兩）</p>
<p>曬研極細，煮醋糊為小丸，薑湯每下二錢。</p>
<p><u>八珍湯</u>　加柴胡、梔仁、膽草、香附，治小腹痞悶，小水不利，體倦惡食，兼有熱者。若寒熱往來，兼口苦脅痛，當服八味逍遙散。</p>
<p>薛氏曰：痞悶若因脾胃虛弱，用六君湯加芎歸。肺脾兩虛，用歸脾湯。肝經濕熱下注，小腹痞脹，初起形氣實者，用　龍膽瀉肝湯　。</p>
<p>生地（二錢）　木通　車子　澤泄　條芩　當歸（各錢半）　梔仁　甘草梢　膽草　柴胡（各一錢）</p>

<h2>瘀血血蠱</h2>

<h3>總括</h3>
<p>經行產後，風冷乘虛襲入血室，瘀血停留。初時尚未結成堅塊，故不名為癥瘕。若積瘀日久，面色萎黃，臍腹脹痛，內熱鬱而成血蠱。</p>
<p><u>失笑散</u>　見上崩漏門。治經行產後，風冷襲入，胞中停瘀，腹中脹痛者。</p>
<p><u>玉燭散</u>　見血虧經閉。治瘀停血室，經閉不通，脹痛發熱，形氣實者。</p>
<p><u>大黃湯</u>　治已成血蠱，堅塊脹痛，便秘脈實者。</p>
<p>大黃（錢半，制研）　桃仁（十粒，去皮）　郁李仁　元胡　炮姜　歸尾　桂心（各一錢）</p>
<p>酒兌煎服。</p>
<p><u>桃奴散</u>　治血瘀日久，已成血蠱，蠱久必變蛇瘕、狐瘕。心志恍惚，似飢非飢，體瘦形消，不時寒熱，塊硬脹痛，常服此散消之。</p>
<p>桃奴即桃樹上未成熟而不落之干桃，切片曬乾，研極細末，酒調每下二錢，空心日三服。</p>

<h2>痃癖疝門</h2>

<h3>總括</h3>
<p>臍之兩旁有筋突起，疼痛，大者如臂，小者如指狀，似弓弦者，名痃。若在兩脅之間，乃名曰癖。如小腹牽引腰脅疼脹，高起刺痛，則為疝症。名雖有三，其實皆由風冷客入胞中而然。故其發時，必由外受風冷，發則痛，痛則見，不痛則平復如常也。又曰：痃者，外結募原肌肉之間。癖者，內結隱僻膂脊腸胃之後，比痃較深。疝則屬肝，脈必弦急。</p>
<p>經曰：任脈為病，男子內結七疝，女子帶下瘕聚。瘕聚即女之疝。又曰：三陽急為瘕，三陰急為疝。</p>
<p><u>蔥白散</u>　治痃癖初起，腹脅疼痛，因風冷與氣血搏結而成者。</p>
<p>當歸　赤芍　生地　川芎　茯苓　沙參　炒枳殼　煨三稜　莪朮　炒青皮　厚朴　神麯　麥芽　茴香　炮姜　桂心　川楝肉　木香（等分研末）</p>
<p>蔥白煎湯，每下二錢，日三服。</p>
<p><u>當歸散</u>　治疝氣攻衝作痛，因風寒客入血室，肝病脈弦。</p>
<p>當歸　川芎　醋炙鱉甲（各五錢）　赤芍　桂心　檳榔　木香　泡吳萸　醋炒青皮　莪朮　香附　酒炒大黃　去皮尖炒桃仁（各二錢）</p>
<p>曬研極細，白湯每下二錢，日三服。</p>
<p>以上二方，治痃疝之總劑，余詳積聚門。</p>

<h3>疝瘕</h3>
<p>病屬厥陰，多因風冷客入血室，或飲食失節，寒濕下注。或氣血勞傷，風冷襲人，與血搏結，腹中梗起，攻走刺痛，推之活動，引陰急痛。若痛甚而逆氣上衝者，此為胞中有惡血，久則結成血瘕。</p>
<p>疝脈弦急者易治，虛細者難調。尺脈澀而浮牢，乃為血實氣虛。</p>
<p><u>七疝湯</u>　主治疝瘕，並治奔豚小腸膀胱氣。</p>
<p>酒炒元胡　小茴　川楝肉　沙參（各錢半）　炮附子　黑梔仁（各一錢）　全蠍（一個）　木香（五分）</p>
<p>酒兌煎。</p>
<p><u>溫疝湯</u>　治寒疝，陰戶緊束，堅塊脹疼，冷氣衝心。</p>
<p>泡吳萸　炮附子　炒黃小茴　炮姜　炒芍　元胡　川楝　茯苓　當歸　桂心（等分）</p>
<p>日三服。</p>
<p><u>交加散</u>　疝瘕初起，寒熱不分者，用此兼治。</p>
<p>胡蘆巴　川楝肉　酒炒大黃　炒小茴　泡吳萸　黑醜末　滑石末　車子　木通　烏藥（等分）</p>
<p>煎服。</p>
<p>張子和曰：遺尿、癃閉、陰痿、浮痹、精滑、白淫，皆男子之疝也。若血涸月水不行，行後小腹有塊，時或動移，前陰突出，後陰痔核，皆女子之疝也。但女子不謂之疝，而謂之瘕。</p>

<h2>覃瘕門</h2>

<h3>腸覃</h3>
<p>積在腸外，狀如懷子，月事以時而下。因寒冷內侵，氣血凝滯，塊結腸外，日漸長大，積久脹痛，腰不得伸，形氣實者，先攻後補。</p>
<p><u>晞露丸</u></p>
<p>酒炒三稜　莪朮（各一兩）　炒焦乾漆　炮川烏　炒青皮（各五錢）　炒茴香　炒山甲　明雄黃（各三錢）　上輕粉（一錢）</p>
<p>研細篩末，另兌麝香末五分，搗薑汁糊為小丸，酒水每下一錢，日三服，攻下後服八珍等湯。</p>

<h3>石瘕</h3>
<p>積在胞中，狀如懷子，月事不以時下。因寒氣客於子門，子門氣閉不通，惡血當泄，血不以留，日日漸長大，如懷子狀，初宜攻下。</p>
<p><u>見裛丹</u></p>
<p>炮附子　鬼羽箭　紫石英　元胡索　煨大黃　炒桃仁　澤泄　桂心（各三錢）　煨三稜　赤芍　歸尾　檳榔（各四錢）　血竭　木香（各一錢）</p>
<p>曬研極細，酒煮麵糊為小丸，酒下三錢，下後服補藥。</p>

<h3>奔豚</h3>
<p>五積之中，惟奔豚為惡候。前載東垣五積方，特治其大略耳。今錄數方以備參考。</p>
<p><u>奪命湯</u>　治奔豚氣，因濕鬱陰經，寒束於外，發時氣上衝心，喉間阻塞，少腹引陰急痛，四肢冰冷，神色昏怖。</p>
<p>泡吳萸（五錢）　茯苓（三錢）　澤泄（二錢）　桂心（一錢）</p>
<p>酒水煎服。</p>
<p><u>豆淋酒</u>　治奔豚氣，虛實皆宜。</p>
<p>炒焦黑豆半升，乘熱淬入酒中，日數服。</p>
<p>又方　炒小茴、炙山甲、炒全蠍、木香，等分研末，酒下二錢。</p>
<p><u>失笑散</u>　見崩漏門。加元胡索、炒香附，等分研末，醋調二錢，滾湯沖服。治經行產後血瘀未盡，風冷外襲，瘀隨氣上攻心，刺痛而奔豚者。</p>

<h2>淋證門</h2>

<h3>總括</h3>
<p>淋者，因心腎氣鬱，清濁相干，熱蓄膀胱，尿澀而痛。婦人行經前後，若尿澀常有餘瀝，名曰氣淋。尿血同出，陰竅作痛者，名曰血淋。尿出渾濁，稠黏如膠脂，名曰膏淋。精結成砂，堵塞尿竅，便時痛甚，名曰砂淋。四者皆屬內熱，熱盛濕鬱，水液渾濁而成。</p>
<p><u>《局方》琥珀散</u>　治諸淋初起，熱甚脈實。</p>
<p>滑石（四錢）　琥珀　木香　當歸　木通　萹蓄　鬱金（各二錢）</p>
<p>曬研極細，白湯下二錢，日三服。</p>
<p><u>萆薢分清飲</u>　治陽虛白濁，便數尿白，如油如膏。</p>
<p>川萆薢　石菖蒲　炒研益智仁　茯苓（各錢半）　烏藥　甘草梢（各一錢）</p>
<p><u>蓮子清心飲</u>　治婦女淋症，因憂思抑鬱，發熱煩躁，便濁遺精，夜靜晝甚，過勞即發。</p>
<p>炒蓮肉　黃耆　沙參　茯苓（各錢半）　柴胡　炒芩　炙草　地骨皮　車前子　去心麥冬（各一錢）</p>
<p>空心日二服。</p>
<p><u>溫疝湯</u>　見上疝瘕。治冷淋。冷氣滯於膀胱，便溺之時，先發寒戰口噤，而後尿出，或腹冷脹，此湯加澤泄、香附。</p>
<p><u>補中益氣湯</u>　見崩漏門。加炒研益智、萆薢，治勞淋，因過於勞役，便濁氣墜後，遇勞動即發。</p>
<p><u>六味地黃湯</u>　見經閉門。加炒益智仁、萆薢，治房勞傷腎，便濁遺精，小水淋漓，兩尺微弱。</p>

<h3>治諸淋大法</h3>
<p>用鬱金、琥珀以開鬱，青皮、木香、香附以行氣，蒲黃、牛膝、歸尾以破血，黃柏、生地以滋陰。東垣凡例，治小腹脹痛，用青皮疏肝，黃柏滋腎，以其屬肝腎部位也。</p>

<h3>治諸積大法</h3>
<p>凡治積聚癥瘕痃癖等症，當先審其形氣壯弱、病勢緩急而治之，如其人虛弱，則氣血衰微，不任攻伐，病勢雖盛，當先扶正氣而後治其病。若形證俱實，方可先攻其病也。</p>
<p>經曰：大積大聚其可犯也，衰其半而止。蓋恐過於攻伐傷其氣血也。</p>
<p>羅天益曰：養正積自除。可謂得經旨者矣！</p>

<h2>雜證門</h2>

<h3>熱入血室</h3>
<p>《金匱》曰：婦人中風七八日，續來寒熱，發作有時，經水適斷，此為熱入血室，其血必結，故使如瘧狀，發作有時，小柴胡湯主之。</p>
<p>此條言熱邪未盡，正值經來，乘虛入於血室之間而潛藏之，致血結而寒熱有時如瘧疾之狀也。肝主血室與膽為表裡，膽因肝受邪而病裡熱，故用　小柴胡湯　。</p>
<p>柴胡（二錢）　人參　法半　甘草　條芩（各一錢）　生薑（三片）　紅棗（一枚）</p>
<p>加當歸、生地、丹皮各錢半，以清血分之熱也。</p>
<p>《金匱》曰：婦人傷寒發熱，經水適來，晝日明瞭，夜則譫語，如見鬼狀此為熱入血室。治之毋犯胃氣及上二焦，必自愈也。</p>
<p>此條又言熱雖入血室，然經行不斷則熱不留結，勿因譫言如見鬼狀，遂用大黃、芒硝犯其胃氣，及刺期門，傷其榮血，服小柴胡湯和解，犯上二焦，但俟其熱隨血去，不藥自愈。</p>
<p>《金匱》曰：婦人中風，發熱惡寒，經水適來，得七八日熱除，脈遲身涼，胸滿如結胸狀，譫語者，此為熱入血室，當刺期門穴，隨其實而取之。</p>
<p>又曰：陽明病下血譫語者，此為熱入血室。但頭汗出，當刺期門穴，隨其實而瀉之，濈然汗出者愈。</p>
<p>此二條，一言適來即斷，血結在裡，為實症。一言陽明病，亦有熱入血室。但下血頭汗出為不同，故為熱入血室，皆由肝實，均當刺期門。刺法：肝募期門穴，在乳旁一寸半，再直下一寸半左右。同圖，見外科全書。針刺出血，以瀉肝熱。若不能刺及刺法不精，切勿妄用，只服　清熱行血湯　。</p>
<p>去皮尖炒研桃仁　酒炙穿山甲　紅花　赤芍（各一錢）　炒研五靈脂　生地　丹皮（各二錢）　甘草（五分）</p>
<p>煎服數劑，可代刺法。</p>
<p>合上四症觀之，大抵有寒熱如瘧之狀，則當服小柴胡湯和解。至若傷寒發熱而經行不斷，則雖譫妄，不必治療，聽其熱隨血去。但後二條皆肝實之症，法當刺期門穴，不能刺者，服清熱行血湯代之。此仲景之心法，不得概以小柴胡湯專治也。</p>
<p>《金鑑》曰：婦人平日傷寒，與男子同其治法。惟經水來時，及胎前新產後，熱邪乘虛而入血室，治不相同也。其症晝則明瞭，夜則譫言妄語如見鬼狀，主以小柴胡湯加當歸、生地、丹皮各錢半，以清血熱，又當隨症加減。若發熱無汗惡寒者，為表實，加麻黃一錢汗之。若發熱有汗畏風者，為表虛，加桂枝錢半和之。若有惡寒發熱之表，已經發汗，今雖無汗，勿再用麻黃，仍加桂枝和之。若有如瘧之寒熱，汗出不透者，加麻黃、桂枝兩解之。若厥逆下利，是為中寒，去條芩加炮薑、附子溫散之。若發熱煩渴則為裡熱，去法半，加花粉、葛根、知母、石膏清解之。若胸脅小腹或滿悶或脹痛，必停瘀血，加桃仁、大黃、紅花、桂心攻之。大抵經水來時及胎前、新產熱入血室者，雖兼他症，要不外乎表裡寒熱之治，醫者當於脈症中詳辨之。此《金鑑》之心法，隨症加減，小柴胡湯以分治也。</p>

<h3>血分浮腫</h3>
<p>乃因經血壅滯不行，流入四體，故令浮腫。皮如熟李，或通身青腫，小便秘結，此不必治腫，但調其經，經通自消矣。</p>
<p><u>加味調經散</u></p>
<p>當歸　酒芍　紅花　丹皮　琥珀　桂心　酒炒牛膝　去油沒藥（各二錢）　北細辛（一錢）</p>
<p>曬研極細，另兌麝香末五分篩勻，酒下一錢，日三服。</p>

<h3>水分浮腫</h3>
<p>乃因水飲內停，膀胱之氣化不行，水溢皮膚，故令浮腫經閉，小水不利，喘滿咳嗽。此但治其水，水消腫退，其經自通。</p>
<p><u>茯苓導水湯</u></p>
<p>茯苓　檳榔　豬苓　澤泄　陳皮　木瓜　蘇梗　木香　大腹毛　炙白朮　炙桑皮　炒砂仁　麵炒枳殼（等分研細）</p>
<p>麵糊小丸，薑湯下二錢，日三服。</p>

<h3>附法</h3>
<p>《良方》論曰：經不通則化為血，血不行復化為水。故先因經水閉，然後浮腫，皮如熟李，名曰血分，宜逐惡血，服　椒目丸　。</p>
<p>椒目　甘遂　黑醜　元胡　當歸　五靈脂　續隨子　郁李仁　泡吳萸　炮附子（各三錢）　膽礬　白砒霜　醋炒芫花（各五分）　斑蝥（三個，糯米拌炒焦黑去米）</p>
<p>曬研極細，麵糊丸綠豆大，白湯下五丸，以惡血下行為度。</p>
<p>若身面先浮腫，然後經閉，小水不利，喘滿光亮者，名曰水分浮腫。則當逐水飲，服　葶藶丸　。</p>
<p>炒葶藶　續隨子（各五錢）　干筍（一兩）</p>
<p>切碎共研極細，煮棗取肉，糊為小丸，姜皮湯每下十丸，通利為度。</p>
<p>亦有經閉，血化為水，流走四肢，虛腫與水分相類，其實非水也。腫滿脈實者，宜補而行之，服　人參丸　。</p>
<p>人參　酒蒸大黃　當歸　桂心　赤芍　赤苓　瞿麥　丹參（各五錢）　炒葶藶（二錢）</p>
<p>曬研極細，蜜為小丸，米飲下二十丸。</p>
<p><u>金匱腎氣湯</u>　治浮腫，日久腎虛鼓脹，隨症加味。</p>
<p>熟地（三錢）　炒淮藥　棗皮　茯苓（各錢半）　丹皮　澤泄　牛膝　車子（各一錢）　炮附子　肉桂（各五分）</p>
<p>血分倍丹皮、牛膝，加紅花、當歸；水分倍澤泄，加防己、葶藶。</p>
<p><u>桑皮散</u>　治腳氣感發，兩足浮腫，小水短赤，腹脅脹悶，氣急不得臥，或多喘逆。</p>
<p>蜜炒桑皮　炒郁李仁　赤苓（各二錢）　防己　木通（各一錢）　醋炒青皮　炒研蘇子　腹毛　檳榔　木香（各五分）</p>
<p>姜皮引。</p>
<p><u>正脘散</u>　治中焦悶痞，兩脅氣痛，浮腫便秘，及腳氣上攻。</p>
<p>炙白朮　川芎　蘇葉　陳皮　獨活　木瓜（各錢半）　甘草　腹毛　檳榔　丁香（各一錢）</p>
<p>姜皮引。</p>

<h3>夢與鬼交</h3>
<p>因七情內傷，虧損心脾，神無所護，鬼邪干正，魂魄不寧，故夜夢與鬼交接。獨笑獨悲，如有對忤，只多服　加味歸脾湯　。</p>
<p>人參　蜜耆　炙術　茯神　龍眼肉　炒研棗仁（各錢半）　當歸　遠志肉　炒蓮肉　炒研益智（各一錢）　炙草　木香（各五分）　姜（三片）　棗（二枚）</p>
<p>臨服兌入辰砂、琥珀末各二分。日三服。</p>
<p>若兼顛狂，另詳初集神病門。若成鬼胎，詳四卷胎前本病。</p>

<h2>梅核氣</h2>
<p>《千金方》云：咽中帖帖如有炙肉，吐之不出，吞之不下，俗名梅核氣。乃因內傷七情，外傷寒冷所致，用　半夏厚朴湯　。</p>
<p>薑製半夏　姜炒厚朴　茯苓（各三錢）　蘇葉（錢半）</p>
<p>薑棗引。胸腹中氣不通快者，加陳皮、香附、甘草。</p>
<p>《金鑑》曰：梅核氣，因七情過節，七氣病生，鬱結生痰，如絮如膜，凝結喉間，咯之不盡，咽之不下，日久不愈，變成嗝噎，上吐痰沫，下秘二便，宜服　三因方　。</p>
<p>製半夏　茯苓（各二錢）　炒樸　炒芍　陳皮　蘇葉（各一錢）　人參　桂心　炙草（各五分）</p>
<p>薑棗引，多服自愈。</p>

<h3>血風瘡</h3>
<p>婦女經水不調者，多患血風瘡，遍身起疹丹毒狀，或癢或痛，搔之成瘡，總由風濕燥血所致，宜服　八味逍遙散　。</p>
<p>柴胡　當歸　炒芍　炙術　茯苓（各二錢）　炙草　丹皮　梔仁（各一錢）</p>
<p>薄荷、煨姜引。熱甚加條芩，或加生地　丹參。風盛加芥穗、防風。</p>
<p>若結痂之後，瘡雖愈而復起白屑，肌膚強硬者，乃血少不潤也，服　益氣養榮湯　。</p>
<p>人參　炙術　茯苓　炙草　蜜耆　當歸　川芎　炒芍（各一錢）　生地（二錢）　陳皮　貝母　桔梗（各八分）　香附米（錢半）</p>
<p>薑棗引。多服自愈。</p>
<p>其婦科頭足乳陰諸般瘡毒，詳載《彤園醫書（外科）》。</p>

<h1>卷二</h1>

<h2>嗣育門</h2>

<h3>胎孕之原</h3>
<p>天癸乃父母所賦，先天生身之真氣也。精血乃水穀所化，後天成形之本也。男子二八，先天腎氣盛，天癸至，與後天所生之精會合而盈。然男子屬陽，陽應日，故精盈而日舉。女子二七，先天腎氣實，天癸至，與後天所生之血會合而盛。然女子屬陰，陰應月，故血盛而月下也。所以至期男女媾其先天真氣、後天精血，陰陽會合，乃能有子。當此之時，陽盛自然成男，是乾道成男也；陰盛自然成女，是坤道成女也。</p>

<h3>論先天真氣</h3>
<p>胡氏曰：男女交媾，其所以凝結而成胎者，雖不離乎精血，猶為後天滓質之物。而一點先天真一之靈氣，萌於情欲之感者，妙合於其間。即朱子所謂：稟於有生之初；《悟真篇》所謂：生身受氣，初者是也。是以良醫，因人無子，語男則主乎精，語女則主乎血。著論立方，男補腎，女調經，而又參之以補氣行氣之說，察其脈絡，究其盈虧，審症施治，夫然後一舉可孕。天下之男無不父，女無不母矣。</p>

<h3>論後天精血</h3>
<p>袁了凡曰：聚精之道，一曰寡欲，二曰節勞，三曰息怒，四曰戒酒，五曰慎味。今之談養生者，多言採陰補陽，久戰不泄，此為大謬。蓋腎為精之府，凡男女交媾，必擾其腎，腎動則精血隨之而流。外雖不泄，精已離宮，未能堅忍者，亦必有真精數點隨陽之痿而溢出，此其驗也。如火之有煙焰，豈有復反於薪者哉？是故貴寡欲。</p>
<p>精成於血，不獨房室之交損吾之精，凡日用損血之事，皆宜裁節。如目勞於視，則血因視耗。耳勞於聽，則血以聽耗。心勞于思，則血以思耗。吾隨事節之，則血得其養而日積矣。是以貴節勞。</p>
<p>腎主閉藏，肝主疏泄，二臟皆有相火，而其繫上屬於心。心者，君火也。怒則傷肝，而相火動，動則疏泄者，用事而閉藏者，不得其職矣。雖不交合，精血亦暗流而潛耗，是以當息怒。</p>
<p>人身之血，各歸其舍則常凝。酒能動血，飲則面赤，手足俱紅，是擾其血而奔馳之也。醉酒者，其血衰，數月無房事，精始厚而可用。然使一夜大醉，精復薄矣。是故宜戒酒。</p>
<p>經云：精不足者，補之以味。然釀郁之味，不能生精，惟恬淡之味，乃能補精耳。蓋萬物皆有真味，調和勝而真味衰矣。不論葷素，但煮之得法，自有一段沖和之氣，益人腸胃。洪範論味曰：稼穡作甘，世間之物，惟五穀得味之，正人能澹食，穀味最能養精，是以當慎味。</p>

<h3>論男女完實</h3>
<p>褚尚書《求男論》曰：建平孝王，妃姬皆麗。無子，擇民間未笄女子入御，亦無子。問曰：求男有道乎？澄對曰：合男女必當其年。男子十六而精通，必待三十而娶，女子十四而天癸至，必待二十而嫁者，皆欲其陰陽完實，然後交而孕，孕而育，育而其子堅壯長壽。今未笄之女，天癸始至，已近男色，陰氣早泄，未完而傷，未實而動，是以交而不孕。孕而育，育而其子脆弱不壽。大王誠能訪求多男婦人至宮府，有子之道也。王曰：善。未再期，生六男。夫老陽遇少陰，老陰遇少陽，亦皆有子之道也。</p>

<h3>論精血盛衰</h3>
<p>褚氏曰：飲食五味所以養人，髓血骨肉肌膚毛髮也。男子為陽，陽中必有陰，陰之數八，故一八而陽精升，二八而陽精溢。女子為陰，陰中必有陽，陽之數七，故一七而陰血升，二七而陰血溢，陽精陰血皆五味之中秀實也。方其升也，智慮開明，齒牙更始，發黃者黑，筋弱者強及其溢也，肢體五官無不充周。凡子形肖父母者，以其精血賞於父母之身，無所不歷也，是以一肢廢則其子一肢不肖也。夫精未通而御女，以動其精，則精癉。其未滿之處，異日有難狀之疾。陰已痿而思色，以降其精，則精敗，內溢肌膚而成癰，尿竅梗塞而為淋，精已耗而復竭之，則大小便牽疼。愈疼則愈欲小便，愈便則愈疼矣。女子天癸既至，逾十年無男子合，則多不調。未滿二十，多與男合，亦致不調。不調則舊血不出，新血妄行，或濱而入骨，或泛而為痰，或交媾不孕，經病所由生矣。</p>

<h2>附法</h2>
<p>煉精之訣，須於半夜子時，披衣起坐床中，先以兩手搓極熱，將一手掩臍，以一手兜住外腎，而凝神於內腎，靜息片時，久久行之，精自旺矣。</p>

<h2>種子門</h2>

<h3>論種子時候</h3>
<p>聚精之道，惟在寡欲。交接女子，必乘其時，不可失之遲早。蓋婦人一月經行一度之後，必有一日絪縕之時，氣蒸而熱，如醉如癡，有欲交接不可忍之狀，乃天然節候，成胎生化之真機也。</p>

<h3>論絪縕之時</h3>
<p>了凡曰：天地生物，必有絪縕之時。萬物化生，必有樂育之候。貓犬至微，將受孕也，其雌必狂呼而奔跳，以絪縕樂育之氣觸之而不能自止耳。世人種子有云：三十時辰兩日半，二十八九君須算者。此特言其大概，非確論也。又《丹經》云：一月只有一日，一日只有一時。凡婦人一月經行一度，必有一日絪縕之候於一二時間，氣蒸而熱如醉如癡，有欲交接不可忍之狀。於此時，逆而取之則成丹，順而施之則成胎矣。其曰三日月出更，又曰溫溫鉛鼎，光透簾幃，皆言其景象也。</p>

<h3>種子須察脈</h3>
<p>陳楚良曰：人身氣血，各有虛實寒熱之分，惟察脈可知。舍脈而獨言藥者，妄也。脈有十二經，應十二時，一日一周，與天同運，循環無端。其至也，既不宜太過而數，數則熱矣。又不宜不及而遲，遲則寒矣。如太有力而實，非正氣能自實也。正氣虛而外邪來乘，以實之也。治法當先散郁，以伐其邪，邪去而後，正可扶也。如太無力而虛，虛乃正氣正血自虛也。治法惟當補其正氣正血耳。亦有男婦，上熱下寒，表實裡虛，而難得子者，當臨睡時服涼膈散，以清上熱，每晨吞八味地黃丸，以溫下寒，間進升散之藥，以達其表，及服厚味藥餌，以實其里，陰陽和矣。</p>
<p>又有婦人，氣多血少，寒熱乖違，月水不調，或前後想愆，帶下淫濁，皆當診脈，以活法治之。務使其夫婦之脈皆和平有力，不熱不寒，聚精會神，交合如期，自是宜男而且壽考。故欲求子者，必調勻夫婦之脈，兩得和平，適足相當。設有未調，當於夫婦中對脈立方，因症用藥。惟在醫者，以意消息之。世人因無子，專怪婦人不受孕，紛紛置妾，卒無一得，殊為不曉此中因也。</p>

<h3>【附】脈略</h3>
<p>《素問》曰：督脈生病，女子不孕。凡脈微弱而澀，必難受孕。肥人脈細，胞中有寒，體黃脈遲，胸中有寒，少腹冷久惡寒，年少得之主無子，年長得之主絕產。陰冷脈遲，主難受孕，余詳後卷。</p>

<h3>種子先調經</h3>
<p>婁全善曰：求子之法，莫先於調經。每見婦人之無子者，其經必前必後，或少或多，或將行作痛，或行後作痛，或過期經閉，或脹或痛，或不脹痛，或經行紫黑稠黏，或清淡腥臭，皆屬不調，不能成孕。其不調之由要，不外血熱、血虛、血瘀、血滯、氣虛、氣滯而已，治法主以四物湯隨症加味。血滯加元胡、香附、五靈脂，血瘀加桃仁、紅花，血熱加黃連、條芩，熱盛秘結加炒厚朴、大黃，氣虛加蜜耆、參、術，氣滯加木香、香附，氣實加檳榔、元胡、炒枳殼，脈症虛寒加附、桂，滯久血沉痼者，方吐之下之，直待積去滯行，虛回經調，然後氣血和平，乃能有子。予每治經不調者，用香附制過醋糊為丸，屢獲神效也。</p>
<p>朱丹溪曰：婦人無子者，多由血少不能攝精。俗醫悉謂子宮虛冷，投以辛熱之藥，煎熬臟腑，血氣沸騰，禍不旋踵。或有服艾者，不知艾性至熱，入火炙則下行，入湯藥則上行，多服損人，咎將誰執？</p>
<p>凡形體肥成，稟受甚厚之婦，經水不調不能受孕者，乃由脂膜滿溢，閉塞子宮，宜行濕燥痰。用羌、防、蒼朮、枳殼、炙朮、半夏、南星、陳皮、川芎、滑石之類。或常服啟宮丸、導痰湯，見後。</p>
<p>凡瘦怯性急之婦，經水不調不能成胎者，乃由子宮燥澀不能行精也。宜涼血降火，用四物加香附、丹皮、柴胡、地骨皮、條芩之類。若尺弱陰虛不足，可常服六味地黃丸。</p>
<p>薛立齋曰：婦人不孕，亦有因六淫七情之邪損傷衝任，或宿邪淹留，傳遺臟腑，或子宮虛冷，或氣旺血衰，或血中伏火，或有脾胃虛弱不能榮養衝任。更當審其男子之形質，脈息虛實何如。有腎虛精冷，不能融育成胎，稟賦素虧，氣血不平者；有嗜酒荒淫，精氣衰薄者；當求其源，兼治之。察脈大要，皆以尺脈為主。若右尺微細，或浮大無力，主以八味地黃丸。如左尺洪大，按之無力者，只服六味地黃丸，鹽湯下。兩尺微細，或浮大無力者，主以十全大補湯作丸，薑棗湯下。若誤用辛熱燥血之劑，則危矣。</p>

<h3>種子良方</h3>
<p><u>四物湯</u>　治婦人血虛不能受孕，一切經候不調。隨症加減，更詳一卷。</p>
<p>蒸曬熟地黃（三錢）　酒洗當歸　酒炒白芍（各二錢）　川芎（錢半）</p>
<p>日煎二服。血熱去熟地用生地，加芩、連。血瘀去白芍用赤芍，加桃仁、紅花，氣虛加蜜耆、人參、炙朮、炙草，有痰加炙白朮、去白陳皮、製半夏，氣滯加木香、香附、元胡、砂仁，血滯加酒炒香附、元胡、鬱金、炒樸，實熱便秘加大黃、枳殼、朴硝，風盛加荊芥、防風、秦艽、羌活、薄荷，虛寒加附子、炮薑、吳萸、肉桂，血虛內熱加柴胡、丹皮、梔仁、條芩。</p>
<p><u>四君子湯</u>　治婦人陽虛不能受孕。凡元氣虛弱，通用此方。加減見後。</p>
<p>人參　炒白朮　白茯苓（各二錢）　炙甘草（一錢）</p>
<p>生薑三片、紅棗二枚，引。</p>
<p>如無人參，用蜜蒸萎蕤五錢，北沙參代亦可。俗用薺蒡代，誤矣。</p>
<p><u>五味異功散</u>　治脾虛不調，不能成孕。用此補氣兼理其氣，脾胃自調，即四君內加去白陳皮一錢。</p>
<p><u>六君子湯</u>　治脾虛痰飲不能受孕。凡氣虛有痰，脾虛鼓脹，皆可常服。即四君內加陳皮、薑製半夏各一錢。</p>
<p><u>香砂六君湯</u>　治胃虛嘔吐及虛寒胃痛，或腹痛泄下，久不受孕。即六君內加炒研砂仁、藿香、香附。</p>
<p><u>七味白朮散</u>　治脾虛渴瀉及體虛脈弱，肌熱發渴，可常服之。即四君內加葛根、藿香各錢半，木香五分。</p>
<p><u>參苓白朮散</u>　治脾胃虛弱，飲食不消，或吐或瀉。即四君內加炒苡仁、炒蓮肉、炒扁豆、炒山藥、炒砂仁、桔梗、陳皮。</p>
<p><u>十味人參散</u>　治虛熱潮熱，倦怠自汗，煩渴脈弦。即六君內加柴胡、條芩、白葛根。</p>
<p><u>歸脾湯</u>　治思慮損傷心脾氣血怔忡、驚悸，食少不眠，寒熱盜汗。即四君內加龍眼肉、炒棗仁、遠志肉、蜜耆、當歸各一錢，木香五分。</p>
<p><u>逍遙散</u>　治血虛肝燥，骨蒸勞熱，咳嗽潮熱，寒熱往來，口乾便秘，脈弦。即四君內去人參，加柴胡、炒芍、當歸各二錢，薄荷五分，煨姜三片。</p>
<p><u>八珍湯</u>　治心肺虛損，氣血兩虛，於補氣中兼補其血。即四君湯合四物湯煎服。</p>
<p><u>十全大補湯</u>　治氣血虛極，不能受孕。即八珍湯加蜜炙黃耆二錢、肉桂五分、或用桂心。</p>
<p><u>人參養榮湯</u>　於補氣中專養榮血。即八珍內去川芎加蜜耆、肉桂、遠志、五味子、陳皮。</p>
<p><u>益氣養榮湯</u>　治氣血俱虛。凡瘡瘍潰後可常服之。即八珍內加蜜耆、香附、陳皮、桔梗、貝母。</p>
<p><u>理中湯</u>　治脾胃虛寒，或吐或瀉，脈沉遲者。即四君湯去茯苓加乾薑錢半。虛寒甚者加炮附子，或加吳萸。</p>
<p><u>補中益氣湯</u>　治氣虛不能生血，經水不調，不能受孕，凡煩勞血傷，身熱心煩，懶言惡食，脈洪大而虛，或喘或渴，或陽虛自汗，或瘧痢脾虛日久不愈，一切清陽下陷，中氣不足之症。</p>
<p>蜜炙黃耆（三錢）　人參（沙參代，三錢）　土炒白朮　酒洗當歸　炙草（各錢半）　陳皮（一錢）　升麻　柴胡（各八分）　生薑（三片）　紅棗（二枚）</p>
<p>加減法：</p>
<p>血不足者，倍加當歸；精神短少，加五味子；肺熱咳嗽，減去人參；口渴咽乾，加葛根；頭痛，加川芎、蔓荊子；腦頂苦痛，加藁本、北細辛；通身痛，加羌活、防風；腹痛，加白芍；熱痛，加黃連；有痰，加製半夏、南星；能食而心下痞悶，加姜炒黃連；渴盛身體重痛，加製蒼朮；咽痛，加桔梗；夾熱，加元參、牛蒡子；胸中有寒，加肉桂或桂心；陰虛，去升柴加熟地、棗皮、山藥；夾食滯，加炒曲、麥芽、山楂；陰火燥熱，加鹽水炒知母、黃柏；胃寒氣滯，加炒青皮、益智、木香；泄瀉，去當歸加茯苓、蒼朮、益智；腹脹，加炒枳實、厚朴、砂仁、香附；大便秘結，脈症尚實，加煨大黃；春月咳嗽，加芥穗、款冬、旋覆花；夏月，咳嗽加麥冬、五味子；秋月咳嗽，加天冬、貝母、條芩；冬月咳嗽，加連根節麻黃。</p>
<p>李東垣曰：脾胃虛者，因飲食勞倦，心火亢甚而乘其土位，其次肺氣受邪。須多用黃耆，而人參、炙草次之。蓋脾胃一虛，肺氣先絕，故用蜜耆以益皮毛而固腠理，不令自汗。上喘、氣短，故用人參補之。心火乘脾用炙草，甘溫以瀉火熱而補脾元。若脾胃急痛並大虛，腹中急縮，宜多用之，惟中滿則當減去白朮。苦而甘溫，除胃中之熱，利腰臍間血。胃中清氣在下，必加升麻、柴胡以升之，引參、耆、炙草甘溫之氣味上升，以補胃氣之散而實其表，又緩帶脈之縮急。氣亂於中，清濁相干，用陳皮理之，又助陽氣上乘，以散滯氣。脾胃氣虛，為陰火傷其生髮之氣，榮血大虧，血減則心無所養，致令心滿而煩，病名曰悗，故加甘辛微溫之劑生陽氣。仲景之法，血虛以人參補之，陽旺則能生陰血，更以當歸和之，少加黃柏以救腎水，瀉陰中伏火。如煩猶不止，少加生地黃補腎水，水旺則心火自降矣。</p>
<p>李士材曰：虛人感冒不任發散者，此方可以代之。東垣謂肌熱者，表熱也，服此數服，得微汗則已，非正發汗，乃陰陽氣和，自然汗出也。</p>
<p>補中益氣湯加黃柏八分、生地錢半，治陰乘陽，發熱晝甚，自汗短氣，口渴無味。</p>
<p><u>順氣和中湯</u>　即本方加川芎、白芷、蔓荊子各一錢，北細辛五分。治清陽不升，頭痛惡風，脈弦而細。</p>
<p><u>調榮養血湯</u>　本方加羌活、防風、川芎、細辛。治勞力傷氣，外感風寒，惡寒發熱，微渴，汗出身痛，脈浮無力。</p>
<p><u>調中益氣湯</u>　即本方去當歸、炙術，加製蒼朮、木香。治脾胃不調，胸滿體倦，食少，氣短，口不知味及食入反出者。</p>
<p><u>東垣調中湯</u>　即本方加五味子、炒白芍。治同前症，凡氣虛多汗服之，以收耗散之氣，有發有收，最妙。</p>
<p><u>升陽順氣湯</u>　即本方去白朮，加炒研草蔻、酒炒川柏、神麯、法半。治飲食勞倦後滿悶、短氣，不思飲食，口中無味，時或惡寒。</p>
<p><u>益胃升陽湯</u>　即本方加酒炒條芩、炒神麯各一錢。治經水不調及脫血後，食少水瀉。</p>
<p>東垣曰：脫血益氣，古聖之法也，主法此湯，補胃氣以助生髮之氣。</p>
<p><u>六味地黃丸</u>　治肝腎不足，真陰虧損，精血枯竭，憔悴羸弱，腰痛足廢，自汗盜汗，水泛為痰，發熱咳嗽，頭暈目眩，耳鳴耳聾，遺精便血，消渴淋瀝，失血失音，舌燥咽痛，虛火牙痛，足跟作痛，下部生瘡，皆可常服。</p>
<p>酒蒸酒曬熟地黃（八兩，石臼搗成膏，聽用）　淨棗皮　炒山藥（各四兩）　茯苓　丹皮　澤瀉（各三兩）</p>
<p>曬研極細，將地黃膏拌勻，另煉成白蜜斤半，和藥糊為丸梧子大，曬乾新瓶收貯。每服三錢，鹽湯送，日三服。</p>
<p>加減法：</p>
<p>稟賦素虧，血少陰衰，再加熟地；精滑，頭昏重，加山藥、棗皮；小便或多或少或赤，倍加茯苓；小水淋瀝或脹，再加澤泄；心虛火盛及有瘀血，再加丹皮；脾胃虛弱，皮膚乾澀，倍用山藥；若要陰陽平補，須煎補中益氣湯，每日吞送此丸二次。或於上午服補中益氣湯，下午鹽水送下六味地黃丸。</p>
<p><u>八味地黃丸</u>　治虛羸少氣，相火不足，尺脈微弱，及右尺脈沉細數者。</p>
<p>砂仁末（和酒曬）　熟地（四兩另搗成膏）　炒山藥棗皮（各二兩）　茯苓　丹皮　澤瀉（各兩半）　炮附子　上肉桂（各五錢）</p>
<p>曬研篩末，和地黃膏拌勻，加煉蜜十兩，糊為小丸。酒水每下三錢。</p>
<p>王冰所謂：益火之原，以消陰翳也。</p>
<p>李士材曰：腎有兩枚，皆屬於水。初無水火之別，《仙經》云：兩腎一般無二樣，中間一點是陽精。兩腎中間穴，名命門，相火所居也。一陽生於二陰之間，所以成乎坎而位乎北也。</p>
<p>李時珍曰：命門為藏精系胞之物，其體非脂非肉，白膜裹之，在脊骨第七節，兩腎中央。繫著於脊，下通二腎，上通心肺胃腦，為生命之原，相火之主，精氣之府，人物皆有之，生人生物皆由此出。《內經》所謂：七節之旁，中有小心是也，以相火能代心君行事，故曰小心。</p>
<p>汪訒菴曰：男女媾精，皆稟此命火以結胎。人之竅通壽夭，皆根於此。乃先天無形之火，所以主無為而應萬事，蒸糟粕而化精微者也。無此真陽之火，則神機息滅，生氣消亡矣。惟附子、肉桂能入腎命之間而補之，故加入六味地黃丸中為補火之劑。亦有腎虛火不歸經，大熱煩渴，目赤唇裂，舌上生刺，喉如煙火，足心如烙，脈洪大無倫，按之微弱者，宜煎十全大補湯，吞送八味地黃丸。或問：燥熱如此，復投桂附，不以火濟火乎？曰：心包相火附於命門，男以藏精，女以系胞。因嗜欲竭之，火無處所附，故厥而上炎。且火從腎出，是水中之火也。火可以水折，水中之火不可以水折。附桂與火同氣，而味辛能開腠理、致津液、通氣道，據其窟宅而招之，同氣相求，火必下降。然則附桂者，固治相火之正藥歟。</p>
<p>錢仲陽將仲景八味丸減去附桂，製為六味地黃湯，用治小兒，今通用之。</p>
<p><u>六味地黃湯</u>　通治肝腎不足、真陰虛損等症，詳前篇。</p>
<p>制熟地（四錢）　炒山藥　棗皮（各二錢）　茯苓　澤瀉　丹皮（各錢半）</p>
<p>空心日二服。知柏地黃湯即本方加鹽水炒川柏、知母各一錢。</p>
<p>王冰謂：壯水之主，以制陽光也。</p>
<p><u>元麥地黃湯</u>　即本方加去心麥冬、元參各錢半。治陰虛火動，喉癉咽痛，煩渴懊憹，用此散浮游之火。</p>
<p><u>七味地黃湯</u>　即本方加肉桂五分。治陰虛火炎，用此引無根之火降而歸元。</p>
<p><u>八仙長壽飲</u>　即本方加五味子一錢，麥冬錢半。治陰虛虧損勞熱勞嗽。</p>
<p>本方加姜炒杜仲、川牛膝、川續斷，治腎虛腰膝痠疼、足跟腫痛。</p>
<p><u>加味地黃丸</u>　《金鑑》治月水不調，不能受孕，即使受之，亦不全美，宜常服此丸。</p>
<p>蒸曬熟地（四兩，另搗成膏）　炒山藥　淨棗皮（童便浸炒）　香附（各二兩）　茯苓　丹皮（各兩半）　澤泄（一兩）</p>
<p>曬研極細，將地黃拌勻末內。煉成白蜜十四兩，糊藥為丸梧子大，曬乾收好，酒水每下三錢。</p>
<p><u>滌痰湯</u>　《金鑑》治肥盛婦人身中有脂膜，閉塞子宮，不能受孕，煎此湯吞送後丸藥。</p>
<p>茯苓（四錢）　炙白朮　製半夏　炒香附　當歸　白芍　陳皮　川芎　甘草（各一錢）</p>
<p>配成數十帖，每日煎一帖，加生薑引，作二次吞送後丸。</p>
<p><u>滌痰丸</u></p>
<p>土炒白朮（四兩）　薑製半夏　酒炒香附　川芎　茯苓（各二兩）　炒神麯　陳皮　甘草（各一兩）</p>
<p>有熱加條芩一兩。曬研極細，煮米粥糊丸梧子大，每日煎滌痰湯，吞送二次，每服三錢。</p>
<p><u>大補丸</u>　《金鑑》治瘦弱婦人，血少不能受孕，宜常服此丸。</p>
<p>去心麥冬　天冬（各二兩，另曬研為末）　石菖蒲　炒枸杞　炒益智　遠志肉　北沙參　地骨皮　白茯苓（各一兩）</p>
<p>曬研極細，和入前末，煉蜜八兩，糊丸梧子大，酒水每下三錢。</p>
<p><u>蓯蓉菟絲丸</u>　此丸不寒不熱，助陰生子，久服自效。</p>
<p>漂制肉蓯蓉　鹽水炒菟絲　覆盆子　當歸　川芎（各三兩）　蛇床子　白芍　煅牡蠣　酒炙　海螵蛸（各兩半）　五味子　防風　條芩（各一兩）　陳艾葉（五錢）</p>
<p>曬研極細，蜜丸梧子大，早晚鹽湯，送下三錢。</p>
<p><u>《金鑑》調經丸</u>　此丸理氣養血，調經種子，中和之品。</p>
<p>薑汁炒杜仲　酒香附（各四兩）　酒炒肉蓯蓉　炒小茴　炒枯芩　醋炒青皮　炙焦生地　炙海螵蛸　炒烏藥　元胡　陳皮　當歸　川芎　白芍（各二兩）</p>
<p>曬研極細，煮麵糊為小丸，酒水每下三錢，日三服。</p>
<p><u>調經種玉湯</u>　治因七情所傷，久而無子，一切經帶崩漏，皆可常服。</p>
<p>熟地　當歸酒炒　香附（各二錢）　白芍　川芎　茯苓（各錢半）　吳萸　元胡索　陳皮　丹皮（各八分）</p>
<p>生薑引。每於行經前後煎服數劑。有熱去吳萸加條芩。先期血熱色赤，去吳萸加川連五分、條芩一錢。若過期血少色淡，面唇㿠白，脈沉遲者，加桂心、炮薑、艾茸。</p>
<p><u>加味八珍湯</u>　治氣血兩虛，不能受孕，一切體弱脈微，經水愆期者。</p>
<p>沙參　炙術　茯苓　當歸　熟地　山藥（各錢半）　川芎　炒芍　炙草　酒炒肉蓯蓉　炒研益智仁（各一錢）</p>
<p>薑棗引。每於經行前後服此數劑。</p>
<p><u>濟陰導痰湯</u>　治肥盛婦人恣情酒食，致經不調及痰脂閉塞子宮，不能攝精成孕。</p>
<p>薑製半夏　泡製南星　滑石末　白茯苓（各二錢）　陳皮　枳殼（各錢半）　川芎　防風　羌活　製蒼朮（各一錢）　車前子（五分）</p>
<p>生薑引。</p>
<p><u>啟宮丸</u>　治子宮脂膜壅塞，不能受孕，此即丹溪茂芝丸。</p>
<p>製半夏　炙白朮　香附　川芎（各二兩）　茯苓　炒神麯（各一兩）　陳皮　甘草（各六錢）</p>
<p>共研極細，米粥糊為小丸，薑湯每下三錢，日二服。</p>
<p><u>調生丸</u>　治衝任虛寒，子宮冷而不能受孕，孕而損墜者。</p>
<p>炙焦地黃　炒當歸　澤蘭葉　酒炒石斛　土炒白朮　元胡　川芎　炒芍（各二兩）　炮姜　肉桂　艾茸（各五錢）</p>
<p>曬研極細，煮米醋糊為丸梧子大，每日早晚空心酒下三錢。</p>
<p><u>暖宮丸</u>　治子宮虛冷，不能受孕，或帶下白淫，面色萎黃，四肢痠痛，倦怠無力，飲食日減，經脈不調，血不華色，肚常脹悶，久無子息，可常服此。更能戒惱怒、禁生冷、清心寡慾，自是宜男。</p>
<p>醋煮透熟香附（六兩）　炙黃耆　酒炒白芍　川續斷　陳艾茸　川芎（各二兩）　瓦上焙焦地黃（三兩）　炒砂仁　泡吳萸　肉桂（各五錢）</p>
<p>曬研極細，煮醋糊丸梧子大，酒水每下三錢。</p>
<p><u>溫經湯</u>　治月水或前或後，不能成孕。凡尺脈細弱，目眩眼花，腰膝痠痛，腎氣虛寒等症，皆可常服。</p>
<p>熟地　當歸　炒芍　棗皮　炒山藥　炙白朮（各錢半）　酒炒香附　姜炒杜仲　川芎　茯苓（各一錢）　酒炒元胡　炒小茴　澤泄（各八分）</p>
<p><u>洪氏方</u>　治經行數日不止，五心煩熱。此熱盛迫血，法當清解，不與崩漏同治。</p>
<p>生地　歸身　白芍　阿膠　酒炒條芩　炒黑芥穗（各錢半）　川芎　柴胡　地榆皮　酒炒黃柏（各一錢）</p>
<p>童便兌煎服。</p>
<p><u>歸附丸</u>　治氣亂血虛，月水愆期，時來時止，不能受孕。</p>
<p>當歸（四兩，切片曬乾，另研細末，以聽後用）　香附（八兩，先用童便浸三日，水洗淨去毛，次用酒炒熟曬乾，又用醋炒曬乾，後用薑汁拌炒，曬極干，另研末篩盡，方將當歸末和勻）</p>
<p>煮麵糊為小丸，白湯每下三錢日三服。</p>
<p><u>抑氣散</u>　治婦女氣盛於血，月水不調。氣壅則胸膈滿悶，上攻則頭暈目眩。</p>
<p>酒煮香附（四兩）　去白陳皮（三兩）　茯神（二兩）　炙草（一兩）</p>
<p>曬研極細，篩末，白湯每下二錢，或減分量，煎作湯服。</p>
<p><u>天香散</u>　治一切諸氣，氣上湊心，心胸攻築，脅肋刺痛，月水不調。</p>
<p>香附（四兩）　烏藥（一兩）　陳皮　蘇葉（各五錢）　乾薑（三錢）</p>
<p>共研極細，白湯調，每服三錢。</p>
<p><u>附益丸</u>　《濟陰》治月水不調，不能受孕。</p>
<p>香附（八兩，童便浸一日，洗去毛，露一宿，曬乾再浸，再露再曬，如此三次）　益母草　蓮花葉及子（共十六兩，洗淨曬乾，忌犯鐵器）</p>
<p>入石臼內和香附杵為細末，篩盡。醋煮麵糊為小丸，白湯下三錢，蜜為丸亦可。</p>
<p><u>返魂丹</u>　《產寶》書用治月經不調，赤白帶下，胎前產後一切諸病。五月五、六月六、小暑日，益母草開花結子時，連根採取，水洗陰乾。用花葉及子共一斤，忌鐵器，入石臼杵細篩末，煉白蜜一斤，糊為丸梧子大，曬乾收好，每服三錢。</p>

<h3>隨症用引</h3>
<p>月經不調，赤白帶下，白濁白淫，血風勞嗽，從無嗣息，酒水送下。</p>
<p>心煩頭痛，血暈血風，及中風癇痙，頭風眩掉，風濕水腫，薑湯下。</p>
<p>風熱上干，目赤腫痛及老年便秘、嗝噎、咳血、嘔血，薄荷湯送下。</p>
<p>胎動腹痛，下血不止及素慣墮胎者，用當歸湯送下。</p>
<p>胎前腹痛，或子鳴腹中，內作聲者，米湯送下。</p>
<p>胎前產後，臍脅刺痛，或跌打顛仆，胎損下血，當歸、川芎煎湯下。</p>
<p>行經前後，腹中脹痛，或瘀血攻衝，血凝氣滯，童便和滾酒送下。</p>
<p>臨產酒調化服三錢，能催生保產，或煎川芎、當歸湯化服，能治怪產。</p>
<p>臨產血暈氣亂及去血過多，胎幹不下，雞湯和酒調化五錢頻服。</p>
<p>胞衣不下及橫生倒產，胎死腹中，心胸脹滿，鹽湯化服三錢。</p>
<p>凡新產之後，用童便和滾酒調化此丸，服二三次。能安魂魄，調血脈，通經絡，百病皆除。</p>
<p>凡產後血暈血沸，煩渴發狂，昏迷不醒，產後中風，口噤失音，偏痱心煩，或鼻中衄血，舌黑口乾，或瘀血結滯，奔走刺痛，時發寒熱，面赤心煩，常流冷汗，或月內咳嗽，自汗發熱，漸變骨蒸，或產後跌磕，損傷乳陰，癰疽、楊梅、瘡毒、瘰癧、疔腫、癥瘕、頹疝，俱用童便和酒煎滾，每送下三錢。</p>
<p>產後瀉下血水，煎黑棗湯送下三錢，日二服，以愈為度，後仿此。</p>
<p>產後赤白痢疾，俱用米湯送下三錢。</p>
<p>產後赤白帶下，煎阿膠艾葉湯送下。</p>
<p>產後崩漏，下血不止，煎糯米湯送下。</p>
<p>盤腸產及子腸不收，水調鹽湯送下。</p>
<p>產後喘滿痰嗽，噁心吐酸，面目浮腫，脅痛自汗，舉動無力，水酒下。</p>
<p>產後二便秘結，燥熱目赤，口苦耳聾，及咯血嘔血，或乾咳嗽，薄荷湯送下。</p>
<p>胎前產後，太陽穴痛，呵欠煩熱，滿悶懶食，手足麻木，百節痠疼，米湯下。</p>
<p>凡胎產中風、中氣、中濕、中暑、中毒、中痰，或跌僕損傷，一切筋骨風痰，俱用酒煎薄荷生薑湯送下，日三服。</p>

<h3>附法</h3>
<p>凡小兒初生，化開此丸數兩，滾湯調勻，綿蘸洗兒，永無瘡疥風疾。</p>
<p>凡小兒尿血、瀉血、痢疾、疳疾，用米湯化服一錢。</p>
<p>凡小兒丹毒、遺毒、疔瘡、梅瘡、疥癲、瘡癤，甘草湯化服。</p>
<p>凡小兒無名腫毒，紅腫痛硬者，研化此丸，麻油調敷。</p>
<p>凡男婦喉痹咽腫及停耳出汗，俱細嚼此丸，徐徐以津液送下。</p>
<p>凡跌打損傷，血瘀氣滯，用童便和酒，煎數沸送下。</p>
<p>治白痢，用乾薑湯送下三錢。</p>
<p>治赤痢，用甘草湯送下三錢。</p>
<p><u>經驗方</u>　治產後血暈、血風、血瘀、氣閉，及中風痰氣，食俱效。</p>
<p>益母草　連花葉子（四錢）　酒炒香（附二錢）　酒炒芥穗（二錢）　生薑（三片）</p>
<p>夾熱去姜加薄荷引，血瘀童便引，風盛薑蔥引，血虛加芎歸。</p>

<h2>受孕門</h2>

<h3>脈見有子</h3>
<p>少陰動甚知有子，陰搏陽別尺寸憑，但搏不滑胎三月，搏而滑石五月形。少陰腎脈動甚者，有子脈也。但當憑其兩尺陰脈若搏指有力，兩寸陽脈不搏指面，別於兩尺，斯為有子脈無疑矣。其但搏不滑者，主三月之胎。搏而滑石者，主五月之胎也。</p>

<h3>四言脈訣</h3>
<p>婦人有子，陰搏陽別，少陰動甚，其胎已結。滑疾而散，胎必三月。按之不散，五月可別。陰搏陽別者，寸為陽，尺為陰。言尺陰之脈，搏指而動，寸陽之脈，則不搏指，迥然分別，此有子之徵也。</p>
<p>或手少陰心脈獨動而甚者，蓋心主血，血主胎，故胎結而心脈動甚也。動者，謂往來流利之動而滑，非厥厥搖動將發為病之動也。疾即數也，滑而且數，按之而散，三月之胎。按之不散，五月之胎也。左為陽，故左尺脈數為男胎。右為陰，故右尺脈疾為女胎也。</p>
<p>又曰：但搏不滑胎三月，搏而滑石五月形。</p>
<p>按：當以前條為正，亦有三月之胎，因胎氣阻隔而見代脈者。代者動而中止，不能即還，須臾復動，或一二十至一止，或三四十至一止，至數不乖，總不能滿五十動也。又曰：代者，真氣乏而求代之象也。孕已三月，因胎氣阻隔見此無妨。若平常無故見代脈者，不病亦凶。然或因跌打氣悶，暴病奪氣，瘡痛傷氣，而見代脈，俱不為凶。</p>

<h3>辨男女胎</h3>
<p>上小下大女腹箕，中正圓高男腹釜，右疾為女左為男，胎氣陰陽原作主。蓋以女胎，面向母腹，其足膝盤曲抵母腹，故其形如箕之上小下大也。男胎面向母背，則背脊抵腹，故其形如釜之中正圓高也。右手屬陰，脈疾為女。左手屬陽，脈疾為男。是胎氣鍾於陰則右盛，主女胎。氣鍾於陽則左盛，主男也。</p>

<h3>四言要訣</h3>
<p>男左女右，孕乳是主，女腹如箕，男腹如釜。此言五六月之後，孕婦之乳房有核，吮之有乳者，則主有子也。</p>

<h3>辨別孕病</h3>
<p>婦人月經不至，不分是孕是病者，五個月內察其乳房。若升大有乳者，的是孕也。若不升大而無乳，則是經病。如孕婦有病。脈象和平者無害。</p>

<h3>分男女論</h3>
<p>分男女之說，先賢有以血分至裹精則成男胎，精先至裹血則成女胎，若精血散分並裹則成駢胎品胎者；有以月水盡後一三五日成男，二四六日成女，與夫經水斷後一二日成男、四五日成女者；有以受氣於左子宮則成男，受氣於右子宮則成女者。皆各執一見，殊為不曉此中因也。</p>
<p>蓋獨男獨女之胎，可以日數，論其駢胎品胎或男或女，亦可以日數論乎？稽之史載：一產三子四子，有半男半女，或男多女少，女多男少者，則一三五日成男，二四六日成女之說不足憑矣。抑豈有一日受男而二日復受女之理乎？夫丹田，命門也。在男子曰精室，在女子曰子宮。形如合體，並無兩岐之可分。茲曰左曰右，則是有兩子宮矣，此說尤屬不經，然則何法定之？亦惟以會合天人，陽盛乾道成男，陰盛坤道成女，斯足為確論！</p>

<h3>論男女百脈齊到</h3>
<p>程鳴謙曰：褚氏言：男女交媾，陰血先至，陽精後沖而成男胎；陽精先入，陰血後參而成女胎。信斯言也，亦有精先泄而生男，或後泄而生女者，獨何歟？東垣言：經水才斷一二日，血海始淨，感者成男。四五日，血脈已旺，感者成女。至於六七日後，則雖交感亦不成孕。信斯言也，亦有經始斷交合而生女，經淨交合而生男者，亦有四五日以前交合無孕，八九日以後交合而成孕者，獨何歟？俞子木撰《廣嗣要略》，著方立圖謂：實陽能入虛陰，實陰不能受陽。即東垣之故見也。又言：微陽不能射陰，弱陰不能攝陽。信斯言也，世有尫羸之夫，怯弱之婦，屢屢受胎，欲止之而不能止者；亦有血氣方剛，精力過人，乃艱嗣育而無聊者，獨何歟？</p>
<p>朱丹溪論治，專以婦人經水為主。夫富貴之家，妻妾滿前，其中寧無月水當期者乎？有已經前夫頻頻生育，或娶之以圖其易者，顧亦不能得胎，及遺適他人，轉⿰⿱向臼盒生男矣，豈不能受孕於此而獨受孕於彼者乎？</p>
<p>《易》曰：地道其順乎，承天而時行。乃知地之生物，不過順承乎天，則知母之生子，亦不過順隨乎父，而已知母之順承乎父，則種子者，果以婦人為主乎？以男子為主乎？是故主乎男子者，不拘老少強弱及精之易泄難泄，只要交感之時，百脈齊到為善耳。交感而百脈齊到，雖老弱、病患、易泄，亦可成胎。交感而百脈參差，雖少壯、強健、精堅，亦難以成胎矣。</p>
<p>至婦人所構之血，固由於百脈合聚，而較之男子之精，不無輕重之分。孔子贊乾元資始曰大，贊坤元資生曰至，詎無意乎？若夫男女之辨，又不以精血後為拘，不以經淨幾日為拘，不以夜半前後交感為拘，不以父強母弱、母強父弱為拘，只以交感時精血各由百脈齊到，別勝負耳。是故精之百脈齊到，有以勝乎血則成男胎。血之百脈齊到，有以勝乎精則成女胎。其有既孕而小產者；有產而不育，育而不壽者；有壽享遐齡者；亦在精血之堅，脃分俱短耳。世人不察其精血之堅，脃已定於稟受之初，乃以小產胎滑專責之母，以不育專付之兒，以壽夭專諉之數，謬矣！</p>

<h3>論雙胎品胎</h3>
<p>古以雙胎乃精氣有餘，岐而分之，血因分而攝之之故也。若男同孕者，剛日陽時也。女同孕者，柔日陰時也。男女同孕者，剛日柔時或柔日陽時也。其他或有不成男女，俗名陰陽子者，又皆陰陽變常，駁氣所感，事之所有，理之所無，莫可嵇考者也。</p>

<h3>闢趕經法</h3>
<p>婦人月經，行有常度，三旬一下，自然受孕。或前或後，乃其病也，隨症調治，務令如期，自能生育。原不以上弦下弦為拘，今方書載有趕經法，俾從下弦越至上弦，非惟拂其常性，亦且損傷氣血，貽害將來者不淺矣！</p>

<h3>闢斷子法</h3>
<p>《易》曰：天地之大德曰生。予維方書所載斷子法類，皆忍心害理，非惟仁人所深嫉，抑且陰譴所必加。</p>
<p>按：《夷堅志》載：東京女子名牡丹者，以售墮胎藥，故生得惡報。可不畏歟！薛立齋曰：大抵斷產之法藥多峻厲，往往有不起者，是則產之為害，未若斷產之法為尤酷也。</p>

<h3>戒溺女說</h3>
<p>世俗輕棄女命，才離母腹，旋溺水中，殊堪忡憫！我先人曾助修育嬰堂，全活不少。特以村莊小戶有出於不得已處，勢難保全者，亦復何限所賴鄉黨中之仁人君子，平日將天地好生之德講令明白，以啟其善心，又敷衍溺女受惡報諸條，以遏其妄念，臨時曲為調護，或倡眾資助，或勸人撫養，或捐盤費，令其送入育嬰堂，庶幾其有濟乎！</p>

<h2>養胎門</h2>

<h3>巢元方分經養胎說</h3>
<p>妊娠一月名胚胎，足厥陰肝脈養之。</p>
<p>妊娠二月名始膏，足少陽膽脈養之。</p>
<p>三月名始胎，手厥陰心主胞脈養之。血不流行，形象始化。</p>
<p>四月始受水精以成血脈，手少陽三焦脈養之。</p>
<p>五月始受火精以成氣，足太陰脾脈養之。</p>
<p>六月始受金精以成筋，足陽明胃脈養之。</p>
<p>七月始受木精以成骨，手太陰肺脈養之。</p>
<p>八月始受土精以成膚革，手陽明大腸脈養之。</p>
<p>九月始受石精以成毛髮，足少陰腎臟脈養之。</p>
<p>十月五臟六腑、關節人神皆備，足太陽膀胱脈養之。</p>
<p>後人推巢氏養胎之說，謂四時之令，必始於春。所以一月二月間，是肝膽二脈養胎，屬木也；三月四月間，是心包絡、三焦脈養胎，屬火也。五月六月間，是脾胃二脈養胎，屬土也。七月八月間，是肺與大腸脈養胎，屬金也。九月十月間，是腎與膀胱脈養胎，屬水也。惟手少陰心經脈、手太陽小腸脈二經無所專養者，以君主之官無為而已。此說不經。</p>
<p>《金鑑》曰：男女交媾，精血聚而成胚，此孕形之始也。雖未分身軀臟腑，而其理無不具也。猶太極渾然，包羅萬象，而陰陽之一氣絪縕，漸次化生，而成母子分形，自然而然，如草木成實，殼脫蒂落也。</p>

<h3>受孕分房靜養</h3>
<p>受孕之後，分房靜養，恐動相火，致生胎毒。謹戒飲食厚味、煎炙生冷，使其脾胃調和。故青蔬白飯最能養生。母之氣血易盈，子之形成必育，且內調七情，外避風濕寒冷燥熱，起居安順，不持重努傷，勿貪眠過逸，毋登高涉險，勿暴怒悲呼，則母無痛，胎自安矣。</p>
<p>凡受孕在一二三個月內，有胎暗墮而人不自覺者。如肆行交接，擾亂子宮，勤洗下體，啟開陰竅，及暴怒傷肝，思慮傷脾，生冷傷胃，努力傷氣，皆能令胎暗墮而不自知，故靜養為急務也。</p>

<h3>安胎母子二法</h3>
<p>安胎有二法，母病子病分而施治。凡因母病以致胎動者，但療其母，母安則胎自安矣。若因胎病有所觸動以致母病者，但宜安胎，胎安則母病自愈矣。症治詳在三四卷中。</p>

<h3>胎前用藥三禁</h3>
<p>三禁者，禁汗、禁下、禁利小便也。蓋過汗亡陽，恐傷其氣。過下亡陰，恐傷其血。過利小便，恐傷其津液也。但當確審其寒熱虛實以施治，用藥均不可過峻也。</p>

<h3>安胎審宜調治</h3>
<p>形瘦之人多火，過用溫熱，則傷陰血。肥盛之人多痰，過於補氣，恐壅氣動痰。白朮消痰健脾，條芩清熱養陰，二味為安胎要藥。若有他症，則以他藥佐之二味，任其抽添。如火盛則倍芩以清火，痰盛則倍術以消痰，血虛則合四物湯，氣虛則合四君子湯，胎動不安更加阿膠、艾茸、杜仲、續斷以安之，氣盛胎高則加蘇梗、伏毛、陳皮、枳殼、香附、砂仁以舒之。</p>
<p>朱丹溪曰：胎前當以清熱養血為主，恐傷陰血也。又曰：理脾，脾健則氣血易生。疏氣，氣順則氣血調和。</p>
<p>張潔古曰：胎前產後患傷寒雜病者，皆從厥陰肝經論之，是祖氣生化之原也。厥陰與少陽相為表裡，故治法毋犯胃氣及上二焦。有三禁，禁汗、禁下、禁利小便也。能不犯此三禁，則榮衛自和而寒熱止矣。</p>
<p>症治見三卷。</p>

<h3>校正逐月養胎宜忌</h3>
<p>一月始受孕，胎形如露珠。乃太極動而生陽，天一生水，名曰胚胎，足厥陰肝脈養之。是月也，經始閉，飲食稍異。宜食大麥、稻米飯與酸羹，忌食辛辣與腥物，是謂正其始。毋針灸肝經穴道，大敦、行間、太衝、中封、彝溝、中都、膝關、曲泉、陰包、五里、陰廉凡十一穴，左右足同。足厥陰肝經行足股內，穴起足大指端，行三陰之前。</p>
<p>二月始如桃花瓣，乃太極靜而生陰，地二生火，名曰始膏，足少陽膽脈養之，蓋膽主精。百節痛者，是為胎始結也。若吐逆惡食，謂之惡陰，或偏嗜一物，乃一臟之虛。如愛食酸，是肝虛不能養胎，宜調肝，余仿此。是月也，居必靜處，調和飲食，毋食辛臊生冷物。若吐逆甚者，詳後四卷惡陰門調治。忌針灸膽經穴道，竅陰、俠谿、五會、臨泣、邱墟、懸鐘、陽輔、光明、外邱、陽交、陵泉、陽關、中瀆、環跳、風市凡十五穴，左右足同。足少陽膽經行足股外，穴起足四指端，行三陽之中。</p>
<p>三月始如清鼻涕，先成鼻與雌雄二器，乃分男女，名曰始胎，手厥陰心包絡脈養之。是月始化形象，最易動搖。徐之才謂「三月始胎，未有定儀，見物而化。」古云：欲生男者，操弓矢。欲生女者，弄珠璣。欲子美好，數玩壁玉。欲子賢良，間觀經史。是謂外象而內感者也。宜端坐清虛，調飲食，慎起居，毋食酸鹼、飲醇酒，勿悲憂、呌怒、努力、過勞。蓋心包主脈，內屬於心。忌針灸心包絡穴道，中衝、勞宮、大陵、內關、間使、郗門、曲澤、大泉凡八穴，左右手同。手厥陰心包絡行手臂內，穴起手中指端，行三陰之中。</p>
<p>四月始受水精以成血脈，形象具，手足成，手少陽三焦脈養之。宜靜養身體，調和心志，食宜粳稻，羹宜魚雁。是謂養氣血，以通耳目而行經絡。忌針灸三焦穴道，關衝、液門、中渚、陽池、外關、支溝、會宗、陽絡、四瀆、天井、消爍、清冷淵凡十二穴。手少陽三焦脈行手臂外，穴起無名指端，行三陽之中。</p>
<p>五月始受水精以成氣，四肢已成，足太陰脾脈養之。是月也，宜食稻麥、精飯、豬羊、雞肉，調以香豉，毋犯辛酸、煎炒生冷，勿過飢過飽、努力勞作。是謂養氣，以定五臟。忌針灸脾經穴道，隱白、大都、太白、公孫、商邱、陰交、漏谷、地機、陵泉、血海、箕門凡十一穴。足太陰脾經行足股內，穴起足大指內側端，行三陰之中。</p>
<p>六月始受金精以成筋，口目已具，足陽明胃脈養之。是月也，宜微微勞動，運化氣力，毋貪眠、長坐、忍飢、過飽，食宜甘美，忌食酸苦生冷。是謂變腠理，舒筋脈，以養其力而兼脊膂。忌針灸胃經穴道，厲兌、內庭、陷谷、衝陽、解谿、豐隆、下巨虛、上巨虛、條日、三里、犢鼻、梁邱、陰市、伏兔、髀關凡十五穴。足陽明胃經行足股外，穴起足三指端，行三陽之前。</p>
<p>七月始受木精以成骨，遊其魂，能動左手，手太陰肺脈養之。是月也，皮毛始具，毋怒叫、悲號、納涼、洗冷，食宜稻粳，忌辛辣生冷。常常運動，是謂養骨而堅齒。忌針灸肺經穴道，少商、魚際、太淵、經渠、列缺、孔最、尺澤、俠白、天府凡九穴，左右手同。手太陰肺經行手臂內，穴起手大指端，行三陰之上。</p>
<p>八月始受土精以成膚革，九竅方成，遊其魄，能動右手，手陽陽大腸脈養之。是月也，節飲食，謹風寒，毋食鹼，毋使性氣。是謂密腠理而光澤顏色。忌針灸大腸穴道，商陽、二間、三間、合谷、陽谿、偏歷、溫溜、下廉、上廉、三里、曲池、肘髎、五里、臂臑凡十四穴，左右手同。手陽明大腸經行臂外，穴起手食指端，行三陽之上。</p>
<p>九月始受石精以成毛髮，六腑百節皆備，足少陰腎脈養之。是月也，宜飲醴食甘，緩帶護持，待兒三轉其身，清心養性，兒脈續縷皆成。是謂養毛髮而致才力。忌針灸腎經穴道，湧泉、然谷、太谿、大鐘、照海、水泉、復溜、交信、築賓、陰谷凡十穴，左右足同。足少陰腎脈行足股內，穴起足心，行三陰之後。</p>
<p>十月之內，五臟皆備，六腑齊通，納天地精氣于丹田，故使關節、人神畢具，足太陽膀胱脈養之。是月也，慎起居，調心志，緩步行動，安眠稔食，待時而生。或有試胎弄胎，切勿輕舉妄動。忌針灸膀胱穴道，至陰、通谷、束骨、京骨、京門、申脈、僕參、崑崙、跗陽、飛陽、承山、承筋、合陽、委中、委陽、浮郗、殷門、承扶、會陽凡十九穴，左右足同。足太陽膀胱脈行足股後，穴起足小指外側端，行三陽之後。</p>
<p>按：手少陰心脈與手太陽小腸脈相為表裡。昔人因巢氏養胎之說，見其無所專養，遂謂君主之宮無為而已。夫心為身主，自受孕以訖胎產，皆賴此虛靈不昧之體坐運於中，而各經之分養，特供其指使耳。則凡調養孕婦者，逐月切忌觸犯二經，而心與小腸穴道，俱忌針灸也。</p>

<h3>【附錄］</h3>
<p>手少陰心經脈行手臂內，穴起手小指內側端，行三陰之下。少衝、少府、神門、陰郗、通里、靈道、少海、青靈、極泉，心經凡九穴，左右手同。手太陽小腸脈行手臂外，穴起手小指外側端，行三陽之下，少澤、前谷、後谿、腕骨、陽谷、養老、支正、小海，小腸凡八穴，左右手同。</p>
<p><u>辨井滎俞經合原</u></p>
<p>井滎俞經合原，十二經穴名也。手足陽經有原穴，手足陰經無原穴。陰之俞穴，即陰之原穴也。所出為井，井者，如水之出也。所流為滎，滎者，如水之流也。所注為俞，俞者，如水之注也。所行為經，經者，如水之行也。所入為合，合者，如水之會也。所本為原，原者，如水之源也。十二經所屬穴道，詳見九集刺灸門。</p>
<p><u>奇經八脈總括</u></p>
<p>脈有奇常，十二經者，常脈也。奇經則不拘於常，故謂之奇也。蓋人之氣血，常行於十二經脈，經脈滿溢，流入他經，別道而行，故名奇經。有八：曰任、曰督、曰沖、曰帶、曰陰蹺、陽蹺、曰陰維、陽維是也。任脈，任於前。督脈，督於後。衝脈，為諸脈之海。帶脈，猶身之束帶。陽蹺脈，為足太陽之別。陰蹺脈，為足少陰之別。陽維，則維絡諸陽。陰維，則維絡諸陰。陰陽相維，諸經乃調。此八脈，譬猶圖設溝渠，以備水潦，斯無濫溢之患。人有奇經，亦若是也。其循行次第，詳見九集刺灸門。</p>

<h2>保胎門</h2>

<h3>《達生編》保胎要訣</h3>
<p>《達生編》曰：保胎以絕欲為第一義，其次亦宜節欲。蓋欲寡則心清，胎氣寧謐，不特胎安，且易生易育，少病而多壽。保胎又宜少少勞動，使氣血流通，筋骨固，胎在腹中習以為常。以後雖有些微閃挫，不致壞事。倘安逸不動，則筋骨柔脆，氣血不行，略有閃挫，便至墮落。看鄉村農婦、僕婢下人墮胎者少，以其習於勞動故也。然非謂胎後方勞，正謂平日不宜過於安逸耳。若平日安逸已慣，及受孕之後方強力勞動，適足損胎，何筋骨堅強之有？夫敬姜百乘之家也，老而猶績，時常富貴之家，年少力強婦女，正當勤所事事，豈可暇逸以自病乎。</p>

<h3>護胎法</h3>
<p>孕已知覺，即用布一幅，寬五六寸，長則隨人肥瘦，約纏兩道余，橫束腰間上，至臨盆時，方才解開。若是試胎弄胎，切莫解去。此法有二妙。一則胎未長成時，得此護持，胎有倚傍，孕母腰膂有力，縱有些微跌，亦不致動胎，但不可時束時解。二則常令腹中窄狹，以約束其胎，及當正產之時，將布解開，腹中作然寬闊，俾兒容易轉身，順便生下。</p>

<h3>慎起居</h3>
<p>孕婦睡覺，須要端正，不可縱恣，或左或右，輪睡有時，不可盡在一邊，又不可時刻翻轉。轉身從容不迫，俾胎安腹中，左右便利，手足活動，則臨產順溜，自然從中道而出矣。</p>
<p>《訣》曰：短睡以安神。謂日間操作之時，覺精神疲倦，不妨短睡一覺。醒來時，當起身穿衣，緩緩行動，則精神自旺，切忘整日貪眠，損傷血脈也。至若夜間嚮晦入息之侯也。不可坐到更深，不可時睡時起，睡要穿衣，不宜裸體。寒月勿臥炕床，勿烘被褥，免熱毒蘊胎也。夏月勿當風貪涼，勿臥地上及藤鋪竹床，免濕冷浸胞也。若帶兒女同睡，謹防夢中亂踢。床上用扇，扇畢當插放枕前。睡宜周正，不可盤曲蹻架，凡此皆當慎之。</p>

<h3>調飲食</h3>
<p>保胎藥餌，備載三四卷內，難以悉陳。茲將孕婦飲食，一道分別宜忌，以備參考。大抵孕婦飲食宜淡泊，不宜肥濃。宜輕清，不宜重濁。宜甘平，不宜辛熱。青蔬白飯最能養生，故貧賤之家，安淡泊而勤所事事，鮮有胎產患病者。但富貴之家，平日厭慣肥甘，此時抑令崇儉，勢所不堪。然亦當酌乎其中，於所宜者食之，所忌者勿食。保胎養生之道胥得矣！</p>

<h3>孕婦宜食</h3>
<p>豬肚、豬肺、臀精、板油、大腸、線雞、母雞、雞蛋、老鴨、鴿子、鴿蛋、鯽魚、銀魚、桂魚、金魚、淡鯗、海參、燕窩、山藥、白蓮、熟藕、藕粉、豆腐、腐皮、黑豆、豆豉、豇豆、冬瓜、白菜、蘿葡、蔥白、冬莧、齒莧、饔菜、青菜、菠菜。凡食魚肉海味，只可煮取清湯，吹去油汁，隨意飲食，不可貪多。切忌五味烹調，煎炒燔炙，恐內釀濕熱也。凡食蔬菜，亦宜清潔，或用麻油，或用豬油，少少調和，入鹽盡煮，自有一段沖和之味。忌用香料諸物烹調。</p>
<p>按：五方之風土不齊，所有穀食，各隨其鄉土所常食以養生者，食之無害。若因受孕後，必變亂其常食，反拂人之常性矣。總以宜者食之，忌者勿食，各承其鄉土，因時制宜而已。</p>
<p>凡孕至八九個月，常用麻油煮熟豆腐皮，每日服食最妙。蓋麻油能解毒，腐油皮能清熱滑胎，富貴皆宜。</p>

<h3>孕婦忌食</h3>
<p>胡椒、芥末、子薑、大蒜、煎炙、野味、豬血、心肝、脾腎、牛犬、驢馬諸血、心肝，腳魚、螃蟹、蝦蟆，河豚、白鱔、茵藎、茼蒿、瓜果、生慄、山禽、野獸、酢魚、陳脯、糖食。</p>
<p>凡六畜疫死、禽獸自死者勿食，免中毒也。羊犬勿多食，免熱毒蘊胎也。妊婦食兔肉，令子缺唇。多食鴨肉，令子無聲音。食腳魚，令子縮頭短項。食螃蟹，令子橫生。多食生薑，令子生枝指。雞肉糯米合食，令子生寸白蟲。雞蛋鯉魚合食，令子生疳疾。鮮魚田雞合食，令子多喑啞。雀肉與酒同食，令子多淫亂。雀肉豆醬合食，令子生黑痣。食山羊野獸肉，令子生惡瘡。食牛馬犬肉，滿月難產。豆醬與藿香同食，令胎自墮。多食慈菇，能消胎氣。食諸菌藎，生子多狂疾驚癇。食冰漿，令婦絕產。多食鰍鱔無鱗魚，主多產厄。食瓜果生冷，寒胎。鮮魚與鵝鴨同食，主動風火。豬油與梅子同食，相反。</p>

<h3>彤園附法</h3>
<p>受孕婦人勿亂服藥，勿過飲酒，勿妄針炙，勿向非常地便溺，勿舉重、登高、涉險。心有驚觸，犯之難產，子必顛癇。毋整日食眠，宜少勞動，使氣血流通。又勿努力過勞，致傷脾胃，生子解顱。衣勿過溫，亦勿太薄，食勿過飽，飽勿即睡。慎起居，調飲食，以和榮衛而調脾胃，母子俱安矣。</p>
<p>至若自家及鄰家修造動土，勿往觀看，恐適與凶煞相值，致犯胎氣，令子破形，或生胎病。要當確守胎教，循規蹈距，勤乃職事。凡凶惡宰殺、古井廢溝、冷廟古塚、迎神賽會之類，俱忌遊行觀看，免中惡也。</p>
<p>先賢張仲景著《金匱要略》二十五章，其治婦人也則有第二十章，妊娠篇二十一章，產後篇二十二章，雜病篇法律井然，以明胎產之病，異乎常治，示人以有所遵循也。但系千載遺書，錯偽闕漏，文義多不相屬，雖經歷代注家編次詮解，然各執已見，位置無常，每遇疑難，隨文附會，鮮有明白旨陳者。</p>
<p>惟御纂《醫宗金鑑》蒐羅全經，詳加註釋，訂正訛謬，標出衍文，間合舊注，以備參考，而義始元余蘊焉。今婦科方書不下數十家，悉體法言永昭畫一者，蓋亦寡矣。茲准經義而折衷之，編成六卷。首調經、崩帶、積聚、癥瘕、痞悶、淋疝、雜症，次嗣育種子、養胎諸法，三妊娠傷寒雜症，四胎前本病從治，五臨產要訣、產後雜病，六乳陰頭足、外科摘要，分門施治，毋令目迷五色云。</p>

<h1>卷三</h1>

<h2>妊娠傷寒</h2>
<p>凡婦人患傷寒，皆同六經治例。及至受孕，法當權宜，犯胎之藥，不可用也。王海藏用四物為主以養血安胎，其表裡寒熱，遵六經脈證加味施治，固為得法，但治三陰方法有所未備。茲推衍《傷寒論》，次第疏明，具列於下。</p>

<h3>三陽傷寒傳經次第</h3>
<p>岐伯曰：傷寒一日，巨陽受之。太陽脈循腰脊，經頭項，故頭項痛腰脊強。二日，陽明受之。陽明主肉，其脈挾鼻絡於目，故身熱目痛而鼻乾不得臥。三日，少陽受之。少陽主膽，其脈循脅絡於耳，故胸脅痛而耳聾。三陽經絡皆受其病，而未入於臟者，故可汗而已。又曰：治之各通其臟脈，病日衰已矣。其未滿三日者，可汗而已。其滿三日者，泄而已。妊娠三陽傷寒：足太陽膀胱、足陽明胃經、足少陽膽經。</p>
<p><u>太陽症治</u></p>
<p><u>表實六合湯</u>　主治太陽初病傷寒。其脈浮緊，惡寒無汗，或發熱、未發熱，頭項腰脊強痛，鼻塞喘滿嘔逆，此為表實，用此發汗。</p>
<p>當歸　熟地　川芎　酒洗白芍（各二錢）　去根麻黃　北細辛（各一錢）　生薑（三片）　蔥白（三寸）</p>
<p>溫服，用被蓋臥，只取微汗，汗甚邪反留連，後仿此。</p>
<p><u>茯苓六合湯</u>　次治太陽傷寒。服前方已取汗，而小便不利，膀胱熱病者。</p>
<p>當歸　生地　川芎　白芍　茯苓（各二錢）　澤泄（一錢）</p>
<p>燈草引。</p>
<p><u>表虛六合湯</u>　附治太陽傷風寒。脈浮而弱，惡寒有汗，發熱頭痛，鼻鳴乾嘔，咳嗽身痛，此為表虛，用此和解。</p>
<p>當歸　熟地　川芎　酒芍（各二錢）　桂枝　地骨皮（各錢半）</p>
<p>薑棗引。溫服取微汗。</p>
<p><u>風濕六合湯</u>　附治太陽中風濕。脈浮而澀，發熱微汗，惡寒頭痛，肢節煩痛，身重足軟，此中風邪濕氣，濕宜散解。</p>
<p>當歸　熟地　川芎　酒芍（各二錢）　製蒼朮　北防風（各錢半）</p>
<p>薑蔥引。</p>
<p><u>陽明症治</u></p>
<p><u>葛根六合湯</u>　主治陽明初傳傷寒。其脈浮長，惡寒無汗，發熱面赤，頭額眼眶牽痛，鼻乾，臥不得寧。此陽明經中表症，因太陽之邪怫鬱也，法宜兩解。</p>
<p>當歸　熟地　川芎　酒芍　葛根（各二錢）　麻黃（一錢）</p>
<p>薑蔥引。</p>
<p><u>石膏六合湯</u>　次治陽明經中熱病。脈長而大，煩躁口渴，身熱不惡寒反惡熱，引飲自汗。乃肌肉經絡中從陽化為熱，尚未入腑，當解陽明表裡之熱。</p>
<p>當歸　生地　川芎　白芍　知母（各二錢）　石膏末（四錢）　粳米（一撮）</p>
<p><u>大黃六合湯</u>　用治陽明胃腑實熱。脈沉數有力，大便燥結，小水短赤，蒸蒸潮熱，濈濈自汗，胸腹脹痛，舌焦渴飲。此為熱入胃腑實熱之症，法當攻下。</p>
<p>當歸　生地　白芍　川芎（各二錢）　酒浸大黃（一錢）　去皮炒研桃仁（七粒）</p>
<p>熱服取下。</p>
<p>胃腑熱症，脈若微澀，便硬未定，及孕婦虛弱者，忌用前湯。或舌滑尿白，裡熱尚微，雖小水數、大便硬，其熱遠在廣腸，亦不可下，只用導法。</p>
<p><u>豬膽導法</u>　豬膽汁一合，和醋少許調勻。用竹管指頭大，長三寸，下裁平口，刮光，套入肛內二寸，上削斜口，將膽汁灌入，俯臥待欲便時取出。</p>
<p><u>蜜煎導法</u>　白蜜四兩，慢火熬成飴糖狀，勿令焦枯，稍冷，捻作挺子如指大，摻皂角末少許，乘熱納入肛中，俯臥片時，待欲出大便，方才取出。</p>
<p><u>簡易方</u>　治妊娠傷寒，胃腑實熱，便閉脹滿，欲攻下又恐動胎，用此雙解。</p>
<p>生地（三錢）　當歸（二錢）　川芎　赤芍　枯芩（各錢半）　炒研厚朴　炒梔子　大腹皮　車前子（各一錢）</p>
<p>此方可多服以取通利。</p>
<p><u>少陽症治</u></p>
<p><u>柴胡六合湯</u>　主治少陽初傳傷寒，脈弦或洪兼弦，往來寒熱，口苦耳聾，目眩作嘔，胸脅滿痛。此為少陽表症。</p>
<p>當歸　熟地　川芎　酒芍　柴胡（各二錢）　條芩（錢半）</p>
<p>薑棗引。</p>
<p>加減法：嘔加陳皮，渴加花粉，腹痛減條芩、倍白芍，脹滿去棗，心下悸、小便秘去條芩加茯苓，身微熱無汗加桂枝，服取微汗。咳嗽去薑棗加乾薑、桔梗、五味，痰多加貝母、制栝蔞仁、茯苓，虛煩加竹葉、粳米，脅痛加炒青皮，兼渴飲、自汗惡熱加知母、石膏、粳米。</p>
<p><u>小柴胡湯</u>　見二卷熱入血室。和解少陽之總劑，孕婦體強者可服。</p>
<p><u>三陽附法</u></p>
<p><u>柴葛解肌湯</u>　治太陽陽明合病，未經汗下者。其脈微洪或浮大，惡寒無汗，發熱額痛，耳聾咽乾，心煩鼻燥，眼眶脹痛，用此兩解。</p>
<p>柴胡　葛根（各錢半）　羌活　白芷　條芩　白芍　桔梗　甘草（各一錢）　石膏末（二錢）</p>
<p>薑棗引。</p>
<p><u>加味黃芩湯</u>　治太陽少陽合病。脈浮而弦，惡寒頭痛，口苦耳聾，脅痛，下利而嘔。</p>
<p>黃芩（三錢）　當歸　白芍（各二錢）　川芎　炙草（各錢半）</p>
<p>薑棗引。</p>
<p><u>柴胡白虎湯</u>　治陽明少陽合病。脈洪兼弦，往來寒熱，口苦脅痛，自汗，煩渴而嘔。</p>
<p>柴胡　知母（各錢半）　人參　法半　條芩　甘草（各一錢）　石膏末　粳米（一撮）</p>
<p>薑棗引。</p>
<p><u>人參白虎湯</u>　治三陽合病。腹膨脹滿，口中乾燥，身重難轉，譫語渴飲，欲眠懶食，睡出熱汗，遺尿不知，面有油垢，此熱盛灼津也。</p>
<p>石膏末（四錢）　知母（二錢）　人參　甘草（各一錢）　粳米（一撮）</p>
<p>煎至米熟服。</p>
<p><u>升麻六合湯</u>　治妊娠傷寒，汗下後邪不解而欲傳經，濕毒發斑如錦紋，法當升散。</p>
<p>當歸　生地　赤芍　川芎（各二錢）　升麻　連翹（各一錢）</p>
<p>薑蔥引。</p>
<p><u>枳樸六合湯</u>　治陽明傷寒，汗下後虛痞脹滿，時作時止，此為胃腑虛氣，法當消散。</p>
<p>當歸　熟地　炒芍　川芎（各二錢）　薑汁　炒厚朴（一錢）　麵炒枳實（八分）　木香（三分）</p>
<p><u>梔芩六合湯</u>　治三陽傷寒汗下後，陰不得靜。</p>
<p>當歸　生地　白芍　川芎　條芩（各錢半）　酒炒梔仁（八分）</p>
<p><u>膠艾四物湯</u>　治妊娠傷寒，汗下後表裡已清而胎氣損傷，血漏不止。</p>
<p>當歸　熟地　炒芍（各二錢）　川芎　阿膠（各錢半）　艾葉（八分）</p>
<p>或加蜜耆、炙草。</p>
<p><u>四物大黃湯</u>　海藏用治孕婦傷寒蓄血發狂症。</p>
<p>當歸　生地　熟地　川芎　赤芍（各二錢）　酒浸大黃（一錢）</p>
<p>熱服取下。</p>

<h3>三陰傷寒傳經次第</h3>
<p>岐伯曰：四日，太陰受之。太陰脈布胃中，絡於咽，故腹滿而咽乾。五日，少陰受之。少陰脈貫腎，絡於肺系舌本，故口燥舌乾而渴。六日，厥陰受之。厥陰脈循陰器而絡於肝，故煩滿囊縮。三陰三陽、五臟六腑皆受病，營衛不行，五臟不通，則死矣。其不兩感於寒者，七日巨陽病衰，頭痛少愈。八日陽明病衰，身熱少愈。九日少陽病衰，耳聾微聞。十日太陰病衰，腹減如故，則思飲食。十一日少陰病衰，渴止不滿，舌乾已而嚏。十二日厥陰病衰，囊縱少腹微下，大氣皆去，病日已矣。</p>
<p>妊娠三陰傷寒，足太陰脾臟、足少陰腎臟、足厥陰肝臟。</p>
<p><u>太陰症治</u></p>
<p><u>加味理中湯</u>　主治太陰初傳傷寒，邪從陰化為寒症。脈沉遲無力，寒多而嘔，腹痛糞溏，自利不渴，邪入中焦，手足自溫，口無味而惡食，或厥冷拘急，結胸吐蛔，皆脾臟中寒之症。</p>
<p>炙白朮　當歸（各二錢）　炮姜　炙草　酒炒白芍　人參（各一錢。無參用酒蒸萎蕤三錢代之）</p>
<p>加減法：自利腹痛加木香，利甚倍白朮，腹滿去炙草，嘔吐甚減白朮加製半夏、生薑，臍下動氣去朮加肉桂，下利清穀、腹痛身痛、四肢拘急加炮附子，心下悸動加茯苓。</p>
<p><u>桂枝大黃湯</u>　次治太陰傷寒　邪從陽化為熱症。脈沉而散，口乾，大便秘結，腹中滿痛不止。</p>
<p>桂枝　酒芍　生薑　當歸（各錢半）　炙草　酒炒大黃（各一錢）　紅棗（一枚）</p>
<p>熱服取下。</p>
<p><u>桂枝芍藥湯</u>　治太陰熱邪，尚未實者。脈沉而弱，只腹硬作滿，時痛時止。此因表症未罷，或誤下之，邪陷陰經，而非實熱，用此升牽陽邪而兼瀉脾火。</p>
<p>酒洗白芍（六錢）　桂枝　生薑（各三錢）　炙草（一錢）　棗（二枚）</p>
<p><u>黃樸六合湯</u>　治太陰脾、陽明胃表裡同病。脈沉而洪，腹滿脹硬，終日不減，或不大便。此轉屬陽明實熱內壅之滿，法當攻下。</p>
<p>酒洗大黃　姜煮厚朴（各一錢）　當歸　生地　白芍　川芎（各二錢）</p>
<p>熱服取下。</p>
<p>按：腹中時滿時不滿，減復如常，脈來沉緩，乃寒虛之氣上逆也，法當溫散。</p>
<p><u>少陰症治</u></p>
<p><u>附桂六合湯</u>　主治少陰初傳傷寒，邪從陰化為寒症。脈沉細無力或沉遲，四肢拘急，身涼微汗，腹中冷痛，背惡寒，陽氣虛也。但欲寐，陰氣盛也。咽痛而口不幹燥，腹痛而下利清穀，寒盛中也。四肢厥冷，骨節疼痛，寒淫於外也。法當溫中散寒。</p>
<p>炮附子　桂心（各一錢）　當歸　熟地　川芎　炒芍（各二錢）</p>
<p>乾薑引。或加炙草、白朮。</p>
<p><u>黃樸六合湯</u>　見太陰門。次治少陰傷寒，邪從陽化為熱症。前症陰邪，但欲寐，脈沉細無力。今則不寐，脈沉數而有力，口燥咽乾，水不上升，熱之甚也，急用此湯瀉陽以救陰。</p>
<p><u>黃連阿膠湯</u>　治少陰傷寒但欲寐，二三日已上忽變，心煩恐怕，不得安眠。是陽邪乘陰，陰不能靜也，宜清陽益陰。</p>
<p>川連（二錢）　炒阿膠（錢半）　條芩（炒）　芍（各錢二分）</p>
<p>煎熱，外攪化雞子黃一枚，每用一匙兌藥服。</p>
<p><u>麻附四物湯</u>　治少陰太陽表裡同病，少陰病脈沉，主陰寒，身當無熱。今反發熱，二三日不了，是兼有太陽表邪，法當溫散。</p>
<p>炮附子　麻黃（各一錢）　當歸　熟地　川芎　炒芍（各二錢）　細辛（五分）</p>
<p>按：若無吐利，裡寒之症，宜去細辛加甘草一錢。</p>
<p><u>厥陰症治</u></p>
<p><u>當歸四逆湯</u>　主治厥陰初傳傷寒，邪從陰化為寒症。脈微細，四肢冷寒，陰臟厥，煩躁無有安時，舌短胎滑，面色青黑。孕婦兩乳縮入，急用兩手牽扯，按向兩脅旁。陰戶緊束，少腹拘急，速搗薑蔥炒熱，用絹包裹，熨胸乳少腹等處，俟熱氣透入，收縮自定，旋服此湯。</p>
<p>酒炒白芍　桂枝　當歸（各三錢）　北細辛　炙草　木通（各錢半）</p>
<p>薑棗引。</p>
<p><u>四逆散</u>　次治厥陰傷寒，將從陽化熱，其症未分明，但四肢逆冷，寒熱二厥，疑似不分，先用此散疏通厥陰，以提出陽邪，其厥不回，再審寒熱。</p>
<p>柴胡　炙草　酒炒白芍　麵炒枳實</p>
<p>心下悸加桂枝，尿秘加赤茯苓，等分為末，白湯每下三錢，日三服。等分煎服亦可。</p>
<p><u>加味四物湯</u>　治厥陰傷寒，邪從陽化為熱症。脈忽沉數有力，手足冷厥，厥而復熱，熱而復厥，厥微熱微，厥深熱深，飲水多，小便少，似乎消渴。火挾木邪上逆，故熱氣撞心而疼。孕婦少腹煩滿，循陰器之筋為熱所灼，陰戶緊束，舌焦卷而胎干，大便秘而腹痛，法當攻下。</p>
<p>酒浸大黃　煨枳實　製厚朴（各一錢）　當歸　生地　白芍　川芎　丹參　香附（各錢半）</p>
<p>按：縮陰症屬厥陰肝經，總在舌胎之滑與燥、脈之微細數大分其寒熱。</p>

<h3>兩感傷寒</h3>
<p>兩感者，臟腑表裡同病也。凡傳經之邪，其為病也漸，兩感之邪，其為病也速。蓋陽邪酷烈，正不能御，所以三日後水漿不入，六腑之氣欲絕，昏不知人。五臟之神已敗，而不即死者，賴有胃氣未盡耳，故又三日胃氣乃盡而死。</p>
<p><u>兩感附法</u></p>
<p><u>大羌活湯</u>　張潔古用治兩感初起，脈來浮數，壯熱憎寒，頭痛煩渴，身疼譫語，腹滿不食。</p>
<p>羌活　獨活　防風　防己　黃芩　黃連　細辛　炙草　製蒼朮　炙白朮（各五分）　生地　川芎　知母（各錢半）</p>
<p>熱服。</p>
<p><u>沖和靈寶飲</u>　陶節菴用治兩感傷寒，寒熱頭痛，舌燥煩渴，脈浮數，三陽先受病者。</p>
<p>羌活　防風　白芷　川芎　柴胡　條芩　生地　葛根（各一錢）　石膏末（二錢）　北細辛　薄荷葉　甘草（各八分）</p>
<p>薑棗引。</p>
<p><u>六一順氣湯</u>　節菴用治兩感傷寒，脈實有力，便秘燥渴，腹滿脹痛，陰經先受熱邪者，用此瀉陽以救陰。</p>
<p>酒浸大黃（一錢）　芒硝（八分）　麵炒枳實（五分）　姜炒厚朴　柴胡　黃芩　甘草（各錢半）</p>
<p>臨服兌入鐵鏽水三匙。</p>
<p><u>回陽救急湯</u>　節菴用治兩感傷寒，裡寒下利，身疼肢冷，脈沉遲無力，及傷寒初起，頭不痛，身無熱，先怕寒，肢冷過於肘膝，或腹痛吐瀉，或吐白沫、流冷涎，或寒戰，面如刀割，引衣蜷臥，不渴，脈或微絕，或指甲唇青。此為寒中三陰，不從陽經傳來也。一名咬牙寒戰，三陰中寒之症。</p>
<p>炮附子　乾薑　肉桂　人參　炙草　五味子（各五分）　炙白朮　茯苓　法半　陳皮（各一錢）　生薑（三片）</p>
<p>煎服時調麝香末三釐，孕婦忌用。</p>
<p>加味法：無脈加豬膽汁一匙，泄瀉加升麻、蜜耆，嘔吐加生薑汁，口吐涎沫加鹽水炒吳茱萸。</p>
<p>按：已上數方，皆治兩感平緩之劑，施於表裡不急者，固為得法。若夫一日則頭痛寒熱，口乾煩渴，二日則壯熱譫語，腹滿不食，三日則耳聾陰縮，肢體厥逆，水漿不入，昏不知人，傳變如此迅速，恐用平緩之劑反失機宜，當遵仲景治有先後之說，審其表裡孰急，隨症施治，猶或可活也。所有六經症治，俱詳初集大方脈書。至若桂附辛熱，硝黃苦寒，雖為妊娠所忌，然有是病者，必用是藥治之。經曰：有故無殞亦無殞也。要在審其藥味，實與孕婦脈症相當，用之無害，稍涉疑似，慎勿妄投。</p>

<h3>諸家治法</h3>
<p>萬密齋曰：妊娠傷寒，專以清熱安胎為主，或汗或和或下，各隨臟腑表裡所見脈與症，分別施治。在表宜汗，主以香蘇散；半表半裡宜和解，主以黃龍湯；在裡則下之，主以三黃解毒湯。此是吾家秘訣，活人甚多，如古方六合等湯，雖分治詳明，猶不及此切當。</p>
<p><u>香蘇散</u>　治孕婦傷寒不拘日數，但見寒熱無汗，強痛，脈浮。</p>
<p>用酒炒香附　蘇梗葉（各二錢）　川芎（錢半）　陳皮　白芷（各一錢）　甘草（五分）</p>
<p>生薑、蔥白引。</p>
<p>加減法：三部之脈俱浮而弦，發熱惡寒，面青善怒，氣逆口苦，小便清長，此為膽經受病。蓋肝主風，外在膽，加羌活、防風、柴胡各一錢。三部浮洪，發熱惡寒，面赤口乾，是心主熱，小腸受病，加黃芩、石膏末。尺寸俱浮緩，惡寒身重，面黃色，是脾主濕，胃腑受病，加製蒼朮、防。尺寸俱浮澀，惡寒噴嚏，面白色，肺主燥，大腸受病，加防風、桔梗。尺寸浮而濡，惡寒肢冷，面黑色，是腎主寒，膀胱受病，加桂枝、細辛。</p>
<p><u>萬氏黃龍湯</u>　治傷寒得之三四日後，寒熱煩渴，尿赤脈弦，半表半裡症。</p>
<p>沙參（虛甚用人參）　柴胡（各二錢）　條芩（錢半）　甘草（一錢）</p>
<p>薑棗引。</p>
<p>加減法：如寒熱往來，無汗口乾，去棗引，加葛根二錢，蔥白三寸。頭痛不止，加川芎、白芷，引用蔥姜。發熱自汗，渴飲，加花粉、炙白朮。脈浮滑洪大，壯熱煩渴，加知母錢半，石膏末三錢，粳米一撮。脈洪實弦數，便閉，腹滿脹痛，表症未除里又急，加酒洗大黃、白芍。脈弦口苦，目眩耳聾，胸脅脹痛，往來寒熱，加酒炒香附、麵炒枳殼、川芎。心下悸，小水不利，減黃芩加茯苓。腹痛，減芩加白芍。有痰，加貝母。嘔噦，去棗加法半、炙朮、茯苓。心煩不臥，加茯神、麥冬。咳嗽，加枳、桔。</p>
<p><u>三黃解毒湯</u>　治孕婦傷寒，四五日後，表邪已解，並無頭痛惡寒，但發熱煩躁，大渴引飲，小水赤澀，大便硬結，腹或脹痛，或利赤水，六脈沉實有力，熱邪在裡，實症。</p>
<p>大黃　黃芩　川連　川柏</p>
<p>加減法：脈沉弦有力，口苦煩渴，大小便閉，腹脅脹痛，加當歸、白芍平肝。尺寸脈沉數有力，煩躁作噦，掌心發熱，屬心經病，加麥冬、竹茹、木通。脈沉緩有力，煩渴譫妄，便秘滿悶不食，屬脾病，加煨枳實、炒川樸。尺寸脈沉澀有力，喘咳胸滿，便閉氣實，屬肺經病，加桔梗、貝母、炒葶藶。尺寸脈沉滑如石，足脛寒逆，便下赤水，屬腎經病，加熟地、炮姜。</p>
<p>校正萬氏三方，通治妊娠傷寒，各隨症加減，學者其細心詳之。</p>
<p><u>陶氏黃龍湯</u>　通治傷寒熱結下利，因熱邪傳裡，胃有燥屎，心下硬痛，身熱譫語，口渴脈強，下利清水者。</p>
<p>酒洗大黃（二錢）　芒硝　人參　當歸（各錢半）　炒川樸（三錢）　煨枳實（五分）　桔梗　甘草（各一錢）</p>
<p>熱服，以下為度。</p>
<p>節菴曰：此非內寒而利，乃日飲湯藥而下滲也，名熱結下利；用此下之，俗謂漏底傷寒，以熱藥止之，殺人多矣。但孕婦及年老人，當減去芒硝。</p>
<p>按：陰寒下利宜溫澀，熱結下利宜攻下，須知下利症有熱有寒之分也。</p>
<p><u>九味羌活湯</u>　劉河間用治孕婦傷寒，不拘何經，皆隨症加減。</p>
<p>羌活　防風　川芎　生地　製蒼朮（各錢半）　黃芩　白芷　甘草（各一錢）　北細辛（五分）　姜　蔥</p>
<p>加減法：喘加去皮尖杏仁，渴加石膏，胸滿去生地加炒枳殼、桔梗，表虛有汗去蒼朮加白朮，欲汗下兼行加大黃，咳嗽加蘇葉。</p>
<p><u>黃龍四物湯</u>　《濟陰》用治孕婦傷寒二三日內，邪在半表半裡，脈浮弦者。</p>
<p>柴胡　沙參　條芩　當歸　熟地（各錢半）　川芎　白芍　甘草（各一錢）</p>
<p>薑棗引。</p>
<p><u>加減四物湯</u>　《濟陰》用治傷寒熱極，發斑狀如錦云。</p>
<p>當歸　生地　赤芍　條芩　芥穗（等分）</p>
<p>脈實便秘腹痛加酒炒大黃，脈浮有表加酒炒升麻、梔子。</p>
<p><u>大青湯</u>　《濟陰》用治傷寒發斑，變為黑色，毒熱內盛，用此發表清裡。</p>
<p>升麻　條芩　梔子（各二錢）　大青葉（錢半）　去皮尖杏仁（七粒）　薄荷（五分）</p>
<p><u>桂芍當歸湯</u>　《濟陰》用治傷寒四五日內，脈浮頭重，腹中切痛，邪陷太陰。</p>
<p>桂枝　當歸（各三錢）　酒洗白芍（四錢）</p>
<p>薑棗引。</p>
<p><u>濟陰芍藥湯</u>　治孕婦太陰傷寒，寒結自利，腹中冷痛，飲食不得下，脈沉而弱。</p>
<p>酒洗白芍　土炒白朮　茯苓　炙草（各二錢）</p>
<p>薑棗引。</p>
<p><u>《濟陰》竹葉湯</u>　治孕婦傷寒已經汗下之後，身熱不除，氣乏心煩，脈虛無力者。</p>
<p>人參　麥冬　生地　炙草　炒芍　阿膠　淡竹葉（等分）</p>
<p>粳米一撮引。</p>
<p><u>《濟陰》六黃湯</u>　治孕婦傷寒發汗後，汗漏不止，惡風尿難出，四肢拘急者。</p>
<p>蜜耆　歸身　生地　熟地　條芩　炒芍　炙草　炒阿膠（各錢半）　浮小麥（一錢）</p>
<p><u>《濟陰》黃芩湯</u>　治孕婦傷寒取下後，協熱而利不止，脈靜小而無表裡症，法宜清解。</p>
<p>條芩（二錢）　酒炒炙術　炙草　茯苓　炒阿膠（各錢半）</p>
<p>嘔加生薑。</p>
<p><u>《濟陰》阿膠散</u>　治孕婦傷寒服汗下諸藥，或犯胎氣，胎動不安，間服此方，以保胎元。</p>
<p>北地　沙參　土炒白朮　川續斷　白茯苓　炒當歸　蛤粉　炒阿膠（各五錢）</p>
<p>共研極細，每用三錢，米湯調下，日二服。</p>
<p><u>《濟陰》護胎法</u>　治孕婦熱毒內攻，變生逆症，胎動下血欲墮者。灶心土研末三錢，取井底沉和作餅子，貼心坎上，以帛勒住，良久愈。</p>
<p><u>《金匱》當歸散</u>　凡孕婦傷寒等病愈後，常服此方以保胎元。</p>
<p>當歸　條芩　白芍　川芎（各四兩，俱用酒炒焙乾）　土炒白朮（二兩）</p>
<p>再用荷葉包定，飯上蒸透，共曬研末，每日早中晚用酒水調下二錢。</p>
<p>尤澹菴曰：孕婦最慮熱傷，故於養血劑中加條芩以清熱，佐白朮和胃。震亨稱芩、術為安胎聖藥，是謂芩、術能清除濕熱，其胎自安耳。</p>

<h3>辨傷寒傷風</h3>
<p>傷寒，脈浮緊，惡寒無汗。傷風則浮緩，惡寒有汗。傷寒，始鬱而後能發熱，故有已未熱之經文。傷風則初起即發熱也。傷寒，鼻塞，項背強痛，手足微厥。傷風，鼻涕咳嗽，乾嘔頭痛，手足背皆溫也。節菴謂：西北之地多患傷寒，南方溫，患傷風、瘟疫者居多，至患傷寒，定在冬月嚴寒之際。</p>

<h2>妊娠感冒</h2>

<h3>妊娠傷風</h3>
<p>傷風者，風邪傷衛，衛主皮毛，內合於肺，其脈浮緩，發熱自汗，惡寒頭痛，乾嘔鼻鳴，流涕噴嚏，咳嗽氣逆，乃太陽受風邪，表虛之症，法宜疏解。</p>
<p><u>傷風症治</u></p>
<p><u>加味杏蘇飲</u>　治孕婦傷風初起，用此解散風邪。</p>
<p>去皮尖炒研杏仁（七粒）　蘇葉　前胡　當歸　川芎　甘草　桔梗　陳皮　貝母　炒芍　炒芩　蜜炒桑皮　麵炒枳殼　去心麥冬（一錢）</p>
<p>薑蔥引，溫服取微汗。</p>
<p><u>加味旋伏湯</u>　前方解表後，次服此以開通氣逆。</p>
<p>旋覆花（錢半）　赤茯苓　芥穗　前胡　川芎　當歸　炒芍（各一錢）　甘草　法半　北細辛（各五分）</p>
<p>生薑引。頭痛加白芷、白菊花，嘔逆加陳皮。</p>
<p><u>川芎茶調散</u>　治傷風頭痛，寒熱暈眩，惡風有汗，鼻塞聲重，脈浮大者。</p>
<p>川芎　芥尾（各二錢）　羌活　防風　白芷　薄荷　甘草（各一錢）　細辛（五分）　茶葉（一撮）</p>
<p>生薑引。風熱上攻頭目加當歸、炒芩、菊花，風盛加炒殭蠶、天麻。</p>
<p><u>黃耆解肌湯</u>　治孕婦氣虛脈弱，傷風發熱，自汗不止。</p>
<p>生黃耆　白沙參　炙白朮　當歸（各二錢）　柴胡　條芩　川芎　炒芍　炙草（各一錢）</p>
<p>薑棗引。</p>
<p><u>參蘇飲</u>　主治孕婦傷風。</p>
<p>人參　沙參　蘇葉　葛根　前胡　茯苓　陳皮　桔梗（各一錢）　法半　甘草　枳殼（各五分）　木香（三分）</p>
<p>薑棗引。</p>
<p>隨症加減：表重去棗加蔥白三寸。肺熱去人參加川芎、炒桑皮、制杏仁，蔥白引。瀉甚加炙白朮、白蓮肉，胎動不安合四物湯。</p>

<h3>四時感冒</h3>
<p>經曰：卑下之地，春氣常在，故東南卑濕之區，風氣柔弱，易感風寒。邪由鼻入，在於上部，客入皮膚，故無六經形症，惟發熱頭痛而已。若胸滿腹熱，噯氣惡食，是兼內傷飲食也。</p>
<p>按：輕者為感冒，重者為傷風、傷寒，甚則為中風、中痰、中暑、濕、痰、火也。</p>
<p><u>感冒症治</u></p>
<p><u>香蘇飲</u>　治孕婦四時感冒，隨症加減。</p>
<p>酒炒香附　蘇梗葉（各二錢）　陳皮　甘草（各一錢）　生薑（三片）</p>
<p>蔥三寸引。頭痛加川芎、白芷，咳嗽加炒桑皮、制杏仁，有痰加法半、川貝母，傷食加炒曲、麥芽、查肉、萊菔子，鼻塞頭暈加羌活、芥尾、當歸、炒川芎，傷風自汗加桂枝、酒洗白芍。傷寒無汗加麻黃、乾薑，溫服取微汗。心中卒痛加元胡索，酒兌服。</p>
<p><u>藿香正氣散</u>　治孕婦外感風寒，內傷飲食。憎寒壯熱，頭痛嘔逆，胸膈滿悶，咳嗽氣喘，及傷冷、傷食、中暑、中寒、瘧疾、霍亂，吐瀉交作。凡感山嵐不正之氣，加減用之。</p>
<p>藿香　蘇葉　茯苓　炙術　白芷（各錢半）　大腹皮　炒川樸　陳皮　桔梗　甘草　法半　木瓜（各一錢）</p>
<p>薑棗引。照前方加減。</p>
<p><u>平胃散</u>　孕婦感冒服前方已解表，即用此法調胃。</p>
<p>製蒼朮　炒川樸（各錢半）　陳皮　甘草（各一錢）</p>
<p>薑棗引。傷食加炒曲、麥芽、山楂，嘔吐噁心加煨砂仁、枳殼、香附。噯氣吞酸，胸脅刺痛加黃連，用吳萸湯炒。脾虛不思食，氣乏脈弱加蜜耆、炙朮、當歸。</p>

<h3>四時瘟疫</h3>
<p>瘟疫之傳變與傷寒無異，然其毒有在表在裡、在陰在陽之分。治有發毒、解毒、攻毒三法，當因春風、夏熱、秋涼、冬寒之四時各異，分別治之。古法以攻毒為急，因邪自口鼻傳入，多在裡之症，但孕婦忌攻法，宜清解。</p>
<p><u>瘟疫治法</u></p>
<p><u>荊防敗毒散</u>　治孕婦初染瘟疫，脈症類傷寒者。凡感冒時氣、瘴癘鬼瘧、暇暮嗽症、赤眼口瘡、腮腫喉痹、濕毒流注、腳腫毒痢、諸瘡斑疹，皆用此方加減。</p>
<p>芥穗　防風　羌活　獨活　柴胡　全胡　枳殼　桔梗　茯苓　甘草　川芎　薄荷（等分）</p>
<p>薑蔥引。寒甚再加豆豉，惡寒自汗，引用薑棗，取微汗。加減法，口乾舌燥加條芩，夾熱加生地、木通、牛蒡子，痰加法半，膽寒肺虛加藿香、炙白朮、炮姜，肝虛加芎歸、炒芍，腎虛加熟地、續斷、當歸，腎虛寒更加北細辛。</p>
<p><u>普濟消毒飲</u>　孕婦瘟疫發表之後，毒甚不解，邪傳入里者，酌用此方。</p>
<p>川連　片芩　升麻　殭蠶（俱酒炒）　炒研牛子　柴胡　連翹　甘草　桔梗　元參　陳皮　薄荷　馬勃　板藍根（等分）</p>
<p>燈芯引。</p>
<p><u>雙解通聖散</u>　孕婦瘟疫，邪在三陽，表裡俱急。脈浮數有力，便秘尿澀，惡寒無汗，壯熱煩渴，腹脹身疼，脈症俱實，用此汗下兼行，與孕無礙。</p>
<p>芥穗　防風　連翹　薄荷　麻黃　川芎　當歸　白芍　炙術　桔梗　甘草　條芩　芒硝　炒大黃　炒梔子（各一錢）　石膏末　滑石末（各二錢）</p>
<p>薑蔥豆豉引。熱服，待或汗或下，其毒自解。不汗下，只管再取。孕婦去芒硝倍歸芎。</p>

<h2>妊娠中風</h2>
<p>《大全》曰：五臟之俞皆在背。臟腑虛，風寒從俞而入，隨其所傷之臟腑經絡發為諸病。孕婦中風若不急治，令胎墮也。</p>
<p>李東垣曰：中血脈用大秦艽湯，中腑用小續命湯，中臟用三化湯。然從未見有三化湯治中臟之症。</p>
<p>《金匱》書中分為四症：中經、中絡、中腑、中臟，其說最為的當。蓋左右不遂，筋骨不用，邪中經也。口眼歪斜，肌膚不仁，邪中腑也。昏不識人，便溺阻隔，邪中府也。神昏不語，唇緩而流涎，邪中臟也。</p>

<h3>中經中絡</h3>
<p><u>大秦艽湯</u>　治孕婦風中經絡，左癱右瘓，半身不遂，舌強不能言語，為中經症。口眼歪斜，肌膚麻木，風氣攻注，骨節牽疼，為中絡症，俱服。</p>
<p>秦艽　石膏末（各三錢）　當歸　熟地　生地　炒芍　川芎　炙術　茯苓　炙草　條芩　羌活　獨活　白芷　防風（各一錢）　北細辛（五分）</p>
<p>生薑引。此方養血榮筋，孕婦多服無忌。</p>
<p><u>小續命湯</u>　治風邪初中經絡，表實邪淺，用此解表。</p>
<p>桂枝　制杏仁　酒白芍　川芎　人參　炙草　炒芩　當歸　防己（各一錢）　附片（五分）</p>
<p>薑蔥引。脈弦筋急，倍川芎加苡仁。煩躁便秘去桂，加生地、竹瀝、防己、防風、麻黃、桂枝、羌活、芥尾、炙草、川芎各一錢，川續斷、炒苡仁、當歸、松木節、羚羊角末各錢半，生薑引。有汗去麻黃。</p>
<p><u>加味五物湯</u>　治孕婦營衛素虛，風中經絡。舌軟無力，不能言語，脈浮緩，自汗不止。</p>
<p>蜜耆（三錢）　當歸（二錢）　桂枝　酒芍（各錢半）　生薑（三片）　棗（二枚）</p>
<p>按：衛虛則不用，營虛則不仁，中在左者倍用蜜耆，中在右者宜倍當歸。</p>

<h3>中腑症治</h3>
<p><u>加減通聖散</u>　孕婦形氣素虛，風邪中腑。脈浮數無力，神昏，便秘，脹悶，法宜兩解。</p>
<p>人參　炙術　茯苓　炙草　當歸　酒芍　川芎　酒芩（各錢半）　芥穗　防風　獨活　連翹（各一錢）　酒炒大黃　炒梔　天麻　白附　殭蠶（各五分）</p>
<p>薑棗煎服，取汗下為度。此方扶正祛邪，不犯胎氣。</p>
<p><u>三化湯</u>　治中腑之人，形氣俱實，方可用此。</p>
<p>酒洗大黃（二錢）　炒川樸　羌活（各一錢）　麵炒枳實（五分）</p>
<p>熱服取下。</p>
<p>按：治孕婦中腑，形氣雖實，亦不可單用此湯，宜主以四物湯為妙。</p>

<h3>中臟症冶</h3>
<p><u>《濟陰》殭蠶散</u>　治風邪中臟，痰涎泛溢，兩手握拳，牙關緊急，神昏不語，髻緩流涎。</p>
<p>炒殭蠶　煨天麻　當歸　獨活　羚羊角末（各錢半）　麻黃　川芎　膽星　白附　法半　藿香（各一錢）</p>
<p>生薑、薄荷引。</p>
<p><u>《濟陰》防風湯</u>　治風邪中臟，卒然昏倒，神迷口噤，四體強直。</p>
<p>防風　續斷　葛根　當歸　羚羊角末（各錢半）　秦艽　防己　茯神　苡仁　炙草　膽星（各一錢）　北細辛　桂心（各五分）</p>
<p>薑蔥引。凡中風之脈，卻喜浮緩，忌堅大牢疾。</p>

<h2>中痰火寒濕風痰</h2>
<p>痰火乃內發之病，其來必有先兆。寒痰屬腎，濕痰屬脾，風痰屬肝，內發亦有別。</p>

<h3>妊娠中痰火</h3>
<p><u>清熱化痰湯</u>　孕婦痰火迷心竅，神思恍惚，舌強難言，頭暈足軟，脈滑數，形氣虛者。</p>
<p>人參　炙術　茯苓　炙草　陳皮　法半（各一錢）　當歸　條芩　制麥冬　川芎　炒芍（各錢半）　酒炒川連　麵炒枳實　石菖蒲　炒香附　膽星　竹茹（各五分）</p>
<p>木香、薑棗引。</p>
<p><u>加減滌痰湯</u>　治孕婦中痰火，脈滑數有力，形氣強者。</p>
<p>法半　膽星　陳皮　茯苓　炒芩（各錢半）　炒枳殼　石菖蒲　天麻　炒連　甘草　竹茹（各一錢）</p>
<p>生薑引。</p>
<p>便秘加酒炒大黃、生地、當歸。</p>

<h3>中寒濕風痰</h3>
<p><u>《濟陰》殭蠶散</u>　見前中臟症治。通治中寒痰、濕痰、風痰。</p>
<p>俱隨症加引經藥。風痰屬肝，脈浮弦，抽搦暈眩，痰迷不醒，面目色青，加桂枝、柴胡、羌、防。寒痰屬腎，脈沉遲，痰迷氣乏，口流涎末，肢冷便利，加細辛、附片、炮姜。濕痰屬脾，脈浮滑，痰滑易出，唇緩昏倒，體重面黃，加防己、制蒼白朮。</p>

<h3>脾虛中痰</h3>
<p><u>《金鑑》醒脾湯</u>　治孕婦脾虛中痰，脈來遲緩。昏迷搐搦，時作時止，面慘黃或青白，二便清利，口吐滑痰。</p>
<p>人參　炙術　茯苓　炙草　陳皮　法半　天麻（各一錢）　真膽星　制全蠍　炒殭蠶　煨木香（各五分）　陳穀米（一撮）</p>
<p>生薑引。</p>
<p><u>緩肝理脾湯</u>　治脾虛肝旺，卒中風痰。脈弦而遲，面青唇白，昏迷不醒，口流黃涎，頭暈目眩，肢冷抽搐。</p>
<p>人參　炙術　炒芍　桂枝　炒山藥　炒研扁豆　茯苓（各錢半）　陳皮　炙草　木瓜（一錢）</p>
<p>薑棗引。孕歸加當歸、川芎。</p>

<h3>妊娠瘛瘲</h3>
<p>瘛者，筋脈急而縮；瘲者，筋脈緩而伸。皆內因肝風與心火相熾而成也。瘛瘲證治：勾藤、當歸、川芎、茯神、炙朮、條芩、續斷、柴胡各錢半，天麻、桔梗、梔仁、薄荷各一錢，蔥白引。風痰加膽星、法半，風盛加炒殭蠶，煩渴加葛根、石膏末。</p>
<p><u>加味八珍湯</u>　治孕婦氣血素虛，風邪襲入而成瘛瘲。</p>
<p>當歸　熟地　川芎　酒芍　炙術　沙參　茯苓　續斷（各錢半）　炙草　勾子　梔仁　炒芩　桂心　薄荷（各一錢）</p>
<p>薑棗引。若瘛瘲無力，汗出如珠者，不治之症。</p>

<h2>偏枯喑痱</h2>

<h3>風痱偏枯</h3>
<p>風痱者，四肢不收，身無痛處；偏枯症，半身不遂，身有痛處。二症皆言語失常，而神志不昏亂，此邪在腠理、營衛間，尚屬微淺病。</p>
<p><u>加味五物湯</u>　見風中經絡。治發風痱，四肢不收，偏枯，半身不遂，脈浮緩或微。言語失常，或汗不止，服此補營衛以散風邪。</p>

<h3>妊娠喑痱</h3>
<p>喑痱症，邪已入臟，神昏志亂，口不能言，厥逆悶死，乃腎氣內奪，厥邪入臟之凶症也。</p>
<p><u>喑痱症治</u></p>
<p><u>地黃飲子</u>　治孕婦喑痱，神志昏亂，口不能言，終日悶死，脈沉微或欲絕。</p>
<p>制肉蓯蓉　巴天戟　焦熟地　炒志肉　淨棗皮（各錢半）　炮附子　制麥冬　五味子　石菖蒲　茯苓　石斛　桂心　薄荷（各一錢）</p>
<p>薑棗引。頻頻溫服。</p>
<p>按：孕婦懷胎至九月，另有子喑一症，此因胎氣阻隔臟氣而然，生育即愈，不必服藥。詳見四卷。</p>

<h2>類中風九症</h2>
<p>屍厥症，形厥而氣不厥也，發時口鼻無氣狀，類死屍，但脈自活動為異。中氣、中虛、中食、中寒、中火、中暑、中濕、中惡八症，雖皆卒然昏死，不省人事，類乎真中風，但不見口眼歪斜，偏枯不仁不用等症為異耳。</p>
<p>按：以上九症，若孕婦患之，宜用標本兼施，邪正相安之劑，校列於後。</p>

<h3>妊娠屍厥</h3>
<p><u>加味四逆湯</u>　治虛寒屍厥。脈微細動而無力，肢冷唇緩，面白無氣，狀類死屍者。</p>
<p>人參　附子　當歸　炒芍　桂枝　炙術　炙草（各錢半）　北細辛（五分）</p>
<p>薑棗引。煎汁徐徐灌入。</p>
<p><u>滌痰湯</u>　治痰迷屍厥。脈動而滑，昏死流涎，喉中時作水雞聲。</p>
<p>真膽星　法半　陳皮　人參　茯苓（各錢半）　炒枳實　石菖蒲　竹茹　甘草（各八分）　生薑（三片）</p>
<p>逆冷加桂心，孕婦加當歸、川芎、炙朮、炒研砂仁、蘇梗。</p>
<p><u>《濟陰》回生湯</u>　治氣閉屍厥。其先必患腹痛秘結，卒然大叫昏死，面紅，脈動有力。</p>
<p>酒炒大黃　片芩（各一錢）　炒枳實　厚朴（各五分）　當歸　生地　川芎　赤芍（各錢半）</p>
<p>溫服。若有疑似，去大黃倍片芩加赤茯、車子。</p>

<h3>妊娠中氣</h3>
<p><u>木香調氣散</u>　治體實中氣，惱怒氣逆，卒然昏倒，牙噤面青，口鼻氣粗，脈洪有力。</p>
<p>木香　丁香　白蔻　砂仁　檀香　炙草　藿香　陳皮（各五分）　當歸　川芎　炙香附（各一錢）</p>
<p>蘇梗引。有熱去丁香、白蔻，加茯苓、炒芩、薄荷。</p>
<p><u>加減順氣散</u>　治體虛中氣，因憂思抑鬱，志意不伸，神氣耗散而昏死，脈結，面白。</p>
<p>炒香附　炒棗仁　當歸　茯神（各錢半）　炙術　炒芍　川芎　木瓜　烏藥　炙草　蘇梗（各一錢）</p>
<p>薑棗引。</p>

<h3>妊娠中虛</h3>
<p><u>加味生脈飲</u>　治孕婦中虛。因平日氣虛，復煩勞過度，或忍饑受餓，致清陽不伸。氣脫昏死，四肢不收，面白唇紅，口張脈微細無力。</p>
<p>人參　制麥冬　五味子　炙鹿茸（無鹿茸，用鹿膠加耆朮）　當歸　熟地（等分）</p>
<p><u>十聖散</u>　治孕婦中虛。脈症虛弱，不時昏死，可常服之。</p>
<p>人參　蜜耆　炙術　炙草　川芎　炒芍（各一錢）　熟地　當歸　川續斷（各錢半）　炒研砂仁（五分）</p>
<p>生薑、紅棗引。</p>

<h3>妊娠中食</h3>
<p><u>鹽湯探吐法</u>　凡中食，有因飲食過飽，氣為食隔，運化不行，悶亂昏死者，亦有因食飽之後，暴怒塞胸，氣逆昏死者，俱用炒枯熱鹽一把淬入滾湯中，頻頻灌下二三碗，旋以指尖探入喉間，令其作吐，不吐再灌再探，但得或吐或下，其婦必蘇，即服後方。</p>
<p><u>平胃散</u>　見前感冒。中食取吐之後用此，照前加減以調脾胃。</p>
<p><u>傷食附法</u></p>
<p><u>六君子湯</u>　凡孕婦中食傷食，俱隨症加減。</p>
<p>人參（如無，用蜜蒸萎蕤代或用沙參）　土炒白朮　去皮茯苓（各錢半）　去白陳皮　薑製半夏　炙甘草（各一錢）　生薑（三片）　紅棗（二枚）</p>
<p>隨症加減法：脈強氣實，胸膈滿悶，去人參、紅棗，加酒炒香附、炒樸、木香。傷穀食，加炒神麯、麥芽、穀芽。傷麵食，加炒麥芽、炒研蘿蔔子。肉食停滯，加山楂肉、制杏仁。魚腥所傷，加蘇葉、醋炒青皮。傷辛熱食物，加炒川連、炒芩。傷生冷，加砂仁、藿香、木香、香附。傷油膩冷物，加煨肉、蔻砂仁。果物停滯，加炒蘿蔔子末，並用致傷之果核皮肉燒滅存性同煎。</p>

<h3>妊娠中寒</h3>
<p><u>薑蔥熨法</u>　凡中寒昏死，通身逆冷，脈伏不見。用生薑一斤，生蔥大把切碎，同搗如泥，鍋中炒熱，將布二塊輪流包定，待藥氣透入，孕婦必蘇，此方兼治中風寒痰濕氣食血結中惡，神效。</p>
<p><u>附子理中湯</u>　通治中寒之症。脈微欲絕，氣悶昏死，口鼻氣冷，流涎，肢體厥逆者。</p>
<p>土炒白朮（三錢）　人參　炙草　乾薑（各二錢）　炮附子（錢半）</p>
<p>無汗加麻黃、細辛，嘔逆加泡吳萸、丁香，胎動加芎歸、續斷、杜仲。</p>
<p><u>十聖散</u>　見前妊娠中虛。加附片、乾薑、桂心治孕婦中寒最妙。</p>

<h3>妊娠中火</h3>
<p><u>涼膈四物湯</u>　治中火形氣實，脈洪大而有力。乃因七情過極，五志之火兩發，致神昏仆倒，筋脈干縮，面赤唇焦，便秘脹悶。</p>
<p>酒浸大黃　芒硝　木通　赤茯　甘草（各一錢）　當歸　生地　連翹　條芩　川芎　酒芍（各錢半）　梔仁　薄荷　淡竹葉（各五分）</p>
<p>胎動去硝黃，加續斷、阿膠、丹參。</p>
<p><u>梔芩六合湯</u>　見前三陽附法。治孕婦中火，脈不甚實，用此平和之劑，多服自效。</p>

<h3>妊娠中暑</h3>
<p><u>香茹飲</u>　治中暑症。暑有陰陽之分，中陰邪者，症似傷寒，頭身強痛，惡寒無汗，而更壯熱心煩，或吐瀉或搐搦，此得之於受風納涼，外寒內暑，暑熱攻肝，內生風病也。</p>
<p>陳香薷（二錢）　酒炒川連（八分）　姜炒川樸　炒研扁豆</p>
<p>加入川芎、羌活、防風、炒芍各一錢，姜引。勿熱服，有汗勿用。</p>
<p>按：靜而得之為中暑，動而得之為中熱，皆發於夏月，脈浮無汗者用此方。</p>
<p><u>暑症附法</u></p>
<p><u>二香散</u>　治孕婦伏暑。發熱無汗，口渴飲水，面色紅赤，乾嘔噁心，腹痛昏臥，用此內清外散。</p>
<p>紫蘇　藿香　白芷　茯苓　陳皮　法半　甘草　桔梗　香茹　炒樸　扁豆　炙術　木瓜（各一錢）　炒連　腹毛（各五分）</p>
<p>薑棗引。</p>
<p><u>辰砂益元散</u>　治孕婦傷暑。身熱有汗，頭痛口渴，煩躁足冷，甚則熱極神昏，面垢喘逆，脈浮而濡。</p>
<p>滑石（三錢）　甘草（一錢）　辰砂（五分）</p>
<p>研為細末，每用二錢，白湯調服。</p>
<p><u>加味白虎湯</u>　治中暑中熱。身熱自汗，足冷燥渴，不時昏迷。</p>
<p>石膏末（四錢）　知母（錢半）　甘草（一錢）　粳米（一撮）</p>
<p>氣實加蒼朮，氣虛加人參。</p>
<p>李東垣曰：動而傷暑，火熱傷氣，辛苦之人多得之，宜人參白虎湯。靜而傷暑，濕盛身重，安樂之人貪風納涼多得之，宜白虎蒼朮湯。</p>
<p>按：脈沉細屬濕，因先受暑後受濕，暑濕相搏名濕溫症。其候脛冷腹滿，頭痛多汗，渴而譫語，故加蒼朮燥濕，虛加人參，脈洪有力正用白虎湯。孕婦中暑熱，胎動不安，照法服藥，外用護胎法，見前傷寒門。</p>
<p><u>清暑益氣湯</u>　治孕婦暑厥。脈沉遲無力，厥逆冷汗，昏迷不醒。曰元氣素虛，暑熱衝心，亦有夾痰。</p>
<p>人參　炙術　蜜耆　麥冬　當歸　葛根（各一錢）　炙草　升麻　澤泄　陳皮　炒神麯　炒青皮　炒川柏　五味子　製蒼朮（各五分）</p>
<p>生薑、紅棗引。並治男婦酒病。</p>
<p><u>調元生脈散</u>　治孕婦中暑熱，脈虛氣弱，發熱多汗，頭暈目眩，蜷臥口渴，氣短者。</p>
<p>人參　去心麥冬　蜜黃耆（各二錢）　茯神　五味子　炙草（各一錢）　生薑　紅棗</p>
<p>若惡寒夾表，當用前湯。</p>
<p><u>竹葉石膏湯</u>　治孕婦傷暑熱，脈虛發渴，身熱自汗，喘促氣逆，虛熱作吐，氣乏者。</p>
<p>竹葉　人參　法半　炙草（各一錢）　石膏末　制麥冬　粳米（各二錢）　生薑（三片）</p>
<p>又方　淡竹葉、石膏末、木通、薄荷、桔梗、甘草，治胃實火盛而作渴。</p>
<p><u>薷苓湯</u>　治傷暑泄瀉，發熱口渴，小水不利。</p>
<p>香茹（二錢）　炒樸　炙術　茯苓　澤泄　豬苓（各一錢）　炒連　桂心（各五分）</p>
<p>燈芯引。</p>

<h3>妊娠中濕</h3>
<p>脾虛多中濕，濕從內生，因平日過食厚味醇酒，生冷瓜果，熱與濕鬱而生痰，致發熱身重，昏冒不醒，此濕與熱壅滯於內也。早晨霧露及臥濕處，著汗衣，洗冷水，淋生雨，並遠行冒犯山嵐瘴氣，致頭身重痛，皮膚黃腫，大便溏瀉，甚則昏冒不醒。此感冒濕氣，外因為病也。</p>
<p><u>中濕症治</u></p>
<p><u>滲濕湯</u>　治孕婦中濕。脈洪滑有力，初起發熱身重，頭痛口乾，二便秘結，昏死口噤，痰壅喉間，滑而易出。先用薑湯灌蘇，或用薑蔥熨法。旋服</p>
<p>製蒼朮　白朮　陳皮　茯苓　豬苓　澤泄　法半　甘草　川芎　香附　炒研砂仁　炒連　生薑</p>
<p>表裡俱實加羌活、防己、條芩。先用薑湯灌蘇或用薑蔥熨法，旋服。</p>
<p><u>柴苓湯</u>　治中濕。脈浮弦，潮熱身重，頭痛口苦，脅痛便秘，形氣虛者。</p>
<p>人參　柴胡　茯苓（各二錢）　炙術　條芩　法半（各錢半）　豬苓　澤泄　甘草　桂心（各一錢）</p>
<p>薑棗引。</p>
<p><u>胃苓湯</u>　治中濕。脈浮洪，發熱無汗，口渴便秘，腹痛或瀉，停飲夾食，內因為病。</p>
<p>製蒼朮　白朮　陳皮　炒樸　甘草　茯苓　澤泄　豬苓　桂心</p>
<p>姜引。</p>
<p><u>五皮湯</u>　治中濕。皮膚浮腫，頭身重痛，喘滿溏泄，外因為病者用。</p>
<p>大腹皮　生薑皮　炒桑皮　茯苓皮　五加皮（等分服）</p>
<p>夾熱加地骨皮。</p>
<p><u>消導二陳湯</u>　治孕婦脾虛傷食，及停痰夾食。身重頭重，肢冷惡食，或喘或咳，瀉下澄清，脈泄滑無力。</p>
<p>製蒼朮　白朮　茯苓　陳皮　法半　炙草　炒香附　炒神麯　炒砂仁　藿香　生薑</p>
<p>惡寒夾表加蘇葉，柴胡，蔥白引。</p>

<h2>妊娠中惡</h2>
<p>《大全》云：孕婦忽然心腹刺痛，悶絕而死，謂之中惡。蓋邪惡之氣中於胎而傷母也。總因血氣不和，則精神怯弱，邪惡之氣得以中之，宜調正氣為主，克伐藥不可專用也。</p>
<p><u>中惡治法</u></p>
<p><u>當歸散</u>　治孕婦中惡。其脈緊細，心腹刺痛，昏死流涎，面白肢冷。</p>
<p>公丁香　醋炒青皮　湯泡吳萸（各五分）　當歸　川芎　茯神　炒芍（各錢半）</p>
<p>煎湯灌之。</p>
<p><u>調氣散</u>　治中惡初起。氣逆虛喘，心腹脹痛，卒然昏倒。</p>
<p>炒研砂仁　白蔻　丁香　木香　藿香（各五分）　製蒼朮　炒樸　陳皮　甘草　合香（各一錢）</p>
<p>薑棗引。</p>
<p><u>散滯湯</u>　治中惡惡氣傷胎。胎動作痛，手不可近，不能飲食者。</p>
<p>醋炒青皮　木香（各五分）　當歸　炒芍　條芩（各二錢）　川芎　甘草　蘇梗（各錢半）</p>
<p>苧麻根引。</p>
<p>按：中惡有二症，有中諸般毒惡食物，腹痛氣悶卒死者，治法見幼科中毒門。有因經過破廟古塚，中其冷邪屍氣，或行立古井廢溝邊，中其穢惡濕毒，皆以中惡名。但孕婦患此，法當扶正祛邪，忌用克伐也。</p>
<p>中惡之脈緊細則吉，浮大主凶，又曰鬼祟之脈，兩手不一，大小遲數，脈無定形。</p>

<h2>神病門</h2>

<h3>神病總括</h3>
<p>五臟所藏七神，心藏神，脾藏意與智，肺藏魄，肝藏魂，腎藏精與志。五臟所生七情，心生喜，脾生憂與思，肺生悲，肝生怒，腎生恐與懼。</p>
<p>按：怔忡、驚悸、恍惚、健忘、失志、傷神，皆名神病，總因心虛膽怯，諸邪得以乘之。病由內生，法宜補養。</p>

<h3>神病症治</h3>
<p><u>安神丸</u>　治孕婦神病，心虛夾熱，脈微洪者。</p>
<p>川連　生地　當歸（各一兩）</p>
<p>曬乾，另研甘草五錢，再共研勻。煮麵糊為小丸，研硃砂一兩滾衣，臨臥鹽湯送下三錢，日二服。</p>
<p><u>仁熟散</u>　治膽虛神病，恐怕不能獨臥。</p>
<p>制柏子仁　北枸杞　茯神　當歸　沙參（各錢半）　熟地（三錢）　五味子　淨棗皮　白菊花（各一錢）　炒枳殼　桂心（各五分）</p>
<p>薑棗引。臥時酒兌服。不思飲食可服歸脾湯，見嗣育要方。</p>
<p><u>養心湯</u>　治孕婦神病。</p>
<p>北沙參　炒志肉　蓮肉　炒棗仁　制柏子　當歸　蜜耆　茯神　茯苓（各錢半）　川芎　炙草　法半（各一錢）　五味子　桂心（各五分）</p>
<p>溫服。</p>

<h3>妊娠痙病</h3>
<p>《大全》謂：孕婦體虛受風，先傷太陽經絡，復感風寒濕三邪相搏而成痙。經曰：太陽病，發熱無汗，反惡寒者，名曰剛痙。太陽病，發熱汗出而不惡寒，名曰柔痙。</p>

<h3>剛痙症冶</h3>
<p><u>加味葛根湯</u>　治孕婦脈浮數，惡寒無汗，身熱頭熱，面赤，目脈赤，足寒，獨頭搖，卒然口噤，背強直不能俯仰。此太陽實邪，風寒偏盛，法宜解表。</p>
<p>葛根（二錢）　麻黃　桂枝　酒芍　炙草　川芎　獨活　當歸（各一錢）</p>
<p>薑棗引。渴加熟石膏，寒盛肢冷用肉桂。夏月用蘇梗、羌活，去麻黃。</p>

<h3>柔痙症治</h3>
<p><u>加味桂枝湯</u>　治孕婦脈浮有汗，不惡寒但發熱，頭搖口噤，項背強直，身體重痛，頸不得伸。此太陽兼陽明虛邪，風濕偏盛，法當兩解。</p>
<p>桂枝　葛根　酒芍　當歸（各二錢）　川芎　防己　炙草（各一錢）</p>
<p>薑棗引。</p>

<h3>剛柔二痙</h3>
<p><u>如聖飲</u>　總治二痙，表裡實形氣強者。</p>
<p>羌活　防風　白芷　川芎　柴胡　條芩　法半　甘草　當歸　白芍（各一錢）　烏藥　酒炒　大黃（各八分）</p>
<p>便利去大黃，剛痙加麻黃、製蒼朮，柔痙加桂枝、炙白朮、薑棗，尿秘加木通。</p>
<p><u>小續命湯</u>　見前中風。治風寒濕三邪雜揉成痙。孕婦去附子加當歸、苡仁，剛痙去附子，柔痙去麻黃。表實去參附，加羌活、獨活。</p>
<p><u>加味四物湯</u>　治孕婦血虧不能榮筋，外邪襲入，發為痙病。</p>
<p>當歸　熟地　炒芍　川芎　續斷（各錢半）　羌活　獨活　防風　芥尾　炙草　炒芩（各一錢）</p>
<p>姜引。</p>
<p><u>桂枝補血湯</u>　治孕婦胎動下血，血虛風襲成痙。</p>
<p>桂枝　酒芍　蜜耆（各三錢）　當歸　炙草　生薑（各二錢）　棗（二枚）</p>
<p>此方通治產後金瘡、跌打損傷，服之神效。</p>

<h2>痹痿二症</h2>

<h3>妊娠痹病</h3>
<p>三痹之因，風寒濕雜合為病也。風邪盛者，其痛流走，故曰行痹。寒邪盛者，痛甚苦，故曰痛痹。濕邪盛者，其痛得著，故曰著痹。五痹者，皮痹、脈痹、肌痹、筋痹、骨痹也。辨症詳見初集。</p>
<p><u>小續命湯</u>　見前中風，通治孕婦三痹、五痹，隨症加減。行痹走痛，加川獨活。痛痹苦痛，加川續斷。著痹重著，加製蒼朮。皮痹皮上麻木，微覺痛癢，加北黃耆。脈痹血停作痛，痛處色變，加紅花、薑黃。肌痹肌膚頑木，不知痛癢，加白芷、葛根。骨痹骨重痠疼，不能牽動，加虎骨。筋痹筋脈攣節，痛屈不伸，加羚羊角、川續斷。有汗，去麻黃。便溏，去防己加苡仁。寒甚，去條芩加炮姜。熱盛，去附子加石膏。風盛，加羌活、煨天麻。濕盛，加製蒼朮、苡仁。</p>
<p><u>加減三痹湯</u>　治孕婦體虛，風寒濕三邪襲入成痹。手足拘攣，腰膝作痛，冷硬重著，屈伸無力，用此扶正祛邪。</p>
<p>人參　黃耆　炙術　茯苓　當歸　熟地　川芎　酒芍　續斷　獨活　炒杜仲　炒苡（各一錢）　秦艽　防風　細辛　炙草（各八分）</p>
<p>薑棗引。寒甚加桂心，此方最妥。</p>

<h3>妊娠痿病</h3>
<p>五痿者，心、肝、脾、肺、腎五臟之痿也。辨症詳見初集。但方中多峻利藥，孕婦難堪，且胎前患痿者絕少，聊附數方以備參考。</p>
<p>按：今人多以痹痿為一症，因相類也。然痿病兩足疼軟而不作痛，痹則通身肢節重痛。但觀古人治痿不用風藥，可知痿多虛、痹多實，所因不同也。</p>
<p><u>痿病治法</u></p>
<p><u>清燥湯</u>　治時令濕熱熏蒸，足軟成痿。</p>
<p>蜜耆　當歸　生地　茯苓（各錢半）　人參　炙白朮　製蒼朮　制麥冬　川芎　陳皮　澤泄（各一錢）　升麻　柴胡　炙草　炒川連　炒川白　炒神麯（各五分）</p>
<p>薑棗引。</p>
<p><u>補元湯</u>　治孕婦體虛，或因久病積弱成痿。</p>
<p>人參　蜜耆　炙術　當歸　川芎　炒芍　續斷　杜仲（各錢半）　熟地（二錢）　炒苡仁　木瓜　桂心　炙草（各一錢）</p>
<p>薑棗引。濕盛加製蒼朮，熱去桂加條芩。</p>

<h2>妊娠腳氣</h2>
<p>此因內有濕熱，外感風寒，相合為病，故往來寒熱，狀似傷寒。如兩腿脛膝火熱腫痛者，此濕熱盛也，名曰濕腳氣。若不腫不熱而作痛，或乾枯，大便難，虛煩微熱者，此寒濕盛也，名曰乾腳氣。另有皺腳、脆腳、足跟腫痛，見四卷胎前本病。</p>

<h3>治濕腳氣</h3>
<p><u>加味蒼柏散</u>　孕婦脈浮數，發熱惡寒，兩腿膝脛腫痛火熱，症似傷寒。</p>
<p>製蒼朮　白朮　黃柏　川芎　羌活　獨活　生地　當歸　赤芍　木通　知母　防己　木瓜　苡仁　甘草　生薑　蔥白</p>
<p>溫服取汗。</p>
<p><u>當歸拈痛湯</u>　治孕婦體虛，外感濕熱，而成腳氣。</p>
<p>當歸　炙術　製蒼朮　酒炒茵陳　酒炒苦參　酒炒條芩　酒炒知母　羌活　防風　升麻　葛根　豬苓　澤泄　炙草</p>
<p>虛甚加人參。</p>

<h3>治乾腳氣</h3>
<p><u>五積散</u>　孕婦脈遲澀有力，虛煩微熱，足膝腿脛不熱不腫，一味重痛，寒濕為病，非此不除。</p>
<p>當歸　川芎　炒芍　茯苓　桔梗　白芷（各一錢）　炒川樸　炒枳殼　陳皮　製蒼朮（各八分）　法半　甘草　麻黃　桂枝　乾薑（各五分）</p>
<p>薑蔥引。</p>

<h2>妊娠霍亂</h2>
<p>乃因風寒暑飲之雜邪為病也。如卒然揮霍變亂，心腹大痛，吐瀉交作者，名濕霍亂。若欲吐不能吐，欲瀉不得瀉，腹中絞痛，邪無去路，名乾霍亂。總因飲食不節，寒熱不調，清濁相干，陰陽乖隔而成也。或吐或利，其邪易解。若寒盛則凝邪無去路，俗名絞腸痧是也。</p>

<h3>治濕霍亂</h3>
<p><u>藿香正氣散</u>　見四時感冒。治孕婦因風寒暑食雜揉為病。發熱惡寒，腹痛吐瀉，頭身疼脹，里雖解而表不除，用此散而和之。傷食加消導二香散，見前中暑門。治暑飲合邪，吐多瀉少，胸腹脹痛，口渴引飲，通治伏暑吐瀉、轉筋。</p>
<p><u>薷苓湯</u>　見前中暑門。治孕婦夏月中暑，霍亂吐瀉，發熱惡寒，小便短赤，脈虛而濡。煩渴去桂加葛根，無寒熱者單用五苓散。</p>

<h3>治乾霍亂</h3>
<p><u>鹽湯探吐法</u>　見前中食門。治孕婦初患乾霍亂，欲吐不得吐，欲瀉不得瀉，胸腹刺痛欲死。照法隨飲隨探，必令或吐或下，方可用藥治之。若未得吐瀉，切忌妄飲食。蓋穀食下咽，反助邪強，氣悶立死。</p>
<p><u>桂苓甘露飲</u>　治孕婦寒濕暑邪凝結中脘，不得吐瀉，腹中絞痛，煩渴尿秘熱盛者。</p>
<p>茯苓　炙術　豬苓　澤泄（各錢半）　熟石膏　寒水石　滑石末（各三錢）　桂心（五分）</p>
<p>燈芯引。此方治夾熱霍亂。</p>
<p><u>加味理中湯</u>　治孕婦乾霍亂。裡寒肢冷，舌卷陰緊，脈伏不見，腹中冷痛，轉筋陰症。</p>
<p>人參　炙術　炮姜　炙草　藿香（各錢半）　炒研砂仁　益智仁（各一錢）　桂心（五分）</p>
<p>木香引。外用薑蔥熨法，見前中寒門。</p>

<h3>霍亂附法</h3>
<p><u>萬氏香蘇散</u>　治孕婦霍亂吐瀉。</p>
<p>酒炒香附　蘇莖葉（各二錢）　陳皮　甘草　藿香（各一錢）　研砂仁（五分）</p>
<p>轉筋加木瓜，胎動不安加炙朮、芎歸。夏加炒連、香茹、條芩，冬加桂枝、炮薑、炙術。</p>
<p><u>《濟陰》白朮散</u>　治霍亂吐瀉不止。</p>
<p>炙白朮　炒研益智仁　陳皮（各錢半）　煨研草蔻　炒枳殼　炒良薑　赤茯苓（各一錢）</p>
<p>頻頻與服。</p>

<h2>嘔吐噦瀉</h2>

<h3>妊娠嘔吐噦</h3>
<p>古人謂：嘔屬陽明，有聲有物，氣血俱病也。吐屬太陽，有物無聲，血病也。噦屬少陽，有聲無物，氣病也。李杲謂：三者皆屬脾胃虛弱。</p>
<p><u>二陳湯</u>　通治嘔吐，隨症加味。</p>
<p>陳皮　法半　茯苓　甘草</p>
<p>生薑、蘇莖引。</p>
<p>血虛脈澀加當歸、川芎、炙術，氣虛脈弱加炙朮、人參，血熱加條芩，裡寒脈遲加砂仁、丁香、吳萸，熱盛便秘脈實加炒芩、連、炒枳殼。</p>
<p><u>藿香正氣散</u>　見四時感冒門。治感冒風寒暑濕，發熱惡寒，頭痛嘔吐。夾食加炒曲、麥芽、山楂、附米，氣逆加炒研白蔻、砂仁、木香。</p>
<p><u>比和飲</u>　治久病胃虛，聞食即吐。</p>
<p>人參　炙術　茯苓　炙草　藿香　陳皮　炒砂仁　炒神麯　陳穀米　伏龍肝　姜　棗</p>
<p>虛而夾寒加丁香、木香、白蔻。</p>
<p><u>和胃湯</u>　治傷食嘔吐，肚腹脹熱，惡食吐酸，眼胞虛浮，潮熱好臥。</p>
<p>陳皮　法半　砂仁　蒼朮　炒樸　合香　香附　炙草　楂肉　炒曲　麥芽　蘇葉　生薑</p>
<p><u>香砂六君湯</u>　治孕婦痰飲嘔吐，頭暈目眩面青，頻吐痰水涎沫。</p>
<p>人參　炙術　茯苓　炙草　陳皮　法半　炒香附　煨砂仁　藿香</p>
<p>薑棗引。</p>
<p><u>清熱四物湯</u>　治孕婦實吐。平日壯盛，偶因停滯，胸腹脹滿，二便秘結，痞硬口渴，思飲寒涼，吐多酸臭黏汙，脈弦滑實。</p>
<p>酒炒大黃　炒川樸　陳皮　甘草（各一錢）　炒枳殼（五分）　當歸　生地　川芎　白芍　條芩（各錢半）</p>
<p>姜引。</p>
<p><u>加味溫膽湯</u>　治孕婦熱吐，因過食煎炒熱物，熱積胃中，食入即吐。口渴飲冷，吐多痰涎，身熱唇紅，小水赤澀，脈數而弦。</p>
<p>陳皮　法半　茯苓　甘草　麥冬　炒芩　炒連　竹茹　炒枳實</p>
<p>燈芯引。熱甚加石膏末。</p>
<p><u>丁萸理中湯</u>　治中寒吐噦，因過食生冷，停滯不消，或胃氣虛寒，不化飲食，朝食暮吐，不臭不酸，時作噦噫，面白肢冷，脈遲而澀。</p>
<p>公丁香　泡吳萸　人參（各五分）　炙術（二錢）　炙草　炮姜（各錢半）</p>
<p>或加法半、陳皮。</p>
<p>另有惡阻症，乃系胎病，見四卷。</p>

<h3>妊娠泄瀉</h3>
<p><u>加味理中湯</u>　治孕婦寒瀉。脈沉而遲，腸鳴腹痛，暴下清冷，溏如鴨糞。</p>
<p>人參　炙術　炮姜　炙草　赤茯　合香（各錢半）　木香（三分）</p>
<p>寒甚加附片。</p>
<p><u>升陽益胃湯</u>　治孕婦飧泄，谷完不化，食後即瀉。</p>
<p>人參　蜜耆　炙術　當歸　炒芍（各錢半）　炙草　陳皮　炒曲　炒芩（各一錢）　升麻　柴胡（各五分）</p>
<p>薑棗引。</p>
<p><u>胃苓湯</u>　見前中濕。治濕泄，水泄，泄下多水，腸鳴而不腹痛。</p>
<p><u>甘露飲</u>　見前霍亂。治飲泄，口渴而飲，飲而即泄，反復如是。</p>
<p><u>滌痰湯</u>　見前屍厥。治痰泄，痰壅氣粗，脈來沉滑，時瀉時止。</p>
<p><u>清暑益氣湯</u>　見前中暑。治暑泄口渴，自汗心煩，面垢脈虛。</p>
<p><u>補中益氣湯</u>　見前嗣育。治諸泄日久，清陽下陷，氣乏脈微。</p>
<p><u>參苓白朮散</u>　見嗣育方。治脾虛腹滿，食入即泄，肢冷倦臥。</p>
<p><u>芩連葛根湯</u>　治孕婦火瀉，痛一陣泄一陣，口渴尿秘，脈洪數者。</p>
<p>條芩　葛根　白芍（各二錢）　川連　甘草　赤茯　木通（各一錢）</p>
<p>燈芯引。</p>
<p><u>升陽除濕湯</u>　治濕泄清濁不分，小水短赤，面色淡黃，身體重痛。</p>
<p>製蒼朮　炒神麯　陳皮　防風　升麻　柴胡　羌活　甘草　茯苓　澤泄</p>
<p>生薑引。</p>
<p><u>加減保和湯</u>　治傷食作泄，臭穢黏汙，噯氣吞酸，腹痛惡食，脈滑。</p>
<p>炒厚朴　炒附米　炒蘿蔔子　炒研砂仁　炒神麯　炙白朮　陳皮　炙草　楂肉　炮姜</p>
<p><u>和氣飲</u>　治風冷傳入大腸，腸鳴腹痛，泄下清冷。</p>
<p>製蒼朮　蘇莖葉　藿香　炒樸　防風　茯苓　陳皮　炙草　砂仁　木瓜　木香　生薑</p>
<p><u>八柱散</u>　治瀉下日久，腸滑不禁。</p>
<p>人參　附片（各五分）　炙術　炙草　炮姜（各錢半）　訶子肉　肉蔻　砂仁　罌粟殼（各一錢）</p>
<p>烏梅引。</p>
<p><u>四神丸</u>　治腎氣虛寒，每晨行瀉。</p>
<p>補骨脂（二兩）　五味子　煨肉蔻（各一兩）　泡吳萸（五錢）</p>
<p>研細，煮棗肉糊為小丸，米湯每下二錢，日三服。</p>

<h3>口糜下瀉</h3>
<p><u>瀉心導赤散</u>　治上發口糜，下泄即止，及至下泄，口瘡即愈，上下相移，此心經實熱。</p>
<p>生地　木通（各二錢）　甘草梢　淡竹葉（各一錢）　川連（五分）</p>
<p>口糜發時，先服此數劑。</p>
<p><u>茯苓車前飲</u>　治心熱移於小腸，小水甚少，而下泄甚多，此為水走大腸，宜利小便。</p>
<p>茯苓　車前子（各一兩）</p>
<p>煎湯以代茶飲。</p>

<h3>妊娠吐瀉</h3>
<p>吐瀉交作、唇色深紅者，內熱也。若色久不退，及面黑氣喘遺尿者凶。</p>
<p><u>六合湯</u>　治長夏夾暑，吐瀉交作，腹痛喘嗽等症。</p>
<p>陳皮　法半　茯苓　甘草　炒研扁豆　砂仁　炒川樸　制杏仁　藿香　木瓜　炙術　姜　棗</p>
<p>夏加香茹。</p>
<p><u>七味白朮散</u>　治脾虛吐瀉，肌熱口渴，不思飲食。毋論新久，皆可常服。</p>
<p>炙術　沙參　茯苓　藿香　葛根　炙草（各錢半）　木香（五分）　姜　棗</p>
<p><u>加味五苓散</u>　治孕婦先吐後瀉，面赤唇焦，煩渴便秘，脾胃有熱者。</p>
<p>赤茯苓　豬苓　澤泄　炙術　竹茹　車子　片芩　花粉　石膏末　燈草</p>
<p><u>加味理中湯</u>　見上寒瀉。治先瀉後吐，不熱不渴，面白神疲，額有微汗，脈沉遲，脾胃虛寒之症。</p>
<p><u>消導二陳湯</u>　見中濕門。治吐瀉交作，因脾胃有積滯，不能運化水穀，及頭身重痛傷濕等症。</p>

<h2>妊娠痢疾</h2>
<p>痢疾，多因外感暑濕，內傷生冷而成。傷於氣者，色多白，肺與大腸相表裡也。傷於血者，色多赤，心與小腸相表裡也。腹窘痛者為裡急，頻下墜者為後重。又有寒熱、時痢、噤口、五色、休息之分，校列於下。</p>
<p><u>理中湯</u>　治孕婦寒痢。臟氣本虛，復為風冷所乘，腸胃受傷，痢時腸鳴切痛，面白唇青，口渴喜飲熱湯，脈沉遲者。</p>
<p>人參　炙術　乾薑　炙草（等分）</p>
<p>白痢加炒研砂仁、益智仁，赤痢加訶子、肉桂心。</p>
<p><u>養臟湯</u>　治寒痢日久，脈遲肢冷，下利清稀，唇緩氣乏。</p>
<p>人參　炙術　土炒當歸　炒芍　蜜耆　炙草　煨肉蔻　訶子肉　瞿粟殼　煨木香　桂心　烏梅　乾薑</p>
<p><u>當歸芍藥湯</u>　治孕婦熱痢。濕熱結於腸胃，腹痛下利，尿赤舌紫，唇焦渴飲，脈洪。</p>
<p>當歸　白芍　條芩　川連　酒炒大黃　甘草　桂心　檳榔　木香</p>
<p><u>香連和胃湯</u>　此方治熱痢，兼補氣血，尤為妥當。</p>
<p>片芩　白芍　木香　川連　當歸　炙術　砂仁　陳皮　甘草　茯苓</p>
<p>白痢加炮姜，血痢加炒地榆。</p>
<p><u>倉廩湯</u>　治時疫痢。患痢復感時氣，寒熱無汗，身痛嘔逆。</p>
<p>羌活　獨活　柴胡　前胡　枳殼　桔梗　川芎　茯苓　陳皮　炙草　人參　陳穀米</p>
<p>生薑引。</p>
<p><u>參連開噤散</u>　治噤口痢。火毒沖胃，脈大身熱，不能飲食，舌赤唇紅，喜飲涼水者。</p>
<p>人參　姜炒川連　去心蓮子（等分）</p>
<p>煎汁徐徐嚥下。</p>
<p><u>外治方</u>　經霜王瓜藤和莖葉，燒灰存性，麻油調作餅子，貼臍心上，以帛裹住，解毒保胎。或用灶心土末，井底泥調作餅，貼臍心。</p>
<p><u>調中益氣湯</u>　治水穀痢。脾胃素虛，不能運化，痢下水穀，氣乏脈微。</p>
<p>人參　蜜耆　炙術　茯苓　陳皮　炙草　製蒼朮　炒升麻　炒柴胡　煨木香　姜　棗</p>
<p>痢久加酒炒白芍。</p>
<p><u>胃風湯</u>　治濕痢血痢。風傷陰絡，血不循經，妄下大腸。濕痢則利下清濁不分，身或重痛。</p>
<p>人參　炙術　當歸　川芎　白芍　茯苓　桂心　粟米　姜　棗</p>
<p>濕痢加製蒼朮、苡仁，血痢加酒炒地榆。</p>
<p><u>和中丸</u>　治休息五色二痢。滯熱蘊於腸胃，時利時止，五色雜呈者。</p>
<p>人參　歸身　炙術　茯苓　川芎　蓮肉　澤泄　車子　炙草　白芍　陳皮　炒神麯　麥芽（各二錢）　炮姜　煨肉蔻　木香（各一錢）</p>
<p>研細麵糊小丸，薑湯下十二，日三服。凡痢後足腫，脾氣下陷也。胸膈脹悶，脾虛作痞也。身重氣喘，土不生金也。當在脾家調治，見初集。</p>

<h2>妊娠瘧疾</h2>
<p>凡寒熱為病，多屬半表半裡之界，故瘧脈自應得弦象。弦遲多寒，弦數多熱，弦短傷食，弦滑痰飲。瘧脈代散，是邪未解而正先衰，凶症也。</p>
<p><u>麻黃羌活湯</u>　治風瘧。先傷於寒，後傷於風，先寒後熱，熱少寒多，脈浮緊而無汗。</p>
<p>麻黃　羌活　防風　甘草（等分）</p>
<p>薑蔥引。</p>
<p>孕婦合四物湯服。</p>
<p><u>桂枝羌活湯</u>　治風瘧。先傷於風，後傷於寒，先熱後寒，寒少熱多，脈浮緩而有汗。</p>
<p>桂枝　羌活　防風　甘草（等分）</p>
<p>薑棗引。合四物湯服。</p>
<p><u>麻桂各半湯</u>　治瘧初起。寒熱兩平，先宜發汗。</p>
<p>麻黃　桂枝　酒芍　炙草（各二錢）　制杏仁（七粒）</p>
<p>薑棗引。溫服取微汗，汗多去麻黃。</p>
<p><u>桂枝白虎湯</u>　治溫瘧。熱多寒少，煩渴不眠，脈弦數有力。</p>
<p>桂枝　酒芍　甘草（各一錢）　石膏末（三錢）　知母（錢半）　粳米（一撮）</p>
<p>薑棗同煎。</p>
<p><u>柴胡白虎湯</u>　治癉瘧。脈弦數，發熱不惡寒，煩渴口苦，胸滿咳逆，陽氣獨盛者。</p>
<p>沙參　柴胡（各二錢）　條芩　法半　知母（各錢半）　石膏末（四錢）　甘草（一錢）　粳米（一撮）</p>
<p>薑棗引。</p>
<p><u>柴胡桂枝湯</u>　治牝瘧。脈弦而遲，惡寒而不發熱，腰疼足冷，身重，陰氣獨盛者。</p>
<p>人參　柴胡　炒芩　法半　甘草　桂枝　酒炒白芍　姜　棗</p>
<p>服取微汗。</p>
<p><u>柴平湯</u>　治食瘧。內傷飲食，外感風寒暑濕，發熱惡寒，腹膈痞悶，吐酸惡食。</p>
<p>沙參　柴胡　條芩　法半　陳皮　甘草　製蒼朮　炒樸　姜　棗</p>
<p>加煨草果。</p>
<p><u>清脾飲</u>　治痰瘧。素停痰飲，復感風寒，寒熱交作，嘔逆暈眩，口吐涎飲。凡瘧已經汗下，表裡無症，均用此和解。</p>
<p>柴胡　冬芩　法半　炙草　炒樸　炙術　蒼朮　陳皮　人參　茯苓（各一錢）　檳榔　醋炒青皮　煨研草果（各五分）</p>
<p>姜引。</p>
<p>加減法：飲盛倍白朮、茯苓加桂心，痰多倍陳皮加炒研白芥子，渴熱加花粉、知母、石膏末，濕盛加苡仁，食滯加炒曲、麥芽、蘿蔔子。</p>
<p>以上系通用之方，若治孕婦，聽加養血安胎之藥。</p>

<h3>治瘧要訣</h3>
<p>風瘧初起，惡風自汗，頭痛煩渴，先熱後寒，初服　桂枝白朮湯　。</p>
<p>桂枝　炙術　白芷　川芎　蘇葉　桔梗　陳皮　甘草　茯苓　法半　當歸　炒芍　蔥白　生薑</p>
<p>次服四物湯加柴胡、炒芩、煨草果、薑、棗。日久不止，服補中益氣湯加草果。</p>
<p>寒瘧初起，寒甚無汗，項背強痛，先寒後熱，初服五積散，見腳氣門。次服　養胃湯　。</p>
<p>蒼朮　藿香　法半　茯苓　陳皮　甘草　草果　桂枝　蘇梗　姜　棗</p>
<p>暑瘧，但發熱不惡寒，煩渴喘嘔不眠，此陽氣獨盛，陰氣衰微。初服柴胡白虎湯，見上。次服香茹飲加草果、烏梅，日久服清暑益氣湯，見中暑。</p>
<p>濕瘧，寒熱身重，肢節痠疼，嘔逆脹滿。初起服胃苓湯，見上濕瀉。次服清脾飲，見上。久瘧不止，服參苓白朮散，見嗣育匯方。</p>
<p>痰瘧、食瘧，過食生冷油膩，停痰夾食，發熱憎寒，飢不喜食，食則滿悶，腹痛嘔逆或吐痰涎。初服清脾飲，次服　四獸飲　。</p>
<p>人參　炙術　茯苓　炙草　陳皮　法半　煨草果　木香　烏梅　生薑</p>
<p>食瘧，用消導二陳湯，見前中濕門。</p>
<p>夜瘧不止，每逢下午或夜間發熱惡寒，及子時或清晨出汗而愈，此寒邪並於血分。初服　加味麻桂湯　。</p>
<p>桂枝　當歸　生地（各錢半）　麻黃　黃芩　酒芍　炙草（各一錢）　制杏仁　紅花（各五分）　姜　棗</p>
<p>服取微汗。次用四物合小柴胡湯，日久服八珍湯，見嗣育匯方，加草果、烏梅、檳榔。</p>
<p>瘧痢並作，初服　加味柴胡湯　。</p>
<p>人參　柴胡　當歸　酒芍（各錢半）　條芩　炙草　赤茯（各一錢）　檳榔　醋炒青皮（各五分）　姜　棗</p>
<p>痢止瘧不止，用薑桂六君子湯。</p>
<p><u>《濟陰》祛邪散</u>　治風寒痰食瘧久不止，用此每於發瘧之前，服之可除。</p>
<p>炒良薑　煨草果　炒砂仁　蘇莖葉　藿香　陳皮　炙術　茯苓　炙草　薑棗（等分）</p>
<p>凡瘧發作，必待寒熱退盡，方可進食，免停滯成癖也。口渴忌飲冷湯，只用生薑、茶葉同煎服，或用老米炒黃，煎湯頻服。</p>

<h1>卷四</h1>

<h2>胎前本病門</h2>

<h3>胎前惡阻</h3>
<p>婦人受孕月餘之後，時時嘔吐者，名曰惡阻。若無他病，只擇食者，須隨其意而與之，輕者過期勿藥而愈，重者宜調和脾胃。更審其或因胎氣阻逆，或因痰飲阻逆，與夫兼寒兼熱，而分治之，不與三卷之嘔吐噦症同其治法也。</p>
<p><u>保生湯</u>　治受孕月餘，胞門閉塞，臟氣內逆，挾胎氣上逆於胃，時時嘔吐。</p>
<p>土炒白朮（去毛）　香附（去白）　陳皮（各二錢）　烏藥　甘草　人參（各一錢）</p>
<p>生薑引。</p>
<p><u>加味六君子湯</u>　治平素胃虛，中停痰飲，心煩作逆，吐多痰水，頭暈目眩。</p>
<p>人參　炙術　茯苓　陳皮　法半（各錢半）　蜜炙枇杷葉　炒研砂仁　藿香（各一錢）　炒枳殼　炙草（各五分）</p>
<p>生薑引。胃熱便秘去人參，加酒炒大黃、黃芩。胃寒喜飲熱湯，加炮薑、桂心。</p>
<p><u>加味溫膽湯</u>　治胃熱惡阻，嘔吐酸苦，心中煩熱，憒悶口乾，面赤，喜飲冷。</p>
<p>去心麥冬（二錢）　陳皮　法半　茯苓　竹茹　蘆根（各一錢）　煨枳實　炒連　炙草（各五分）</p>
<p>薑棗引。</p>
<p>惡阻只在一二月內，余月嘔吐詳前三卷。</p>
<p>《大全》云：孕婦稟受怯弱，便生惡阻，顏色如故，脈息如常，但覺肢體沉重，頭暈目眩，惡聞食氣而擇食，欲啖酸鹼果物，懶惰嗜臥，或作寒熱，心中憒亂，恍惚難支。此因經血既閉，水漬於臟，臟氣不宣通，故時時嘔吐也。</p>
<p>薛氏曰：此症有因中脘停痰，用枳桔二陳湯。因飲食停滯，用六君子湯加炒枳殼、神麯、麥芽，不思食更加蘇梗。胃氣不和，六君去法半加炒樸、麥冬、竹茹，兼氣惱加枳殼、制香附，脅痛加柴、白芍。</p>
<p><u>丁香散</u>　治胃寒吐逆反食，及心腹冷痛，四肢冷逆，脈沉遲者。</p>
<p>公丁香　人參　藿香　炮姜（等分研細）</p>
<p>白湯下二錢，日三服。</p>
<p><u>白朮散</u>　治胎氣阻逆，頻嘔不思飲食。</p>
<p>人參　炙術　川芎　紫蘇（各錢半）　炒砂仁　炒青皮　訶子　炙草（各一錢）</p>
<p>姜引。</p>
<p><u>橘皮湯</u>　治惡阻食下即出。</p>
<p>人參　陳皮　炙術　竹茹（各二錢）　炒術（錢半）</p>
<p>生薑引。此方平火降逆。</p>
<p>余用二陳湯加減，見前三卷。</p>
<p>按：一治見飲食即作吐，用新黃土和鹽少許，搓三大丸，燒紅淬滾湯中，頓服日止，隨進藥物。或用心土，水為丸，塞右鼻，服藥，亦不作吐。</p>

<h3>胎前胞阻</h3>
<p>孕婦腹痛，名曰胞阻，須審其痛。或上在心胃之間，多屬食滯作痛也。或中在腰腹之間，多屬胎氣不安作痛也。若在少腹之間，則必因胞血受寒，或停水尿難而作痛也。</p>
<p><u>加味平胃散</u>　治心胃作痛，因停食積滯者。</p>
<p>炒川樸　製蒼朮　炒神麯　陳皮　炙草　楂肉（各一錢）　炒研草果　炒枳殼（各五分）</p>
<p>姜引。便閉加酒大黃。</p>
<p><u>延胡四物湯</u>　治腰腹作痛，或胎動下血者。</p>
<p>酒煮元胡（三錢）　當歸　熟地　川芎　白芍（各二錢）</p>
<p>胎動下血加川續斷。</p>
<p><u>加味膠艾湯</u>　治腹腰痛甚，服此以防胎墮。</p>
<p>當歸　熟地　白芍　炒阿膠　炒杜仲（各錢半）　川芎　艾葉（各八分）　蔥白（三寸）　炒黑豆（一合）</p>
<p>淬酒同煎服。若兼外感，惡寒發熱，頭疼身痛，加獨活、羌活。</p>
<p><u>蜜消煎</u>　治內熱鬱結，胸腹脹痛，便閉煩渴，舌赤唇焦，脈實有力。</p>
<p>蜂蜜（一兩）　芒硝（三錢）</p>
<p>熱服取下。</p>
<p><u>加味歸芎湯</u>　治少腹作痛，胞中之血受寒者。</p>
<p>蛤粉　炒阿膠　川芎（各二錢）　當歸（四錢）　艾葉　人參　炙草　炮吳萸（各五分）</p>
<p><u>導赤散</u>　治因尿澀，少腹脹痛，舌赤煩渴，便黃。</p>
<p>生地（三錢）　木通（二錢）　甘草梢（一錢）</p>
<p>燈心或淡竹葉引。</p>
<p><u>五苓散</u>　治前症。</p>
<p>炙術　赤茯　澤泄　豬苓（各二錢）　桂心（五分）</p>
<p>有熱去桂。</p>

<h3>諸痛附法</h3>
<p><u>心胃作痛</u></p>
<p>《大全》云：孕婦心胃痛，多因風寒痰飲交結為病。若真心痛，面黑肢冷至時節，旦發夕死，夕發旦死。外因者，乍作乍安，及傷子臟，則胎動下血。</p>
<p>薛氏曰：有因飲食者，用平胃散加消導藥。心下停滯，按之痛滿，更加茯苓、法半、藿香、草果。如卒然心痛，則用炙朮、赤芍、條芩、茯苓、葛根、薑、棗。脾胃受傷，按之痛減，用六君子湯。若因怒心痛，面青脈弦，內加柴胡、白芍。因寒心痛，面白脈遲，內加炮姜，砂仁、桂心。</p>
<p><u>加味二陳湯</u>　治肝脾氣滯，心痛肋脹，惡食吐酸。</p>
<p>陳皮　茯苓　法半　炒芍（各錢半）　甘草　楂肉（各一錢）　木香　炒梔仁　炒青皮（各五分）</p>
<p>姜引。</p>
<p><u>歸脾湯</u>　治心悸痛，肌熱盜汗，食少不眠。</p>
<p>人參　炙術　蜜耆　茯神　當歸　炒棗仁　桂元肉（各錢半）　遠志肉　炙草（各一錢）　木香（五分）</p>
<p>薑棗引。</p>
<p><u>加減丁桂湯</u>　治心胃寒痛，喜熱手摩，面白唇緩，口氣微冷而脈沉遲。</p>
<p>丁香　桂心　炮姜（各五分）　製蒼朮　白朮　炙草　陳皮　砂仁　蘇梗（各一錢）</p>
<p><u>清熱解鬱湯</u>　治心胃熱痛，口氣蒸手，便秘煩渴，唇赤脈洪。</p>
<p>製蒼朮　附米　條芩　赤苓　川芎　陳皮（各一錢）　甘草　炒連　梔仁　淡竹葉（各五分）</p>
<p><u>妊娠腹痛</u></p>
<p>立齋曰：孕婦不時腹痛，或小腹重墜，四物湯加陳皮、炙朮、蘇梗。脾虛腹痛，四君湯加當歸、熟地、蘇梗。氣虛腹痛，用補中益氣湯。</p>
<p><u>當歸芍藥散</u>　《金匱》治孕婦腹中痛。</p>
<p>當歸　白芍（各兩半）　炙術　茯苓（各二兩）　川芎　澤泄（各八錢）</p>
<p>曬研為末，白湯每下三錢，日二服。</p>
<p><u>清中湯</u>　治火鬱腹痛，便秘煩渴，面赤脈洪。</p>
<p>當歸　川芎　白芍　赤苓（各錢半）　陳皮　條芩　甘草（各一錢）　炒連　梔仁　煨研草果（各五分）</p>
<p>痛甚加元胡。</p>
<p><u>木香流氣飲</u>　治陰陽壅滯，氣不宣通，胸腹脹痛。</p>
<p>木香　煨草果　泡吳萸　醋炒青皮　炮姜　升麻　柴胡（各五分）　炒研益智　製蒼朮　炒厚朴　法半　陳皮　茯苓　川芎　當歸（各一錢）</p>
<p>蘇莖引。</p>
<p><u>加減理中湯</u>　治孕婦裡寒腹痛，脈遲無力，或肢冷拘急，及感寒霍亂，嘔吐冷涎，便溏下利。</p>
<p>人參　炙術　乾薑　炙草（半分）</p>
<p>自利腹痛加木香，腹滿去炙草加香附、蘇莖，嘔甚去朮加法半，臍下動氣去朮加桂。</p>
<p><u>少腹作痛</u></p>
<p>立齋曰：孕婦小腹痛，若因風寒客於胞絡，痛必迂緩，腹皮或冷，法宜疏解。若因氣血虛，用八珍湯。脾氣虛，用六君湯。中氣虛，用補中益氣湯。</p>
<p><u>安胎和氣飲</u>　治少腹脹而冷痛，小便頻數，大便虛滑。</p>
<p>煨訶子（取肉）　炙術（各二錢）　陳皮　炙草　炒芍　炒良薑（各一錢）　木香（三分）　炒米（一撮）　姜（三片）</p>
<p><u>加味柴胡湯</u>　治少腹痛連兩脅，左右拘牽，小水不利。</p>
<p>人參　柴胡　條芩（各二錢）　法半　茯苓　酒芍　甘草（各一錢）　炒青皮　梔仁（各五分）</p>
<p>薑棗引。</p>
<p><u>紫蘇飲</u>　見後子懸。治風寒客於胞絡，小腹作痛，可常服之。</p>
<p><u>妊娠腰痛</u></p>
<p>立齋曰：有因勞傷元氣，腰痛難伸者，用八珍湯加炒杜仲、炒阿膠、煨砂仁。若氣血鬱滯，用紫蘇飲加枳殼、桔梗。肝火鬱結，腎氣不通，用上加味柴胡湯。肝脾氣鬱，用歸脾湯加柴胡、酒炒白芍、炒枳殼。</p>
<p><u>加味四物湯</u>　治血熱血滯，腰痛便燥，或發寒熱。</p>
<p>當歸　酒芍　生地　川芎（各二錢）　條芩　柴胡（各錢半）　炒川柏　枳殼　木香（各五分）</p>
<p>兼濕加蒼朮、苡仁。</p>
<p><u>獨活寄生湯</u>　治腎虛復感風寒，腰冷重痛。</p>
<p>獨活　續斷　沙參　炙術　茯苓　炙草　當歸　熟地　川芎　炒芍　秦艽　防風　牛膝　炒杜仲（各一錢）　北細辛　桂心（各五分）</p>
<p>薑棗引。孕婦去牛膝。腰冷屬濕，當服腎著湯，見後皺腳。</p>
<p><u>《濟陰》補腎湯</u>　治腎虛腰痛。</p>
<p>當歸　炒芍　熟地　生地　炒杜仲　小茴　骨脂　陳皮　茯苓　續斷（各一錢）　黃芩　炒柏　知母　炙草（各五分）</p>
<p>薑棗引。</p>
<p><u>加減通氣散</u>　治跌僕閃挫，胎動腰痛。</p>
<p>當歸（三錢）　川芎　酒煮元胡（各二錢）　香附　陳皮　炙草　川續斷　炒杜仲　炒小茴（各一錢）　炒黑豆</p>
<p>淬酒兌服。</p>
<p><u>五加皮飲</u>　通治腰痛，無論寒熱虛實。</p>
<p>五加皮　川續斷　炒杜仲（各二錢）　當歸　川芎　炒芍　川獨活　鹽水炒萆薢（各錢半）　防風　細辛（各五分）</p>
<p>酒引。</p>
<p><u>肩背作痛</u></p>
<p>東垣曰：頭前脊強，乃太陽之經氣不行也。膀胱之氣不通行，濕氣風邪著於肩背而作痛。取著於太陰，則肩背痛。著於太陽，則頭項腰脊俱痛。</p>
<p><u>羌活勝濕湯</u>　通治肩背痛，隨症加引。</p>
<p>羌活　獨活（各二錢）　川芎　藁本　防風　炙草（各一錢）　蔓京子（八分）</p>
<p>孕婦血虛郁痛，夜甚日輕，加當歸、炒芍。氣鬱常痛，加木香、香附、陳皮。氣虛郁痛，時痛時止，加參耆、升麻、柴胡。血瘀夜痛不止，加薑黃、紅花。風鬱作痛，肩項強直，加歸、芎、威靈仙。濕鬱痛則重墜，加白朮、蒼朮。痰鬱痛則嘔吐暈眩，加天麻、法半、膽星。如身重腰中沉沉然，中有寒濕也，加酒洗防己、附片。</p>
<p><u>清熱飲</u>　治風熱乘肺，外攻肩背，皮熱作痛，便燥喘嗽。</p>
<p>羌活　防風　藁本　川芎　炒芩　酒芍　當歸　生地（各一錢）　甘草　炒連（各五分）　蔥白（三寸）</p>
<p><u>豁痰湯</u>　治風痰結緊，肩背脹痛，暈眩嘔涎。</p>
<p>製蒼朮　法半　川芎　茯苓　陳皮　甘草　香附　桔梗（各一錢）　炒枳殼　威靈仙　海桐皮　梔仁　薑黃（各五分）</p>
<p>姜引。</p>
<p><u>順氣化痰湯</u>　治痰氣凝結，背心一點作痛。</p>
<p>炒殭蠶　法半　茯苓　制術　陳皮　甘草　白芷　川芎　香附　蘇葉　桔梗（各一錢）　炒枳殼　烏藥（各五分）</p>
<p>姜引。</p>
<p><u>妊娠脅痛</u></p>
<p>脈雙弦者，肝氣有餘，兩脅作痛，自兩脅下痛引少腹，當辨內外所感治之。如暴怒傷肝，悲哀氣結，及飲食生冷，跌僕傷形，或痰積注脅，與血相搏，此內因為病也。若傷寒傳少陽，口苦脅痛，及風寒濕熱襲，脅脹痛者，此外因為病也。總宜順氣和血，散結化痰。</p>
<p><u>芎枳散</u>　治左脅獨痛，屬血瘀者。</p>
<p>麵炒枳殼　鬱金　甘草（各八分）　川芎　當歸　赤芍　生地（各錢半）</p>
<p>酒兌服，若兼寒熱加柴胡、炒芩，薑蔥引。</p>
<p><u>左金丸</u>　治肝火燥甚，左肋刺痛，吞酸吐水，或筋疝痞結。</p>
<p>薑汁炒黃連（六錢）　鹽水泡吳萸（焙乾，一錢）</p>
<p>共研極細，水為小丸，薑湯每下二錢。</p>
<p><u>加味地黃湯</u>　治因惱怒房勞，傷損肝腎，左肋常痛者。</p>
<p>炒黃淮藥　棗皮　當歸　續斷（各錢半）　茯苓　澤泄　丹皮　川芎　柴胡（各一錢）　制熟地（三錢）</p>
<p><u>橘枳散</u>　治右肋獨痛，屬痰氣者。</p>
<p>酒炒枳殼　薑黃　陳皮　甘草（各一錢）</p>
<p>加當歸、川芎、炒芍、香附各錢五分。喘嗽加蘇葉、桔梗、貝母，蔥白引。</p>
<p><u>汗腸湯</u>　治兩脅俱痛，肝火盛而口苦咽乾，脈弦者。</p>
<p>柴胡　酒芍　川芎　附子　當歸（各錢半）　炒青皮　枳殼　膽草　甘草　木香（各五分）　條芩　法半（各一錢）</p>
<p>凡肝虛脅痛，寒熱往來，用逍遙散。勞傷脅痛，氣乏脈微，用補中益氣湯。俱隨症加味，若脅痛有一條扛起，屬積食痰飲，宜消滯化痰散飲。</p>
<p><u>妊娠頭痛</u></p>
<p>因風而痛，為頭風，必兼暈眩。因熱而痛暈，必兼煩渴。因氣鬱而痛暈，必志意不伸。因痰而痛暈，必嘔吐痰涎。因濕而痛暈，必頭項強，身軀重，足膝冷。因虛而痛暈，必動則更痛更暈。因傷食而痛暈，必噯氣吐酸，腹脹不食。此辨症之大略，余詳初集大方脈。</p>
<p><u>芎芷石膏湯</u>　治一切頭風。</p>
<p>川芎　白芷　熟石膏　白菊花　羌活　藁本　當歸　生薑　蔥白</p>
<p>風甚加芥穗、防風，熱甚加炒芩、梔仁、薄荷、生地、甘草，若痛加北細辛。</p>
<p><u>加味茶調散</u>　治偏正頭風，發熱畏寒，暈眩脈浮。</p>
<p>羌活　防風　白芷　川芎　芥穗　薄荷　菊花　甘草　當歸　酒芍（各一錢）　細辛（五分）　茶葉（一撮）</p>
<p><u>消風散熱湯</u>　治風熱頭痛，口渴心煩，痛無休止，唇紅脈數。</p>
<p>羌活　防風　當歸　川芎　白芍　生地　酒芩　連翹（各一錢）　炒牛蒡　梔子　知母（各五分）</p>
<p>秘結加酒炒大黃，腦頂痛加藁本，左痛甚倍生地加柴胡、薄荷，右痛甚加葛根、蔥白。</p>
<p><u>蘇子降氣湯</u>　治氣鬱頭痛，上盛下虛，志意不伸，氣浮脈結。</p>
<p>炒蘇子　炒厚朴　法半　前胡　陳皮　當歸（各一錢）　炙草　桂心（各五分）</p>
<p>姜引。</p>
<p><u>半夏麻術湯</u>　治風痰頭痛，頭昏眼黑，煩悶嘔痰，氣逆脈滑。</p>
<p>法半　炙術　炒曲　麥芽　天麻　茯苓（各一錢）　製蒼朮　人參　蜜耆　陳皮　澤泄（各五分）　黃柏　乾薑（各三分）</p>
<p>或加歸芎。</p>
<p><u>加減除濕湯</u>　治濕鬱頭痛，肌熱身重，項強足軟，便秘脈細。</p>
<p>羌活　藁本　升麻　柴胡　蒼朮　防風　伏毛　甘草（各五分）　當歸　川芎　白芷　炒芩　炙術　苡仁　茯苓　澤泄（各一錢）</p>
<p>生薑引。</p>
<p><u>消導二陳湯</u>　見三卷中濕。治夾食頭痛，吞酸惡食，吐瀉脈滑等症。</p>
<p><u>補中益氣湯</u>　見嗣育匯方。治氣虛頭痛，寒熱心煩，懶言惡食等症。</p>
<p><u>順氣和中湯</u>　即前方加川芎、炒芍、京子、細辛。《寶鑑》用治清陽不升，濁氣上逆，頭痛惡風，脈弦無力。</p>
<p><u>調榮養衛湯</u>　即前方加羌活、防風、川芎、細辛。節菴用治勞力感寒，發熱惡風，頭痛身疼，微渴自汗，脈浮無力。</p>
<p><u>加味四物湯</u>　治血虛頭痛，屬陰痛甚者。</p>
<p>當歸　熟地　川芎　炒芍（各二錢）　酒炒芥穗　天麻（各錢半）</p>
<p>熱加炒芩，風加防風、薄荷。</p>
<p><u>八珍湯</u>　見二卷嗣育門。治氣血兩虛，時常頭痛。風甚加芥尾、防風，夾熱加酒芩、薄荷，夾痰加法半、膽星，寒加細辛。</p>
<p><u>眉稜骨痛</u></p>
<p><u>羌活沖和湯</u>　治眉稜骨痛。</p>
<p>羌活　白菊花（各錢半）　川芎　白芷（各二錢）　製蒼朮　肉防風　炒條芩　酒洗生地（各一錢）　北細辛　小甘草（各五分）　生薑（二片）　蔥白（三寸）</p>
<p>孕婦加當歸二錢。</p>
<p>古法用沖和湯治諸般頭痛，隨經加引。痛由頂後起者，屬膀胱經，加藁本，倍羌活。痛由耳後起者，屬膽經，加酒炒白芍、柴胡。痛由太陽起，牽引頭額兩目者，屬胃經，加石膏末、葛根，倍白芷。頭痛兼身重腹痛者，屬脾經，加炙白朮、炒白芍，倍蒼朮。頭痛兼足冷氣逆者，屬腎經，倍細辛。寒甚無汗，加麻黃、炮附子。頭痛兼嘔吐涎沫，手足厥冷者，屬肝經，加泡吳萸，減黃芩。痛吐痰飲，四肢不冷者，加法半、膽星。風甚眩掉，加炒殭蠶、天麻。火甚煩渴，加梔仁、石膏。便秘，加酒炒大黃。血虛，合四物，加炒芥穗。</p>
<p><u>碧雲散</u>　外治眉骨風、頭風、目翳。</p>
<p>鵝不食草（即石胡荽，俗名沙鬧草）　川芎（各五錢）　北細辛　辛夷（淨仁。各一錢）　青黛（五分）</p>
<p>曬研極細，每用少許，頻頻搐鼻作嚏，能追出風邪，墜落風翳，常用自效。</p>
<p><u>蓽茇散</u>　恐前藥未備，用此代之。</p>
<p>蓽茇（五錢）</p>
<p>曬研極細，用豬膽汁拌，再曬研，頻㗜取嚏，亦妙。</p>
<p><u>雷頭風</u></p>
<p>此症先因頭面多受濕熱冷毒之氣蘊入頭中，復觸風寒，致令響如風雷，頭旋發熱，日久衝入眼內，腦汁下注，瞳仁變色，甚則大小不定而危矣，古用瀉肝散、磁石丸虛實分治，與孕婦不宜，故不錄入。</p>
<p><u>清震湯</u>　治雷頭風，頭面突起疙瘩，耳中響若雷鳴，甚則壯熱憎寒，項背強急。</p>
<p>製蒼朮　炒升麻　陳荷葉（等分）</p>
<p>煎服。緩緩取效，或加芎、歸。</p>
<p><u>真頭痛</u></p>
<p>真頭痛，痛連腦內，手足青黑，冷至肘膝，朝發夕死，夕發朝死。凡頭痛暈眩，沉迷不醒，及卒然大痛昏倒，醒來視物不見，人神散亡，皆屬不治。</p>
<p><u>人參芎附湯</u>　治真頭痛，手足冷至肘膝，脈無神氣，及虛寒暈眩卒死者。</p>
<p>人參　川芎　製附子（等分）</p>
<p>頻頻煎服。</p>
<p>《脈略》曰：頭痛短澀難醫治，浮滑弦洪病易除。又曰：寸口脈緊，或浮或弦，皆主頭痛。大法風浮寒緊，濕細暑虛，飲弦痰滑，傷暑浮濡。急數洪大，風火痰居。微弱短澀，氣血兩虛。</p>

<h3>子懸胎上逼心</h3>
<p>孕婦胸膈脹滿，名曰子懸，更加喘甚，名胎上逼心。蓋受孕四五月內，相火養胎，以致胎熱，氣逆上衝也。</p>
<p><u>紫蘇飲</u>　治子懸胎上逼心，因胎氣不和，湊上胸腹，腹滿頭痛，甚則心腹腰脅脹疼作喘。</p>
<p>蘇葉　當歸（各錢半）　川芎　白芍　人參　陳皮　大腹皮（各一錢）　甘草（五分）</p>
<p>生薑引。心腹痛甚加元胡、木香，心煩加羚羊角末，有熱加條芩，寒加砂仁，食滯加炒曲、麥芽、楂肉、香附。</p>
<p><u>蔥白散</u>　治前症。蔥白十四個，煎湯頻服，通陽氣，善安胎，脈浮滑宜之。</p>

<h3>子腫子滿</h3>
<p>頭面遍身浮腫，小水短少者，屬水氣為病，名曰子腫。遍身俱腫，腹脹而喘，在六七個月內，名曰子滿。大抵氣之為病多喘促，水之為病多脹滿。喘促屬肺，脹滿屬脾，因素有水氣濕邪，故受孕有腫滿之症也。倘見未成形，被水浸漬，其胎每致損壞。已成形者，尚可調治，故在五月六月後，雖患腫滿，亦無妨也。</p>
<p><u>茯苓導水湯</u>　治子腫子滿，由水氣濕邪，傷於脾肺，水氣浸胎，喘促難臥，濕邪傷胎，脹滿難堪。</p>
<p>茯苓　豬苓　澤泄　炙術　陳皮　木瓜　炒桑皮　大腹皮　蘇莖葉（各一錢）　炒研砂仁　檳榔　木香（各五分）</p>
<p>姜引。脹甚加枳殼。</p>
<p><u>丹溪白朮散</u>　治脾虛不能制水，虛氣遊溢，通身浮腫而不脹喘。</p>
<p>炙白朮　茯苓皮（各錢半）　茯苓皮　陳皮　川芎　木通（各一錢）</p>
<p>姜皮引。</p>
<p><u>蘇子降氣湯</u>　見前頭痛。治腫滿促喘不得臥者，喘甚加杏仁、桑皮。</p>
<p><u>金色鯉魚湯</u>　治腫滿服前方不效者。金色鯉魚重一斤者和冬瓜皮二兩，蔥白七寸，煮極爛，頻飲湯食肉，或入鹽少許，切忌酸鹼。</p>

<h3>妊娠子氣</h3>
<p>自膝至足腫脹而小水長者，屬濕氣為病，名曰子氣。因衝任虛，素受濕氣，致受孕而足腫，喘悶妨食，甚則腳指出黃水，不與水腫同治也。</p>
<p><u>茯苓導水湯</u>　見上，內加防己，脹甚加枳殼，治子氣。</p>
<p><u>天仙藤散</u>　治子氣。</p>
<p>天仙藤（即青木香藤，微炒）　酒炒香附　炙草　陳皮　烏藥（各一錢）　木瓜（五分）　蘇葉</p>
<p>生薑引。日三服。</p>

<h3>皺腳脆腳</h3>
<p>兩腳腫大，膚厚如黃柏皮者，名曰皺腳，屬濕也。腳腫皮薄，光亮如吹尿胞者，名曰脆腳，屬水也。二症初起俱服茯苓導水湯，見上，照症加味。</p>
<p><u>防己湯</u>　治皺腳、脆腳濕水盛者。</p>
<p>防己　製蒼朮　獨活　秦艽　炒桑皮　蘇莖葉　陳皮　木瓜　木通（各一錢）　當歸　川芎　炒苡仁　炒香附　赤茯苓（各錢半）</p>
<p><u>腎著湯</u>　治傷食足腫及身重腹痛，腰冷不渴，小便自利，飲食如故，病屬下焦。</p>
<p>茯苓　炮姜（各四錢）　炙草　炙術（各二錢）</p>
<p>或加炒苡仁、炒杜仲。</p>
<p>喻嘉言曰：腰冷如坐水中，非腎之精氣冷也，故飲食如故，便利不渴，且與腸胃之腑無關。況腎臟乎，故但用辛溫從陽、淡滲行水之藥足矣。</p>
<p>汪訒菴曰：此方治腎病而用脾藥，益土正所以制水也。</p>
<p>按：此乃外感之濕邪，本非腎虛為病，故不用地黃等湯也。</p>

<h3>妊娠子煩</h3>
<p>受孕四五個月，相火用事，或盛夏君火大行，俱能乘肺，致生煩躁。亦有停痰積飲滯於胸膈，心煩胎動不安者。</p>
<p><u>知母飲</u>　治無他病症，惟時時心煩，此胎中鬱熱，上乘心肺也。</p>
<p>知母　麥冬　甘草（各一錢）　黃耆　條芩　赤茯（各錢半）　竹瀝（兌服）</p>
<p>熱甚加羚羊角末。</p>
<p><u>竹葉湯</u>　治心驚膽怯，終日煩悶。</p>
<p>去心麥冬　沙參（各二錢）　茯苓　條芩（各錢半）　淡竹葉（十皮）</p>
<p>或加防風、知母，有痰加竹瀝。</p>

<h3>臟躁悲傷</h3>
<p>孕婦無故，時時傷悲哀痛象，若神靈憑依者，名臟躁，乃因肺金燥也。肺主悲哀，胎熱則火炎灼金，肺不能自持，故生悲傷。</p>
<p><u>甘麥大棗湯</u>　主治臟躁。</p>
<p>甘草（五錢）　小麥（二兩）　大棗（三枚）</p>
<p>煎湯頻服。</p>
<p><u>竹茹湯</u>　治心虛膽怯，無故悲傷。</p>
<p>竹茹　茯神（各二錢）　小麥　麥冬　法半　沙參　炙術（各一錢）</p>
<p>薑棗引。</p>
<p><u>加味八珍湯</u>　治形氣虛羸，悲哀不止。</p>
<p>沙參　炙術　茯苓　當歸　生地　川芎　酒芍　炒芩　竹茹（各錢半）　炙草　麥冬（各一錢）　梔仁（五分）</p>
<p>薑棗引。</p>

<h3>癇證要略</h3>
<p>癇症類乎痙病者，謂發時瘛瘲，痰壅氣促，口噤昏倒，似乎發痙，但四體柔軟，非若痙風之一身強直。癇症昏死，食頃即醒，依然如無病之人，非若痙風之終日昏迷也。然有陰陽、痰食、風驚之別，詳見《幼科》。</p>

<h3>妊娠子癇</h3>
<p>孕婦則有子癇一症，乃因心肝風熱所致，不與諸癇同治法也。</p>
<p><u>羚羊角散</u>　治子癇忽然昏倒，須臾自醒，仍如好人，面色青紅，脈浮而弦。</p>
<p>羚羊角鋸末　川獨活　炒研棗仁　去皮尖杏仁　炒苡仁　五加皮　防風　川芎（各一錢）　當歸　茯神（各錢半）　甘草　木香（各五分）</p>
<p>生薑引。</p>
<p><u>勾藤湯</u>　治子癇風熱甚，手足搐搦者。</p>
<p>勾藤勾　當歸　茯神　沙參（各二錢）　川續斷　桔梗（各錢半）</p>
<p>煩熱加石膏，臨產月加桂心，忌豬肉、松菜。</p>
<p><u>消風散</u>　治子癇初起，因感風寒，脈症有表者。</p>
<p>羌活　獨活　防風　芥尾　薄荷　天麻　勾子　膽星　柴胡　陳皮　甘草（各一錢）　當歸　茯神　川芎（各錢半）</p>
<p>姜引。</p>
<p><u>醒脾湯</u>　治子癇，面色青白，口吐涎沫，唇緩音微，脈來沉細，此為臟寒陰癇，痰入心包也。</p>
<p>人參　炙術　茯苓　法半　炙草　陳皮　天麻　膽星（各一錢）　炒殭蠶　制全蠍　木香（各五分）　陳米（一撮）　姜（三片）</p>

<h3>妊娠子嗽</h3>
<p>孕婦咳嗽，謂之子嗽，嗽久每致傷胎。有陰虛火動，痰飲上逆及感冒風寒數症。</p>
<p><u>枳桔二陳湯</u>　治因痰咳嗽。</p>
<p>陳皮　法半　茯苓（各錢半）　炙草　桔梗（各一錢）　炒枳殼（五分）</p>
<p>生薑引。風痰加前胡、柴蘇。</p>
<p><u>桔梗湯</u>　治風寒咳嗽，發熱氣喘，脈浮者。</p>
<p>天冬　赤茯（各錢半）　炒桑皮　蘇莖葉　桔梗（各一錢）　制杏仁　麻黃　貝母　甘草（各五分）</p>
<p>薑蔥引。有汗去麻黃。</p>
<p><u>茯苓補心湯</u>　治孕婦陰虛氣弱，發熱惡寒，咳嗽嘔痰及吐衄便血等症。</p>
<p>人參　茯苓　當歸　熟地　炒芍　川芎（各錢半）　前胡　葛根　蘇葉　陳皮　法半　桔梗　甘草（各一錢）　木香</p>
<p>生薑引。寒甚加芥穗、防風，喘加杏仁。</p>
<p><u>紫菀湯</u>　治子嗽因火邪乘肺，面赤鼻乾，氣喘者。</p>
<p>紫菀　天冬（各二錢）　炒桑皮　桔梗（各一錢）　制杏仁　竹茹　炙草（各五分）</p>
<p>生蜜引。風加芥尾、防風。</p>
<p><u>麥味地黃湯</u>　治人嗽陰虛。</p>
<p>熟地（三錢）　炒山藥　棗皮　麥冬（去心。各二錢）　茯苓　澤泄　丹皮（各錢半）　五味子（一錢）</p>
<p><u>喘嗽附法</u></p>
<p><u>《濟陰》方</u>　治上氣喘急，大便不通，嘔吐不食，腹脅脹痛。</p>
<p>熟地　川芎　陳皮　桔梗（各錢半）　炒厚朴　炮姜　甘草　蘇葉（各一錢）</p>
<p>木香引。</p>
<p><u>八仙湯</u>　治氣閉喘急，不得安眠，因寒邪客入肺俞，寒化為熱，閉塞肺竅。</p>
<p>麻黃　杏仁　貝母　知母　甘草　桔梗　條芩　石膏</p>
<p>先服數劑。</p>
<p><u>九寶湯</u>　治孕婦素有吼疾，遇寒即發，喘促氣急，因而動胎。</p>
<p>蘇莖葉　大腹皮　炒桑皮　麻黃　杏仁　陳皮　甘草　薄荷　桂心</p>
<p>胎動加芎、歸、續斷。</p>
<p><u>參蘇飲</u>　見三卷傷風門。治春月風濕傷肺，氣逆喘嗽。內加芎、歸，喘急去參加杏仁，夾熱去參加炒芩，寒熱甚去參加柴胡、白芷，瀉加炒扁豆、炙術，表重加蔥白、防風，胎動加續斷、杜仲、炒芍。</p>
<p><u>清肺湯</u>　治夏月火邪剋金，氣喘熱嗽。</p>
<p>去心麥冬　天冬　知母　貝母　陳皮　桔梗　條芩　炒桑皮</p>
<p>喘加杏仁，痰加法半，氣滯加炒香附、枳殼，食滯加炒曲、麥芽，燥痰難出加制栝蔞仁。</p>
<p><u>加味旋覆散</u>　見三卷傷風門。治秋月風邪傷肺，咳嗽氣喘。</p>
<p><u>荊防敗毒散</u>　見三卷瘟疫門。治冬月寒邪傷肺，咳嗽氣喘。</p>
<p>薛立齋曰：孕婦脾肺氣虛，咳嗽喘急，用六君子湯加桔梗、芎、歸。嗽用四物湯加芥穗、全胡、桔梗、桑皮、杏仁。脾胃素虛，復感風寒，脈弱喘嗽，用補中益氣湯加杏仁、桑皮、桔梗、茯苓。腎火上炎，氣逆喘嗽，用六味地黃湯加五味、麥冬。</p>

<h3>轉胞尿閉</h3>
<p>孕婦胎壓胞系，了戾不得，小便飲食如常，心煩不得臥者，名曰轉胞。</p>
<p><u>丹溪舉胎法</u>　令熟慣穩婆以香油塗手，牽起其胎，則尿自出。又法，扶抱孕婦，倒豎片時，胎自牽起，輕輕放下平臥，尿自出。</p>
<p><u>加味四物湯</u></p>
<p>人參　炙術　陳皮　升麻　當歸　熟地　白芍　川芎</p>
<p>煎服，服後以指探喉取吐，吐後再服探吐，胎必隨氣而上，尿自通。</p>
<p><u>加味五芥散</u>　轉胞尿閉，用前方法胎舉而尿仍不利者，則是停飲阻隔。</p>
<p>赤苓　豬苓　炙術　澤泄　阿膠（各錢半）　桂心（五分）</p>
<p><u>丹溪參朮散</u>　治轉胞尿閉，因氣血虛弱，痰飲壅滯，逼胎下壓，及胞壓在一邊，胞系了戾，臍下急痛，尿閉日數十次者。</p>
<p>人參　炙術　陳皮　茯苓　法半　炙草　當歸　川芎　白芍　熟地</p>
<p>姜引。</p>
<p>此症有因稟受弱者，有因憂悶多性躁急者，有因貪食厚味熱結小腸者，當審症治之。</p>

<h3>妊娠子淋</h3>
<p>萬羅田曰：子淋有二症，一因孕婦自病，一因子為母病。然孕婦自病亦有二因，或服食辛熱，致生內熱者，或自汗自利，日久津液枯竭者。子為母病亦有二因，或因胎氣鬱熱者，或因胎形逼塞，尿竅不利者。治法，熱者清之，燥者潤之，壅則行之，塞則通之。</p>
<p><u>《金鑑》方</u>　治熱結膀胱，小水頻數，窘塞點滴。</p>
<p>赤芍　條芩　赤苓　當歸（各錢半）　梔子　牛蒡子　甘草梢（各一錢）</p>
<p>甚者加生地、木通、車子、澤泄。</p>
<p><u>安榮散</u>　治子淋心煩悶亂，因膀胱小腸虛熱，致令腎燥、肺燥、血燥，煩悶。</p>
<p>沙參　麥冬　當歸　滑石末（各二錢）　木通　甘草梢　北細辛（各一錢）</p>
<p>燈芯引。</p>
<p><u>生津湯</u>　治因自汗自利，久則津液枯竭而成子淋。</p>
<p>人參　蜜耆　當歸　熟地　麥冬　赤芍　赤茯　木通　炙草　淡竹葉</p>
<p><u>木通湯</u>　治過食煎炒、酒面、辛熱物，熱結膀胱，小便短赤，尿竅作痛者。</p>
<p>木通　生地　條芩　赤茯（各二錢）　赤芍　海金沙　甘草梢（各一錢）　淡竹葉（十皮）</p>
<p><u>《濟陰》方</u>　治受孕數月小水赤澀，淋漓脹痛，心煩悶亂，不思飲食。</p>
<p>炒桑皮　瞿麥　赤茯　木通　條芩　赤芍（各一錢）　車子　冬葵子　炒枳殼（各五分）</p>
<p><u>地膚湯</u>　治熱盛脈實，子淋脹痛。</p>
<p>地膚子　車子　知母　條芩　赤茯　赤芍　冬葵子　木通（各一錢）　炒枳殼　升麻　甘草梢（各五分）</p>
<p>大便秘加煨大黃。</p>
<p><u>潤燥場</u>　治陰虛燥結，小便點滴，頭目昏眩，脈澀無力。</p>
<p>當歸　熟地　川芎　酒芍　旗參　麥冬（各錢半）　黃柏　知母　桂元（各一錢）</p>
<p><u>五淋散</u>　通治淋症，小水頻數，點滴疼痛。</p>
<p>黑梔仁　赤芍　甘草（各一錢）　赤茯苓　當歸　條芩（各錢半）</p>
<p>熱甚加木通、生地、澤泄、車全、滑石末。</p>

<h3>便閉附法</h3>
<p><u>小便癃閉</u></p>
<p>膀胱熱結，輕者為癃，其小便淋漓，點滴而出，日行數十次，尿少而竅上作痛。重者為閉，小便秘結，點滴不行，少腹脹滿而作痛。</p>
<p><u>八正散</u>　治孕婦熱實不化，大便硬結，小水癃閉，腹中脹痛，脈實有力。</p>
<p>車子　木通　瞿麥　萹蓄　滑石末　甘草梢　炒梔子　煨大黃</p>
<p>便利去大黃。</p>
<p><u>加味導赤散</u>　治心熱移入小腸，尿閉不通，舌赤煩渴。</p>
<p>生地（三錢）　赤苓　條芩　木通（各錢半）　甘草梢　炒梔子　澤泄　車子　淡竹葉（各一錢）</p>
<p><u>加減五淋散</u>　治熱結膀胱，小便淋漓脹痛。</p>
<p>當歸　赤芍　生地　條芩　赤茯（各錢半）　甘草梢　梔子　木通（各一錢）</p>
<p>熱甚加澤泄、車子、滑石末。</p>
<p><u>加味五苓散</u>　治臟氣素虛，被熱壅滯，宣化不行，非塞非痛，竅閉不利，腹脹而少腹緊滿。</p>
<p>炙術　赤茯　豬苓　澤泄　車子　苡仁（各錢半）　桂心（五分）</p>
<p><u>《金匱》腎氣湯</u>　治孕婦陽虛不化，厥冷惡寒，脈沉無力，小水癃閉。並治轉胞，脾腎兩虛，肚腹脹大，四肢浮腫，喘急痰嗽，尿閉糞溏。</p>
<p>熟地（三錢）　炒淮藥　茯苓（各錢半）　丹皮　澤瀉　棗皮（各一錢）　酒炒車子　牛膝　炮附子　肉桂（各五分。或用桂心）</p>
<p><u>大便不通</u></p>
<p>飲食之物，有入必有出，苟大便不通，出入之機緘息矣，急宜通之。然有虛實、寒熱、風濕、氣血等閉。</p>
<p><u>加味四物湯</u>　治大便閉結，腹滿脹痛，實熱甚者。</p>
<p>酒炒大黃（一錢）　炒枳實　炒樸（各五分）　當歸　生地　川芎　白芍　枯芩（各錢半）</p>
<p>服取下為度。</p>
<p><u>四順清涼飲</u>　治肺與大腸有熱，熱則津液少，大便枯燥。</p>
<p>當歸　生地（各三錢）　柴胡（錢半）　甘草（一錢）</p>
<p>若氣實脈強，當用八正散，見上。</p>
<p><u>加味保和湯</u>　治脈虛食少，滯熱停積，腹滿便秘。</p>
<p>炒研蘿蔔子　炒神麯　山楂肉　法半　陳皮　連翹（各一錢）　當歸　茯苓　炙術（各錢半）　炒枳殼　木香　香附（各五分）</p>
<p><u>木香順氣湯</u>　治陰陽壅滯，氣不宣通，胸腹痞脹，大便秘結。</p>
<p>炒研草果　炒研益智　醋炒青皮　泡吳萸　升麻　柴胡（各五分）　法半　陳皮　茯苓　當歸（各一錢）　木香（五分，磨汁兌服）</p>
<p><u>潤燥生津湯</u>　治體羸久病，津液枯竭，大便燥澀。</p>
<p>熟地　生地　天冬　麥冬　當歸（各錢半）　製蒼朮　白朮　澤泄　茯苓　白芍（各一錢）　五味子（去油）　栝蔞仁（各五分）</p>
<p>多服自通。或用豬膽導法，見三卷傷寒門。</p>
<p><u>《濟陰》方</u>　治風氣便閉。</p>
<p>炒枳殼　防風　芥穗　甘草（各一錢）　當歸　秦艽　茯苓　香附（各錢半）　蔥（三寸）　生薑（三片）</p>
<p><u>滋燥養榮湯</u>　治孕婦風燥血燥，大便秘結，及火灼肺金，皮膚皺裂，發燥毛焦，爪枯筋急。</p>
<p>熟地　生地　當歸　酒芍　炒芩　防風　甘草　秦艽　芥穗　丹參</p>
<p><u>大小便閉</u></p>
<p>《大全》云：孕婦便閉，由臟腑之熱所致。蓋大腸熱則大便不通，小腸熱則小水不利，大小腸俱熱，則二便俱閉也。</p>
<p>立齋曰：大腸血燥便閉，用四物湯加制桃仁、炒條芩。氣滯便閉，用紫蘇飲，方見子懸，加制杏仁、酒芩。腸胃氣虛便閉，用六君湯加杏仁、蘇葉。肝脾蘊熱，用清肝散，見上脅痛。心肝虛熱，用逍遙散加丹皮、梔仁、車前子。氣血俱虛，脈浮而澀，用八珍湯加杏仁、桃仁。</p>
<p><u>加味木通散</u>　治二便不通，熱結腸胃，脈數有力。</p>
<p>木通　赤茯　生地　當歸　條芩　滑石末（各錢半）　瞿麥　萹蓄　車子　桃仁　甘草　薄荷　酒炒大黃（各八分）</p>
<p><u>大腹皮飲</u>　治二便不通，氣滯腸胃，脈大而結者。</p>
<p>大腹皮　赤茯　香附　當歸　川芎（各錢半）　炒枳殼　甘草梢　蘇梗（各一錢）</p>
<p>薑蔥引。</p>
<p><u>八正散</u>　治二便不通，口渴面赤，少腹脹痛，脈浮數者。方見上。</p>
<p><u>當歸散</u>　治因惱怒氣急作喘，腹滿脹痛，二便不通。</p>
<p>當歸（二錢）　川芎　酒芍　柴胡　赤茯　香附（各一錢）　炒枳殼　甘草　木香（各五錢）　姜引。</p>

<h3>遺尿不禁</h3>
<p>經曰：膀胱不約為遺尿，謂尿出而不自知也。知而不能自固，謂之不禁。夫尿者，賴心腎之氣所傳送，膀胱為傳送之府。心腎氣虛，陽氣衰冷，致冷結膀胱，傳送失度，故有此二症。</p>
<p>按：不禁較遺尿為尤重。</p>
<p><u>加味地黃湯</u>　治心腎氣虛，冷結膀胱，傳送失度，遺尿清長者。</p>
<p>熟地（三錢）　淮藥　棗皮（各二錢）　茯苓　丹皮　澤泄　炒研益智　砂仁　鹽水炒故脂　白果肉　炮姜　桂心（各一錢）</p>
<p><u>加味益氣湯</u>　治中氣虛弱，體倦肢冷，面白唇黃，遺尿不禁。</p>
<p>人參　蜜耆　當歸　炙術　炒研益智（各錢半）　陳皮　炙草　白果肉（各一錢）　升麻　柴胡　桂心（各五分）</p>
<p>薑棗引。</p>
<p><u>加味逍遙散</u>　治血虛肝燥，脬中夾熱，遺尿色赤，脈洪數無力，口苦脅脹。</p>
<p>柴胡　當歸　赤芍　炙術　茯苓（各錢半）　粉丹皮　梔仁　炙草（各八分）　薄荷（五分）　煨姜（三片）</p>
<p><u>加味四物湯</u>　治孕婦脈虛夾熱，遺尿短赤而小便熱者。</p>
<p>當歸　熟地　生地　酒芍　川芎　炒芩（各錢半）　鹽水炒川柏　知母　去心麥冬　五味（各八分）</p>
<p><u>縮泉散</u>　治遺尿不禁。</p>
<p>炒益智仁　炒淮山藥　酒炒烏藥（各五錢）</p>
<p>曬研為末，麵糊為小丸，鹽湯每下二錢。</p>
<p>治孕婦努力勞傷，發熱倦怠，小便自遺，時或不利者。上午服補中益氣湯加炒淮藥、川柏、知母，下午服六味地黃湯。</p>
<p>治腎衰遺尿，紅雞冠花及子，曬研為末，酒調每下二錢。</p>
<p>又方　豬尿胞洗淨，納入糯米一合，小茴二錢，以線縫緊，入砂罐內，煮極爛，入鹽少許，任意飲湯食肉。</p>

<h3>妊娠尿血</h3>
<p>尿血者，小解時血與尿同出也。尿血出於溺孔，與漏胎下血出自人門者不同。蓋尿血腹不作痛，因膀胱血熱妄行，滲入尿孔，故與尿同出也。</p>
<p><u>加味四物湯</u>　治血熱妄行，滲入溺孔，與尿同出。</p>
<p>當歸　生地　赤芍　川芎　燒發灰存性　茅根（各二錢）</p>
<p><u>加味小柴湯</u>　治因怒動火，血滲小腸而尿血者。</p>
<p>沙參　柴胡　條芩　茯苓（各錢半）　法半　甘草　鬱金　梔仁（各一錢）　薄荷（五分）</p>
<p>薑棗引。</p>
<p><u>加味逍遙散</u>　見遺尿。治孕婦肝燥，血熱妄行，與尿同出，或寒熱往來，口苦脅痛，食少多怒，面青脈弦。</p>
<p><u>續斷湯</u>　治尿血日久，用此以防胎墜。</p>
<p>川續斷　當歸　熟地　生地（各二錢）　川芎　赤茯　炒芍　鹽水炒萆薢（各一錢）　蔥白（三寸）</p>
<p>日三服。</p>

<h3>激經胎漏</h3>
<p>受孕之後，仍復行經者，名曰激經。多因血有餘也。若無他症相兼者，不須服藥，待其胎壯子大，能食其血，經自停矣。</p>
<p>受孕之後，無故下血，或下黃汁，或如豆漿，而腹不脹痛者，謂之胎漏。若其胎已傷而下血者，其腹必痛為異耳。</p>
<p><u>胎漏下血</u></p>
<p><u>阿膠湯</u>　治胎漏下血，色紅氣熱，因血熱者。</p>
<p>蛤粉　炒阿膠　當歸　生地　川芎　白芍　條芩（各錢半）　側柏葉　黑梔仁（各一錢）</p>
<p><u>黃耆湯</u>　治胎漏時下黃汁，或豆汁甚多者，服此免致胎干，或依而墮。</p>
<p>生黃耆（一兩）　川芎（五錢）　糯米（半合）</p>
<p>煎湯頻服。</p>
<p><u>加味膠艾湯</u>　見前胞阻門。治胎漏下血不止，腰或作痛，恐血海乾枯，胎動欲墮，多服自能保胎。</p>
<p><u>銀苧酒</u></p>
<p>苧麻根（二兩）　紋銀（五兩）　清酒（一盞）</p>
<p>同煎濃湯，服之以防墮胎。</p>

<h3>失血附法</h3>
<p><u>九竅出血</u></p>
<p>凡九竅一齊出血，名曰大衄。鼻出血，曰鼻衄。鼻流血如泉湧，曰腦衄。耳出血，曰耳衄。目出血，曰目衄。皮膚出血，曰肌衄。齒牙出血，曰齒衄，又名宣泄。若血從口出，則為血衄。嗽血出於脾，唾血出於腎，咳血出於肺，咯血出於心，嘔血出於肝，吐血出於胃。又尿血從精竅而出，淋血從膀胱而出，胎漏胎墮下血，則從人門而出，此妊娠之要症也。</p>
<p>《大全》曰：孕婦衄血吐血，皆因臟腑有傷。一則熱傷陽絡，腑病也，熱傷陰絡，臟病也，治以清熱為主。一則積勞損傷，治以理損為主。一則努力暴傷，初宜活血逐瘀，日久仍以理損為主。尿血淋血，治俱詳上。</p>
<p><u>吐衄症治</u></p>
<p><u>加味犀角湯</u>　通治失血俱症，屬熱傷者。</p>
<p>犀角末　丹皮（各一錢）　白芍（二錢）　生地（三錢）　當歸（錢半）　桔梗　陳皮（各一錢）　甘草　紅花（各五分）</p>
<p>藕汁兌服。熱甚如狂加條芩，因怒嘔血加黑梔、柴胡，血色紫赤加炒連、條芩，嗽血加貝母、知母，唾血加元參、酒炒知柏，咯血加去心麥冬、天冬。痰壅氣促，陣陣急嗽帶出血者，加鬱金、陳皮、蛤粉。咳血加款冬花，瘀血脹痛加制桃仁、酒大黃。《活人書》云：如無犀角，代法升麻。</p>
<p>按：犀角性降，升麻性升，用升麻以治崩中脫漏之症，固為得法。若治吐衄嗽咯咳唾之症，輒用升麻代行，誠恐血隨氣升，溢出不止，不加代以炒川連或羚羊角末，猶覺有益無損也。</p>
<p><u>加減救肺飲</u>　治食積勞傷，吐衄咳嗽咯血者。</p>
<p>沙參　麥冬　蜜耆　當歸　白芍（各錢半）　五味子　款冬花　紫菀　百合　川芎　人金（各一錢）</p>
<p>薄荷引。</p>
<p><u>加味四物湯</u>　治努力勞傷，吐衄嘔血等症。</p>
<p>當歸　生地　赤芍　川芎（各錢半）　黑梔仁　炒蒲黃　白茅根　丹皮　人金　甘草　藕節（各一錢）</p>
<p>酒兌服。</p>
<p><u>發灰散</u>　取壯盛人頭髮洗淨，納滿小砂罐內，瓦片蓋口，外用鹽泥固濟，陰乾，方入炭火內，煅令通紅，待冷，取灰篩末聽用。凡鼻衄不止，用竹管吹入孔中，數次自止。嘔吐咳唾，血湧不止，用熱酒和童便調服二錢。</p>
<p>又方　用梔子研爛，炒焦黑，研末吹鼻，治衄亦數。</p>
<p><u>河間地黃飲</u>　治一切失血，屬血熱為病者。</p>
<p>熟地　生地　地骨皮　黃耆　天冬　條芩　白芍　甘草（等分）</p>
<p>如脈小身涼，微微惡寒者，加桂心。如大便下血，血多者，加酒炒地榆。若兼頭暈目眩，加酒炒芥穗、元參。</p>
<p><u>雲苓清胃湯</u>　治素食煎炒辛熱，熱蘊於胃，積火迫血妄行，上出口鼻者。</p>
<p>炒川連　黑梔仁　丹皮（各一錢）　當歸　生地　白芍（各二錢）</p>
<p>先服數劑，後服則去梔仁、炒連，加麥冬、元參、五味子、生黃耆，多服自愈。</p>
<p><u>《集成》降火湯</u>　治心腎水火不升降，火炎無制，上灼於肺，致咳血嗽咯者。</p>
<p>當歸　生地　白芍　元參　麥冬　條芩　茯苓（各錢半）　知母　花粉　姜炒川連　甘草　連須（各一錢）</p>
<p><u>加味逍遙散</u>　見前遺尿。治肝燥血，及五更嗽血。</p>
<p><u>加味小柴湯</u>　見前尿血。治因怒失血，或潮熱往來。</p>
<p><u>麥味地黃湯</u>　見前子嗽。治陰虛火嗽，痰中帶血者。</p>
<p><u>茯苓補心湯</u>　見前子嗽。治陰虛氣弱，寒熱失血者。</p>
<p>凡失血，身涼脈小者順，身熱脈大而嗽者逆，忌大衄大下血如泉湧。孕婦吐衄熱甚者，頻以涼水拍後頸窩，胸臍貼護胎餅，見傷寒門。</p>

<h3>胎動不安</h3>
<p>孕婦氣血充足，形體壯實，則胎氣安固。若衝任二經虛損，則胎不成實。或因暴怒傷肝，房勞傷腎，則胎氣不固，易致不安。或受孕之後，患生他疾，干犯胎氣，致胎不安者有之。或因跌僕築磕，從高墜下，以致傷胎墮胎者，亦有之。</p>

<h3>小產</h3>
<p>小產者，受孕五七個月內，已成形象，或因外有觸犯，胎傷，因而產下也。</p>

<h3>墮胎</h3>
<p>墮胎者，受孕三四個月內，未成形象，或因外有觸犯，胎傷，隨之墮落也。</p>
<p>以上三症，皆出有因，原非內因為病。</p>

<h3>滑胎</h3>
<p>滑胎者，懷孕每至三五七個月內，無故而胎自墮，至下次受孕，亦復如是，數數墮胎，則謂之滑胎。多因房勞太過，欲火煎熬其胎，因而不安。亦因貪食厚味、生冷，濕熱傷胎者。孕婦總宜清心寡慾，調養氣血，預服藥餌丸散，以防滑脫。</p>

<h3>安胎要方</h3>
<p><u>加味聖愈湯</u>　治胎傷腹痛而不下血者。</p>
<p>人參　熟地　炒芍　川芎（各錢半）　蜜耆　酒洗當歸　續斷　炒杜仲　炒研砂仁（各一錢）</p>
<p><u>加味佛手散</u>　治胎動腹痛，下血欲墮者。</p>
<p>酒洗當歸（三錢）　川芎　續斷（各錢半）　炒阿膠　炒杜仲　炙白朮　炒條芩　陳艾茸（各一錢）</p>
<p><u>逍遙散</u>　治暴怒傷肝，胎動下血腹痛者。</p>
<p>酒洗當歸　酒炒白芍　土炒白朮　茯苓　柴胡（各二錢）　炙草（一錢）　薄荷（五分）</p>
<p>煨姜引。</p>
<p><u>四物湯</u>　加柴胡、條芩、炙朮、茯苓、薄荷，用治前症甚效。</p>
<p><u>六味地黃湯</u>　見二卷嗣育門。治房勞傷腎，胎動腹痛等症，照法加味。凡素慣小產墮胎者，用此方加炒杜仲、川續斷、當歸、炒芍，作丸常服妙。</p>
<p><u>十聖散</u>　治先患他病，干犯胎氣，腹痛下血。</p>
<p>人參　蜜耆　炙術　炙草　當歸　熟地　炒芍　川芎　川續斷（各一錢）　炒研砂仁（五分）</p>
<p><u>返魂丹</u>　見二卷種子門。治因跌僕閃挫，胎傷欲墮，下血腹痛，每用三錢預煎，當歸五錢、川芎三錢，和酒熬湯，將丸化開，溫服數劑。</p>
<p><u>當歸散</u>　治血少有熱，素慣滑胎，可常服之。</p>
<p>當歸　川芎（俱酒洗）　白芍　條芩（俱酒炒。各四兩）　土炒白朮片（二兩）</p>
<p>研極細末，磁器收貯，每用二三錢，白湯和酒調服，日三次。</p>
<p><u>保胎丸</u>　凡孕至三五七月，無故自墮，謂之滑胎，當預服此丸，以先防之。若形體虛弱，時或胎動腹痛，可常服此，最能固胎。</p>
<p>熟地　炙術　薑汁　炒杜仲（各二兩）　當歸　續斷　炒子芩　炒香附　益母草　蛤粉　炒阿膠（各兩半）　川芎　陳皮　艾茸　炒砂仁（各一兩）</p>
<p>研為細末，先搗熟地　阿膠和勻，次煮紅棗，取肉搗糊為小丸，每用三錢，米湯送下，常服勿間。</p>
<p><u>《濟陰》阿膠湯</u>　通治胎動不安，腹痛下血，用此以安之。</p>
<p>炒阿膠　熟地　當歸　炙術　川續斷　炒杜仲（各錢半）　川芎　陳艾（各一錢）　棗（二枚）</p>
<p><u>《濟陰》補中湯</u>　治血氣虛極，不待月足，胎動欲產，用此安之。</p>
<p>蜜耆　炙術　當歸　炒芍　炒杜仲　炒阿膠（各錢半）　川芎　炙草（各一錢）　人參　五味子　煨研砂仁（各五分）　炮姜（三分）</p>
<p><u>加味勾藤湯</u>　治心肝風熱，胎動不安，肝風相火為病者。</p>
<p>勾子　當歸　人參　茯神　桔梗　條芩　炙術　續斷（各一錢）　柴胡　梔仁（各五分）</p>
<p>薄荷引。</p>
<p><u>加味川芎湯</u>　治胞血受寒，少腹常常作痛，不添不減，熱手按之稍止者。</p>
<p>當歸（四錢）　川芎　炒阿膠（各二錢）　人參　艾茸　炙草　泡吳萸（各五分）</p>
<p><u>紫蘇飲</u>　見前子懸。治胎氣不和，腹滿頭痛，胎動不安。</p>
<p><u>加味膠艾湯</u>　治七八九個月內，胎動腹痛，痛連腰臍，或下血者，用此方妙之。</p>
<p>炒阿膠　當歸　熟地　炒芍（各二錢）　炒杜仲（錢半）　川芎　艾茸（各一錢）　蔥白（三寸）</p>
<p>另用大黑豆一碗，炒焦枯，淬酒中，取酒一杯兌藥，日三服。</p>
<p><u>《達生》安胎方</u>　通治胎動不安。</p>
<p>蜜炒黃耆　薑汁炒杜仲　蛤粉　炒阿膠　川續斷　茯苓　當歸（各一錢）　條芩（錢半）　甘草　炙術（各五分）</p>
<p>酒兌服。下血不止加炒地榆、艾葉各一錢，糯米百粒，倍阿膠去酒引。胸中脹滿加蘇莖葉、陳皮各五分。</p>
<p><u>安胎銀苧酒</u>　治胎動欲墮，腸痛不可忍，及胎漏下血。</p>
<p>苧麻根（二兩）　紋銀（五兩）　清酒（一斤）</p>
<p>煎至半斤去滓，溫服二次。如無苧處，可用冬茅根三兩，酒水同煎。</p>
<p>以上安胎要方，凡胎動欲墮，素慣滑胎者，隨症選用。</p>
<p><u>達生散</u>　凡妊娠至八九個月，服此數十劑，易生有力，或有別症以意消息之。</p>
<p>酒洗當歸　酒炒白芍　土炒白朮　北地　沙參　紫蘇梗　大腹皮　炙草　陳皮（各一錢）　蔥白連葉三根　黃楊木腦子（五個）</p>
<p>水煎，日二服。冬用此方或加炒枳殼、砂仁，春加川芎，夏秋加條芩。</p>

<h3>小產墮胎後調治</h3>
<p>薛立齋曰：小產重於大產，蓋人產如慄熟自脫，小產如生慄，破其皮殼，斷其根蒂也。但人往往輕忽，死者多矣。宜補形氣，生新血，去瘀血。</p>
<p><u>獨參湯</u>　治小產墮胎後，其血大下不止，面黃唇白，名曰脫榮。</p>
<p>人參不拘多少，煎湯頻服，峻補氣以生血，所謂無形能生有形也。</p>
<p><u>當歸補血湯</u>　治脫榮症，無力辦參，用此代之。</p>
<p>蜜耆（二兩）　酒洗當歸（二錢）</p>
<p>煎湯服。通治小產後，忽然渾身大熱，面紅眼赤，口渴飲冷，晝夜不息，此血虛孤陽外燥之症，宜服此湯以補血而陽自歸經。若俱認作傷寒熱病，妄用石膏、芩、連一派寒涼藥，必死矣。當從六脈中詳辨之。</p>
<p><u>人參湯</u>　治胎墮後下血過多，心驚體顫，頭昏目眩，寒熱往來，臍腹虛脹。</p>
<p>人參（用蜜蒸萎蕤三錢代）　蜜耆　當歸　熟地　炒芍　茯神　炙草（各一錢）</p>
<p>酒引。</p>
<p><u>黃耆湯</u>　治小產下血不止，精神困怠，氣虛脈微。</p>
<p>蜜萎參　蜜耆　炙術　當歸　炒芍　蒲黃　炒阿膠（各錢半）　醋炒艾葉（一錢）</p>
<p>以上數方，治下血過多之症。</p>
<p><u>生化湯</u>　治小產後惡血不行，腹脅脹痛，以及潮熱昏眩等症。</p>
<p>酒洗當歸（五錢）　川芎（三錢）　黑炮姜（五分）　去皮尖桃仁（七粒）　丹參　炙草（各一錢）</p>
<p>煎熟，童便和酒兌服。凡產後，即服此湯三五劑，能除百病。若惡血已行，腹痛已止，此方去桃仁、童便，再服數劑。</p>
<p><u>失笑散</u>　治小產後瘀血不行，上衝包絡，下阻胞中，刺痛甚者。</p>
<p>微炒蒲黃　五靈脂（等分研細）</p>
<p>醋調二錢，滾湯沖化，服數次，瘀自行。</p>
<p><u>《濟陰》方</u>　治小產後胞衣在內未出，裹血脹痛，用此下之。</p>
<p>酒洗牛膝　當歸　木通　滑石末（各錢半）　冬葵子　瞿麥　川芎（各一錢）</p>
<p>酒引。虛者忌服。</p>
<p><u>加味川芎湯</u>　治前症氣血虛寒，胞停不出，宜溫而行之。</p>
<p>當歸（五錢）　川芎（三錢）　桂心（二錢）　黑姜（五分）</p>
<p>一方　加赤芍、牛膝，炒黑豆引。</p>
<p><u>返魂丹</u>　見二卷種子要方門。用芎歸湯化服三錢，治小產墮胎諸症。</p>
<p>以上數方，治瘀血不行之症。</p>

<h3>子死腹中</h3>
<p>凡一應傷胎，子死腹中者，須急下之，免使上奔心胸。然必驗其舌青面赤，肚腹脹大，腹冷如冰，久之口中時出臭氣者，方可議下。尤當審其母之虛實寒熱，隨其宜而下之。</p>
<p><u>加味佛手散</u>　下死胎平緩之劑，體虛脈弱者用之。</p>
<p>當歸（一兩）　川芎（五錢）　炒枯黑豆（一合）　燒酒（一杯）</p>
<p>兌水煎熟，臨服和童便一杯，不下再服。</p>
<p><u>加味平胃散</u>　下死胎峻利之劑，體強脈實者用之。</p>
<p>製蒼朮　炒厚朴　陳皮（各二錢）　炙草（一錢）　芒硝（三錢）</p>
<p>乘熱服，胎下即止。</p>
<p>一方：單用朴硝（三錢），童便調化，滾酒沖服，夏月形氣實者方可用。一方：用瞿麥、牛膝、花粉、木通、當歸、川芎、桂心、炒黑豆，酒水煎服。一方：用桂心、丹皮、當歸、川芎、冬葵子、灶心土、蔥白同煎，酒兌服。</p>
<p><u>黑神散</u>　治胎死腹中，及胞衣不下，產後瘀血上攻，心腹痛甚者。</p>
<p>熟地　歸尾　赤芍　桂心　黑姜　甘草　炒蒲黃（各錢半）　炒枯黑豆（一合）</p>
<p>煎熟，臨服兌童便和酒一杯。春冬月宜用此，若夏月及體瘦性急人，則不相宜。</p>
<p>《金鑑》曰：胎死腹中，孕婦體虛者，宜緩下，用加味佛手散。體強者，宜峻下，用加味平胃散。必因產母之虛實，或緩或峻，不可混淆，輕率妄投，以致誤也。</p>

<h3>辨子母存亡</h3>
<p>凡妊娠一切凶危之症，欲知母子存亡者，當於孕婦面舌之色定之。若面赤舌青，其胎必死。若面青色赤，其母必亡。如面與舌俱見青色，口角兩邊流涎沫者，則母子二命俱不能保也。</p>

<h3>鬼胎症治</h3>
<p>鬼胎者，因其婦思想不遂，情志相感，自身氣血凝結而成。其腹漸大如懷子形狀。古云：實有鬼神交接。其說似屬無據。夫婦人石瘕、腸覃二症，亦俱如懷孕之狀，總由氣血凝滯而成，則可知必無鬼神交接之理矣。至夢與鬼交之症，乃因七情內傷，虧損心脾，神無所護，鬼邪干正，魂魄不安，故夜夢與鬼交接，獨笑獨悲，則有對忤從未有成鬼胎者。鬼交專宜補虛，治詳首卷末。</p>
<p>薛立齋曰：鬼胎亦因七情相干，脾肺虧損，氣血虛弱，行失常道，衝任乖離所致，乃元氣不足，病氣有餘也。凡七情鬱結之婦，若見經候不調者，先行調補，庶免鬼胎之症。治鬼胎，法以補元氣為主，而佐以雄黃丸行之。脾虛鬱結氣逆者，用歸脾湯加行氣之藥，有痰用六君湯，氣血兩虛用八珍湯，血虛用四物湯，俱加行氣散滯藥，緩緩下之。肝燥血燥，用八珍逍遙散。肝腎虛弱，常服六味地黃丸。</p>
<p><u>《濟陰》丸</u>　治鬼胎初起及妊娠癥瘕腸覃，介在疑似，尚不分明者，只服此丸，預養元氣，寬腸進食。</p>
<p>蒲黃　炒阿膠　當歸　炙術　川芎　炒芩　炒芍（各一兩）　麵炒枳實　酒炒川連　川柏　檳榔　木香（各三錢）　酒炒香附　砂仁（各五錢）</p>
<p>共研極細，煮麵糊為小丸，每用三錢，酒水任下。</p>
<p><u>斬鬼丹</u>　治鬼胎已成，日長如抱壅者。</p>
<p>歸尾　川芎　秦艽　柴胡　炒姜蠶（各五錢）　泡吳萸　元胡索　炒枳實　檳榔（各三錢）</p>
<p>研為極細，蜜為小丸，另研雄黃末五錢，滾丸為衣，曬乾，每用酒下二錢，日二服，以胎下為度。</p>
<p><u>雄黃丸</u>　下鬼胎之峻劑，多有不宜，藥且難齊，故不錄入。</p>

<h3>胎兼癥瘕</h3>
<p>凡孕婦素有癥瘕舊疾，或有新病應攻下者，但攻其大半余，俟其自消。經曰：有故無隕。言藥雖峻利，有病則病受之，不得傷胎也。又曰：攻其大半而止。言用藥必須與脈症相當，攻亦無害。但攻去病之大半，其餘聽之自愈，不可盡攻，以損傷氣血。觀此又何疑於有妊不可攻下之說耶。</p>
<p><u>辨腸覃法</u></p>
<p>腸覃，因寒氣客於腸外，與衛氣相搏，氣不得榮，因有所繫，瘕而內著，惡氣乃起，瘜肉乃生，始如雞卵，日益以大，狀如懷子，按之則堅，推之則移，月事以時而下。</p>
<p><u>辨石瘕法</u></p>
<p>石瘕生於胞中，因寒氣客於子門，子門閉塞，氣不得通，惡血當下不下，衄以留止，日以益大，狀如懷子，月事不以時下。</p>
<p>按：二症雖皆如懷子狀，而腸覃則屬氣病而血不病也，故月事以時下。石瘕先氣病而後血病也，故月事不以時下。</p>
<p><u>二症治法</u></p>
<p><u>加味二味湯</u>　治腸覃初起，狀如懷子，月水常行，此氣血凝結，故令腸間梗起作痛。</p>
<p>陳皮　法半　茯苓　甘草　元胡索　炒香附　川芎　海粉　炮姜　桂心（各一錢）</p>
<p>酒水兌煎，日三服。</p>
<p><u>香稜丸</u>　治腸覃日漸長大。</p>
<p>莪朮（切片，一兩，用巴豆肉三十粒，海粉拌術炒黃去巴豆，取術聽用）　酒炒山稜　青皮　茴香　枳殼　川楝肉（各一兩）　丁香　木香（各五錢）</p>
<p>共曬研細末，煮米醋，打糊為小丸，硃砂末滾衣陰乾，每用二三錢，酒水鹽湯任下，日三服，以消下為度。</p>
<p>以上治腸覃之要方，余法詳首卷諸積門。</p>
<p><u>吳萸湯</u>　治石瘕狀如懷子，經閉不行，寒客胞中，冷痛脹硬，日漸長大者。</p>
<p>泡吳萸　當歸　丹皮　法半　茯苓　麥冬（各二錢）　桂心　防風　藁本　炙草（各一錢）　北細辛　炮姜　木香（各五分）</p>
<p>日二服，治男女總方，虛寒者宜之。</p>
<p><u>大七氣湯</u>　治石瘕積聚，隨氣上下，胸腹㽲痛，上氣窒塞，下氣不通，小腹脹悶，二便秘結等症。</p>
<p>煨三稜　峨術　炒青皮　陳皮　藿香　桔梗　甘草　炒研益智（各一錢）　木香　桂心（各五分）</p>
<p>治胎兼癥瘕，宜合四物湯。</p>
<p><u>烏藥散</u>　主治食癥，因貪食生冷，與臟氣相搏，結成堅塊，牢固不移，形氣實者。</p>
<p>煨莪朮　炒青皮　烏藥　桂心　當歸（各二錢）　木香　去皮尖桃仁（炒乾。各一錢）</p>
<p>共研極細，每用酒下二錢，日二服。</p>
<p><u>開鬱正元散</u>　治孕婦素有癥瘕舊疾，今遇食積痰飲，逐髮結聚脹痛，用此調解之。</p>
<p>土炒白朮　醋炒青皮　酒炒香附　炒研砂仁　山楂肉　炒神麯　麥芽　元胡　海粉　陳皮　桔梗　茯苓　炙草（各一錢）</p>
<p>生薑引。連末服更妙。</p>
<p><u>丹溪方</u>　治孕婦素患積聚癥瘕，結塊未消，今又受孕，不堪峻攻，用此緩消之。</p>
<p>醋煮香附（四兩）　去皮桃仁炒黃（一兩）　海粉（二兩）　炙白朮（兩半）</p>
<p>其研極細，煮麵糊為小丸，白湯每下二錢，日二服。余詳一卷。</p>

<h3>胎萎不長</h3>
<p>懷孕五六個月，胎萎不長，此由孕母稟賦虛弱，宜先調養其氣血，使飲食強壯，俾水穀運化精微，則氣血日生而胎自長矣。</p>
<p><u>調養法</u></p>
<p><u>四君子湯、六君子湯、四物湯、八珍湯、歸脾湯、補中益氣湯</u>　俱見二卷嗣育門，聽其選用。</p>
<p><u>加味六君湯</u>　治因肝脾鬱結，善怒多痰，胎萎不長。</p>
<p>沙參　炙術　茯苓　法半　柴胡（各錢半）　陳皮　炙草　桔梗（各一錢）　炒枳殼　黑梔仁　炒條芩　蘇莖（各五分）</p>
<p>姜引。</p>
<p><u>安胎白朮丸</u>　治胎萎不長，可常服之。</p>
<p>紅灰中炙焦地黃　蛤粉　炒阿膠　土炒白朮　川芎（各一兩）　土炒當歸（二兩）　煅牡蠣　炒川椒（各五錢）</p>
<p>共研極細，蜜為小丸，米湯每下二錢，日三服。</p>

<h3>胎肥防產</h3>
<p>凡受孕至五六個月，宜用布一幅，寬五六寸，長則隨身之肥瘦，約纏兩道為度，不鬆不緊，日夜系定腰腹間，切不可解，俾約束其胎，直至臨產，方可解放，則腹中乍然寬闊，胎雖肥盛，亦易轉身，順溜而出，此法最妙。</p>
<p><u>三合濟生湯</u>　治胎肥壅阻，動止艱辛。臨產之前服此數劑，胎縮易產。</p>
<p>當歸（二錢）　川芎　炒枳殼　炒香附　大腹皮　炒白芍（各錢半）　甘草　蘇梗（各一錢）</p>
<p>蔥白引。</p>
<p><u>達生散</u>　見前安胎要方。凡孕婦八九個月，服此數十劑，易生有力。</p>
<p><u>瘦胎飲、束胎丸</u>　俱見後五卷產難門。</p>

<h3>子喑辨症</h3>
<p>孕至九個月，聲音忽然細啞，不似從前之響亮，謂之子喑，非若子啞絕然無語也。蓋少陰之脈絡於舌本，九月腎脈養胎，至其時胎盛阻遏，其脈不能上至舌本，故聲音細啞。待分娩之後，腎脈自通，其音自出矣。</p>
<p>《大全》云：孕婦子喑非病也，生產之後自然如常，不須服藥，如要服藥，可與當歸散、達生散，見前安胎要方。</p>

<h3>子啼腹內鐘鳴</h3>
<p>嬰兒在腹內啼哭，或孕婦腹中響若鐘鳴者，皆名子啼。古書雖載此症，究未明其理，然亦未常經見，偶或有之，古方只一法。</p>
<p><u>黃連煎</u></p>
<p>黃連（三錢）　空房中鼠穴內土（五錢）</p>
<p>煎湯頻服。</p>
<p><u>《劑陰》方</u></p>
<p>平地上撒豆半升，令孕婦曲腰，就其地上拾取，良久啼自止。</p>
<p>按：嬰兒在胞中，口含臍帶之旁小疙瘩，資其絪縕之精氣以養生。或孕婦登高牽臂，或身軀擺扭，致疙瘩扯出兒口，以故作啼。惟令就地撿豆，曲腰宛轉，俾疙瘩軟活，照舊湊入兒口，乃無啼聲，理或然與？由此推之，古方黃連煎似未可輕用也。</p>

<h3>先期欲產</h3>
<p>《大全》曰：婦人懷胎，有七月八月而產者，有九月十月而產者，有經一年，或如古史所載數年方產者，然此皆非正產。正產者，十月滿足即產，不先不後也。</p>
<p><u>涼血安胎湯</u>　治七八九個月內，胎動腰痛，欲先產者，用此安之。</p>
<p>當歸　熟地（各二錢）　煨知母　川續斷　白芍　條芩（各錢半）　炙術　川芎　蘇莖（各一錢）　蔥白（三寸）</p>
<p>脾虛加炒研砂仁。</p>

<h3>過期不產</h3>
<p>婁全善曰：先期欲產，宜涼血安胎。後期不產，當補血行滯。</p>
<p><u>補血行滯湯</u>　至十月已滿，不即生育，或挨至一年及余者，用此行之。</p>
<p>當歸　生地　赤芍　川芎　炒附米（各二錢）　炒枳殼　煨砂仁　丹參　蘇梗（各一錢）　制桃仁（五粒）</p>
<p>酒兌服。</p>

<h3>辨胎前母子盛衰</h3>
<p>凡孕婦氣血壯盛而胎元弱者，胎前必多病。若孕婦虛弱而胎元壯實者，則產後其母必多病。若子母俱和平，無偏盛偏衰，則胎前產後均平安無疾，可坦然無憂也。</p>
<p>古云：胎前無不足，產後無有餘，此言其常也。然胎前雖多有餘之症，亦當詳察其亦有不足之時。產後雖多不足之病，亦當詳審其每挾有餘之症也。欲知產後常多虧損之故，於胎前子母盛衰求之，可預知也。先期欲產過期不產，辨別胎前母子盛衰。</p>

<h3>臨月調理</h3>
<p>《大全》云：凡妊娠至臨月，當安神定慮，時常緩緩行動，不可貪眠飽食，過飲酒醴，妄服藥餌。宜先貼產圖，依位密鋪床帳，預請老成穩婆，備辦應用湯藥。欲產之時，房中不可多人喧鬨愴惶，但用老婦二人扶行，憑物站立。待越痛越緊，胞漿大來，腰腹重墜，穀道挺起，眼濺金花，方是胎離其經。先宜扶母仰臥，令兒容易轉身，及至頭向產門，方可臨盆坐草。或有心煩悶亂者，用水調服白蜜一匙，此時頻與糜粥等湯，勿令飢渴。凡催生藥切忌用早，若兒未轉身，或是試痛，法只宜安。早服催生藥，為害不淺，慎之。</p>
<p>薛氏曰：欲產之時，見腹內轉動，即當正身仰臥，待兒轉身向下，腰腹重痛，試捏產母手中指中節或本節跳動，方與臨盆即產矣。初若不仰臥以待轉胞，或未產而水頻下，此胞衣已破，血水先干，恐有逆生難產之患，當服保生無憂散，以固其血，自然順生。如血已耗損，用大劑八珍湯加益母草煎熟，頻頻與服，靜以待之。凡腹痛乍緊乍慢，腰不疼脹者，非產期也。痛連腰腹，漸痛漸緊者，將產時也，蓋腎候於腰，胞系於腎，故臨產腰痛重墜也。手中指脈，屬心包絡，故產時指節跳動也。凡孕家須預請知事穩婆，以恩結其心，先與說知，倘遇生息不順，仔細調停，切勿張徨，只說平穩套話。或遇雙胎，只說胞衣未下，免致驚疑氣散，愈難生息。大抵難產，多患於鬱悶安逸富貴之家。治法雖云胎前清氣，產後補血，不可專執。若脾胃不實，氣血不充，宜預調補也。</p>
<p>丹溪曰：產難往往見於鬱悶安樂之人，富貴豢養之家，若貧賤者，鮮有之。古方有瘦胎飲，為湖陽公主而作，恐非至極之言。予族妹恆苦產難，遇胎前觸而去之，予甚憫焉，視其形肥而勤於女工，知其氣血久坐不運，胎因母氣虛亦不能自運耳，當補母氣則兒健易產。囑今後有孕至五六月，當即告知。予以《大全良方》紫蘇飲加補氣藥，與之數十貼，日一服，其後產男甚快。因以其方隨母之性稟與時令加減，服無不應，因名曰達生散。</p>
<p>《集解》曰：昔湖陽公主每患難產，方士進瘦胎飲。用麵炒枳殼四兩，炙甘草二兩，五月後研末，每日服二錢。張潔古改用炙白朮、炒枳殼等分研末，飯為小丸，每日水下四五十丸，名束胎丸。寇宗奭明其不然，謂孕婦全賴血氣以養胎，血氣充實，胎乃易生，彼公主奉養太過，氣實有餘，故可服之。若一概濫施，誤之甚矣。</p>
<p>按：瘦胎飲又名枳殼散，治胎肥難產，臨月服之。張氏加香附行氣寬膈，薑湯調下。許氏謂妊娠惟在抑陽助陰，其方甚多亦未妥。枳殼散所以抑陽，四物湯所以養陰，然枳殼散寒，宜以內補丸佐。即當歸一兩，熟地二兩，為丸也。</p>
<p>訒菴曰：產難，多因氣血虛弱，榮衛滯澀，常服達生散，最妥。</p>

<h3>臨月要方</h3>
<p><u>達生散</u>　凡孕至八九個月，每日用此貼，服數十劑，易生有力，多無產難。</p>
<p>酒洗當歸　酒炒白芍　土炒白朮　蘇莖葉　陳皮（各一錢）　大腹皮　炙甘草（各二錢）　人參（五分，無參蜜蒸萎蕤三錢代之）　青蔥（五葉）　黃楊腦子（七分）</p>
<p>煎服。腦子即黃楊樹葉梢也，食少胎瘦者勿用。加減法：形體肥實加枳殼、砂仁，春加川芎七分，夏加條芩，秋加澤瀉，冬加砂仁。氣實加酒炒香附，氣虛倍參、術，血虛加熟地、倍當歸，性急多怒加柴胡、炒連、倍白芍，形實倍紫蘇，濕痰加法半、茯苓，熱加生芩，食滯加炒曲、山楂，食後易飢倍用黃楊葉尖，腹痛木香汁兌服。或有別症，以意消息。</p>
<p><u>束胎丸</u>　孕至八九個月，體肥氣實者，服此胎瘦易生。</p>
<p>土炒白朮　麵炒枳殼（等分研細）</p>
<p>搗飯為丸梧子大，每日白湯送下四五十丸。</p>
<p><u>枳殼散</u>　即瘦胎飲，孕婦形氣俱實，八九個月，每日常服，臨產易生。</p>
<p>麵炒枳殼（四兩）　炙甘草（三兩）</p>
<p>研極細末，白湯每調二錢，日二服。陶氏加當歸、木香，許氏謂宜合內補丸合服。</p>
<p><u>內補丸</u>　治妊娠衝任兩虛，補血安胎。氣實者與枳殼散每日間服。</p>
<p>炒當歸（四兩，另研末）　蒸曬熟地（八兩，石臼搗膏，和勻當歸末，再加煉蜜為小丸）</p>
<p>每服三四十丸，酒水下。</p>
<p><u>張氏方</u>　治胎肥壅隘，動止艱辛，臨月服數劑，縮胎易產，氣實者宜之。</p>
<p>炒枳殼（五兩）　炒香附（二兩）　甘草（二兩）</p>
<p>研末，淡薑湯調下二錢，日三服。凡婦人脾寒，血氣成塊，刺痛者，酒調下三錢。凡男婦冷氣攻刺，脅肋脹痛者，蔥白湯調下。</p>
<p><u>保生無憂散</u>　治妊婦身居安逸，口厭肥甘，或憂樂不常，飲食不節，致胞胎肥實，根蒂堅牢，或體瘦形贏，血少胎弱，素有滑胎及臨產艱難等症。臨月，預服數劑，可免諸患。</p>
<p>當歸　川芎　白芍　炒枳殼　炙草（各錢半）　木香（五分）</p>
<p>先煎成湯，另研乳香末、燒發灰各五分，臨服調入。</p>
<p><u>《金匱》當歸散</u>　婦人受孕至八九十個月，宜常服之。或血少有熱，胎動不安，或素半產半難，每日服此，臨盆易生。生後百病，悉皆主之。</p>
<p>當歸　白芍　川芎　條芩（各一斤，俱用酒洗曬）　灶土炒白朮（半斤）</p>
<p>共研極細，磁器收好，每用酒水調二錢，日二服。冬月體寒者，只用條芩半斤。</p>
<p><u>《千金》保胎丸</u>　孕婦三五七個月，素有小產墮胎者，按期預服此丸。</p>
<p>蒸曬熟地（六兩，另搗如泥）　姜炒杜仲　土炒白朮　酒洗當歸（各四兩）　川續斷　炒阿膠　炒香附　炒條芩　益母草（各三兩）　川芎　陳皮　炒研砂仁　醋炒艾茸（各兩半）</p>
<p>曬研極細，以熟地膏和勻，加煉蜜為小丸，米湯每下三錢，日服三次。</p>
<p>余法按前安胎要方。</p>

<h3>楊子建十產論</h3>
<p>一曰正產。懷胎十月滿足，忽然腰腹陣陣疼痛，初似胎氣頓陷，至於臍腹痛極，乃至腰痛重墜，穀道挺迸。繼之胞破，漿血大來，兒自順生矣。</p>
<p>二曰傷產。蓋人之生，陰注陽定，各有日時，不可改易。今有未產之前，忽然臍腹脹痛，似乎欲產，痛定仍然如常，是為試月弄胎，非正產時也。但令孕婦忍痛仰臥，照常飲食，不可胡亂用力，亦不可令人抱腰捺肚。若是正產，必腰腹連痛，越痛越緊，此時切忌用力，靜待兒身轉順，頭頂產門，方可臨盆。倘兒身方才轉動，卻被用力一逼，使兒錯路，或橫或倒，皆產母錯用力之過也。凡非正產之時，產母不能忍痛，用力努傷及妄服催生滑胎藥，傷胎早墮，貽害無窮矣。</p>
<p>三曰催產。時當正產，胞破漿行，陣陣痛緊，腰間重墜，穀道挺迸，確是產時，兒卻停止不生者，即可服藥以催之。或產經數日，母已困乏，胎不下者，當細審其所因，如法施治，頻服大劑加味芎歸湯催之，方見五卷。</p>
<p>四曰凍產。冬月寒冷產時，經血遇冷則凝，致兒不生下者，當服三合濟生湯之類。須扶產母坐臥暖處，前後燃火數盆烘之，血得熱則流散，使兒易生。凡冬月生產，下部不可脫去綿裙，並不可坐臥冷處，房中添火數爐，令產母身背腿膝就火烘熱，可免血凝。</p>
<p>五曰熱產。盛夏之月，產婦要溫涼得所。不可恣意取涼，傷損胎氣。亦不可暴受暑熱致血沸，發昏發熱，頭疼面赤，昏昏如醉，甚則不省人事。當研灶心土水調與服，或服六一散蜜湯之類，頻燒舊漆物、油紙以熏之。凡夏月房中不可多人，須貯井水數盆，以收暑氣。</p>
<p>六曰橫產。或先露手，或先露臂，此由產母不能忍痛，亂用力逼住之過也。須扶母安心仰臥，用輕巧穩婆隨兒骨節從容托入，然後將兒身羅而正之，令產母頻進飲食藥餌，以養氣力。戒勿亂動，待兒身轉順自生。</p>
<p>七曰倒產。產母胎氣不足，關鍵不牢，用力太早，逼住兒身，不能打回轉，便努掙直下，先露其足。當令寬心忍耐，平枕仰臥，頻進湯食，再莫用力。令穩婆先端起兒身，慢慢將足托入，再連兒身推而上之。產母須吸氣上升，戒勿驚疑，待良久，氣力完復，兒自轉身，且莫坐草，直候頭頂產門，方用力送下。余法詳見五卷。</p>
<p>八曰偏產。兒身未順，忽被產母用力一逼，致兒頭頂偏左腿或偏右腿，故頭雖露而頂偏一半，不能生下。當扶母仰臥，戒勿用力。令穩婆推孩近上，以手扳正其頭，正頂產門，然後扶起，用力送下。若小兒頭後骨偏，在穀道只露其額者，當用棉衣裹手於穀道外，輕輕推羅向前，俟頭頂正當產門，方坐草，用力送下。</p>
<p>九曰礙產。兒身已順，已露頂門，久不得下者，蓋因兒身迴轉，臍帶絆住兒肩，或掛兒頸，以此阻礙不下。當扶母仰臥，令穩婆輕輕端兒送上，旋以中指按兒肩，撥下臍帶，仍候兒身順正，方用力送下。</p>
<p>十曰坐產。兒將欲生，其母疲倦，久坐床椅，抵其生路，兒身雖轉不能展舒調順。當於高架上系兩手中，令產母以手攀高，兩邊須人扶定，待轉正欲生時，方屈足作坐馬勢，用力送下。體弱甚者，扶令仰臥，寬心飲食，兒自調正，直待頭頂產門，方可用力送下，不必坐草臨盆。</p>
<p>以上所論十產，特言其大概。至臨時用方法，詳載五卷臨產門。</p>

<h3>臨月脈略</h3>
<p>妊娠至六七個月，脈實大牢強弦緊者吉，沉細芤澀者凶。又曰：脈勻細有神者易產，浮緩散弱主產難。</p>
<p>《達生編》曰：胎產一事，自《產寶》諸書以後，代有發明。其保胎、臨產、產後調理之法，率皆至精至密，似無遺義，又何俟今之贅述。但或專精方藥，而未及其所以然，或偶一及之，而未竟其旨趣，倘非究心有素之人，未易明而用之也。倉卒之際，殊難得力，茲特倡明天德自然之說，不厭煩瑣，以期於暢。婦女皆易通曉，平日講令明白，臨時自有主張。從此天下後世，產母嬰兒同登壽域，豈不快哉。予惟胎產非患也，而難產則為患。產之難，不難於既產之後，而難於未產之日及將產之時。調攝失宜，人鬼俄頃。是編也，專為難產而設，反覆以言其理，辨駁以達其情。他本於應用方法，多未及載，今曲遵其意而擴充之。既產後親病，次第疏明，隨證附方，抑達生者之一助云。</p>

<h1>卷五</h1>

<h2>生育門</h2>

<h3>臨產</h3>
<p>《金鑑》曰：妊娠月足臨產，腹內如覺動轉疼痛，須要安詳，莫自慌亂，舒體仰臥，時時緩步，使兒身轉正，靜以待之，至其生育之時，自然順生，不用忙也。</p>
<p>《達生編》六字真言：一曰睡，二曰忍痛，三曰慢臨盆。</p>
<p>初覺腹疼，先自家拿穩主意。要曉得此是人生必然之理，極容易之事，不必驚慌。但看疼一陣不了又疼，一連五七陣，漸疼漸緊，此是要生，方可與人說知，以便伺候。若疼得慢則是試疼，只管安眠穩食，不可亂動，此處極要留心著意乃是第一關頭，不可忽略。若誤認作正產，胡亂臨盆，則錯到底矣。</p>
<p>此時第一要，忍痛為主。不問是試疼、是生產，忍住痛照常吃飯睡覺，疼得極熟，自然易生，且試痛與正生亦要痛久，看其緊慢，方辨得清。千萬不可輕易臨盆坐草，揉腰擦肚。立要穩立，坐要正坐，不可將身左右擺扭。須知此處要自家作主，他人代替不得也。</p>
<p>此時要養神借力為主，能上床安睡閉目養神最好。若不能睡，暫時起來，或扶人緩行，或倚桌站立片時。痛若稍緩，又上床睡。總以睡為妙法，但宜平枕仰睡，使腹中寬舒，小兒易於轉動。且大人安睡，小兒亦是睡下，轉身更不費力。蓋大人宜惜力，小兒亦宜惜力，以待臨時用之。</p>
<p>無論遲早，切不可輕易臨盆用力，切不可聽穩婆說兒已打倒、兒頭在此，以致臨盆用力早了，盡誤大事，此乃天地自然之理。若當其時，孩兒自會鑽出，何須著急。因恐小兒力薄，先前轉身時用多了氣力，及到產門不能掙出，則宜順正身子，稍用力一陣助之，則脫然而下。蓋此時瓜熟蒂落，氣血兩分，渾身骨節一時俱開，水到渠成，不容勉強，及至生下即，產母亦莫知其然而然矣。</p>

<h3>安置產室</h3>
<p>產室之內，四時俱要寒溫適中。若太熱太寒，均不相宜。夏月必須清涼，四角各貯冷水一盆，以收炎熱，免致產母中暑暈迷。倘有其事，不妨少與涼水以解之。冬月必須溫暖，當多備火爐，使產母腰背下身就火烘之，勿令寒冷，以致血凝難產。此臨產之家及醫師皆當知之者也。</p>
<p>《達生編》曰：產室之中，只用老成婦女二三人在房伺候，一切親眷俱用婉言謝卻，勿令入房。夏月更不宜多人，恐熱氣壅盛致產母煩躁發暈也。</p>

<h3>擇收生婆</h3>
<p>臨產之家，必用收生婆，須預擇老成歷練、明白經事之人，只要在傍靜坐，無故切勿令其先使手法，如試水、探漿等事。但囑令寬心寧耐，以待當生之時可也。</p>
<p>或問：穩婆不必用乎？曰：既有此輩，亦不得不用。用之亦可壯膽，但要我用他，不可他用我。全憑自家作主，不可聽命於彼耳。大約此等人多好事喜功，不明道理，一進門來，不問遲早，不問生熟，便令坐草用力，一定說孩子兒頭已在此，或揉腰擦肚，或手入產門探摸，多致損傷，總以見他功勞，不肯安靜。更有一等狡惡之婦，藉此居功罔利，禍不忍言矣。</p>
<p>按：吳越謂之穩婆，江淮謂之收生婆，微寧謂之接生婆。詳其收接二字之義，因其年老慣熟，令之接兒落地，收兒上床耳，原非要他動手動腳也。</p>

<h3>驚生</h3>
<p>產室之內不可多人，人多則語聲喧譁，產母之心必驚。驚則氣怯，至臨產時困乏昏迷，號曰驚生。有如此者，急須喚出閒人，只留服役數人，使寂靜而無嘈雜之聲，燒紅白石子或煤炭火放缽內，醋與酒淬濕，以其氣就鼻熏之，扶臥片時，則母心始安，胎亦寧，順時至自生矣。</p>

<h3>試胎</h3>
<p>妊娠八九個月，時或腹中痛，痛定仍然如常者，此名試胎。蓋此時手足五官俱備而躍躍欲試故，或手足動彈，或身體反側，初則腹中大痛，漸痛漸慢，痛定仍如常。古法以養血安胎為主，切忌妄動。然亦有因孕母腹中有火，及感寒、傷食、勞力，閃挫致胎動不安者，當詳審其所因而治之。治法見四卷安胎要方。</p>

<h3>弄胎</h3>
<p>妊娠月數已足，腹中疼痛，時作時止，而腰不痛者，此名弄胎。蓋此時形體具足，待時而生，生髮之機勃勃不可遏，故不時戲弄於胞中，其痛或作或止，腰不脹痛，指節不跳，與正產迥別。切勿躁擾疑惑，誤作正產，臨盆用力，或揉腰擦肚，逼胎下墮，釀成橫生倒產之患矣。惟宜寧靜，以待其時，只安眠稔食，將息數日，自然安靜，或服安胎之劑，時至自然順生。</p>
<p>或問：何以知其試痛。曰：只看痛法一陣緊一陣，腰漸疼，指節跳，脈離經，胞水大來，穀道迸起，目噴金花，方是正產。若乍痛乍止，一陣慢一陣，而無腰疼節跳等症，則是試胎、弄胎，安眠穩食，一二日自愈，或服安胎藥。</p>
<p>或問：傷食受寒，何以辨之。曰：傷食者，當臍而痛，手按之則痛甚，或臍旁有一硬塊。寒痛多在臍下，綿綿而痛，不增不減，熱手按之而稍緩也。二者當隨症調治，見前四卷安胎要方。</p>
<p>或問：將試痛認作正生，輕易臨盆固誤大事。倘將正生認作試痛，以致過時，得毋有害乎？曰：無害也。只要照常吃飯，忍痛安睡，養息氣力，調正身體。果當其時，交骨自開，孩兒自會鑽出。縱或過時，不過落在褲中，生在床上而已，有何害哉。</p>

<h3>坐草</h3>
<p>凡產婦坐草，最要及時，不可太早。若兒身未順，寧可遲遲寬心以待。倘坐草太早，非正產之時，妄使產母用力，往往逼胎不正，遂至橫倒，悔無及矣。</p>
<p>或問：坐草太早，妄用氣力為害。如此但不知坐草遲了，可不妨否。曰：不妨。若果當其時，雖不坐草臨盆，只要順正身子，忍痛安臥，孩兒必無不出之理。然或偶有不出者，則是小兒轉身時用過了力，雖已坐草，還要扶母上床安睡，使小兒在腹中亦安睡，而無倒懸之苦，歇力片時自生矣。</p>

<h3>臨盆</h3>
<p>凡兒之生自有其時，時至則兒身轉順，頭頂正當產門，胞漿大來，腰重腹痛，穀道挺迸，產母中指中節或本節跳動。此方為正產之時，方可臨盆，順著身子用力送下。</p>
<p>薛立齋曰：欲產之時，兒先轉動，即當正身仰睡，頻進飲食，忍痛勿忙，待兒轉身向下，腰必重墜，糞門脹急，試捏產母手中指節或本節跳動，方可臨盆。切忌太早，卻不妨遲。</p>

<h3>脈訣</h3>
<p>欲產之婦脈離經，沉細而滑也同名，夜半覺痛應分誕，來朝日午定知生。離經者，謂離乎經常之脈也。蓋胎動於中，脈亂於外，勢所必然也。大抵脈未離經，腰不重痛，穀道不脹，漸痛漸漫者，必是試疼、弄胎，切忌臨盆用力，逼胎橫倒。正產者，自有天然時候，漸痛漸緊，兒身轉順，頭頂正當產門，則渾身骨節疏解，交骨自開，胸前陷下，腰重異常，大小便急，目中金花炮濺，此時臨盆用力送下，母子分張而無難矣。</p>

<h3>交骨不開</h3>
<p>產婦交骨不開，有因氣血不足者，有因初次胎產者，二者均宜開骨散通其陰氣。曰：骨不開陰氣虛也，宜服加味芎歸湯。</p>
<p><u>開骨散</u></p>
<p>當歸（一兩）　川芎（六錢）　醋炙龜板（打碎五錢）　頭髮（一團如雞子大，瓦焙存性）</p>
<p>煎服，片時自開，不效再服。此方亦催生，能下死胎。</p>

<h3>盤腸生</h3>
<p>臨產之時，腸先拖出，及兒生下腸仍不收者，切勿驚慌，外用軟帛兜住，取萆麻仁五六十粒，搗爛貼其頂心，包裹良久，腸收入時隨即取去。內服補中益氣湯、八珍湯、十全大補湯，俱重用酒炒升麻以升補之。或問：盤腸生是何緣故。曰：是先前亂用力之過。蓋因平日氣虛，臨產不能忍痛，輒用力努掙，致渾身氣血下注，腸隨胎下，一次如此，下次路熟又復如此。若能安眠稔食，忍痛待時，何得有此怪異。</p>
<p>按：一有腸下久不得收者，須用軟絹兜起，隨身繫住，扶母高枕仰臥，頻進升補湯藥，頂貼萆麻膠，外用滾湯調麻油時時潤之以防燥硬。只要謹避風寒濕熱，雖久亦無妨也。余治見下衣附法。</p>

<h3>正產</h3>
<p>正產者，乃天地自然之理也。不假人力，不俟外求。蓋兒端坐胞中，盤手盤足靜以待時。時至氣化，則手足展舒，垂頭向下，緩緩轉身，或有偏倚，自知調順，頭頂產門，脫然而出，何須產母用力哉。然而腹中窄狹，打轉身時或用過了力，及頂產門，關口更狹，無力掙出。此際臨盆，順正身體，先提起氣往下一逼，自然順生。用力少而見功多，道有固然也。</p>
<p>或問：有一痛便生，令人措手不及者，此又何也？曰：此乃正理，何足為異。蓋胎氣已足，應時而生。人人皆是如此，皆各有此一時候，只要忍耐得住，等待此一時耳。且夫忍痛、慢臨盆二法，其妙無窮也。嘗試觀婦人私產之卒無產難者，豈真有神靈擁護哉。總由胎起於私，怕人知覺，只得極力忍痛，痛到沒奈何，胎自脫然而出，何嘗有臨盆坐草之紛紛多事也哉。</p>

<h2>催生門</h2>

<h3>難產</h3>
<p>難產之由，非只一端，治亦各別。如胎前喜安逸，不耐勞碌，過貪眠睡，致氣滯難產者，用三合濟生湯。若臨產驚恐氣怯，或用力太早，困乏難產者，均用加味芎歸湯。或胞傷血出，血壅產路，阻滯不下者，用佛手散及加味四物湯。如胞漿破早，漿血乾枯，胎涸不下者，用加味芎歸湯及《濟陰》油蜜煎。若難產數日不下，或胎死腹中，或胞衣不下，用陳氏脫花煎，隨症加味。有因母病傷寒之後，熱毒傷胎，或素犯房勞，欲火傷胎，或貪食辛熱，火毒傷胎，或曾跌僕閃挫，損動其胎，皆令臨產艱難。總以佛手散為主，審其所因，加味治之。諸方載後。</p>
<p>凡遇天氣寒冷，最喜擁被仰臥，寬心忍痛，時至自生。若臨盆太早，脫衣久待，則感寒受凍，血凝難產。須扶產母安睡，房中添火，前後烘之。服三合濟生湯，或切碎蔥白和煮雞蛋及豆油皮，頻頻與服。</p>
<p>凡遇暑熱熏蒸房中，須貯井水數盆，以收暑氣。勿令多人在房嘈雜，以致血沸，昏迷難產。倘有此症，須扶靜睡，研灶心土，白湯調下三五錢。或服六一散，頻燒舊漆物、油傘衣以熏之。</p>

<h3>橫產</h3>
<p>此因產母不能忍痛安睡，臨盆太早，錯用氣力之過。蓋兒打轉身時腹中微痛，切記忍痛，等他自己調正身子，及頭頂產門，交骨自開，方臨盆為妙。若不等兒調正，遂爾臨盆用力一逼，逼兒橫了，或露手露臂，身子橫斜，卡住不出。急扶產母忍痛仰臥，勉進飲食，如人參、燕窩、雞鴨肚肺煮湯去油，頻頻熱服，養息氣力。令輕巧穩婆將兒手順其骨節從容端入，隨把兒身推上，羅而正之。勸產母寬心飲食，或服加味芎歸湯。待兒氣力復還，慢慢調正，只看頭頂產門，方用力送下。</p>

<h3>倒產</h3>
<p>倒產者，兒在胞中不會打轉筋斗，兩足蹬破胞衣，踏地而生也。其故有二：有因胎氣不足，關鍵不牢，胞蒂繫於脾。一到產時，蒂先脫落，墜作一團，兒身無所憑藉，不得打轉向下，以故蹬破胞衣，踏地而生。久病弱婦或有之。有因急性輕率，不能忍痛，當腹中痛一陣緊一陣時，兒將垂頭打倒，便去臨盆用力一逼，逼住兒身不能打轉向下，兒被悶住，兩腳下蹬，以故胞破直下，先露其足。急須扶母寬心仰睡，忍痛進食。令穩婆將兒足輕輕托入，端正兒身，漸漸推上。叮囑產母再莫胡亂用力，應用藥餌頻頻與服。養息數時，兒力平復，自能重新打轉，轉動良久，直待頭頂產門，方用力送下。</p>
<p>按：橫生倒產，只要輕巧托入，端正兒身，一味忍痛仰睡，寬心飲食，將息數日，氣力復完，重新轉動，自然順生。若延日久，胎不轉動，胞漿已涸，無血養胎，致胎死者，舌必青黑，腹必冰冷，當按四卷胎死腹中治之。</p>

<h3>怪產</h3>
<p>龐安時治一婦，七日而產不下，百治不效。安令煎蔥湯溫洗其腰腹，親為上下拊摩，時孕婦忽覺腸間隱痛，呻呤間生一男，齊家驚喜，莫知所因。安曰：兒已出胞，因一手誤抓執母腸不能放脫，吾細摩兒手所在，隨針其虎口，痛即縮手，手脫而生，無他術也。視兒虎口，針跡宛然。</p>
<p>又治產婦數日不下，服催生藥罔效。安曰：此因坐草太早，心懷憂懼，氣結不行，專補無益。因與紫蘇飲，服後即產。蓋恐則氣下，精神虛怯，怯則上焦閉，閉則氣逆，逆則下焦脹，氣乃不行。此方行氣散滯，故亦催生。一婦臨產，兒手伸出，穩婆不能托入，齊家張惶。函齋聞之側然，配大劑加味芎歸湯，與母頻服，峻補陰氣。另教穩婆，順兒節骨徐塗托入，隨令產母吸氣上提，即將兒身端正，再服前湯，隔日產下一兒。</p>
<p>一婦冬月生產，數日不下，下體甚冷，腹尚微熱。醫曰：其胎尚好，但感寒血凝氣滯耳。令將棉裙厚圍其腰，搗碎生蔥、生薑、蘇葉、橘葉，煎湯一盆，中安小凳，待可下手時，前後燒火二盆，方抱孕婦坐凳上，用棉沾洗下體，扶上床中，擁被仰臥良久，氣溫血行，在床產下一男。</p>
<p>一有用力太早，水衣先破，被風吹襲，致產戶腫脹，乾澀狹小，礙產難出者。濃煎紫蘇蔥白湯熏洗，再用麻油、白蜜等分和勻，坐滾湯中，頻頻塗抹產門。內服加味芎歸湯，靜臥良久，自然順生。</p>
<p>亦有臍帶絆住兒肩，雖露頭頂，身子不下，在內動彈者。扶母仰睡，慢慢推兒往上，以兩指探摸兒肩，輕輕刮下臍帶，隨即端正，扶母臨盆自生。</p>
<p>亦或生路未順，兒頭偏向腿畔，或直抵穀道，或不及打倒，踏地而生，或卡在產門，偏倚不正。此皆不能忍痛，臨盆太早，亂用氣力之過。既到此時，只要安慰產母寬心仰睡，頻進飲食。令輕巧穩婆，如法托之、推之、端之、羅之，直待小兒氣力平復，自然轉順，尋著門路而出，不用忙也。</p>

<h3>催生方法</h3>
<p>陳無擇曰：臨產有八候，臍腹急痛，腰間重墜，眼中出火，糞門挺迸，產戶掀腫，兩手中指筋節跳動，胞水或血俱下，六脈忽離經常，方是正產之時。苟能順正身體，忍痛安眠，及頭頂產門，方臨盆用力，自然順生，可無事催生藥餌。然或產母氣血虛弱，則當審其而用之。倘八候未備，雖腹痛一二日，法只宜安，催生藥餌不可猝用。</p>
<p>朱丹溪曰：催生只用佛手散，最穩當又效捷。</p>
<p>按：諸書所載鼠兔二丸，大耗氣而兼損血。古方回生丹，大破血而兼損氣。夫臨產百脈解散，氣血俱虛，用香竄耗散之品，雖取快於一時，而貽害將來者不淺，故茲不錄入。回生丹見六卷產後癰疽。</p>
<p><u>佛手散</u></p>
<p>酒洗當歸（一兩）　川芎（五錢）</p>
<p>切片水煎溫服。催生保產神效。如橫生、倒產，子死腹中者，加炒枯黑豆一合，童便一杯煎服。</p>
<p><u>加味芎歸湯</u>　通治產難，數日不下，及交骨不開，橫生倒產，諸般怪症。</p>
<p>當歸（五錢）　川芎（三錢）　醋炙龜板（打碎三錢）　燒頭髮灰（存性一錢）</p>
<p>水煎服。</p>
<p><u>三合濟生湯</u>　主治難產，因滯氣血凝，日久不下，並治弄胎，試痛等症。</p>
<p>當歸（三錢）　川芎（錢半）　麵炒枳殼　酒炒香附　大腹毛　蘇梗葉（各一錢）　甘草（六分）</p>
<p>一方　加白芷。時當正產，服此立生。若系弄胎，服此立安。</p>
<p><u>加味四物湯</u>　治胞漿先已大來，其胎乾涸阻滯不得下。</p>
<p>當歸　熟地（各四錢）　川芎　炒芍　生阿膠片（各二錢）　白蜜（半杯）</p>
<p>水煎濃湯，頓服。</p>
<p><u>《濟陰》油蜜煎</u>　治胞胎破早，漿血先來，致胎乾涸不得下。</p>
<p>麻油　白蜜　童便（各一杯）</p>
<p>各勻入小鍋內，煎三五滾，吹去浮沫，調滑石末三錢服。</p>
<p><u>陳氏脫花煎</u>　治難產數日不下，服此立生。並治胎死腹中及胞衣不下。</p>
<p>當歸（五錢）　川芎（三錢）　牛膝　車前子（各錢半）　桂心（一錢）</p>
<p>酒一杯兌煎服。若下死胎、下胞衣，用童便和酒煎熟。臨服調入朴硝一錢，乘熱服下。</p>
<p><u>生產神效方</u></p>
<p>當歸　川芎（各錢半）　酒洗菟絲子　去心川貝母　酒炒白芍　生黃耆（各一錢）　姜炒厚朴　麵炒枳殼　醋炒艾葉　羌活　芥穗　甘草（各五分）　生薑（三片）</p>
<p>水煎溫服。此方治難產不下，並治橫生、倒產，屢試屢效。</p>
<p>一方　治胎幹不下，細切豆油皮半碗，熟麻油半杯，水二碗，和勻同煮至湯一碗，頓服。或用熟麻油和水煎雞蛋服，或服雞湯肚肺湯。</p>
<p>一方　夏月催生用。冬蜜一杯，滾湯沖化，頓服。胞衣來遲，再進一服。或打開生雞蛋，令產母吞之。或酒調灶心土，取汁與服。</p>
<p>一方　寒月催生用。桂心研極細，酒調下一二錢。體弱用佛手散，內加桂心。或切細蔥白和豆豉，煮化雞蛋，連湯服。</p>
<p>按：婦人臨產，最喜飲食強健。若胃弱食少，在富貴者，可與人參燕窩，而貧賤之家，亦須熟煮雞鴨肚肺，去油取湯，頻頻與服。或麻油煮豆油皮、蔥白煮雞蛋、米煮粥，皆能養精血生氣力，臨產之家須當預備。</p>

<h2>產後門</h2>

<h3>胞衣不下</h3>
<p>《金鑑》曰：胞衣不下者，或因初產用力困乏，風冷相干，致血瘀凝。或因下血過多，血枯產路乾澀。或血入胞衣，脹滿疼痛，皆令胞衣不下，均當用。</p>
<p><u>奪命散</u></p>
<p>酒浸略炒真血竭　制沒藥（各二錢，共研極細末）</p>
<p>才產下時，便用童便和酒各一盞，入小罐煎一二滾，調末二錢服之。良久再服，胞衣自下。此散神妙之至。凡新產時胞衣雖下，皆宜照法調服二三次，其惡血自然下行，免致上攻心胸，脹滿喘急，且能消除百病。</p>
<p>《濟陰》曰：臨產時，宜諭令穩婆隨胎取下，倘急切不下，須安慰產母，毋得驚恐。蓋恐則氣怯，衣愈難下。只管斷臍，將兒包裹，隨將所垂帶頭用麻繩紮緊，系一小小物件。扶母寬心坐臥，切勿急躁。所有方法，聽其施用。雖延日久，亦無害也，只要先服奪命散。</p>
<p><u>保生無憂散</u>　治胞衣不下，其腹又不脹痛。此因元氣虛不能送出也。</p>
<p>當歸　川芎　葳蕤（各二錢）　炒芍　炙草（各一錢）　炒枳殼　頭髮灰　木香　乳香（各五分）</p>
<p>煎熟酒少許兌服。若氣滯脹痛，服脫花煎。見催生門。</p>
<p><u>加味佛手散</u>　治氣血虛寒，衣停不下。</p>
<p>當歸　川芎（各五錢）　桂心（二錢）</p>
<p>煎湯頓服。或炒枯黑豆，淬酒頻服。或燒紅稱錘，淬水酒兌服。</p>
<p><u>黑神散</u>　治胞衣不下，腹中脹痛。凡惡血上攻，胎死腹中，寒月血滯，皆用此方。</p>
<p>熟地　歸尾　赤芍　炒蒲黃　炮黑姜　桂心　甘草（各一錢）　炒枯黑豆（一合）</p>
<p>酒和童便煎服。一方內加生地。</p>
<p>按：行血當用生蒲黃。</p>
<p><u>附古黑神散</u></p>
<p>百草霜　白芷（等分研末）</p>
<p>每用二錢，童便和醋少許煎滾，調末服之。主治橫生逆產及胎前產後崩漏等症，系止血而非行血。</p>
<p><u>《濟陰》方</u>　治夏月胞衣不下，脹痛喘急。服此，衣自腐化，亦下死胎。</p>
<p>當歸　生地（各三錢）　川芎　蒲黃　牛膝　朴硝（各錢半）　桂心（一錢）</p>
<p>水煎童便兌服。</p>

<h3>下衣附法</h3>
<p><u>花蕊石散</u>　治胞衣不下及胎死腹中，凡產後敗血攻心，脹痛喘急等症。</p>
<p>花蕊石（一兩）　石硫黃（四兩）</p>
<p>共研細，入小罐內，瓦片封口，外用鹽泥固濟，陰乾，放炭火上，煅令通紅住火，隔一夜取出，再研篩末，磁瓶收貯，每用二錢，酒水調服。夾熱者勿多服。</p>
<p><u>簡便方</u>　治胞衣不下，並落死胎。</p>
<p>萆麻仁（六十粒）</p>
<p>搗如泥，作一餅，貼兩足心，包裹良久，胎衣下時，隨即取去，恐連腸拔出也。</p>
<p>一方　炒枯黑豆，醋煮濃湯，頓服。</p>
<p>一方　攪化雞蛋，醋煮食之。</p>
<p>一方　血氣瘀滯，酒煎紅花，頓服。</p>
<p>一方　磨京墨半杯，熱酒沖服。</p>
<p>一方　將本婦頭髮刺入喉中，作嘔立下。</p>
<p><u>治盤湯</u>　生用萆麻仁搗貼頂心，內服補中益氣湯，其法固妙。然亦有腸滑旋收旋下者，當更用黃耆煎濃汁，浸腸片時，扶母仰臥，令穩婆香油塗手托其腸，緩緩湊入，外以衣裙堵住產門，切莫胡亂用力。藥內重加酒炒升麻，頻服自愈。亦有臨產努力，致膀胱墜下不收，亦如前法治之。</p>
<p>臨產時穩婆不謹，誤將膀胱作水衣扯破，淋漓腫痛，小腹必脹，小便長流。須煎大劑八珍湯，另煮爛豬尿胞，搗膏調藥頓服，服後切忌笑言。</p>
<p>臨產損傷尿胞，或終日不小便，或淋漓不斷。用生絲黃絹二兩剪碎，又研白牡丹皮、白芨末，同絹盡煮稀爛如糖，作二次服，戒勿作聲。古云：作聲其方不效。</p>
<p>若產後拖出小腸，此係胞胎之餘帶，聽之勿治，數日帶自枯落。</p>
<p>《達生編》謂：胞衣不下，總是臨盆早用力之過。蓋當正產時，骨節自開，壯者數日而合，怯者彌月而合。今不待其自開而強用力，以掙開之故，胎出而骨眼隨閉，以致胞出不及。此時只管斷臍，用麻繩緊緊縛住，帶頭上系一小物，隨進應用方藥，過三五日，衣自萎縮干小而下矣。</p>

<h3>產門不閉</h3>
<p><u>八珍湯</u>　治新產血氣不足，玉門不閉而不腫痛者。</p>
<p>人參（如無以蜜蒸萎蕤代）　土炒白朮　茯苓　當歸　熟地　川芎　炒芍（各二錢）　炙草（一錢）</p>
<p>薑棗引。</p>
<p><u>十全大補湯</u>　即八珍內加蜜炙黃耆錢半、肉桂五分。治氣血虛極，真陰內竭，虛陽外鼓，玉門不閉。加蜜耆以助陽固表，加肉桂以引火歸元。</p>
<p><u>歸脾湯</u>　治勞傷心脾，怔忡盜汗，發熱體倦，食少不眠，玉門不閉。</p>
<p>人參　炙術　蜜耆　茯神　炒研棗仁　龍眼肉　當歸（各錢半）　遠志肉　炙草（各一錢）　木香（五分）</p>
<p>薑棗引。</p>

<h3>產門腫痛</h3>
<p><u>甘草湯</u>　治因初產傷重，玉門腫痛。</p>
<p>甘草（四兩）</p>
<p>濃煎湯，頻以軟綿沾洗陰戶，內服八珍湯。</p>
<p><u>逍遙散</u>　治血虛肝燥，潮熱口乾，玉門腫痛。</p>
<p>柴胡　酒洗當歸　酒炒白芍　土炒白朮　茯苓（各錢半）　炙草（一錢）　薄荷（五分）　煨姜（三片）</p>
<p>若因怒氣傷肝，血少目暗，內有鬱火者，加丹皮、梔仁，名八味逍遙散。</p>
<p><u>龍膽瀉肝湯</u>　治產婦壯實，肝膽二經濕熱為病，脅痛耳聾，膽溢口苦，筋痿陰汗，玉門不閉。</p>
<p>酒炒膽草　酒炒黃芩　酒炒梔子　酒洗當歸　酒洗生地　車前子　木通　澤瀉　柴胡　甘草</p>
<p>東垣去黃芩、梔子、甘草，治陰癢燥臭。</p>
<p>治產後風濕襲入陰內，腫墜冷痛，老蔥一把，搗碎炒熱，布包慰之。</p>
<p>治子宮內痛，五倍子三錢，枯礬錢半為末，縫三角囊貯末，納入陰中。</p>
<p>治腫痛不消，蛇床子煎湯洗數次，研乳香末三錢，蔥白七寸，同搗如膠，塗抹腫處，數次立愈。余法見六卷外科門。</p>
<p><u>簡便方</u>　治新產玉門不閉，或陰戶突出，因裡虛冷濕外乾者。</p>
<p>石硫黃（研末）　菟絲（各三錢）　蛇床子（五錢）</p>
<p>煎湯熏洗，數次愈。</p>

<h3>惡露不下</h3>
<p><u>失笑散</u>　治風冷相干，氣血凝滯，惡露不行，腹中脹痛，或心包絡痛，或死血痛。</p>
<p>生蒲黃　五靈脂（等分曬乾為末）</p>
<p>每用二錢，醋調成膏，滾湯沖化服。若不見效，再服花蕊石散，見上下衣附法。</p>
<p><u>聖愈湯</u>　治臨產去血過多，無血不行，腹必不痛，面色黃白，宜補而行之。</p>
<p>蜜耆　當歸　熟地　川芎　炒芍（各二錢）　人參（用蜜蒸萎蕤三錢代）</p>
<p><u>理中湯</u>　治臨產過服峻厲藥，惡露隨下而陽氣復傷，好以手拊其腹，時或昏憒，法宜溫補。</p>
<p>人參　炙術　乾薑　炙草</p>
<p>內加桂心。</p>
<p><u>《濟陰》方</u>　治惡露不下，心臍少腹大痛不止。</p>
<p>當歸　酒芍　川芎　元胡（各二錢）　丹皮　蒲黃　五靈脂　白芷　桂心（各一錢）　沒藥末（八分）</p>
<p>臨服兌童便。</p>
<p><u>廣濟方</u>　治惡露不行，攻衝作痛，形氣實者。</p>
<p>當歸　生地　丹皮　牛膝（各二錢）　炒芍　蒲黃　桂心　酒炒大黃（各一錢）</p>
<p>酒引。余見後治血氣痛方。</p>
<p>《達生編》曰：產後藥餌，各處不同。或服紅砂糖山楂肉湯，或胡椒湯、吳萸湯，或服佛手散、返魂丹，總莫妙於滾酒兌童便，多服無礙。</p>
<p><u>生化湯</u>　治產後惡露不行，心腹脹痛，凡新產時，不論有無腹痛，皆當預服二三劑，能除諸病。</p>
<p>當歸（六錢）　川芎（四錢）　炮黑姜（一錢，夏月減半）　炙草（五分）　去皮尖研桃仁（七粒）</p>
<p>童便和水各半，煎服。若惡血已行，腹不脹痛，去桃仁加丹參錢半，多服最妙。</p>

<h3>惡露不絕</h3>
<p><u>十全大補湯</u>　見前。治產後惡露淋漓，日久不斷，血色淺淡，氣腥清稀。此因衝任虛損，血不收攝，服此補而固之。</p>
<p><u>佛手散</u>　見前催生。治瘀行不盡，隨化隨行，血色汙濁氣臭，宜補而行之。</p>
<p><u>歸脾湯</u>　見產門不閉。治脾虛不能攝血，血色淡紅，淋漓不盡。</p>
<p><u>逍遙散</u>　見產門腫痛。治肝燥血虛不能收藏，或因鬱怒頻下不止。</p>
<p><u>六君子湯</u>　氣虛有痰，脾不統血，淋漓不斷，腹或鼓脹。</p>
<p>人參　炙白朮　茯苓（各二錢）　炙草　陳皮　法半（研，各一錢）　生薑（三片）　紅棗（二枚）</p>
<p><u>補中益氣湯</u>　治中氣虛不能攝血，淋漓不斷，氣或下陷。</p>
<p>人參　炙白朮　酒洗當歸（各錢半）　蜜耆（三錢）　炙草　陳皮　酒炒升麻（各一錢）　柴胡（五分）</p>
<p>薑棗引。</p>
<p>加減法見二卷種子門。</p>
<p><u>六味地黃湯</u>　治肝腎不足，真陰虛損，腰痛足酸，惡露不絕。</p>
<p>熟地（四錢）　炒淮藥　棗皮（各二錢）　茯苓　丹皮　澤泄（各錢半）</p>
<p>日三服。</p>
<p><u>加味四物湯</u>　治惡露日久不絕，或如豆汁，或帶紫黑。</p>
<p>當歸　生地　熟地　炒芍　川芎　炒阿膠（各錢半）　白芷　黑姜　炒蒲黃　小薊根（各一錢）</p>
<p><u>豆淋酒</u>　治惡露不絕兼有水氣。</p>
<p>炒焦黑豆一升，乘熱淬入酒中，謹封罐口，每日隨意飲二三次。余詳後血崩蓄血門。</p>

<h3>辨氣脫血暈</h3>
<p>臨產之時，胞胎既下，氣血俱虛，忽然眼黑頭暈，神昏口噤，不省人事。古人多雲惡露乘虛上攻，指為血暈，而不言氣脫、氣閉二症。</p>
<p><u>氣脫</u></p>
<p>此因產時血已大下，氣亦隨脫，卒然昏死。輕者少刻即蘇，重者斃。但察其脈症，眼閉口張，手撒肢冷，脈微細或浮散，乃是氣脫血暈。妄用辛香逐血之劑，立危矣。治法，輕扶產母高枕仰臥，又以棉衣塞堵產門，燒紅白石子，放瓦壺中，以醋染濕，把壺嘴向口鼻間熏之，氣通自醒。煎熟人參一錢、蜜耆三錢、炒米一合、姜三片、棗三枚，取湯頻頻灌之。無力辦參者，用　當歸補血湯　。</p>
<p>蜜炙黃耆（一兩）　當歸（三錢）</p>
<p>內加炒米一合同煎，徐徐灌下，但得下咽，不復吐出，此胃氣未絕，易治。後服八珍等湯。</p>
<p>氣閉之症，牙關緊急，兩手握拳，此為瘀壅氣閉，有餘之症，法當行氣活血之劑。蓋氣脫症，口張心絕，眼閉肝絕，遺尿腎絕，鼾聲肺絕，手足不收脾絕，肢冷口鼻無溫氣，命門將絕也。皆因元氣素虛，遇產隨血而脫。以上六候，只現三四宗者，猶可挽回，只用大劑參耆等湯。</p>
<p><u>景岳回陽飲</u>　治真元已敗，氣血兩亡，陰陽將脫。服此能挽散失之元陽，斂亂離之陰血。</p>
<p>熟地（五錢）　當歸（三錢）　黑姜（二錢）　附片（錢半）　人參　肉桂（各一錢）　紅棗（一枚）</p>
<p>加酒炙鹿茸更妙。</p>
<p><u>血暈</u></p>
<p><u>佛手散</u>　見前催生。治產後血暈，因惡露去少，停瘀上攻，昏迷腹痛，面唇紅赤。</p>
<p><u>返魂丹</u>　見二卷種子門。治血暈之總方。</p>
<p><u>清魂散</u>　治因去血過多，血脫而暈，腹不作痛，面唇色白。</p>
<p>澤蘭葉（二錢）　淨芥穗（五錢）　川芎（三錢）　炙草　人參（錢半）</p>
<p>共研極細，酒調，每下二錢。頻燒漆器、白石、煤炭、鐵錘等件，醋與酒淬氣，對其口鼻熏之。</p>
<p><u>愈風散</u>　治新產血暈，四肢強直，及產後中風。</p>
<p>淨芥穗（二兩）</p>
<p>焙乾研末，每用三錢，童便調濕，滾湯沖服。口噤則撬開牙齒灌之，或用童便濃煎芥穗汁，口含之，以竹管徐徐吹入鼻中，但得下咽立醒。</p>
<p><u>《集成》方</u>　治臨產下血太多，面唇㿠白，恍惚怔忡，腹不脹痛，眼黑頭暈昏沉者。</p>
<p>蜜耆（一兩）　當歸（五錢）　炒米（一合）　姜（三片）　棗（三枚）</p>
<p>頻頻灌之。</p>
<p><u>《濟陰》方</u>　治停瘀上攻，昏迷不醒，心腹必先脹痛。並治老年乾血氣痛。</p>
<p>陳荷葉　當歸　丹皮　香附（各二錢）　紅花　蒲黃（各一錢）</p>
<p>酒引。</p>
<p>《大全》云：新產惡露乘虛上攻，心胸滿悶，眼花頭暈，口噤者，用失笑散或黑神散。若下血過多，神昏煩亂，卒然暈死，用八珍湯加芥穗、澤蘭葉、益母草。</p>
<p>有痰涎壅盛，不時昏死者，用當歸、川芎、芥尾、陳皮、茯苓、法半、甘草。</p>
<p>有臨產勞傷，氣陷昏迷，眼閉口張，四肢不收，用大劑補中益氣湯。</p>
<p>寒天血暈，用四物加炮薑、桂心、炙朮、陳皮、芥尾、防風。</p>

<h3>頭痛</h3>
<p><u>八珍湯</u>　加蔓荊子（研）去殼，治產後頭痛，面色黃白，外無寒熱身痛之表症。內無便秘煩渴之裡症。此因去血過多，用此平補氣血。</p>
<p><u>佛手散</u>　加酒炒芥穗、元胡，治停瘀上攻，頭痛而兼腹痛者。</p>
<p><u>四物湯</u>　加酒炒芥尾二錢，治血虛頭痛目眩，屬陰痛甚者。</p>
<p><u>補中益氣湯</u>　加蔓荊子、川芎，治氣虛頭痛，產後或感風寒者。</p>
<p><u>《濟陰》方</u>　治產後風痰頭痛。</p>
<p>當歸　川芎　白芷　香附（各錢半）　製蒼朮　羌活　防風　芥尾　甘草　法半　天麻（各一錢）</p>
<p>痛甚無汗，加細辛五分。痛而有汗，去蒼朮加炒芍、桂心。熱痰頭痛，加石膏末、倍白芷。寒厥痛甚，加白附、桂心。眉稜骨痛，加炒芥穗、白菊花、酒炒條芩。頭頂痛，加藁本。</p>

<h3>心胃痛</h3>
<p><u>大岩蜜湯</u>　治產後心胃痛，四肢厥冷，爪甲青白。此因風冷凝結，氣血滯澀也，宜溫而行之。</p>
<p>當歸　熟地　赤芍（各二錢）　乾薑　桂心　獨活　炙草　炒遠志肉（各一錢）　泡吳萸　北細辛（各八分）</p>
<p><u>加味二陳湯</u>　治因飲食停滯，惡食嘔吐，胃脘作痛。</p>
<p>陳皮　法半　茯苓　甘草　炒神麯　炒麥芽　炒研砂仁</p>
<p>木香引。肉滯加山楂。</p>
<p><u>玉燭散</u>　治心胃實痛，大便硬結，小水短赤，渴欲飲冷。</p>
<p>當歸　熟地　白芍　川芎（各二錢）　甘草　大黃　芒硝（各一錢）</p>
<p>水煎，乘熱服。</p>
<p>立齋曰：陽氣虛寒，固用岩蜜湯溫之。亦有瘀血上攻，按之痛甚者，宜先服失笑散散其瘀，瘀散仍痛者，用八珍湯加元胡、香附。凡心胃腹脅諸痛，以手按之卻止者，此屬虛痛，法當補養。</p>
<p>產婦患心痛，口噤昏憒，冷汗不止，用六君子湯加附片而愈，後服八珍數劑。</p>
<p>治產後惡血攻心作痛，研灶心土末，酒調服三錢。</p>
<p>治產後氣滯心痛，炒茴香、川楝肉各二錢，鹽水炒艾葉一錢，煎服立止。</p>

<h3>腹痛</h3>
<p><u>失笑散</u>　方見前。治惡露去少，瘀壅腹痛，必畏手按，有餘之痛也。</p>
<p><u>四神散</u>　治瘀血攻，腹脹痛。</p>
<p>當歸　川芎　赤芍　炮姜（等分研末）</p>
<p>酒調每服二錢。或服生化湯，見前惡露門。</p>
<p><u>當歸建中湯</u>　治產後去血過多，血虛腹痛卻喜手按者。</p>
<p>當歸　桂心（各二錢）　酒炒白芍（四錢）　炙草（錢半）</p>
<p>薑棗引。</p>
<p><u>加味異功散</u>　治傷食腹痛，惡食吐酸而作脹悶者。</p>
<p>人參　炙術　茯苓　陳皮（各二錢）　炒曲　楂肉　炙草（各一錢）</p>
<p>姜引。</p>
<p><u>香桂散</u>　治產後風冷乘虛襲入胞中，腹常冷痛者。</p>
<p>當歸（五錢）　川芎（三錢）　桂心（二錢）</p>
<p>木香磨汁兌服。</p>
<p><u>四物湯</u>　加芥穗、元胡、黑薑、炙術，治先發熱頭痛，而後腹痛喜手按者。亦有腹痛，發熱煩渴，自汗便秘，當用白虎湯，方見三卷。</p>

<h3>少腹痛</h3>
<p><u>延胡索散</u>　治產時血塊未淨，致少腹堅硬，小便清利，瘀血作痛者。</p>
<p>當歸　赤芍　元胡索　生蒲黃　紅花　桂心　琥珀（等分）</p>
<p>先以好醋沒一宿，焙乾為末，每用二錢，酒水調服。</p>
<p><u>五苓散</u>　治產後少腹堅硬而小便不利，淋澀脹痛，屬蓄水作痛者。</p>
<p>炙白朮　茯苓　豬苓（各錢半）　澤泄　桂心（各一錢）</p>
<p>燈草引。或加元胡。</p>
<p><u>吳茱萸湯</u>　治小腹堅硬，紅腫悶痛，須防日久成㿉疝。</p>
<p>當歸　泡吳萸　丹皮　桂心　法半　去心麥冬（各錢半）　防風　茯苓　細辛　炮姜　藁本　炙草　木香（各八分）</p>
<p>溫服數劑。</p>

<h3>治血氣痛方</h3>
<p><u>丹溪方</u>　治惡血攻痛，發熱便秘。</p>
<p>炒五靈脂（四錢）　丹皮　沒藥（各三錢）　滑石（五錢）</p>
<p>共研末，每用二錢，炒枯黑豆，淬酒調服。</p>
<p><u>《濟陰》方</u>　治血氣痛甚，不拘新久虛實。</p>
<p>當歸　赤芍　元胡　丹皮　炒蒲黃　制乳香　沒藥（等分研末）</p>
<p>每用二錢，酒水調下。</p>
<p><u>立齋方</u>　治產後小腹大痛，有塊堅硬，小便不利，脈芤而澀。</p>
<p>當歸　赤芍　生地　川芎（各二錢）　去皮尖研桃仁（七粒）　元胡　紅花　牛膝　車子　木通（各一錢）</p>
<p>木香磨水引。</p>
<p>一方　紅砂糖半杯，滾湯沖服。</p>
<p><u>活血湯</u>　治惡血不散，攻注臍腹及腰腳疼痛。</p>
<p>當歸　赤芍　丹皮　川芎　元胡（各二錢）　桂心（一錢）</p>
<p>酒引。</p>
<p><u>枳實芍藥散</u>　治產後腹痛，煩滿不得臥。此血鬱成熱，裡實之症，與虛寒㽲痛不同。</p>
<p>燒焦枳實（存性）　生白芍</p>
<p>等分為末，水調二錢，日三服。</p>
<p><u>下瘀血湯</u>　仲景治服前方不愈，此為熱灼血乾，著於臍下而痛者。</p>
<p>大黃（五錢）　制桃仁（七粒）　炒研䗪蟲（三枚，去足炒）</p>
<p>黃酒煎服。古方分量太重，今略裁減，然亦不可輕用。</p>
<p><u>《千金》方</u>　治產後血瘀腹痛。</p>
<p>制桃仁（十粒）　赤芍　當歸　川芎（各二錢）　甘草　炒焦乾漆（各錢半）</p>
<p>熱灼血枯加大黃，裡寒加桂心，用此代下瘀血湯。</p>
<p><u>和血湯</u>　治產後陰陽不和，乍寒乍熱，惡露停滯，時痛時止。</p>
<p>當歸　川芎　白芍　蜜蒸葳蕤（各二錢）　酒炒元胡（錢半）　炙草　炮姜　桂心（各一錢）</p>
<p>酒引。</p>
<p><u>《金匱》方</u>　治產後血虛有寒，腹中暴痛。凡虛勞不足，寒疝冷痛。</p>
<p>羯羊淨肉（一斤）　當歸（三兩）　生薑（五兩）</p>
<p>水煎極爛成糊，取汁作四次，空心服。</p>
<p>按：五積散，《濟陰》治外感風寒，內停瘀血作痛，用此發汗。承氣湯，仲景治惡露未盡，熱結膀胱脹痛，用此取下。要在審的脈症相當，方可用之。</p>

<h3>脅痛</h3>
<p><u>延胡索散</u>　見前。治產後脅痛，因氣血瘀滯，干犯肝經，痛在左邊，屬血者。</p>
<p><u>加味四君子湯</u>　治產後脅痛，痛在右邊，屬氣者。</p>
<p>人參　炙術　茯苓（各錢半）　炙草　柴胡　酒炒青皮（各一錢）</p>
<p>生薑引。或加香附。</p>
<p><u>八珍湯</u>　加桂心，治去血過多，虛損脅痛，面唇色白，脈微而澀者。若加柴胡、丹皮、黑姜，治暴怒傷肝，兩脅脹痛，或發熱惡寒，嘔血而脈微弦。</p>
<p><u>乾地黃湯</u>　通治產後脅痛。</p>
<p>乾生地　白芍（各三錢）　當歸　蒲黃（各錢半）　甘草　桂心（各一錢）</p>
<p>痛甚加元胡、柴胡。瘀血攻脅脹痛，先服失笑散。若水虧肝氣抑鬱作痛者，用六味地黃湯加酒炒益智、元胡、白芍。</p>
<p><u>加減瀉白散</u>　治咳而氣喘，煩熱口渴脅痛者。</p>
<p>蜜炙桑皮　地骨皮　桔梗（各錢半）　炒青皮　炒芩　陳皮　甘草　知母（各一錢）</p>

<h3>腰痛</h3>
<p><u>加味佛手散</u>　治臨產感受風冷，瘀血壅滯，腰痛下注，兩股皆痛。</p>
<p>當歸（五錢）　川芎（三錢）　獨活　續斷　牛膝　防風　桂心（各錢半）</p>
<p>薑棗引。</p>
<p><u>四物湯</u>　加酒煮元胡，治瘀血流走腰間，刺痛不已。若兼發熱加柴胡，肢冷加桂心、炮姜。余法兼詳妊娠腰痛門。</p>
<p><u>六味地黃湯</u>　加鹽水炒杜仲、川續斷、桂心、附片，治臨產去血過多，三陰經氣血虛損，腰痛難轉移者，日三服。</p>
<p><u>當歸黃耆湯</u>　治去血過多，腰痛身熱自汗。</p>
<p>當歸（二錢）　蜜耆（四錢）　酒炒白芍（三錢）　生薑（三片）</p>

<h3>遍身疼痛</h3>
<p><u>趁痛散</u>　治臨產去血過多，榮血不足，又外感風寒，遍身疼痛而兼表者。</p>
<p>當歸　黃耆　炙術　獨活　續斷　牛膝　桂心　炙草（等分）　姜（三片）　薤白（三個）</p>
<p><u>四物湯</u>　加秦艽、紅花、沒藥、桃仁，酒引。治遍身脹痛，面唇紫色，此因停瘀作痛也。若以手按之而痛甚，則是血滯，四物加黑薑、紅花、澤蘭葉。</p>
<p><u>八珍湯</u>　加黑姜，治身痛按之稍緩，屬血虛者。</p>
<p><u>補中益氣湯</u>　加炮姜，治身痛發熱，煩躁盜汗，脈洪無力。或脈浮無汗，外來風寒者，加羌活、防風。表甚則用趁痛散，不與傷寒門同治法也。</p>

<h3>腹中塊痛</h3>
<p><u>延胡索散、丹溪方</u>　俱見少腹痛門。治新產風冷乘虛入腹，瘀血凝滯，結成堅塊，攻腹作痛，速用此治之。</p>
<p><u>當歸血竭丸</u>　通治臍腹塊硬，心胸痞悶。</p>
<p>當歸　赤芍　真血竭　五靈脂　煨莪朮（等分）</p>
<p>共研細，米醋糊為小丸，每用三五十丸，酒水送下。</p>

<h3>血瘕</h3>
<p><u>大七氣湯</u>　治產後塊痛日久，結成血瘕，隨氣上下攻築疼痛者。</p>
<p>煨三稜　莪朮　酒炒青皮　益智仁　炙草　陳皮　藿香　桔梗（各一錢）　木香　桂心（五分）</p>
<p><u>血竭散</u>　治塊痛成瘕，內熱心煩，食少善忘，頭獨出汗。</p>
<p>血竭　生蒲黃　當歸　赤芍　元胡索（等分）</p>
<p>研細，每用一二錢，童便和酒煎滾調勻，日三服，凡新產之時，旋服此散，安臥良久，再進一服，惡露自循經而下，免生百病。</p>

<h3>寒疝</h3>
<p>產後寒疝，亦在少腹中攻衝冷痛，乃風寒冷濕滯澀胞門，干入血室，故其病皆屬厥陰肝經。</p>
<p><u>《金匱》羊肉湯</u>　見前血氣痛門。治疝痛，面唇黃白，氣乏形虛，暴然刺痛。</p>
<p><u>吳茱萸湯</u>　見少腹痛。治寒氣滯澀，少腹卒痛，當溫散其寒，不必攻也。</p>
<p><u>當歸散</u>　治疝，小腹牽引腰脅俱痛，高起脹滿，便秘，脈沉遲有力，宜溫而行之。形氣不實者勿服。</p>
<p>當歸　川芎　醋炙鱉甲（各二錢）　煨三稜　莪朮　炒青皮　赤芍（各一錢）　泡吳萸　酒大黃　制研桃仁　桂心　木香　檳榔（各五分）</p>
<p><u>當歸溫疝湯</u>　治產後寒疝，少腹冷痛，或陰戶束緊。</p>
<p>當歸　炒芍　附片　桂心　小茴　元胡　川楝　吳萸　茯苓　澤泄　乾薑</p>
<p><u>奪命湯</u>　通治寒疝、沖疝、奔豚、小腸氣，攻臍攻心者。</p>
<p>泡吳萸（五錢）　茯苓　澤泄（各三錢）　桂心（二錢）</p>
<p>治奔豚氣加烏藥，小腸加小茴、橘核。</p>
<p>治奔豚氣詳見一卷。</p>

<h3>產後發熱</h3>
<p><u>四物湯</u>　加炮姜，從陰引陽，乃為正治。治陰血暴傷，陽無所附，脈浮散而發熱蒸蒸者。</p>
<p>一方　加炙朮、茯苓、沙參，虛煩加茯神、遠志。</p>
<p><u>當歸補血湯</u>　見前氣脫門。治產後肌熱，面赤煩渴引飲，脈大而虛。</p>
<p><u>參附湯</u></p>
<p>人參　炮附子　炮姜（各三錢）　棗（一枚）</p>
<p>治臨產陰血暴脫，孤陽外越，發熱肢冷，六脈空浮者。救遲則大汗大喘，陽氣脫矣。無參倍用蜜耆。</p>
<p><u>丹溪方</u>　治諸虛發熱。</p>
<p>蜜耆　炙術　人參　當歸　川芎　茯苓　陳皮　炙草　姜　棗</p>
<p>熱甚加黑姜。凡陰虛生內熱，脈微弱者宜之。</p>
<p><u>八珍湯</u>　加黑姜，治產後氣血兩虛，發熱困乏者。虛甚用十全大補湯。</p>
<p><u>逍遙散</u>　見前惡露門。加乾葛、麥冬、川芎、炒芩、烏梅，治產後發熱，口渴引飲，唇裂生瘡者。凡發熱口苦脅痛，正用本方。</p>
<p><u>生化湯</u>　見前惡露門。治瘀血發熱，腹中脹痛。</p>
<p><u>四物湯</u>　加蔥白、柴胡、生薑、豆豉，治產後外感風寒，脈浮發熱，頭痛惡寒等症。雖屬外感，要不可作傷寒治。</p>
<p><u>四君湯</u>　加陳皮、黑姜，治倦怠嗜臥，氣傷發熱，嘔吐脹悶。傷食發熱，再加法半、砂仁、炒曲。治脾虛不能化食，停食發熱。或加楂肉、炒樸。</p>

<h3>發熱惡寒</h3>
<p><u>更生散</u>　治產後外感風寒，脈浮頭痛，身既壯熱而又時時畏寒者。</p>
<p>人參（以玉竹代）　芥穗（各三錢）　當歸　川芎　熟地（各二錢）　炮姜（一錢）</p>
<p>蔥白引。</p>
<p><u>加減方</u>　治產後陰陽相乖，榮衛不調，乍然寒乍然熱，寒熱無定者。</p>
<p>蜜蒸萎蕤（三錢）　當歸　川芎　炒芍（各二錢）　炙草　炮姜（各一錢）</p>
<p>棗引。</p>
<p><u>柴胡四物湯</u>　治血氣虛損，陰陽不和，寒去熱來，熱去寒來，往來寒熱者。</p>
<p>人參　柴胡（各二錢）　當歸　川芎　炒芍　熟地　炒芩　法半（各錢半）　炙草（一錢）　姜　棗</p>
<p><u>生化湯</u>　加柴胡、楂肉、紅花、丹參、炒神麯，治敗血不散及飲食停滯，或先寒後熱，或先熱後寒，一定不移，至其時而即作，所謂寒熱似瘧者。</p>
<p><u>大調經散</u>　治寒熱似瘧，因敗血凝滯，或腹痛脹腫者。</p>
<p>炒黑豆　茯苓（各一兩）　琥珀（一錢）</p>
<p>共為細末，蘇葉煎湯送下二錢，日三服。</p>
<p><u>《產寶》方</u>　治憎寒壯熱，因風寒外襲，口或生瘡，乾嘔困乏者。</p>
<p>獨活　葛根　柴胡　條芩　防風　元參　人參　茯神　當歸　川芎　遠志　炮姜</p>
<p><u>知母湯</u>　治乍寒乍熱，通身溫暖，心煩脅痛，脈洪弦者。</p>
<p>煨知母（三錢）　條芩　柴胡（各二錢）　甘草　桂心（各一錢）</p>
<p><u>加減小柴胡湯</u>　治產後往來寒熱，口苦咽乾，耳聾脅痛，脈弦肝燥者。</p>
<p>柴胡　沙參（各二錢）　條芩　法半　生地（各錢半）　黑梔仁　炒枳殼（各一錢）　薄荷葉（五分）　煨姜（三片）　紅棗（二枚）</p>
<p>經云：陰虛則發熱，陽虛則惡寒，雖二便秘結，猶屬不足之症。切忌發表降火之劑。寸脈微者，補中益氣湯加減。尺部弱者，六味地黃湯主之。</p>

<h3>產後出汗</h3>
<p>產後去血過多則陰虛，虛則陽盛，若微微自汗是榮衛調和，忌大汗不止。</p>
<p>按：無因汗出為自汗，屬陽虛。睡則汗出為盜汗，屬陰虛。但產後統曰自汗，總屬氣血兩虛，不與平常同其治法。</p>
<p><u>黃耆湯</u>　治自汗盜汗，汗出如洗，脈虛者。</p>
<p>蜜耆　熟地（各三錢）　去心麥冬　煅牡蠣　炙白朮（各二錢）　茯苓　防風　炙草（各一錢）　浮小麥（一合）</p>
<p><u>當歸六黃湯</u>　治陰虛陽越，頭上大汗，至頸而還。</p>
<p>當歸　熟地　生地　蜜耆（各二錢）　川連　川柏　條芩（俱炒焦。各一錢）</p>
<p>海藏云：頭上汗出至頸還，額上偏多者，蓋額為六陽之所會也。由產後虛熱熏蒸，陽氣上越之象也。</p>
<p><u>耆附湯</u>　治陽氣脫散，大汗不止，惡寒口噤，肢冷痰湧，或吐瀉腰痛，飲食不入。</p>
<p>蜜炙黃耆（一兩）　煨裂附子（五錢）　生薑（三錢）　紅棗（五個）</p>
<p>或加人參。</p>
<p><u>《千金》方</u>　治產後受風，通身冷汗，小便不利，四肢拘急難以屈伸者。</p>
<p>炮附子　炒芍　桂心　炙草　萎蕤（等分）</p>
<p>薑棗引，溫服，忌食豬肉生冷物。</p>

<h3>產後中風</h3>
<p>產後氣血大虛中風，惟宜補養，即夾風火痰熱氣閉，當從末治，以十全大補湯為主，隨症加味佐使之。風寒加荊、防、炮姜，火加羚羊角、炒芩。</p>
<p>丹溪云：產後中風，口眼喎斜，必用大補其氣血，然後治其風火痰氣。當以左右手脈分其氣血多少以治，不與平常治法專用發表去風也。大凡筋脈夾寒，則主攣急喎斜；夾濕則主縱緩怯弱。若入諸臟，則先恍惚驚悸，隨其所傷之臟腑筋絡而生病焉。辨法見三卷妊娠中風。</p>
<p><u>愈風散</u>　治產後中風口噤，牙關緊急，手足瘛瘲，角弓反張。並治血暈症。</p>
<p>淨芥穗　當歸片</p>
<p>同焙乾等分，研細篩末，每用三錢。炒焦黑豆，淬酒調勻，再用童便，煎滾沖化，徐徐灌之，連進數服。</p>
<p><u>云岐方</u>　治產後中風，半身不遂，言語謇塞，恍惚不寧等症。</p>
<p>川獨活　肉防風　當歸　川芎　炒芍　元參　天麻（各錢半）　桂心　炮姜（各一錢）</p>
<p>足膝痿軟加牛膝、萆薢，腹痛倍歸芍，有熱加葛根，裡寒加白朮。</p>
<p><u>芎藭湯</u>　治產後中風，項背強直，手足拘攣，心神恍惚等症。</p>
<p>川芎　當歸　羚羊角末　炒研棗仁（各錢半）　羌活　防風　赤芍　桂心　炒研牛蒡（各一錢）</p>
<p>生薑、蔥白引。四物湯加羌活、防風、薑蔥，亦治前症。</p>
<p><u>遠志散</u>　治中風恍惚，言語妄亂，煩悶不安者。</p>
<p>志肉　防風　當歸　茯神（各錢半）　羚羊角末　獨活　續斷　棗仁　麥冬（各一錢）　桂心　炙草（各五分）</p>
<p><u>四物補心湯</u>　治中風痰、火痰，神昏頻倒。</p>
<p>當歸　生地　酒芍　川芎　法半　茯神　桔梗　甘草　陳皮　炙術　石菖蒲　遠志肉</p>
<p>風加荊防，火加炒芩、麥冬。</p>

<h3>產後痙病</h3>
<p>產後血氣不足，臟腑空虛，每多汗出。腠理不密，風邪乘虛襲入而成痙病。手三陽之脈結於頸項，風寒侵入則口噤不開，經絡周環於身，風寒濕侵入，則項背脊骨強直如角反張之狀。產後患此，皆以虛論，當補正祛邪。若頭搖喘促，汗出不止，兩手撮空，則真氣已去，邪氣獨留，不必治也。</p>
<p>陳臨川曰：產後口噤，腰背強直，角弓反張，皆名曰痙。古人察其有汗為柔痙，無汗為剛痙，分陰陽而治。今《產寶》諸書，只有中風口噤一門，又有角弓反張一門，其實一也。如痙病之憎寒發熱，有似傷寒，究未詳言也。</p>
<p><u>八珍湯</u>　加生耆、桂心、防風、蒼朮，治剛痙，脈浮而數無汗，惡寒發熱者。</p>
<p><u>八珍湯</u>　加蜜耆、肉桂、防風、附子，治柔痙，脈浮有汗，不惡寒只發熱者。</p>
<p><u>大豆湯</u>　治產後痙病邪實，脈浮弦有力者可服。</p>
<p>炒焦黑豆（一合）　葛根　川獨活　漢防己（各二錢）</p>
<p>酒水兌煎，頻頻溫服。</p>
<p>余詳三卷妊娠痙門。</p>

<h3>瘛瘲抽搐</h3>
<p>產後失血太多，陽虛濕盛，筋無所養，遂至瘛瘲抽搐，發熱惡寒，心煩口渴。不宜作風治，惟當氣血養補，用八珍湯加勾藤勾、丹皮、續斷、生地，有寒加桂枝、炮姜。若抽搐無力，戴眼反折，大汗不止者凶。</p>

<h3>產後筋攣</h3>
<p>產後筋脈拘攣，疼痛不能舒展，俗名雞爪風。由血液虛損，不能榮筋，又被風乘，致令筋攣疼痛也。</p>
<p><u>四物湯</u>　加柴胡、桂枝、木瓜、勾子、苡仁，治筋攣無汗。用此養榮血中兼祛外邪。若因肝燥，口苦脅痛，寒熱往來，八味逍遙散。</p>
<p><u>八珍湯</u>　加蜜耆、炒阿膠、桂枝、薑棗引。治筋攣有汗，用此大補榮血。若日久虛甚，肌肉掣動，用十全大補湯。愈後常服地黃丸。</p>
<p><u>舒筋湯</u>　通治筋脈拘急，因風濕氣血凝滯者。</p>
<p>片薑黃　羌活　當歸　炙草　赤芍　炙術　苡仁　海桐皮</p>
<p>生薑、木香汁兌服。</p>

<h3>不語</h3>
<p><u>加味二陳湯</u>　治產後不語，因痰熱乘心，脈滑數而尿秘。</p>
<p>薑製半夏　酒炒川黃連　真膽星　茯苓　甘草　生薑</p>
<p><u>孤鳳散</u>　治痰氣鬱結，閉目不語，脈滑而實。</p>
<p>白礬</p>
<p>研末，熱水每化下八分。</p>
<p><u>七珍散</u>　治敗血衝心、悶痛不語。</p>
<p>人參　生地　川芎　石菖蒲（各錢半）　防風（一錢）　細辛　薄荷（各五分）</p>
<p>臨服調入硃砂末三分，碎為末服亦可。</p>
<p><u>逐血補心湯</u>　治敗血侵入心肺二竅，復感風寒，壅閉不語。</p>
<p>當歸　赤芍　川芎　芥尾　防風　蘇葉　前胡　丹參　紅花　膽星　甘草　桔梗　法半　茯苓　生薑</p>
<p><u>八珍湯</u>　加勾子、石菖蒲、遠志肉，治氣血兩虛，鬱冒神昏，脈微不語。</p>

<h3>驚悸恍惚</h3>
<p><u>茯神散</u>　治產後血虛，心氣不守，驚悸恍惚，不得安寧。</p>
<p>茯神（一兩）　當歸　生地（各二兩）　桂心（五錢）　蜜耆　赤芍（各三錢）　人參　牛膝　琥珀　龍齒（各二錢）</p>
<p>共研極細，白湯每下三錢，日三服。</p>
<p><u>加味歸脾湯</u>　治因憂愁思慮，心脾受傷，恍惚悸動。</p>
<p>人參　蜜耆　炙術　茯神　當歸　元肉　遠志肉　炒棗仁（各一錢）　炙草　木香（各五分）</p>
<p>同煎，另研煅龍齒、硃砂末各五分，作二次兌服。若因鬱怒傷肝，加柴胡、丹皮。</p>
<p><u>加味四物湯</u>　治產後心悸恍惚者。</p>
<p>當歸　熟地　炒芍　川芎　茯神（各一錢）　遠志肉　炒棗仁（各一錢）　桂心（五分）</p>
<p><u>《千金》方</u>　治產後心悸，言語錯亂者。</p>
<p>茯神（三錢）　炒芍（二錢）　當歸　桂心　甘草　去心麥冬（各一錢）</p>
<p>薑棗引。煩悶加羚羊角末錢半，去棗。</p>
<p><u>《經效》方</u>　治產後心虛悸動而兼煩躁。</p>
<p>茯神　當歸　炒芍　沙參　炒研棗仁　去心麥冬（各錢半）　甘草　炒條芩　白蘚皮（各一錢）　紅棗（二枚）</p>

<h3>發狂見鬼　譫言妄語</h3>
<p><u>小調經散</u>　治產後敗血衝心，狂亂見鬼，言語譫妄。</p>
<p>當歸　白芍　桂心　淨沒藥　真琥珀（各一錢）　北細辛　上麝（各五分）</p>
<p>共研極細，每用五分，酒磨薑汁調勻，滾湯沖服。</p>
<p><u>妙香散</u>　治產後心血虛乏，神不守舍，譫言悶亂。</p>
<p>遠志肉　炒山藥　蜜黃耆　茯苓　茯神（各五錢）　人參　桔梗　炙草（各三錢）　木香（五分）　辰砂（二錢）</p>
<p>共研細末，另研麝香末五分兌勻，每服二錢，煎當歸湯調，日三服。</p>
<p><u>白金丸</u>　治產後敗血攻心，癲狂妄語，凡瘀血頑痰，閉迷心竅，形氣實者宜之。</p>
<p>川鬱金（七錢）　白礬（三錢）</p>
<p>同研極細，米粥糊丸梧子大，白湯送下二三十丸。或嘔或利自愈。</p>
<p><u>經驗方</u>　治產後癲狂夾風邪痰飲，脈虛浮滑者。</p>
<p>蜜蒸葳蕤　淨志肉　炒淮藥　茯神　川芎　麥冬　天麻（各錢半）　殭蠶　法半　膽星　石菖蒲（各一錢）　白附子　細辛（各五分）</p>
<p>生薑、蔥白引。</p>
<p><u>八珍湯</u>　加志肉、茯神，治神昏狂亂。兼發熱惡寒者，加炮薑、柴胡。狂妄痰壅，加法半、膽星、石菖蒲。</p>

<h3>產後浮腫</h3>
<p><u>枳朮湯</u>　治產後輕度浮腫，心胸脹滿。由素有水飲所作，乃屬氣分也。</p>
<p>麥炒枳實（一兩）　土炒白朮（二兩）　生薑皮（五錢）</p>
<p>煎湯頻頻服。</p>
<p><u>茯苓導水湯</u>　治產後浮腫，喘滿咳嗽，小水不利，則為水腫病。</p>
<p>茯苓　豬苓　陳皮　炙術　澤泄　木瓜　蘇葉　伏毛　炒桑皮　研砂仁（各一錢）　檳榔　木香（各五分）</p>
<p>姜引。脹甚加枳殼，喘加葶力子，腳腫脹加防己。</p>
<p><u>小調中湯</u>　治產後浮腫，皮如熟李，或遍身青腫者，乃屬血分。</p>
<p>炙白朮　茯苓　當歸（各錢半）　白芍　陳皮（各一錢）</p>
<p>熬湯，作二次調服。</p>
<p><u>小調經散</u>　見前發狂見鬼。日二服，此法治血分浮腫最妙。</p>
<p>陳無擇曰：產後浮腫，有自懷妊腫起至產後不退者，亦有產後失調理，外感風濕寒暑，內傷喜怒憂驚，血與氣搏，留滯經絡。當分血分、氣分治之。</p>
<p><u>加味吳萸湯</u>　治臟氣素虛，宿夾風冷，產後復感寒邪，致身面虛浮，惡寒戰慄，或吐泄乾嘔，腹脅痛，食少困倦，肢冷吐涎。</p>
<p>泡吳萸（二錢）　乾薑　桂心　防風　細辛　當歸　丹皮　赤茯　法半　桔梗　藿香　甘草（各一錢）</p>
<p><u>潔古七聖丸</u>　治產後風寒在表，浮腫脹滿，大小便秘，脈浮氣實者。</p>
<p>去皮郁李仁　羌活（各五錢）　川芎　肉桂　檳榔　本香　酒蒸大黃（各二錢五分）</p>
<p>共曬研極細，蜜為小丸，每用五六分，白湯送下，空心日二服。如浮腫至膝喘嗽者，倍木香、檳榔，前頭痛昏冒倍羌活、川芎，若系腎虛浮腫，腰膝冷重，喘脹便秘，用《金匱》腎氣湯，即六味地黃湯加肉桂、附片、牛膝、車前子。</p>

<h3>產後腳氣</h3>
<p>《大全》云：產後血虛生熱，復因春夏取涼過多，濕氣上蒸，足履之著，為腳氣，其症熱悶掣瘲，心煩驚悸，嘔吐氣逆，平常治法有乾溼之分，產後須用。</p>
<p><u>獨活寄生湯</u>　治產後乾溼腳氣，扶正祛邪之要方。</p>
<p>川獨活　川續斷　炒杜仲　北細辛　秦艽　防風　牛膝　桂心　當歸　炒芍　熟地　川芎　人參　茯苓　炙草（等分）　姜　棗</p>
<p>服數劑不效者可用。</p>
<p><u>大防風湯</u></p>
<p>防風　羌活　附子　桂心　杜仲　牛膝　炙術　人參　蜜耆　炒芍（各一錢）　川芎　熟地　當歸　茯苓（各錢半）　炙草（五分）</p>
<p>薑棗引。</p>
<p><u>當歸拈痛湯</u>　治產後濕熱腳氣，寒熱往來，狀類傷寒，兩腿脛膝腫痛如火而脈虛。</p>
<p>當歸　羌活　防風　升麻　葛根　炙草　製蒼朮　白朮　炒苦參　條芩　炒知母　豬芩　澤泄　人參　酒炒茵陳（等分）</p>
<p>煎服。</p>

<h3>虛煩</h3>
<p><u>人參當歸湯</u>　治產後血虛，心煩短氣。</p>
<p>人參　當歸　熟地　白芍　去心麥冬（各二錢）　桂枝（一錢）　五味子（三分）</p>
<p><u>失笑散</u>　治敗血衝心，心煩不安。</p>
<p>五靈脂　生蒲黃（等分，細研）</p>
<p>每用二錢，醋調成糊，滾湯沖化熱服。</p>
<p>又方　用元胡、蒲黃各一錢，桂心一錢，烏梅一個，煎服。</p>
<p><u>當歸補血湯</u>　治去血過多，煩躁熱汗，乃亡陽症也。</p>
<p>蜜炙黃耆（一兩）　當歸（三錢）</p>
<p>煎服。</p>
<p><u>川芎散</u>　治余血奔心，煩悶脹痛。</p>
<p>川芎　生地　炒枳殼　白芍（等分）</p>
<p>煎服。</p>
<p><u>《經效》方</u>　治產後虛弱，冷氣相搏，氣滯血凝，上攻心腹，脹滿煩悶，面唇色白者。</p>
<p>當歸　川芎　炒芍　陳皮　桂心　元胡　泡吳萸　生薑（等分）</p>
<p><u>竹茹湯</u>　治陰虛生內熱，致令心中煩躁懊憹，夜不得眠，或短氣虛喘自汗者。</p>
<p>竹茹　麥冬　茯苓　甘草（各錢半）　酒炒條芩（二錢）</p>
<p>虛悸加參。</p>
<p>立齋曰：四物加茯神志肉，治虛煩神效。氣血兩虛。用十全大補湯。</p>

<h3>發渴</h3>
<p><u>參麥飲</u>　治產後氣虛，津液不足而發渴。</p>
<p>人參　去心麥冬（等分）</p>
<p>煎服。無力辦參者，用蜜蒸葳蕤二兩，麥冬二兩，煎湯頻服。</p>
<p><u>四物湯</u>　加花粉、麥冬，產後血虛發渴者。</p>
<p><u>竹茹歸耆湯</u>　治產後渴甚不解。</p>
<p>淡竹葉（二十片）　人參　炙術　蜜耆　當歸（各一錢）　炙草（五分）</p>
<p><u>清心連子飲</u>　治心煩夾熱口渴。</p>
<p>制麥冬　地骨皮　車前子　白蓮肉　黃耆　條芩　茯苓（各錢半）　人參　炙草　石菖蒲（各一錢）</p>
<p>發熱口苦，加柴胡、薄荷。</p>
<p><u>七味白朮散</u>　治中氣虛弱，津液短少，口乾渴飲，或吐瀉肌熱。</p>
<p>人參　炙術　茯苓　炙草　葛根　霍香（各二錢）　木香（八分）</p>
<p>薛氏曰：產後虛火上炎發渴者，用四物加炙朮、丹皮、麥冬，當先飲童便。若血虛發渴，必兼潮熱，用八珍加五味、麥冬。若血脫壯熱，自汗煩渴，用當歸補血湯。若清陽不升，胃弱食少作渴，用補中益氣湯加葛根。若氣短倦怠，口渴多汗，用生脈散，即人參、麥冬、五味，煎服。</p>

<h3>咳嗽</h3>
<p><u>旋覆花湯</u>　治產後起動太早，感冒風寒而咳嗽者。</p>
<p>旋覆花　赤芍　芥穗　前胡　法半　茯苓（各一錢）　五味子　麻黃　甘草　去皮尖炒研杏仁（各八分）</p>
<p>薑棗引。有汗去麻黃。</p>
<p><u>六味地黃湯</u>　加麥冬、五味，治陰虛火炎，上爍肺金而咳嗽。</p>
<p><u>佛手散</u>　加制杏仁、制桃仁、貝母、紅花、元胡，治瘀血上衝入肺而咳嗽。</p>
<p><u>《集驗》方</u>　治產後外感風寒，內夾食熱，咳嗽多痰者。</p>
<p>款冬花　制麥冬　生地　桔梗（各錢半）　元胡　芥穗　陳皮　法半　炒曲　甘草（各一錢）</p>
<p>豆豉、蔥白引。產後食鹽醋太早，皆令成嗽，治法見後喘急門。</p>
<p>齋曰：產後血虛咳嗽，用四物加陳皮、桔梗。陰火上炎，用麥味地黃湯。有因肺氣傷者，用四君加芎歸立桔梗，痰嗽用六君湯加桔梗、枳殼。有因風寒外侵，咳嗽氣乏者，用補中益氣湯加紫蘇、桔梗。</p>

<h3>氣喘</h3>
<p><u>參附湯</u>　治產後下血過多，榮血暴竭，衛氣無倚，孤陽上越，氣喘危急。</p>
<p>人參（一兩）　炮附子（五錢）　炮姜（五片）　紅棗（五枚）</p>
<p>無參改用蜜炙黃耆。</p>
<p><u>奪命散</u>　治惡露不行，敗血上攻於肺而作喘，面色紫黑，胸腹脹痛者。</p>
<p>真血竭　淨沒藥（等分，研極細）</p>
<p>童便和酒調化二錢，小罐煎滾溫服。</p>
<p><u>生化湯</u>　見前惡露門。治瘀血攻肺作喘者。</p>
<p><u>旋伏湯</u>　見前咳嗽門。治感冒風寒，咳嗽喘急。</p>
<p>治鹽嗆成吼，小薊草二兩，豬精肉四兩，同煮爛，食肉飲湯。</p>
<p>治醋嗆成吼，粉甘草四兩，劈作大片，用豬膽汁浸透，火上焙乾，研為極細，蜜丸梧子大，臨臥，白湯每下二錢。</p>
<p>陳氏曰：產後脾肺氣虛發喘，用六君湯加桔梗。夾有外邪者，更加蘇葉。若中氣虛寒，氣乏喘促，用補中益氣湯加炮薑、桂心。</p>

<h3>呃逆</h3>
<p><u>丁香豆蔻散</u>　治產後氣血兩虛，脾胃虛寒，中焦之氣厥而不順，以致頻頻呃逆者。</p>
<p>公丁香　白豆蔻　灶心土（等分研末）</p>
<p>煎去皮尖桃仁、泡吳萸湯，每調化二錢空心服。倘仍不效，當以人參、附子煎湯調服。</p>
<p><u>茹橘飲</u>　治產後發熱面紅，小便赤色，熱實呃逆者。</p>
<p>竹茹　陳皮（各三錢）　乾柿（五錢）</p>
<p>或加伏龍肝末。</p>
<p><u>羌活散</u>　治外感寒邪，呃逆兼表症者。</p>
<p>羌活　附片　炒茴香（各二錢）　陳皮　炮姜（各一錢）　木香（五分）</p>
<p><u>《濟陰》方</u>　治一切呃逆。</p>
<p>沙參　竹茹　陳皮　炙草　柿蒂　丁香</p>
<p>如因氣鬱加香附米，因痰加法半、膽星，有熱加灶心土，寒加白蔻、生薑。</p>
<p>按：產後呃逆，因寒者宜丁香、桂心、乾薑，熱者宜柿蒂、竹茹、伏龍肝，虛者宜參朮，虛寒宜參附，實者宜香附、橘皮、木香。</p>

<h3>衄血</h3>
<p><u>人參澤蘭葉湯</u>　治產後惡露不下，虛火載血上行，溢出鼻竅，不循經脈。若變黑色，或出口鼻，此為熱極及兼水化，乃胃絕肺敗，難治之症。</p>
<p>人參　澤蘭葉　牛膝　丹皮　生地（各二錢）　熟地（五錢）　藕節（五個）</p>
<p>童便煎服。</p>
<p><u>加味犀角地黃湯</u>　治衄血，脈數熱盛。</p>
<p>無犀角代以川連　丹皮　白芍　當歸　紅花　陳皮　桔梗（各一錢）　生地（三錢）　甘草（五分）</p>
<p>藕汁一合，兌服。</p>
<p><u>返魂丹</u>　見二卷種子門。治產後鼻衄，舌黑口乾，及咯血嗽血咳血症。</p>
<p><u>經驗方</u>　紅線一根，產婦頂發二根，緊緊扎產婦手中指節上，衄血可治。</p>
<p>立齋曰：胃脈夾口統承漿，鼻準屬脾土，孔屬肺金，衄乃胃虛肺損，當服加味參蘇飲，人參、蘇木片各五錢，炮附子錢半，服此或可望生。</p>
<p>郭氏曰：產後氣虛血敗，榮衛不調，致血散亂，入於諸經，不得還元。令口鼻起黑氣，及變鼻衄。總由產後虛熱變生逆症，不與平常同其治法也。</p>

<h3>痢疾</h3>
<p>產後患痢，名產子痢。多因飲食不調，貪食生冷，或起居不慎，沖寒冒暑所致。當分虛實寒熱治之。辨症之法，詳見妊娠痢門。</p>
<p><u>槐連四物湯</u>　治產後熱痢，裡急後重，糞色黃赤，稠黏氣穢，宜清熱堅腸。</p>
<p>槐花　炒連　川芎（各一錢）　當歸　生地　赤芍（各錢半）　蜜炙御米殼（五分）</p>
<p><u>芍藥湯</u>　治產後冷熱不和，下痢赤白。</p>
<p>炒芍　炒連　當歸（各錢半）　炙草　桂心　木香　檳榔（各五分）　炒片芩（一錢）</p>
<p>腹痛脹滿加生大黃，後重倍檳榔。</p>
<p><u>養臟湯</u>　治下痢日久，虛寒滑脫，及痢色清冷，溏如鴨糞，宜溫補固澀之。</p>
<p>人參　炙術　白芍（各二錢）　煨研肉蔻　煨訶子肉（各一錢）　桂心　木香　炙草　罌粟殼（蜜炙。各八分）　生薑（三片）　紅棗（二枚）</p>
<p><u>十全大補湯</u>　治產後痢久不止，氣血俱虛，宜大補之。</p>
<p>按：產後痢疾初起，腹痛墜甚，屬實熱者，亦當酌量行之，見妊娠痢門。</p>
<p><u>人參敗毒散</u>　治產後外感風寒，因成痢疾。</p>
<p>羌活　獨活　柴胡　前胡　川芎　茯苓　枳殼　桔梗（各一錢（　甘草　人參（各五分）　薄荷（三分）　生薑（三片）</p>
<p><u>《濟陰》香連丸</u>　治產後中暑傷濕，因成痢疾。</p>
<p>川連（四兩）　吳萸（三兩）</p>
<p>入罐同煮一日，焙乾炒至黃連紫黃色，撿去吳萸，研連為末，稱足四兩，另研木香一兩，入內和勻，用淡醋煮米粥，糊為小丸，每用二三十丸，白湯送下。氣虛久痢者，煎四君子湯送下。</p>
<p><u>救急方</u>　治產後赤白下痢，腹中絞痛。</p>
<p>當歸　甘草（各二錢）　白芍　阿膠　艾茸　熟地（各錢半）</p>
<p>空心服。</p>
<p>又方　生馬齒莧搗汁二合，滾湯沖服立效。</p>
<p><u>必效方</u>　治產後久痢，津液乾涸，口渴不止。</p>
<p>薑製厚朴　蜜蒸萎參　蜜耆　茯苓　麥冬去心　煅龍骨（等分）</p>
<p>薑棗引。</p>
<p>或常服七味白朮散，見前發渴。</p>
<p>又方　去心麥冬二兩，烏梅十個，煎湯當茶飲，治痢久渴甚者。</p>
<p>四物加蒲黃、炒阿膠、酒炒地榆、海螵蛸、油發灰，治產後大腸下血。</p>

<h3>泄瀉</h3>
<p>產後寒濕易侵，若未滿月，飲冷當風，邪乘虛而入，留於肓膜，散布腹脅，陣陣作痛，或加錐刺，流入大腸，水穀不化，洞瀉腸鳴，或下赤白，腹脅脹痛，切勿誤作積滯攻之。用</p>
<p><u>調中湯</u>　治產後洞瀉腸鳴，腹脅脹痛，肢冷脈沉者。</p>
<p>當歸　炒芍　川芎　炒良薑（各二錢）　人參　炙草　桂心　附片（各一錢）</p>
<p>余請見妊娠泄瀉門。</p>
<p><u>升陽益胃湯</u>　治產後飧瀉，完穀不化，肢節重痛，口舌乾燥，飲食無味，小便頻數，灑慄惡寒，倦怠不樂，土衰木盛，清氣不升者。</p>
<p>蜜耆（二錢）　炙術　炙草　當歸（各錢半）　人參　陳皮　炒芩　炒神麯　炒白芍（各一錢）　升麻　柴胡（各五分）　生薑（三片）　紅棗（二枚）</p>
<p>瀉久者，正用補中益氣湯</p>
<p>立齋曰：脾虛作瀉，主以六君子湯。傷穀食加穀芽，傷麵食加麥芽、炒研蘿蔔子，傷肉食加渣肉、杏仁。酒積加神麯、葛根，蛋積加豆豉。木來侮土，瀉青脈弦，加柴胡、炒芍，炮姜。脾寒虛泄，加煨木香、桂心。</p>

<h3>嘔吐</h3>
<p><u>六君子湯</u>　主治產後嘔吐，心胸飽悶，惡食吞酸，懊憹嘈雜。凡傷飲食，隨症加減。</p>
<p>人參　炙術　茯苓　炙草　陳皮　法半　姜　棗</p>
<p>傷穀食加穀芽、炒曲，面滯加炒蘿蔔子、麥芽，肉滯加楂肉、白豆蔻。吐瀉加霍香、砂仁，脾胃虛寒加炮薑、木香。胃虛氣逆作嘔，加藿香、香附、砂仁。木來侮土，加柴胡、白芍。若因飢飽勞役，傷其胃氣而作吐者，用補中益氣湯。若因陽氣虛寒，吐瀉交作，手足俱冷，腹痛脈沉遲者，用理中湯加附桂。若因火衰不能生土，或吐或瀉，右尺脈沉細而數，用八味地黃湯。</p>
<p><u>二陳湯</u>　主治產後嘔吐痰飲，隨症加減。</p>
<p>去白陳皮　薑製半夏　白茯苓　甘草　生薑</p>
<p>風痰加膽星、白附、竹瀝，火痰加熟石膏，燥痰加制栝蔞仁、杏仁，濕痰加製蒼朮、炙、白朮，食痰加炒神麯、麥芽。面滯加炒蘿蔔子，肉滯加杏仁、楂肉。氣痰加炒枳殼、香附，肺痰加炒白芥子。膈上熱痰，便秘煩嘔，加炒連、梔仁。氣滯痰凝，加炒枳殼、香附、砂仁。痰結胸滿，喘咳吐逆，加本香、香附。驚悸怔忡，加石菖蒲、炒研益智。痰火嘈雜，心懸如飢，減茯苓、甘草，加炒連，等分研末，麵糊丸，薑湯下。痰氣上攻，眼胞浮腫，及酒病手臂麻痛，時嘔痰水，加薑黃、葛根、枳殼。乾嘔作噦，手足厥逆，單服陳皮、生薑。似喘不喘，似嘔不嘔，單服生薑、半夏。膈中痰飲，單服鹽水潤陳皮、甘草、生薑。</p>

<h3>霍亂</h3>
<p>產後氣血兩傷，臟腑虛損，或停飲食，復感風冷，致陰陽不順，清濁相干，氣亂於腸胃之間，邪正相搏，冷熱不調，上吐下瀉者，為濕霍亂，易治。若不吐不瀉，腹中絞痛，邪無去路者，難治。須用探吐法，見前妊娠霍亂。</p>
<p><u>五苓散</u>　治產後濕熱霍亂，吐瀉渴飲者。</p>
<p>土炒白朮　茯苓　豬苓　澤泄（各二錢）　桂心（一錢）</p>
<p>燈心草引。</p>
<p><u>理中丸</u>　治產後脾胃虛寒，霍亂吐瀉，不渴不飲，肢冷食少，肚腹膨脹。</p>
<p>人參　炙術　炮姜　炙草（等分研末）</p>
<p>米湯糊丸彈子大，白湯每化服一丸。</p>
<p><u>藿香正氣散</u>　治外感風寒，內停飲食，發熱惡寒，頭疼腹痛，霍亂吐瀉。</p>
<p>藿香（錢半）　蘇葉　茯苓　白芷　桔梗　腹毛　法半　炙術　炒樸　陳皮　甘草（各一錢）</p>
<p>薑棗引。若暑飲合邪，吐多瀉少，腹痛渴飲，加香茹、炒連、扁豆，燈心引。</p>
<p><u>加味理中湯</u>　治乾霍亂，寒凝於中，不吐不瀉，肢冷腹痛，脈伏不見，或舌卷筋縮者。</p>
<p>人參　炙術　炮姜　炙草　炮附子　炒研草蔻　當歸　木瓜　川續斷　桂心（等分）</p>
<p>乾霍亂初起，用鹽炒柏，淬入童便中，乘熱頻頻灌下數碗，旋以手指探婦喉間，令其大吐或令大瀉，方可服藥。若未經吐瀉，切忌遽進穀食。</p>
<p>霍亂轉筋，陰器束緊，用此數斤炒熱，軟布數塊包裹，輪流熨其臍腹等處。</p>

<h3>積聚</h3>
<p>積為陰氣，五臟所生，陰性沉伏，故其痛不離部位。聚兼陽氣，六腑所成，陽性浮動，故其痛無有常處。產後氣血已虛，臟腑虛損，或飲食不節，寒熱失調，致風冷干入臟腑，與血氣相搏而成。</p>
<p><u>河間方</u>　治產後諸積，不任攻伐，用此去熱養陰，積聚自消。</p>
<p>酒洗白芍（三錢）　酒炒條芩（錢半）　茯苓（二錢）　生薑（三片）</p>
<p>日三服。</p>
<p><u>四神散</u>　治產後瘀血不消，積聚成塊，心腹切痛。</p>
<p>當歸　川芎　赤芍　炮黑姜（等分）</p>
<p>曬研極細，每用酒調三錢，日二服，或煎服。</p>
<p><u>《濟陰》方</u>　治血瘕積聚，臍下脹痛發熱，食少倦怠。</p>
<p>當歸（二兩）　酒炒赤芍　炒蒲黃　炒元胡　桂心　血竭（各一兩）</p>
<p>曬研極細，每用酒調二錢，日二服。</p>
<p>立齋曰：產後積聚，當先固其真氣，不可圖速效而攻伐之，當用八珍湯、逍遙散、歸脾湯，隨其脈症加味施治。</p>

<h3>痞悶</h3>
<p><u>見睍丸</u>　治產後血氣虛弱，飲食停滯，或食麵太早，胃不消化，鬱結胃脘，上熏胸中，致口乾燥渴，心下痞悶。</p>
<p>醋炒三稜　莪朮　炒良薑　薑黃　卑澄茄　陳皮　沙參（等分研細）</p>
<p>將蘿蔔漫火煮爛，絞取濃汁，和麵煮糊丸如綠豆大，每用白湯送下三四十丸，日三服。</p>
<p><u>四神丸</u>　治腎氣虛寒，心下痞悶，每至早晨行瀉數次者。</p>
<p>鹽水炒故脂（四兩）　麵裹煨肉蔻　湯泡吳萸　五味子（各二兩）</p>
<p>曬研極細，煮熟紅棗，去皮核取肉，糊丸梧子大，每用白湯送下二三錢，日三服。</p>
<p><u>六君子湯</u>　加炒枳實、神麯，治宿食停滯，心下痞悶。傷肉食加山楂，傷魚膾加蘇葉。痞悶下瀉加炒升麻，噯臭吞酸加炮薑、炒香附。若食積已消，仍作痞作痛者，加煨研砂仁、藿香、附子。</p>
<p><u>四物湯</u>　去地黃加沙參、烏梅，治產後心煩痞悶者。</p>

<h3>瘧疾</h3>
<p><u>加味生化湯</u>　治產後瘧疾，因瘀血停留，榮衛不和，往來寒熱，腹多脹痛。</p>
<p>當歸（五錢）　川芎（三錢）　炮姜　炙草　柴胡　制桃仁　炙鱉甲（各一錢）</p>
<p>童便兌服。</p>
<p><u>加味二陳湯</u>　治痰壅氣粗，腹滿惡食噫氣面黃而發瘧者。</p>
<p>陳皮　法半　茯苓　甘草　山楂　炒樸　香附</p>
<p>生薑引。</p>
<p><u>藿香正氣散</u>　見前霍亂。治產後外感風寒，兼傷飲食，頭痛身重，咳嗽噴嚏，胸滿嘔逆而發瘧者。余法詳《彤園醫書（小兒科）》。</p>
<p><u>柴胡四物湯</u>　治產後瘀血夾寒熱而發瘧者。</p>
<p>柴胡（二錢）　法半　炒芩　當歸　熟地　川芎　炒芍（各錢半）　人參　甘草（各一錢）</p>
<p>薑棗引。</p>
<p><u>草果飲子</u>　治瘧疾熱多寒少，或寒熱相半者。</p>
<p>煨研草果　醋炒青皮　炒良薑　赤茯　法半　白芷　川芎　陳皮　炙草　蘇葉（各一錢）　葛根（二錢）</p>
<p>薑棗引。於臨發之日先一二時，空心服下，數劑自除。</p>
<p><u>生熟飲子</u>　治產後瘧疾，寒多熱少者。</p>
<p>肉豆蔻　草果仁　生半夏　生厚朴　陳皮　甘草（共研粗末）</p>
<p>分作二起，將一起用草紙包裹，水浸濕，入燃火灰中煨令香熟，去紙，和入生藥末內拌勻，又分作二服，煎湯，薑棗引，食前服一劑，食後又服一劑。</p>
<p><u>人參養胃湯</u>　治瘧疾但惡寒，不甚發熱，頭痛惡心，面青白，脈沉遲者。</p>
<p>法半　炒樸　陳皮　茯苓　炙草　人參　藿香　製蒼朮　炒草果（等分）</p>
<p>烏梅、生薑引。</p>
<p><u>清脾飲</u>　治瘧疾但發熱而不惡寒，口苦咽乾，尿赤澀，脈弦數者。</p>
<p>醋炒青皮　炒樸　柴胡　炒芩　法半　茯苓　炙草　炙術　炒研草果　生薑</p>
<p>渴加麥冬、知母。</p>
<p>產後患瘧，有因脾胃虛弱飲食停滯者，用六君子湯加製蒼朮、藿香、桔梗。若脾胃虛寒，加炮薑、桂心。久瘧不已，胃虛不思食者，六君內加煨研草果、烏梅、薑棗，名四獸飲。久瘧氣血大虛，用十全大補湯。熱甚加柴胡，寒甚加炮姜。飢飽勞役損傷元氣，用補中益氣湯倍柴胡，加白芍。</p>

<h3>蓐勞　虛羸</h3>
<p>產後氣血兩虛，起居不慎，風寒外襲，瘀血內停，更或飲食厚味過傷，憂勞忿怒，乃不足之中挾有餘之症，以致寒熱往來，臍腹脹痛，懶進飲食，常喜眠臥，起則頭暈昏迷，骨蒸潮熱，盜汗自汗，痰喘咳嗽，面色萎黃，肌肉削瘦，氣力難支，名為蓐勞。凡療斯症，必先調理脾胃，使飲食強健，能勝藥力，然後調其榮衛，補其虛羸，緩緩奏效。</p>
<p><u>六君子湯</u>　主治蓐勞初起，隨症加減。胃虛無痰，減法半。虛寒胃痛，或腹痛吐瀉，加炒砂仁、藿香、香附米。倦怠口渴，四肢不舉，加麥冬、竹瀝、苡仁。虛熱潮熱，身重倦怠，加柴胡、葛根、炒芩、酒芍。驚悸不眠，加炒棗仁、遠志肉。面唇㿠白無血色者，加當歸。發瘧，加草果、烏梅。</p>
<p><u>三合散</u>　次用此方，調衛氣和榮血，蓐勞日久者。</p>
<p>人參　沙參　代柴胡（各錢半）　炒芩　法半　甘草（各六分）　當歸　熟地　川芎　白芍　茯苓（各一錢）</p>
<p>薑棗引。</p>
<p>加減法：如往來寒熱，臍腹脹痛，去人參、熟地、黃芩，加元胡索、制桃仁。懶食好眠，頭暈目眩，去柴胡，加蜜耆、砂仁、陳皮。骨蒸發熱，盜汗自汗，減柴胡、川芎，加炙鱉甲、地骨皮、煅牡蠣。痰喘咳嗽，去人參、柴胡，加麥冬、貝母、百合、桔梗。面黃肌瘦，少氣乏力，減柴胡、川芎，加蜜耆、炒淮藥。</p>
<p>治產後虛羸，主以六君子湯加當歸。若脾肺氣虛，口乾咳嗽，用補中益氣湯加麥冬、五味，頭暈更加川芎、蔓京子。若肝經血虛，肢體疼痛，用四物湯加炙朮、苡仁、續斷。夾表，加柴胡。若肝腎兩虛，自汗盜汗，往來潮熱，用六味地黃湯加麥冬、五味。若血虛肝燥，骨蒸咳嗽，潮熱自汗，口苦脅痛，用逍遙散。皮膚燥癢，加丹皮、梔仁。若氣虛血弱，腹痛倦怠，不思飲食，用八珍湯倍炙術，加砂仁。諸症已退，常服八珍湯、《金匱》羊肉湯。治產後虛羸腹痛，寒疝日久者，羯羊肉一斤，生薑、當歸各三兩，同煮極爛，吹去油汁，聽其食肉飲湯。</p>

<h3>血崩</h3>
<p><u>加味大補湯</u>　治產後陰血已亡，更患崩症，用此升補其陷脫。</p>
<p>人參　炙術　茯苓　炙草　當歸　炒芍　川芎　升麻　炒棗仁　淨棗皮（各一錢）　蜜耆　熟地　炒阿膠　川續斷（各錢半）　黑梔仁　炒香附　炙草（各一錢）　薄荷葉（五分）　白茅根（三錢）　煨姜（三片）</p>
<p>若停瘀血崩，小腹脹痛，用佛手散補而行之。</p>
<p><u>加味歸脾湯</u>　治產後思慮傷脾，不能統血而崩者。</p>
<p>人參　蜜耆　炙術　茯神　當歸　元肉　志肉　棗仁　續斷　砂仁　香附（各一錢）　炙草　木香（各五分）　姜　棗</p>
<p><u>清心蓮子</u>　治衝任損傷，陰虛陽搏，血得熱妄行。</p>
<p>白蓮肉　人參　蜜耆　茯神　柴胡（各二錢）　炒芩　制麥冬　地骨皮　車前子　炙草（各錢半）</p>
<p>日三服。</p>
<p><u>失笑散</u>　見惡露門。治內有停瘀，小腹脹痛，崩下瘀血者，宜補而逐之。</p>

<h3>便血</h3>
<p><u>大便出血</u></p>
<p><u>加味四物湯</u>　治大腸夾熱，便下鮮血。</p>
<p>當歸　生地　白芍　川芎　阿膠（各錢半）　酒炒川連　條芩　地榆　芥尾　升麻（俱酒炒黃。各八分）</p>
<p>燒棕灰一錢引。</p>
<p><u>加味清胃湯</u>　治產後貪食厚味，積熱便血。</p>
<p>歸身　丹皮　生地（各二錢）　炒連　連翹　甘草　炒升麻（各一錢）　石膏末（三錢）</p>
<p>余法詳妊娠失血門。</p>
<p>因脾虛不能攝血者，服歸脾湯。因中氣下陷，氣乏便血，用補中益氣湯。因暴怒傷肝者，用加味逍遙散。大腸風熱，四物加槐花、芥尾、側柏、麥冬。因腸胃虛寒，六君加白蔻、木香。便血日久，氣血俱虛，八珍加升麻、柴胡。</p>
<p><u>小便出血</u></p>
<p>產後尿血，脅脹食少，肝木乘脾者，用加味逍遙散。體倦懶食，心悸不樂，用歸脾湯。清陽下陷，用補中益氣湯。虛寒者，加炮姜。</p>
<p>一方　燒發灰存性、滑石等分研細，米泔每調二錢，日三服，治積熱尿血。</p>

<h3>大便秘結</h3>
<p>產後出血過多，傷其津液，致胃燥腸枯，大便秘結。若飲食如常而無脹痛之苦者，不可妄服寒涼攻下之藥，只用豬膽蜜煎等導法，或服簡易方，俱見三卷陽明傷寒門。</p>
<p><u>麻仁蘇子粥</u>　治產後大便秘結。</p>
<p>去殼麻仁　淨蘇子</p>
<p>等分磨成細粉，篩末煮作稀粥，或加糯米頻服，通治老人風秘症。</p>
<p><u>調導散</u>　治產後便秘，脹滿燥結。</p>
<p>當歸（三錢）　川芎（二錢）　肉防風　炒香附　炒枳殼（各一錢）　甘草（八分）</p>
<p>姜引。忌食動風發物。</p>
<p>產後血虛火燥，便秘脹痛，用四物湯加丹參、桃仁。氣血兩虛，八珍湯加制桃仁、杏仁，氣滯加枳殼、木香。脈症俱實，六一順氣湯，見傷寒門。</p>
<p><u>硫半丸</u>　治產婦命門真火不足，虛寒痰結，飲食如常，化為痰液，形體虛肥，日久不便，並不脹滿。通治老幼虛秘冷秘，久服自通。</p>
<p>日服三次，西地石硫黃八兩，研粗末貫入豬大腸內，兩頭扎口，水煮極爛，撿取黃末，水漂淨，又貫入大腸煮洗，如法三次，方將硫黃曬研聽用。圓白大顆生半夏八兩，水浸七日，每日換水，瀝去皮涎，七日後方另搗生薑汁浸一日夜，漫火焙乾，曬研極細，與硫黃末等分稱准，合研極勻，生薑自然汁糊丸梧子大，煉蜜為丸亦可，每用薑湯迭下二三錢。</p>

<h3>小便淋閉</h3>
<p><u>加味四物湯</u>　治產後熱邪夾瘀血流入胞中，致小水淋漓閉結。</p>
<p>當歸　生地　赤芍　川芎　滑石末（各錢半）　瞿麥　木通　蒲黃　牛膝　車子　制桃仁　甘草梢（各一錢）　木香（三分）</p>
<p>余詳妊娠尿閉門。</p>
<p><u>通淋散</u></p>
<p>赤茯　豬苓　澤泄　炙術　木通　梔子　滑石　車子　瞿麥　甘草梢　燈草</p>
<p>熱淋加川連，氣淋加元胡、陳皮，血淋加赤芍、蒲黃，石淋加葵子。</p>
<p>膀胱虛熱尿秘，用六味地黃湯。陰虛陽無以化，用《金匱》腎氣湯。</p>

<h3>二便不通</h3>
<p>產後二便不通，因腸胃夾熱也。臨產下血，津液枯竭，腸胃燥澀，熱氣蘊結，致前後不通，法宜潤燥利格，不可妄用寒涼攻下也。</p>
<p><u>潤燥湯</u></p>
<p>當歸　熟地　生地　赤芍　天冬　麥冬　栝蔞　陳皮　赤苓　澤泄　紅花　桃仁</p>
<p><u>熨臍法</u></p>
<p>生薑　蔥白　豆豉</p>
<p>等分搗爛，入鹽少許，炒熱布包，輪流熨其臍腹。</p>
<p><u>通氣散</u>　治二便秘結脹滿。</p>
<p>炒枳殼　蘇莖葉　鹽水洗陳皮　木通（等分）</p>
<p><u>桃仁散</u>　治氣滯血澀，便秘脹痛。</p>
<p>制桃仁　葵子　滑石　檳榔　蔥白（等分）</p>
<p><u>金鑰匙</u>　治二便不通，脹滿腹痛。</p>
<p>滑石　蒲黃</p>
<p>等分研細，酒調每下二錢。</p>
<p><u>木通散</u>　治產後受濕熱，二便秘結，脹痛口渴，形氣實者。</p>
<p>木通　車子　赤茯　梔子　萹蓄　片芩　滑石　甘草　薄荷　燈心　酒浸大黃</p>
<p>煎服。</p>
<p><u>便數遺尿</u></p>
<p>產後氣虛下陷，小便頻數，尿色白者，為便數。腎虛不固，小便自遺者，為遺尿。知而不能自固，謂之不禁。</p>
<p><u>黃耆當歸散</u>　治臨產穩婆不慎，手指傷損胞脬，致小便淋漓者。</p>
<p>蜜耆　當歸　炙術　炒芍（各三錢）　人參　炙草（各一錢）</p>
<p>生薑、紅棗引。</p>
<p><u>丹溪方</u>　治損傷尿胞，或不小便，或淋漓不斷者。</p>
<p>生絲黃絹一尺　白牡丹皮　白芨（各一錢）</p>
<p>研末，同絹盡煮稀爛如糖服之，戒勿笑言，數服自愈。</p>
<p>又方　豬尿胞洗淨，灌入糯米一合，小茴一錢，扎口煮爛，連湯服食。</p>
<p>凡產後勞傷發熱，便數遺尿，時或不利者，午前服加味補中益氣湯，午後服加味地黃湯，俱詳載妊娠遺尿不禁門。</p>
<p><u>《千金》方</u>　治遺尿不禁。</p>
<p>白薇　白芍</p>
<p>等分酒洗，曬研為末，酒調每下二錢。</p>

<h3>大便自遺</h3>
<p><u>還少丹</u>　治產後脾胃虛弱，大便自遺。</p>
<p>淮藥　牛膝　枸杞（各兩半）　姜炒杜仲　酒炒楮實　炒小茴　遠志肉　炒五味子　酒洗肉　蓯蓉　巴戟　茯神　川續斷　炒棗皮（各一兩）　石菖蒲（五錢）</p>
<p>共曬乾研極細，另煮爛熟地黃三兩、淨棗肉一兩搗成膠，加末和勻為丸梧子大，曬乾，磁器收貯，早中晚每服三錢，鹽湯或酒水送下。</p>
<p><u>五味子散</u>　治產後腎虛便遺，脈沉遲者。</p>
<p>炒五味子（二兩）　泡吳萸（一兩）</p>
<p>曬乾研細，米湯每調二錢，日三服。</p>
<p><u>補中益氣湯</u>　加煨肉蔻、故脂，治脾腎虛寒，大便自遺者。</p>
<p><u>四神丸</u>　見前痞悶門。治腎氣虛寒，五更遺矢不自覺者。</p>
<p><u>經驗方</u>　治滑瀉自遺。</p>
<p>煅牡蠣（一兩）　枯礬（五錢）</p>
<p>研細酒調，每下二錢。</p>

<h3>大小腸交</h3>
<p>產後小便出糞，乃因氣血敗亂，傳送失其常道也。先服八珍湯、六君子湯調理氣血，後用五苓散分利之。</p>

<h1>卷六</h1>

<h2>乳疾門</h2>

<h3>乳汁不行</h3>
<p><u>加味四物湯</u>　治臨產去血過多，血少不行者。</p>
<p>當歸　熟地　花粉（各二錢）　川芎　炒芍　木通　王不留行（各錢半）　豬前蹄爪（一雙）</p>
<p>同煎頻服。外用生蔥根葉，藥煎濃湯，常洗其乳房，以通其氣。</p>
<p><u>湧泉散</u>　治產後瘀血停留，氣脈壅滯，其乳脹痛，乳汁不行者。</p>
<p>王不留行　花粉　漏蘆　白丁香（各一錢）　豬蹄（一雙）</p>
<p>煎服。</p>
<p><u>通草散</u>　治血實氣盛，經脈壅滯，脹痛堅硬，乳汁不行。</p>
<p>桔梗（二錢）　花粉　瞿麥　白芷　赤芍　柴胡（各一錢）　炒青皮　連翹　甘草（各五分）</p>
<p><u>加味補血湯</u>　治血虛無乳，脈弱形氣虛者。</p>
<p>當歸（五錢）　蜜耆（一兩）　生蔥白（十個）</p>
<p>煎湯，頻頻溫服。外煎蔥白湯，常洗乳房，方內或加通草。</p>
<p>《三因方》云：產後乳汁不行有三種，一因血氣盛，壅閉不行者，法當疏散，用漏蘆、木通、花粉、山甲之類；一因血少氣弱，滯澀不行者，法當補虛，用煉成鍾乳粉、鯽魚、豬蹄之類；一因鬱怒傷肝，乳房腫痛汁少者，用柴胡、芍藥、香附、青皮、梔仁、丹皮之類以清肝火。</p>

<h3>乳汁自湧</h3>
<p><u>十全大補湯</u>　治產後乳汁暴湧不止，氣血大虛者。</p>
<p>人參　蜜耆　炙術　茯苓　當歸　炒芍　熟地　川芎（各錢半）　炙草　肉桂（各八分）</p>
<p>薑棗引。</p>
<p><u>加味異功散</u>　治脾胃大虛，氣滯脈微，暴湧不止者。</p>
<p>人參　炙術　茯苓　蜜耆（各二錢）　炙草　陳皮　五味子（各一錢）</p>
<p>薑棗引。</p>
<p><u>八味逍遙散</u>　治肝經血熱，脈弦而數，口苦脅痛，乳汁自湧者。</p>
<p>柴胡　炙術　炒芍　茯苓　當歸（各錢半）　炙草　丹皮　梔仁（各一錢）　薄荷（五分）</p>
<p>煨姜引。</p>
<p><u>四物湯</u>　加柴胡、條芩、梔仁，治鬱火傷肝，面青善怒，乳湧不止者。</p>
<p><u>加味歸脾湯</u>　治產後憂思鬱怒，肝脾受傷，乳汁自湧者。</p>
<p>人參　蜜耆　炙術　當歸　茯苓　龍眼肉（各錢半）　遠志肉　炒棗仁　炙草（各一錢）　木香（五分）</p>
<p>生薑、紅棗引。加柴胡、酒炒白芍各錢半。</p>
<p><u>免懷散</u>　治食少乳多，欲回其乳。</p>
<p>淨歸尾　赤芍　紅花　牛膝（各二錢）</p>
<p>煎服。</p>
<p><u>麥芽煎</u>　若無兒吃乳，用此斷之。</p>
<p>麥芽三兩，水煎作茶飲。</p>
<p>凡未產之前乳汁自出者，名曰乳泣，生子難育。</p>

<h3>內外吹乳</h3>
<p>內吹者，懷胎六七月，胸滿氣上乳房，結腫疼痛。色若紅者，多屬熱。不紅者，因氣鬱且兼胎旺也。分別治之。</p>
<p><u>柴胡清肝湯</u>　治內吹乳房腫痛，色紅屬熱者。</p>
<p>柴胡　當歸　生地　連翹（各二錢）　赤芍　炒研牛子（各錢半）　川芎　條芩　梔子　花粉　甘草　防風（各一錢）</p>
<p>煎服。</p>
<p><u>逍遙散</u>　治內吹乳房腫痛，色不紅屬氣鬱者。</p>
<p>柴胡　當歸　炙術　炒芍　茯苓（各二錢）　炙草（一錢）　薄荷（五分）</p>
<p>煨姜引，日三服。</p>
<p><u>外敷沖和膏</u>　治內外吹乳，冷熱相凝，敷此行氣疏風，活血定痛，散瘀消腫。</p>
<p>炒紫荊皮（五兩）　炒獨活　白芷　赤芍（各三兩）　菖草蒲（二兩）</p>
<p>共曬研極細，蔥汁熱酒調膏，敷腫痛處，數次必消。</p>
<p>若內吹初起失於調治，或復怒氣傷肝，大腫大痛，勢欲成膿者，當用前逍遙散加生耆、白芷、連翹、丹皮，以養血排膿。潰後宜服八珍湯加貝母、陳皮、桔梗。待生產後，方按治癰疽法用藥收口。</p>
<p>外吹者，由產後肝胃氣濁，更兼乳子吮乳睡熟，鼻孔冷氣度入乳房，與熱乳相搏，凝結疼痛，令母寒熱往為，煩躁口渴。初服　荊防牛蒡湯　。</p>
<p>芥穗　防風　炒研牛蒡　銀花　陳皮　花粉　條芩　連翹　皂刺　香附　柴胡　甘草　蒲公英（等分）</p>
<p>煎服數劑。俟寒熱退後乳仍腫脹者，次服　橘葉栝蔞散　。</p>
<p>橘葉（廿片）　瓜蔞仁（三錢）　川芎　條芩　梔子　連翹　柴胡　炒青皮　陳皮　甘草　熟石膏</p>
<p>煎服數劑，如或不消，將欲作膿，後服　透膿散　。</p>
<p>生耆（四錢）　炙山甲　皂角刺（各一錢）　當歸　川芎（各三錢）</p>
<p>酒引。</p>
<p><u>外治法</u></p>
<p><u>隔蒜灸法</u>　獨頭大蒜切片，厚二三分，安放腫痛有頭頂白點處，搓艾為丸，用火灸三壯。如無頭頂者，取大塊生薑，剮作熨斗底，厚三分，內點艾丸，周圍熨之，以知熱為度，姜干再易。</p>
<p>一方　治吹乳腫痛，寒熱往來，堅硬不消者。點燃錢紙二三片，套入竹升筒內，待火焰將息時，乘熱將筒口含在乳房腫硬處，少頃取下。</p>
<p>又方　搗爛生蔥，炒熱用布包裹，頻頻熨之。或搗柳樹根白皮，炒熱布包，頻熨腫處。或敷沖和膏，見上內吹。</p>
<p>丹溪云：乳房屬胃，乳頭屬肝。因乳母不知保養，或為抑鬱忿怒，或貪厚味辛辣，致肝氣不行，竅閉而乳汁不得出，兼胃熱沸騰，熱甚而化為痰。亦因小兒膈有滯痰，口氣焮熱，含乳而睡，吹氣入乳，遂腫痛而結成塊。初起須忍疼痛，揉乳令軟，聽兒吮之，汁透自消。若護痛不治，必成癰疽。治法，疏厥陰之滯用青皮，清陽明之熱用生石膏，行汙濁之血用甘草節、赤芍、桃仁，消腫導毒用栝蔞仁、蒲公英，或加沒藥、銀花、橘葉、皂刺、當歸、耆芍，隨症加減。初起若用艾灸，其效甚速，切忌針砭。</p>

<h3>乳房結核</h3>
<p>《金鑑》曰：吹乳結核不散者，當早消之，久則成癰。初起即服　栝蔞散　。</p>
<p>栝蔞仁　乳香　沒藥　當歸　甘草</p>
<p>等分研碎，酒煎服，服數劑結核仍不散者，內加皂角刺，再服數劑。膿成者即潰，未成者必消。另用　外敷方　。</p>
<p>生南星　半夏　草烏　殭蠶　白芷　皂角刺</p>
<p>等分研末，蔥汁和蜜調敷數次，或用蔥熨法。</p>
<p><u>結核附法</u></p>
<p>《要訣》云：結核堅硬，小者如梅，大者如李，推之不動，按之不移，時時隱痛皮色如常，由肝脾氣鬱結滯而成。形勢雖小，不可翫忽。若延日久，輕則成乳勞，重則成乳岩。</p>
<p><u>清肝解鬱湯</u>　治結核初起，形氣實者。</p>
<p>當歸　生地　酒芍　川芎　陳皮　法半　醋炒香附（各一錢）　炒青皮　志肉　貝母　茯神　桔梗　蘇莖　木通（各八分）　甘草　梔仁　柴胡（各五分）</p>
<p>服數劑。外用後方。</p>
<p><u>香貝養榮湯</u>　治結核初起，形氣虛者。</p>
<p>人參　炙術　茯苓　陳皮　熟地　川芎　當歸　炒芍　貝母　附米　桔梗　甘草　薑棗</p>
<p>加炒青皮、柴胡等分，服數劑。若憂思鬱結傷損心脾，用歸脾湯，見前乳汁白湧。俱外用　木香餅貼法　。</p>
<p>搗爛鮮生地一兩，另研木香末五錢，和勻作餅，隨其大小敷貼腫上。外以熱熨斗每日熨數次，結核自消。</p>

<h3>乳勞</h3>
<p>乳勞者，由乳中結核先失調治，挨延數月，漸大如盤如碗，堅硬疼痛，根形散漫，串延胸肋脅下，其色或紫或黑，未潰先腐，外皮微點斑爛數處，漸漸湧破。輕者時津白汁，重則常流敗膿，潰深傷膜，漸添內病，午後潮熱煩悶，顴紅干嗽，食少形羸，虛怯倦怠，變成瘡癆。</p>
<p><u>萎貝散</u>　治乳勞初起，結腫漸大，形氣尚強者。</p>
<p>栝蔞　貝母　制南星　甘草　連翹　陳皮　花粉（等分）</p>
<p>酒引。</p>
<p><u>神效散</u>　治乳勞服前方後，旋用此散。</p>
<p>栝蔞（一個，去皮焙乾）　當歸　甘草（各五錢）　乳香　沒藥（各一錢）</p>
<p>共研極細，白湯每調三錢　日二服。</p>
<p>凡患乳勞，形氣虛者，用逍遙散、歸脾湯。如已見陰虛之症，當用六味地黃湯以固本。潰後外治方法，同後乳癰。</p>

<h3>乳岩</h3>
<p>乳岩者，由肝脾兩傷，氣鬱凝結而成。自乳中結核起，初如棗慄，漸如棋子，無紅無熱，時或隱痛。初起速宜外用炙法，內服養血之劑，以免內攻。若年深月久，潮熱惡寒，痛連胸腋，腫如覆碗，形如堆粟，高凸如岩，頂透紫色光亮，內含血絲，先腐後潰，時流汙水，或流臭血，腐處深如岩壑，或突如泛蓮，痛徹心肝，倘復因急怒，暴流鮮血，根腫愈堅。此時五臟俱衰，即成敗症。若能清心滌慮，靜養調息，方可施治。</p>
<p>乳岩初起即服神效散，兼服清肝解鬱湯，方俱見前。外貼　鯽魚膏　。</p>
<p>活鯽魚去頭尾鱗甲，刮取淨肉，新鮮山藥去皮等分，共搗成膏，加麝香少許再搗勻，塗腫硬處，上用油紙蓋定。如癢極時，切勿搔動，只隔衣輕輕揉之。七日一換，數次必消。</p>
<p>如用前法仍反復不消者，其瘡勢已成，不可過用克伐峻劑攻損胃氣，常服香貝養榮湯，見上結核。若心煩不寐用歸脾湯，潮熱惡寒用逍遙散。要之潰後終難痊可。</p>
<p><u>乳岩附法</u></p>
<p>乳岩症，當於腫核初起即加醫治用。艾壯豆粒大，當頭頂處隔薑片灸七壯，次日必起疱，用三稜針當疱處刺入三五分。</p>
<p><u>米螺散</u></p>
<p>硇砂（二分）　冰片（一分）　白砒霜（一錢，另用麵裹煨熟，去面取白砒）</p>
<p>大螺獅淨肉五枚，線穿曬乾切碎，同白砒先研細，再合硇片，同研細末，煮麵糊調細，搓成條子，每用一條插入針孔內。外用綿紙糊塗結核上，勿動，十日後四邊裂縫，其核白消。</p>
<p><u>絳珠膏</u></p>
<p>天麻子肉（八十一粒）　雞子黃（十個）　血餘（五錢）　白蠟（三兩）　黃丹（二兩）</p>
<p>煎滾麻油十兩，先炸焦血餘，次炸枯麻子肉、雞子黃，濾去滓，方入白蠟溶化，住火片時，篩下黃丹攪勻，隨下後藥末，拔扯成膏。</p>
<p><u>藥末法</u></p>
<p>血竭（三錢）　硃砂（二錢）　輕粉　乳香　末藥　兒茶　珍珠（各三錢）　冰片（二錢）　麝（五分）</p>
<p>共研極細，住火後篩入攪勻，盡扯成膏，聽其攤貼。內服舒肝養血、理脾開鬱之劑，生肌斂口，自愈。</p>
<p>《要訣》云：乳岩初起，結核如圍棋，不作腫痛，久則吮疼，或五六年或十餘年，從內潰破，嵌空玲瓏，洞竅深陷，如山岩之狀。皆由抑鬱不舒或性急躁怒，傷損肝脾。初起速用木香餅貼法，見結核門。內服　十六味流氣飲　。</p>
<p>人參　生耆　當歸　白芍（各二錢）　川芎　白芷　防風　蘇葉　枳殼　桔梗　木通　炒樸（各一錢）　烏藥　甘草　檳榔　桂心（各五分）</p>
<p>煎湯頻頻溫眼。</p>
<p><u>青皮甘草散</u>　乳岩初起，常服前湯，每用此散間服。</p>
<p>炒青皮　粉甘草</p>
<p>等分研極細，薑湯每調二錢，日二服。初能戒七情禁葷腥，調養得法，不使成膿為妙。若日久潰破不能收功，法只補培氣血，用十全大補湯、八珍湯、歸脾湯緩緩取效。外用方法同後乳癰、乳疽。</p>

<h3>乳癰乳疽</h3>
<p>總由肝氣鬱結，胃熱壅滯而成，生於乳房，紅腫熱痛，十四日膿成者為癰，若堅硬木痛，不作紅腫，月餘成膿者為疽。治法同。</p>
<p><u>栝蔞牛蒡湯</u>　治乳癰疽初起，寒熱往來者。</p>
<p>炒研牛子　栝蔞仁　花粉　梔仁　連翹　條芩　甘草　陳皮　銀花　皂刺　柴胡　青皮炒（等分）</p>
<p>酒引。</p>
<p><u>復元通氣散</u>　治服前湯寒熱悉退，腫硬不消，用此通解之。</p>
<p>酒炒青皮　陳皮（各二兩）　炒研栝蔞仁（紙壓去油）　炙焦穿山甲　半生半炙甘草　銀花　連翹（各一兩）</p>
<p>共研極細，酒調每服二錢，日三服。</p>
<p><u>托裡透膿湯</u>　治服前二方後，腫又不消，時時跳動，勢將潰膿，用此托之。</p>
<p>人參　炙術　白芷　皂刺　炙山甲（各一錢）　炒青皮　升麻　甘草（各五分）　生黃耆　當歸（各二錢）</p>
<p>酒引。</p>
<p><u>托裡排膿湯</u>　治乳癰已成膿，仍作脹痛者，用此排膿。</p>
<p>人參　炙術　當歸　炒芍　茯苓　連翹　銀花　貝母（各一錢）　甘草　陳皮　白芷（各八分）　生耆（二錢）</p>
<p>乳癰潰後內外治法，見後匯方。</p>

<h3>潰後匯方</h3>
<p><u>服藥方</u></p>
<p><u>四君子湯</u>　補氣總方。</p>
<p>人參　炙術　茯苓（各二錢）　炙草（一錢）</p>
<p>薑棗引。</p>
<p><u>四物湯</u>　補血之總方。</p>
<p>酒洗當歸　熟地各（三錢）　炒芍　川芎（各錢半）</p>
<p><u>八珍湯</u>　氣血平補，即四君四物合為一劑。</p>
<p><u>十全大補湯</u>　峻補氣血，即八珍內加蜜耆、肉桂也。</p>
<p><u>人參養榮湯</u>　即十全去川芎加陳皮、志肉、五味，治潰後氣血虛滯者。</p>
<p><u>益氣養榮湯</u>　即八珍加蜜耆、貝母、陳皮、桔梗、香附，治癰疸潰後不斂。如日晡發熱或往來寒熱，加柴胡、地骨皮。膿清倍用參耆，膿不止倍加當歸，肌肉生遲加白蘞、官桂，口渴加麥冬、五味子。</p>
<p><u>內補黃耆湯</u>　即十全大補湯內去白朮，加麥冬、志肉，治潰後口乾。如痛不減加乳香、沒藥，硬腫不消加炒山甲、皂刺。</p>
<p><u>理中湯</u>　即四君內去茯苓加乾薑，治潰後脾虛寒滯，脈遲肢冷者。</p>
<p><u>聖愈湯</u>　即四物湯加人參、蜜耆、柴胡、薑棗，治血虛內熱，心煩氣少。</p>
<p><u>托裡定痛湯</u>　即四物加乳香、沒藥、肉桂、蜜炙粟殼，治潰後血虛疼痛。</p>
<p><u>柴胡四物湯</u>　四物加柴胡、人參、條芩、法半、甘草、薑棗，治血虛發寒熱。</p>
<p><u>地骨皮飲</u>　即四物加丹皮、地骨皮，治潰後虛熱，脈數無力。</p>
<p><u>六君子湯</u>　即四君加法半、陳皮，治潰後氣虛，有痰脈滑者。</p>
<p>加減法：如潰後胃虛，痰飲嘔吐，加藿香、香附、砂仁。若無痰飲，只氣虛呃逆者，加丁香、白蔻。氣虛有寒者，加肉桂、附子。潰後滑瀉，加煨柯子、肉蔻。食少咳嗽，加桔梗、麥冬、五味。渴加葛根，傷食加炒曲、麥芽、山楂。</p>
<p>以上內服諸方，潰後聽用，余按外科全書。</p>
<p><u>洗滌方</u></p>
<p><u>蔥歸溻腫湯</u>　乳癰腫脹將潰之時，煎汁洗數次，以知痛癢內熱為度。</p>
<p>當歸　獨活　白芷　甘草（各三錢）　蔥頭（七個）</p>
<p>封灌口，煎湯去渣，棉蘸洗數次。</p>
<p><u>豬蹄湯</u>　用潰瘍流膿，洗數次助肉氣，消腫散風，止痛脫腐，腐盡者勿將用，只法溫熱米泔洗淨，不可過洗，恐破皮膚，難生肌斂口也。</p>
<p>當歸　赤芍　白芷　黃芩　甘草　羌活　露蜂房（各三錢）</p>
<p>共研粗末。豬前蹄一隻，先煮濃湯，吹去油花，方入藥末，漫火煎十餘沸，濾去藥渣，用盤盛住，絹綿蘸洗，輕輕揩去孔內膿灌，再以軟帛疊數層，蘸湯沃於患處，用手輕按，冷則再易數次，後以干絹拭淨，上貼後用膏藥。</p>
<p><u>膏藥方</u></p>
<p><u>萬應膏</u></p>
<p>川烏　草烏　白蘞　白芨　官桂　象皮　白芷　生地　當歸　赤芍　羌活　苦參　木鱉　山甲　烏藥　甘草　獨活　元參　川芎　大黃（各五錢）</p>
<p>麻油五斤，浸藥在內，春五、夏三、秋七、冬十，方入鍋內，慢火煎至藥枯俱浮為度，住火，用布濾淨藥渣，將油稱准，每一斤兌入水粉半斤，慢火再熬，桃柳枝頻頻攪之，以黑如漆、亮如鏡、滴水成珠為度，磁器收貯，綿紙攤貼。</p>
<p><u>加味太乙膏</u></p>
<p>當歸　赤芍　生地　元參　肉桂　白芷　大黃　木鱉（各二兩）　槐枝　柳枝（各一百寸）</p>
<p>先將十味切片，用麻油五斤浸之。春五、夏三、秋七、冬十，入大鍋內，慢火熬至藥枯浮起，住火濾去渣，將油稱准，用細布濾入鍋中，下頭髮一兩，文火熬化。每油一斤，另篩入黃丹六兩五錢，旋投旋攪，火加大些，以柳枝盡攪，候鍋內先起青煙後出白煙，色亮香熟，方住火，以滴水中試其老嫩，嫩加炒黃丹少許，漸漸加火，待煙盡方住。老則加熟麻油，煎滾絞勻，取下鍋來。預先切阿魏薄片三錢，撒入以待化盡，預先另研輕粉、沒藥、乳香淨末各四錢，篩入膏中，攪極勻方傾水盆中，用柳木棍縷成一塊，再換冷水浸之，乘熱每斤拔扯數百下，合成團，入磁餅中，水浸所用。</p>
<p><u>生肌玉紅膏</u></p>
<p>當歸（二兩）　白芷（五錢）　甘草（兩半）　紫草（三錢）</p>
<p>麻油一斤，浸前四味三五日，入鍋內，慢火熬至浮起，布濾去渣，再入鍋內煎滾，下白蠟二兩，血竭末四錢，盡攪化盡方住火。用碗二個安冷水盆中，將膏分作二起，每碗下研細輕粉二錢，攪冷成膏，聽其攤貼。</p>
<p><u>生肌方</u></p>
<p><u>白降丹</u></p>
<p>硃砂　明雄（各二錢）　硼砂（五錢）　水銀（一兩）　牙硝　食鹽　白礬　皂礬（各兩半）</p>
<p>共研至水銀不見星為度，用陽城罐一個，放微炭火上，徐徐起藥入內化盡，微火烘乾取起。如火大太乾則走汞，如不幹則藥倒下，其難處在此。再用一陽城罐合上，用綿紙裁半寸寬，將淨黃泥、水粉、熟石膏研成膏，鹽水調濕，一層泥一層紙，糊合罐口四五重，又糊有藥確上二三重。地下挖一小水潭，粗碗盛水安放潭內，將無藥之罐坐於碗中，挨潭口處周圍，以瓦蓋合，免炭灰入碗內也，方燃炭火砌在有藥罐子上，周圍莫空，煅三炷香久，冷定，開看約有丹兩餘方妙。煉丹時，罐上若起綠煙，急用筆蘸鹽蘸鹽塗之。後仿此。</p>
<p><u>紅升丹</u></p>
<p>白礬（一兩）　皂礬（六錢）　牙硝（四兩）</p>
<p>先研細入銅杓內，炒令水乾，取起再研，又另研明雄、硃砂各五錢，再和水銀一兩，研至不見星，方合硝礬同研，安放小鍋中，蓋以新碗，周圍以鹽泥築緊，或單用石膏末，外現碗蒂，頻以水潤之，架在炭火上，煅三炷香久，冷定取開，另研冰片末五分，兌勻二丹，每用少許，雞羽蘸掃患處，去腐生肌神效。</p>
<p><u>黃靈藥</u></p>
<p>食鹽（五錢）　白礬　皂礬　火硝（各二兩，同鹽炒焦切碎）　黑鉛（六錢）</p>
<p>和水銀二兩先研細，再拌硝礬鹽同研，至不見星，安新罐內，瓦片封口，鹽泥固濟，陰乾，加炭火上煅三炷香久，不可太過不及，冷定取出，得藥二兩為妙。另研雄黃五錢，共研勻篩細，或加熟石膏五錢，能止痛。</p>
<p><u>生肌定痛散</u>　治潰爛紅熱腫痛有腐。</p>
<p>細研石膏（一兩，甘草湯飛過七次）　辰砂（三錢）　硼砂（五錢）　冰片（二分）</p>
<p>共研極細，撒於患處，腐盡者用。</p>
<p><u>生肌散</u></p>
<p>乳香　沒藥　血竭　兒茶　三七　煅龍骨（等分研極細，或兌冰片末）</p>
<p><u>乳癰附法</u></p>
<p><u>消毒飲</u>　治產後肝胃風熱壅盛，乳癰初起。</p>
<p>炒殭蠶　青皮　當歸　白芷　甘草節　銀花　花粉　柴胡　貝母　香附（等分服）</p>
<p>如壯熱惡寒，加羌活、獨活、芥穗、防風。膿成，加山甲、皂刺。潰後服益氣養榮湯，見上。</p>
<p><u>連翹飲</u>　治乳癰堅硬腫痛。</p>
<p>連翹　栝蔞　川芎　橘葉　青皮　甘草節　制桃仁　皂刺　白芷</p>
<p>未潰加柴胡、升麻，已潰去皂刺加生耆、當歸。</p>
<p><u>銀花散</u>　治乳脈壅塞，結成癰腫，脹痛日甚。</p>
<p>銀花　花粉　當歸　生耆　甘草節（各二錢）</p>
<p>兼服復元通氣散，見上外敷。</p>
<p><u>如意金黃散</u></p>
<p>川柏　白芷　大黃　薑黃（各五錢）　南星　陳皮　厚朴　蒼朮　粉草（各二錢）　花粉（一兩）</p>
<p>切片曬乾，研細篩末，生蔥汁搗成膏敷之。</p>
<p>一方　搗生蒲公英敷塗癰上。</p>
<p>又方　醋磨鹿角濃汁，頻頻塗之。</p>
<p>乳癰潰後按前方施治之，或用酒煎蒲公英、銀花常服。</p>

<h3>乳髮乳漏</h3>
<p>發生乳房，焮赤腫痛，勢大於癰，皮膚盡腐，由胃與六腑濕火結聚而成。當按乳癰門，未成者消之，已成形托之。腐肉脫遲，用前黃靈藥，以免乳房遍爛，難以收口。若久不收口，外寒侵入，失於調養，流清水而成乳漏，當用上紅升丹，紙搓作燃，以去腐生肌，兼用豆豉餅炙法。醋潤豆豉，搗爛作餅，厚三分，貼患處，點艾丸炙之，日三次。如瘡已潰，須貼四圍腫痛處，列艾於上灸之，內知熱即止，後用膏貼。</p>

<h3>𤷍癧癰</h3>
<p>生於乳旁，初腫堅硬，形似結核，髮長緩慢，漸漸焮腫，色紅疼痛。由包絡寒痰，脾氣鬱結而成，治宜溫和舒郁化堅。</p>
<p>內服　內補十宣散</p>
<p>沙參　生耆　當歸（各一兩）　川芎　白芷　炒樸　防風　炙草　桔梗　桂心（各五錢）</p>
<p>其研極細，酒調三錢，日三服。</p>
<p>外敷　回陽玉龍膏</p>
<p>軍姜　赤芍　草烏（俱炒黃色。各五錢）　白芷（三錢）　南星　肉桂（各二錢）</p>
<p>共為細末，熱酒調敷，上用熱酒打濕，綿紙蓋之，要坐臥溫暖處，如敷數次仍不消者，膿勢將成也，治按潰後匯方。</p>

<h3>蜂窩疽</h3>
<p>生胸側乳房之上，形如蜂窩，或生遍身。由心火毒盛而成，色紫漫腫疼痛，身發寒熱。初起六七孔，漸漸延開數寸，形似蜂房，漸至數十竅，宣腫而痛，出黃白膿，瘡面全腐，腐脫有新肉，色紅鮮潤者吉。內外治法俱按前乳癰門。</p>

<h3>甘疽</h3>
<p>生乳上肉高聳處，屬脾經中府穴之下。由憂思氣結而成。初如穀粒色青，漸若栝蔞色紫，堅硬腫痛，憎寒壯熱，速潰膿稠者順。若過十餘日，寒熱不退，信膿不生，脈見浮數，防毒內攻致生惡症。初起宜服　荊防敗毒散　。</p>
<p>芥穗　防風　羌活　獨活　柴胡　全胡　枳殼　桔梗　茯苓　川芎　陳皮　甘草</p>
<p>引用薑蔥，先服數劑，疏散寒熱。如腫痛不消，當用　內托黃耆散　。</p>
<p>當歸　生耆　炒芍　川芎　炙術　陳皮　皂刺　炒山甲（各錢半）　檳榔（五分）　桂心（八分）</p>
<p>次服數劑。應期不潰，當服益氣養榮湯，見前。</p>

<h3>妒乳</h3>
<p><u>連翹散</u>　治乳頭生細瘡，或煩熱渴飲，為妒乳。</p>
<p>防風　元參（各二錢）　白芍　白蘞　射干　芒消　大黃（各一錢）　升麻　甘草節（各五分）　制杏仁（十粒）</p>
<p>生薑引。熱服數劑。便利去消黃加丹皮。</p>
<p>外敷　鹿角散</p>
<p>鹿角（鋸細末）　甘草（末）</p>
<p>等分，雞子黃調成膏，銅杓炙熱敷之。</p>

<h3>乳懸</h3>
<p>產後瘀血上攻，兩乳細長，下垂過腹，謂之乳懸。宜濃煎當歸二兩，川芎一兩，童便水酒兌煎，時時當茶飲，乘熱熏鼻，瘀散乳升。如仍不止，用萆麻仁六十粒搗作餅子，敷貼頂心，乳收即去之，仍服前湯。</p>
<p>以上癰疽瘡瘍皆生在乳房本處，其他膻中脾發井疽諸症，各有所屬部位，詳前《彤園醫書（外科）。</p>

<h3>敗血成癰</h3>
<p>產後氣血經絡俱虛，或傷七情，或感六淫，與瘀血相稽而成，最為險候。法宜補養，扶助根本，兼活血生新，各病當從末治，忌用寒涼敗毒之藥。</p>
<p><u>加味生化湯</u>　治產後癰疽初起。</p>
<p>當歸（八錢）　川芎（四錢）　黑姜（五分制）　制桃仁（十粒）　連翹　銀花　甘草節（各一錢）　乳香　沒藥（各五分）</p>
<p>童便酒水煎服。</p>
<p><u>清魂散</u>　治敗血成癰，發熱惡寒，頭痛無汗，脈浮有表。</p>
<p>芥穗（三錢）　川芎　澤蘭葉（各錢半）　炙草　人參（各八分）</p>
<p>酒兌服取微汗。</p>
<p><u>回生丹</u>　治癰疽夾有裡熱，口渴便秘，面紅唇赤，但發熱而不惡寒者。</p>
<p>大黑豆三升，水浸取殼，絹袋盛住同豆盡煮，將殼曬乾去豆，留汁聽用。切碎蘇木三兩，水煎濃汁，去渣聽用。用大黃一斤，研末入鍋內，好醋三斤，慢火熬成膏，再加醋再熬，然後下黑豆汁、蘇木汁同熬攪勻，次用酒炒紅花三兩，預研末，篩入前膏內再熬干，連鍋粑俱產起，瓦盆收貯，入後藥同磨。另撿人參、當歸、川芎、附米、元參、蒼朮、茯苓、蒲黃、桃仁各一兩，元胡、烏藥、益母草各二兩，牛膝、炙草、地榆、陳皮、羌活、炒芍、煨山稜、馬鯁草、炒棗仁各五錢　木瓜、青皮、白朮、葵子、良薑、木香、沒藥、乳香各三錢　並前黑豆殼、大黃膏，同曬乾磨為極細，蜜丸每重二錢，陰乾忌火，每用酒水化下一丸。</p>
<p><u>溫中托裡湯</u>　治癰疽日久，不腫不腐，脈細身涼。</p>
<p>人參　附片　生耆　歸身　川芎　炒芍　陳皮　茯苓　炙術　山甲　炙草　木香　姜　棗</p>
<p><u>托裡消毒飲</u>　令癰速潰。</p>
<p>生耆　當歸　銀花　川芎　炒芍　茯苓　炙術　沙參　白芷　甘草　皂刺　桔梗</p>
<p>酒引。</p>
<p>潰後內外治法見乳癰匯方。</p>

<h2>前陰門</h2>

<h3>產後雜治</h3>
<p><u>當歸黃耆散</u>　丹溪治一產婦，陰戶拖下一物，如手帕狀，約重一斤。思是胎前勞乏傷氣，臨產努力，肝痿突出也。</p>
<p>酒洗當歸　蜜耆　炙術　人參　炙草（各二錢）　酒炒升麻（一錢）</p>
<p>連服數劑。其物收上，後常服八珍湯。</p>
<p><u>歸耆升麻湯</u>　治一婦產後突出一物，如合缽狀，此氣血虛陷，子宮脫出也。</p>
<p>當歸　蜜耆（各二兩）　炒升麻（三錢）</p>
<p>頻頻與服，服後氣響，其物收入。</p>
<p><u>失笑散</u>　治一產婦陰中拖出肉線，長三尺，余觸動之則痛甚。令內服。</p>
<p>微炒蒲黃　五靈脂（等分研細）</p>
<p>每用二錢，醋調糊，滾湯沖服數貼。外用連皮生薑三斤搗爛，入清油二斤，同煎至油干為度，將軟絹兜起，肉線屈曲陰戶邊，用姜熏蒸良久，冷則用絹包定，輕輕熨之。六日縮入大半，十餘日縮盡。後服八珍等湯。如肉線斷，則不可治。</p>

<h3>陰腫（俗名蚌蛤疽）</h3>
<p><u>龍膽瀉肝湯</u>　治陰戶腫脹墜痛，或兩拗牽疼而成痃者，乃心肝火盛，濕熱不流也。</p>
<p>生地（二錢）　木通　車子　澤泄　條芩　當歸（各錢半）　梔仁　甘草梢　膽草　柴胡（各一錢）</p>
<p>或服秦艽六錢，當歸、石菖蒲各三錢，蔥白引。</p>
<p><u>補中益氣湯</u>　治中氣虛下陷，陰腫重墜不痛。</p>
<p>蜜耆（錢半）　人參　炙術　炙草　當歸（各一錢）　陳皮（八分）　柴胡　升麻（各五分）</p>
<p>薑棗引。</p>
<p><u>加味四物湯</u>　治陰腫血虛肝燥。</p>
<p>當歸　生地　川芎　赤芍（各二錢）　膽草（錢半）　丹皮　梔仁　柴胡（各一錢）</p>
<p>痛墜加木香，渴加花粉、澤泄。</p>
<p><u>八味逍遙散</u>　治肝脾血虛，濕熱流注，陰腫潰爛，晡熱重墜及憎寒壯熱。</p>
<p>柴胡　當歸　炒芍　炙術　茯苓（各二錢）　炙草　丹皮　梔仁（各一錢）</p>
<p>薄荷、煨姜引。</p>
<p><u>熏洗法</u></p>
<p>防風（五錢）　大戟（二錢）　熟艾（一兩）</p>
<p>煎湯乘熱熏洗。洗後即用　騰熨法　。</p>
<p>枳殼　陳皮（等分研末）</p>
<p>炒熱用絹包裹，時時騰熨痛處。</p>
<p><u>洗藥方</u>　治陰腫潰癢。</p>
<p>麻黃　黃連　蛇床子（各三錢）　艾葉（一兩）　烏梅（三個）</p>
<p>封口煎熟，乘熱先熏後洗。</p>
<p><u>黑白散</u>　治陰內腫硬。</p>
<p>小麥　朴硝　白礬　五倍子（等分）</p>
<p>蔥白搗爛同煎汁，用軟綿蘸洗陰內，再用　白礬丸　。</p>
<p>白礬（五錢）　甘草　大黃（各三錢）</p>
<p>研末水和為丸，如杏核樣，木棉裹定納陰中，數丸自消。</p>

<h3>陰痛（一名小戶嫁痛）</h3>
<p>陰中作痛，痛極，往往手足不能伸舒。由鬱熱傷損肝脾，濕熱下注也。服前八味逍遙散數劑，外用前熏洗方法，後用　納陰法　。</p>
<p>當歸、生地各二錢，切碎，先用水浸透。另研川芎、赤芍、乳香末各二錢，方將歸、地搗如泥，和後藥末搗作餅子，納入陰中，數次自止。</p>
<p><u>加味小柴湯</u>　治腫而內痛，小水不利，或腹脅牽疼，往來寒熱。</p>
<p>柴胡（二錢）　炒芩（錢半）　人參　丹皮　法半　梔子　甘草（各一錢）</p>
<p>姜引。用前方熏洗。</p>

<h3>陰癢（古名陰蝕）</h3>
<p>陰器外生疙瘩，內生小蟲，體倦作癢，小便淋漓。由脾胃虛，濕熱鬱積。初服龍膽瀉肝湯，或四物湯加石菖蒲、膽草、木通、川連。外敷　桃仁雄黃膏　。</p>
<p>鮮桃仁（五錢）　明雄黃（三錢）</p>
<p>同研如泥，用雞肝或豬肝切作條子，蘸藥插入陰戶內，待蟲聞腥氣入肝內，極癢後取去，數次自愈。若蟲入臟腑，形神消瘦，寒熱與虛勞相似者，煎逍遙散湯吞送　蘆薈丸　。</p>
<p>蘆薈　青皮　川連　胡連　白雷丸　白蕪荑　崔蝨草（各一兩）　木香（三錢）</p>
<p>共研細末，兌麝末一錢和勻，麵糊丸綠豆大，煎逍遙散每下一錢，早中晚各一服，以愈為度。外用洗藥納藥。</p>
<p><u>溻癢湯</u></p>
<p>苦參　狼毒　歸尾　威靈仙　蛇床子（各五錢）　崔蝨（一兩）</p>
<p>煎汁去渣，乘熱熏之，待稍溫時，又下豬膽汁三枚和勻，以軟帛蘸藥洗陰內。再用　銀杏散　。</p>
<p>水銀（二錢）　切碎黑鉛（二錢，拌炒成砂）　去皮杏仁　明雄黃　上輕粉（各二錢）</p>
<p>共研極細，每用八分。剝棗肉二枚，同藥搗為丸，用絲綿包裹，以線扎定，納入陰中，留線頭在外，欲小解時，將丸帶出，解完仍納入內，每日換一丸，數日自愈。</p>

<h3>陰瘡（古名陰䘌）</h3>
<p>由七情鬱火，傷損肝脾，氣血凝滯，濕熱下注，日久生蟲，蟲蝕成瘡。或膿水淋漓，時痛時癢，或若蟲行，少腹脹悶，尿赤數多，食少體倦，內熱晡熱，經候不調，赤白帶下。如生瘡腫痛者，服加味四物湯。潰爛出水內痛者，服八味逍遙散。若氣虛重墜者，服補中益氣湯，方俱見上。</p>
<p><u>《濟陰》方</u>　治陰瘡痛癢，如蟲行狀，膿水浸漬者。</p>
<p>人參　赤茯　法半　前胡　川芎　陳皮　枳殼　桔梗　紫蘇　甘草　炮姜（各一錢）　當歸　熟地　白芍（各二錢）</p>
<p>棗引。如濕熱甚，去參薑、紫蘇，加苦參、桃仁、炒連。</p>
<p><u>洗藥方</u></p>
<p>當歸　大黃　黃柏　雄黃　白礬　川芎　五倍子（等分）</p>
<p>研細末，煎濃汁，軟綿蘸洗陰中。</p>
<p>又方　濃煎甘草、黑豆汁，頻頻洗之，陰內納入　雄黃散　。</p>
<p>當歸　川芎　黎蘆　雄黃（各一錢）　北細辛　川椒　黃丹（各五分）</p>
<p>研細末，豬油同搗作二餅，用綿包裹，作二次納入陰中，一日一易。</p>
<p><u>《肘後》方</u></p>
<p>炒杏仁　雄黃　白礬（各五錢）</p>
<p>共研極細，和入麝末二分　篩勻水調成膏，搽陰瘡神效。</p>
<p>又方　單研硫黃末，或撒或敷，內外皆宜。</p>

<h3>【附】陰疳法</h3>
<p>陰疳初起，皮腫紅亮者，服龍膽瀉肝湯數劑。次煎土茯苓，以當茶飲。日久破流腥水，腫痛麻癢者，服八味逍遙散加土茯苓。用前洗藥，敷　銅綠散　。</p>
<p>五倍子（五錢）　白礬　乳香（各一錢）　輕粉　銅綠（各三分）</p>
<p>為末敷撒。若潰久浸淫成片，浸潰不幹，先用甘草豆湯洗淨，頻撒　鵝黃散　。</p>
<p>熟石膏　川柏　輕粉（等分研細）</p>
<p>頻撒患處。水氣盛加片末少許。</p>

<h3>【附】便毒法</h3>
<p>生少腹之下、腿根之上、摺紋縫中名魚口者，瘡口潰大，立則口合，身屈口開，象其形也，屬肝腎經。或由房勞忍精，精血中途壅結，或因暴怒忿鬱，氣血凝結而成。初如杏核，漸如鵝卵，堅硬木痛，微熱不紅，寒熱往來。初服荊防敗毒散，見乳疽門。若煩躁口渴，氣鬱不伸者，次服　山甲內消散　。</p>
<p>炙山甲　歸尾　大黃　甘草節（各三錢）　木鱉子（三個）　研黑醜　炒殭蠶（各一錢）</p>
<p>空心服。大便行數次，方食粥補住。若堅硬痛甚，當用　紅花散瘀湯　。</p>
<p>大黃　黑醜（各二錢）　紅花　歸尾　皂刺　連翹　炒山甲　炒姜蠶　乳香　貝母　蘇木（各一錢）</p>
<p>熱服取通利為度。若無痛無熱，忌用攻下。日久膿勢將成者，服內托黃耆散，見乳疽。虛甚用托裡透膿湯。既潰服八珍等湯。外敷貼靈藥萬靈膏、生肌等方，俱見乳癰門。</p>
<p>凡楊梅瘡結毒便毒下部癰疽，詳見《彤園醫書（外科）》。</p>

<h3>陰挺（古名頹疝）</h3>
<p>有因臨產用力太過者，有因胞絡傷損者，有因氣虛下陷者，有因濕熱下注者，故陰中突出一物，或如雞冠，或如蛇，或如菌，當分別治之。</p>
<p><u>龍膽瀉肝湯</u>　治陰挺腫痛，小水赤數，濕熱下注者，方見陰腫門。</p>
<p><u>補中益氣湯</u>　治陰挺重墜，小水清長，氣下陷者，倍升麻。</p>
<p><u>加味逍遙散</u>　治陰挺強硬，因產後遇怒受風而成，加芥穗、防風。</p>
<p><u>洗陰挺方</u></p>
<p>蛇床子（一兩）　烏梅（十個）</p>
<p>煎湯，熱洗數次，再敷。</p>
<p><u>敷陰挺方</u></p>
<p>藜蘆（二兩）</p>
<p>研極細，豬油調膏塗之，干則再洗再敷。或用五倍、白礬等分研末，干撒之，或研硫黃、海螵消末，豬油調揸。</p>

<h3>陰痔（一名茄子疾）</h3>
<p>陰中有肉突出戶外，此肉從九竅中所出，流黃水者，兼濕熱，易治。流白水者，屬虛寒，難痊。濕熱初起，服八味逍遙散。虛寒者，服補中益氣湯。日久者，常服歸脾湯。</p>
<p><u>熏陰痔方</u></p>
<p>烏頭（七個）</p>
<p>火焙存性，入罐內用醋淹之，厚紙封口，煎數滾，乘熱揭口，對痔熏蒸數次。</p>
<p><u>洗陰痔方</u></p>
<p>茄樹根　椿樹根（各二兩）　芥穗　石灰（各一兩）　白礬　朴硝（各三錢）</p>
<p>先煎濃汁，頻頻湯洗之。</p>
<p><u>敷陰痔方</u></p>
<p>鮮只殼（切薄片，四兩）</p>
<p>煎濃汁，先乘熱熏洗，稍冷時用絹包渣，安陰戶上，輕輕將痔揉入，令夾腿仰臥，氣透自消。</p>

<h3>陰脫（一名爛葫蘆）</h3>
<p>有因氣血俱虛，子宮脫出者，服補中益氣湯，去柴胡，倍升麻，加益母草，外搗萆麻仁貼頂心，收即取去，又切枳殼半斤，煎汁熏洗。有因思欲不遂，肝氣鬱結而成者，必先於小便似有堵塞之意，因而努力，久之隨努力而下。當今穩婆扶正葫蘆，令婦仰臥，以枕墊腰，預研北細辛末，吹鼻作嚏自收，收入以厚綿填塞陰門，將腿縛定，服升補藥。</p>
<p><u>【附】陰脫法</u></p>
<p>有因憂思太過，陰戶開而不閉，痛癢出水，初服八味逍遙散，次服歸脾湯加柴胡、梔仁、炒芍、丹皮，多服自效。有因產後而得者，用補中益氣湯加炒芍、五味子。若連子宮脫出，外用芥蕙、枳殼、訶子、五倍子，煎湯熏洗，余見五卷產門不閉。</p>
<p>按：婦人陰脫，有因大吐瀉後元氣不接而然者，亦因傷寒大病新瘥，遽與男子交接，陰精暴泄，氣隨脫下而然者。其症口眼俱開，四肢不收，足冷過節，不省人事。急用黑豆炒枯淬入酒中，取汁灌之。內服炮附子五錢，炙朮、炮姜各三錢，桂心一錢，煎服，以迴腸氣。</p>

<h3>陰緊（亦名縮陰症）</h3>
<p>凡厥陰傷寒，乳收陰緊，有屬寒屬熱之分，症治詳載三卷傷寒門。</p>
<p>有因陽氣素虛，寒邪直中陰經，勿然乳頭縮入，陰器緊束，少腹急痛，手足厥逆，口鼻氣冷，冷汗虛喘，脈微欲絕，純是裡寒陰症。內服　固真湯　。</p>
<p>人參　蜜耆　炙術　乾薑　茯苓　炙草　淮藥（各二錢）　炮附子　肉桂（各一錢）</p>
<p><u>加味理中湯</u></p>
<p>人參　炙術　乾薑　炙草　附子　桂心　陳皮　茯苓</p>
<p><u>回陽散</u></p>
<p>硫黃　胡椒</p>
<p>等分研細，酒調，每服五分，片時再服。</p>
<p>搗薑蔥炒熱，用布二塊包定，輪流熱熨臍腹，炒豆淬酒頻服。</p>
<p>有因邪從陽化，化為熱症，宗筋為熱所灼，致男子縮陰，女子陰緊。其症舌焦口渴，熱上衝心，口氣蒸手，二便秘結，臍腹脹痛，脈實有力。重者用六一順氣湯攻下之，見三卷陽明傷寒。輕者宜清熱和陰。外用鹽數斤炒熱，布二塊輪流包熨臍腹。須知此症有寒有熱之分也。</p>

<h3>陰冷（【附】陰汗）</h3>
<p><u>八味地黃丸</u>　見二卷種子門。治風寒乘虛客於子臟，久之血凝氣滯，變生他症，艱於受孕，常服此丸。</p>
<p><u>外用坐藥方</u></p>
<p>遠志肉　蛇床子　吳萸　乾薑</p>
<p>等分研末，水調為丸彈子大，綿裹納入陰內，日用二丸。</p>
<p><u>酒藥方</u></p>
<p>五加皮　蛇床子　丹參　熟地　杜仲（各三兩）　枸杞子　天冬　乾薑（各二兩）　鍾乳粉（四兩）</p>
<p>共研細，絹袋盛住，用酒十斤，浸放罐內七日後，每服一二杯，日三次。陰冷有因肝經濕鬱者，服八味逍遙散，洗蛇床湯。</p>
<p><u>東垣補肝湯</u>　治陰冷如水，陰汗如水，腳軟無力。</p>
<p>人參　蜜耆　炙草　陳皮　製蒼朮　炒川柏　炒神麯　當歸　升麻　葛根　澤泄　茯苓　豬苓　羌活　防風　連翹　柴胡　知母（等分）</p>
<p>薑棗引。外用艾葉、蛇床子、吳萸，煎汁熏洗。</p>

<h3>陰吹</h3>
<p>陰中氣出有聲，如穀道放屁之狀，《金匱》謂由穀氣實胃氣下泄也。用　膏發煎　。</p>
<p>豬油（四兩）　亂髮（五錢）</p>
<p>漫火熬化成膏，白湯沖服一匙，每日三服，導病從小便而出，其法甚奧。若氣血大虛，中氣下陷，當用十全大補湯加炒研益智、酒炒升麻。</p>

<h3>陰臭陰燥</h3>
<p>多因肝經燥熱濕鬱而成，重者服龍膽瀉肝湯，輕者服八味逍遙散，外煎蛇床子、生蒼朮、川黃柏等分取汁，和豬膽汁調勻熏洗，以愈為度。</p>
<p>又方　蛇床、苦參每日煎湯熏洗。</p>
<p>若因產後遇怒受風，陰挺堅硬而兼臊臭者，初服八味逍遙散，並照陰挺熏洗法。日久不愈，朝服補中益氣湯升之，晚服瀉肝湯清之。</p>

<h3>交接出血</h3>
<p><u>歸脾湯</u>　加伏龍肝、白蓮肉，治傷損心脾，每逢交接輒出血者。或服桂心釜墨散，桂心、鍋煙等分研細，酒調每下一錢，日三次。</p>
<p>又方　桂心、伏龍肝等為細末　酒下二錢。外用油發、青皮等分燒灰，塗入陰內，或搓熟艾一丸，綿裹納入。</p>
<p>凡療女童交接，陽道違理，血出不止者，燒油發青布灰，頻納陰中，或割刺雞冠熱血，軟綿蘸透納陰中，或塗銅煙，或撒五倍子末。</p>

<h3>治傷丈夫</h3>
<p><u>《集驗》方</u>　治淫欲過度，肝氣不足，致四肢沉重，噓吸頭痛。</p>
<p>生地（四錢）　炒芍　豆豉（各二錢）　甘草（錢半）　蔥白（三寸）　姜（三片）</p>
<p>服後須禁房事。</p>
<p><u>桑皮散</u>　治傷丈夫，煩悶頭痛，頻欲嘔逆者。</p>
<p>蜜炙桑皮（五錢）　炮姜（三錢）　桂心（二錢）　大棗（五個）</p>
<p>立齋曰：傷丈夫症，頭痛沉困，當用補中益氣湯與地黃湯早晚間服，以滋化源。若交接出血作痛，此因肝火動脾不能攝血也，用補中益氣湯與歸脾湯間服，以調補肝脾。</p>

<h2>瘰癧門</h2>

<h3>總括</h3>
<p>經曰：小者為瘰，大者為癧，當分經絡治之。又曰：連綿如貫珠者，即為瘰癧。凡生在項後及兩邊髮際下者，屬太陽經，名為濕癧。若形小多癢者，統名風毒。生於項前，連接數枚者，屬陽明經，名為痰瘰。生項之左右兩側，形軟遇怒即腫者，屬少陽經，名為氣癧。生項前頸側，大小數枚疊疊成攢者，屬少陽陽明二經，名重臺瘰癧。若形長如蛤蜊，色赤而堅，痛如火烙，腫勢猛烈，隨處可生，皆屬熱毒，名馬刀瘰癧。又有繞頸而生者，名盤蛇癧。大小不一者，名子母癧。形如黃豆結簍者，名鎖項癧。生左耳根者，名蜂窩癧。生右耳根者，名蕙袋癧。生頷下，色紅腫痛者，名燕窩癧。延及胸乳，名瓜藤癧。生於遍身，漫腫而軟，囊內含硬核者，名流注癧。獨生一顆在囪門者，名單窠癧。一包數十枚者，名蓮子癧。堅硬如磚者，名門閂癧。堅硬筋縮者，名筋癧。形如荔枝者，名石癧。形如伏鼠者，名鼠癧。</p>
<p>已上瘰癧形名各異，其受病不外風濕痰熱，氣毒結聚，而兼恚怒忿鬱幽滯謀慮不遂而成，故婦女患者居多。</p>
<p>大法推之移動者為無根，屬陽。外可用針炙，敷貼蝕腐等藥治之易愈。若推之不移動為有根，屬陰。忌用針砭及追蝕等藥，恐潰後難收斂。</p>

<h3>瘰癧症治</h3>
<p><u>防風羌活湯</u>　治太陽經風濕瘰癧初起，宣腫微熱，或癢或墜，皮色如常，身先畏寒而後發熱，服數劑以解散之。</p>
<p>防風　羌活　川芎　炒芩　薄荷葉　炒研牛子　酒洗昆布　海藻（各一錢）　炒殭蠶　夏枯草　連翹（各二錢）　升麻　甘草（各八分）</p>
<p>濕盛加蒼朮，外治法詳後匯方。</p>
<p><u>附子敗毒散</u>　治濕毒瘰癧，服前方解表後，只惡寒不發熱者，服此數劑。</p>
<p>炮附子　羌活　防風　前胡　陳皮　銀花（各一錢）　蔓京子　連翹　生薑　茯苓（各錢半）　炒殭蠶（三錢）　甘草（五分）</p>
<p>生薑引。食後日二服。</p>
<p><u>海菜丸</u>　治風痰瘰癧繞項而生，不發寒熱者。常服此丸，以消盡為度。</p>
<p>海藻（八兩，蕎麥拌炒焦去麥）　殭蠶（八兩，炒去絲共研極細）</p>
<p>煮白梅肉糊為小丸，臨臥米湯送下三錢。忌食魚腥、厚味、發物。</p>
<p><u>升陽調經湯</u>　治陽明經熱毒瘰癧，生於項前或至頰車，堅硬，大小不等，深遠吮曲，內結成塊，及一切馬刀重臺等症。</p>
<p>升麻　知母　酒炒莪朮（各二錢）　膽草　川連　川柏　條芩　三稜（俱酒炒）　葛根　連翹　桔梗　甘草（各一錢）</p>
<p>煎濃湯，仰臥頻頻嚥下。重者當用　噙送丸藥法　，將前方加分兩，研末蜜為小丸，每用百丸，先煎前湯，服時平枕仰臥，噙藥一口送丸十粒，作十次嚥下，每百丸，仍靜臥片時。</p>
<p><u>柴胡連翹湯</u>　治熱毒瘰癧，色紅微熱，結核堅硬，腫痛難消。凡暑熱濕毒中入三陽，兼膏梁厚味積熱，釀成馬刀等症，及氣血凝滯經閉不調者。</p>
<p>柴胡　連翹　知母　炒芩　生地（各錢半）　歸尾　川柏　炙草　瞿麥　炒研牛子（各一錢）　桂心（三分）</p>
<p>煎湯，食後日三服。</p>
<p><u>雞鳴散</u>　治熱毒瘰癧，結核疼痛，煩渴便秘，但發熱不惡寒者。</p>
<p>黑醜（一兩）　大黃　樸消（各二錢）　水粉（一錢）</p>
<p>共研極細，每用三錢，於雞鳴時以白湯調服，取二便通利為度。</p>
<p><u>犀角丸</u>　治熱毒瘰癧，心火上衝，兩目赤澀者。</p>
<p>犀角（如無以炒連代之）　黑醜（半生半炒）　炒青皮　陳皮（各六錢）　連翹　薄荷葉（各一兩）</p>
<p>共研極細，皂角去皮弦及子煮熟，布絞濃汁，糊藥末為小丸，白湯每下三十丸。</p>
<p><u>連翹散堅湯</u>　治少陽經氣毒瘰癧，生項側或耳下，或至缺盆，或至肩，堅硬如石，推之動移，或生兩腋，或未破，或潰濃，皆用此方，或作丸噙送。</p>
<p>連翹　當歸　酒炒莪朮　三稜　土瓜根　炙草　膽草　柴胡　炒芩（各一錢）　酒炒川連　製蒼朮　赤芍（各五分）</p>
<p>水煎服，重者用前噙送丸藥法作丸嚥下。</p>
<p><u>散腫潰堅湯</u>　治氣毒瘰癧並馬刀、石癧、重臺、流注、瓜藤、筋癧，推之不移，此為有根。或從耳下串至缺盆，或至肩下，或至肱下，皆屬手足少陽經。若偏生下頦連接頰車，堅硬不潰者，此屬足陽明經所發。或初起，或已潰，或流膿，皆用此方治之。</p>
<p>柴胡　花粉　海藻　昆布　桔梗　升麻（各錢半）　膽草　知母　黃柏　條芩（各錢半，俱用酒炒）　炙草　當歸　連翹　煨三稜　莪朮（各一錢）　炒芍　炒連　葛根（各八分）</p>
<p>煎濃湯，仰臥頻頻嚥下。重者用前噙送丸藥法，此方加分量研末蜜為小丸，煎此湯照依前法吞送。</p>
<p><u>夏枯草膏</u>　治婦女憂思氣鬱，經候不調，肝旺血燥，致生瘰癧，堅硬疼痛，或寒熱食少，若用峻劑恐傷脾氣，常服此膏緩緩消之。</p>
<p>研碎夏枯草（一斤）　酒炒香附（二兩）　當歸　炒芍　元參　貝母　烏藥　炒殭蠶（各五錢）　紅花　桔梗　陳皮　川芎　甘草　昆布（各二錢）</p>
<p>共切細片，入砂鍋內水熬濃汁，布濾去渣，漫火熬滾，入紅糖八兩，盡熬成膏。每用二三匙白湯沖服，日三服，以愈為度，亦可塗貼瘰癧。</p>
<p><u>加味逍遙散</u>　治婦女氣鬱瘰癧，月水不調，口苦脅痛，寒熱往來等症。</p>
<p>柴胡　茯苓　酒洗當歸　酒炒白芍　土炒白朮（各二錢）　炙草　丹皮（各一錢）　炒梔仁　薄荷葉（各五分）　夏枯草　炒香附　桔梗（各錢半）</p>
<p>煨姜引。</p>
<p><u>舒肝潰堅湯</u>　治婦女筋瘰，因肝傷恚忿，血虛不能榮筋，結核堅硬，筋縮，推之不移。</p>
<p>夏枯草　炒殭蠶　炒香附　煅石決明（各二錢）　當歸　炒芍　陳皮　柴胡　川芎　炒山甲（各一錢）　紅花　薑黃　甘草（各五分）</p>
<p>便燥加乳香一錢，便溏加煅牡蠣一錢，薄荷引，先服五六劑。次服：</p>
<p><u>香貝養榮湯</u>　治前症，次服此。</p>
<p>炒香附　川貝母　炙術　茯苓　熟地　當歸　炒菊　川芎（各錢半）　陳皮　炙草　桔梗　人參（各一錢）</p>
<p>薑棗引。加柴胡青皮。</p>
<p><u>益氣養菜湯</u>　見前乳癰。凡瘰癧潰後，皆用此調補。</p>
<p>有誤食汗液、蟲蟻、鼠殘、陳水、宿茶一切不潔之物，致患瘰癧，初小後大，累累如貫珠，連接數枚，初不覺痛，亦無寒熱，久則知痛，或寒熱往來者，此為誤食毒物而成也。</p>
<p><u>楊氏家藏方</u>　治毒癧初起，其功甚速。</p>
<p>淨芥穗　炒殭蠶　黑牽牛（各二錢）　斑蝥（廿八個，糯米拌炒三次，同前藥研細）</p>
<p>臨臥時先用米湯調滑石末一錢服下，半夜時再用一服，至五更初，方用酒調藥末一錢，體強者用二錢服之，靜臥良久。如小便並無惡物行下，次日早如法再進一服。仍不行者，第三日五更初，先吃糯米粥，後服此藥，再煎燈心湯調琥珀末一錢催之，以小便中利下惡物為愈。如尿孔痛甚，即用青黛一錢，煎甘草湯調服，立止。</p>
<p><u>法制靈雞蛋</u>　治誤食毒物，腋下生馬刀瘰癧，其功稍緩。</p>
<p>斑蝥七個去頭足與翅，將雞蛋一個，頂上敲開小孔，入斑蝥在內，用紙封口，安飯上蒸熟，剝殼切開，去藥留蛋，如五更初，和米飯蒸熱，空心嚼服，俟小便利下如米泔或如脂膜方為見效。若大小便不通利者，隨服　琥珀散　。</p>
<p>琥珀　黃芩　茯苓　烏藥　車子　瞿麥　茵陳　石韋　紫草　連翹　白茅根（各二錢）</p>
<p>研極細末。每用燈心湯調三錢，連服數貼，催取通利。後服　妙靈散　。</p>
<p>焙乾海藻（二兩）　生何首烏（切碎曬乾）　海螵蛸　川牛膝　桑寄生（各一兩）　焙乾海帶　昆布　青葙子　炙甘草節（各五錢）　木香（三錢）</p>
<p>共研極細，食後酒調下二錢，每日間服。</p>
<p><u>內消連翹丸</u></p>
<p>連翹（三兩）　白芨　射干　沙參　漏蘆　夏枯草　土瓜根　澤蘭葉（各兩半　共研極細）　搗核桃肉（二兩）</p>
<p>先拌勻藥內，次用酒為糊丸如梧子大，每用酒水送下三錢，日與前藥間服，以愈為度。</p>
<p>凡室女寡婦憂思氣鬱，結核堅腫，筋縮、馬刀、痰濕、風熱，初發寒熱，經水不調，脈見弦數者，均用八味逍遙散加香附、貝母，殭蠶、牛子、芥穗常煎服。若將潰、已潰時，須服益氣養榮湯，方見乳癰門，其敷貼腫潰方見後。</p>

<h3>敷貼要方</h3>
<p><u>龍泉散</u>　治一切瘰癧，未成者即消，已成者即潰。</p>
<p>水粉　磨刀石上粉　焙乾昆布　煨三稜　莪朮（等分研細）</p>
<p>熱水調膏敷患處，干則用熱水潤之。</p>
<p><u>神功散</u>　治風痰濕毒，結核堅硬，皮色如常，日久不消。</p>
<p>川烏頭　嫩黃柏（等分）</p>
<p>曬研極細，米醋調膏，頻頻敷貼。</p>
<p>又方　醋磨鹿角濃汁，頻塗亦效。</p>
<p><u>內消餅</u>　治瘰癧不辨肉色，不問大小及日月深淺，凡遇赤痛腫硬，並用此方。</p>
<p>鮮山藥　萆麻仁</p>
<p>等分搗成膏，作餅貼之，以消為度。</p>
<p><u>千捶膏</u>　治瘰癧初起，貼之即消，日久潰者，連根拔出，並治疔腫癰瘡。</p>
<p>木鱉肉（五枚）　銅綠（一錢）　乳香　沒藥（各二錢）　萆麻仁（七錢）　巴豆肉（五粒）　去皮杏仁（三錢）　明淨松香（四兩）</p>
<p>同入石臼內，搗數千下，待成膏時取出浸水中，每隨大小捻成薄片貼之，上蓋綿紙，干則再易。</p>
<p><u>琥珀膏</u>　通貼瘰癧諸毒，未成者立消，已成者自潰，潰久者即斂口生肌。</p>
<p>琥珀（五分）　水粉（一兩）　輕粉（四錢）　銀硃（七錢）</p>
<p>四味先研細篩末，用麻油十二兩，鍋內煎滾。先下頭髮一兩，花椒廿粒，漫火炸焦，布濾去渣。再煎滾，又下黃蠟四兩，化盡方傾磁盆內。將前藥末徐徐篩入，以柳枝盡攪，候冷成膏，綿紙攤貼，潰者留口，或外撒生肌藥，見乳癰門。</p>
<p><u>綠雲膏</u>　治瘰癧結核堅硬，宣腫疼痛，一切熱毒，將潰已潰，屬陽分者皆用之。</p>
<p>川連　大黃　黃芩　元參　川柏　木鱉肉（各一錢）</p>
<p>共研碎，用麻油三兩煎炸去渣，另加淨松香四兩，再熬成膏，傾入水中，柳枝撥扯令金黃色，入鍋內再煎滾取起，方投銅綠細末二錢，豬膽汁三枚，柳枝攪勻，候冷成膏，用時滾湯坐化，隨其大小，綿紙攤貼。</p>
<p><u>五云膏</u>　專貼鼠癧、馬刀、重臺已潰者。</p>
<p>研碎銀黝子四兩，將麻油二十兩入鍋內同熬，以桃柳桑槐梅枝盡攪，候起珍珠花時，布濾去渣，又入鍋內，文火漫熬，篩入黃丹八兩，五枝盡攪至滴水成珠為度。用時忌以火炙，煎滾湯化開，紅緞攤貼。</p>
<p><u>陀僧膏</u>　貼流注瘰癧，一切損傷。</p>
<p>另研陀僧十兩，又研赤石脂、百草霜各一兩，去油乳香、沒藥、血竭、兒茶各三錢，銀黝五錢，共篩細末。先切碎苦參二兩，大黃四兩，當歸、赤芍各一兩，桐油一斤，麻油半斤，將藥片浸透，熬至焦枯，布濾去渣，又煎滾，初下陀僧末，柳枝攪令滴水成珠住火，次篩入赤石等末，攪令極勻方傾水中，眾於撥扯千餘下，用磁器收貯，以水浸之，聽其開貼。</p>
<p>凡瘰癧潰後，堅硬未消者，服香貝養榮湯。血虛肝熱，潰出血膿者，服八味逍遙散。氣血兩虛，服八珍湯。食少便溏，服香砂六君子湯。虛而不寐，服歸皮湯。瘡口斂遲，服益氣養榮湯、人參養榮湯加白斂。諸方見前乳癰門。其餘上石疽結喉癰等症，俱詳載《彤園醫書（外科）》。</p>

<h2>頭部摘要</h2>

<h3>頭油風</h3>
<p>生髮內及眉間，毛髮乾焦，成片脫落，皮紅光亮，癢如蟲行，俗名鬼剃頭。由毛孔開張，當風梳洗，邪風乘虛襲入，風盛燥血不能榮養也。內服　養真丹　。</p>
<p>羌活　天麻　川芎　木瓜　當歸　炒芍　酒炒菟絲（各二兩，曬研極細）　蜜煮熟地（二兩）</p>
<p>搗膏糊末為小丸，酒下五錢，日三服，以治其本。外洗　艾湯　。</p>
<p>海艾　菊花　芥尾　防風　蔓荊　藁本　薄荷　藿香　甘松　甘草（各三錢）</p>
<p>水煎封口，熱揭開熏蒸，次用布蘸洗，疊布沃之，以治其標。若耽延日久，宜用針砭其光亮之處，放出紫血，毛髮自生。</p>

<h3>白屑風</h3>
<p>初生髮內，延及面目，耳項燥癢，日久飛起白屑，脫去又生。由肌熱當風，風浸毛孔，郁久燥血，肌膚失養，化成燥症。</p>
<p><u>祛風換肌丸</u></p>
<p>胡麻仁　石菖蒲　製蒼朮　制首烏　威靈仙　炒牛膝　苦參　花粉（各二兩）　歸身　川芎　甘草（各一兩）</p>
<p>共曬研末，酒糊小丸，白湯送下二錢，每日三服。忌魚腥、發物、煎炒。</p>
<p><u>潤肌膏</u></p>
<p>當歸（五錢）　紫草（二錢）　麻油（四兩）　豬油（二兩）</p>
<p>浸藥三日，文火熬藥焦枯，布濾去渣，入鍋再煎，下黃蠟五錢，柳枝盡攪成膏，日擦數次。</p>

<h3>面遊風</h3>
<p>初發面目浮腫，癢若蟲行，肌膚乾燥，時起白屑，次後極癢。濕熱甚者，抓破津黃水。風燥甚者，抓破津血，痛楚難堪。由平日血燥，或過食辛辣厚味，致胃經濕熱鬱結，外感風寒而發。初起癢甚者，服　消風散　。</p>
<p>芥穗　防風　當歸　生地　蒼朮　苦參　蟲蛻　知母　甘草　桔梗　胡麻仁　熟石膏　炒研牛子（等分）</p>
<p>日三服。初起痛甚，當服　黃連消毒飲　。</p>
<p>炒連　連翹　歸尾　條芩　川柏　桔梗　防風　防己　獨活　藁本　知母（各一錢）　人參　蘇木　澤瀉　陳皮　羌活（各六分）　生地　生黃耆（各二錢）</p>
<p>頻服。</p>
<p>外抹　摩風膏　。</p>
<p>麻黃（五錢）　羌活（一兩）　白芨　枟香（各一錢）　歸身　防風　升麻（各二錢）</p>
<p>切碎，麻油六兩，浸藥五日，鍋內煎枯去渣，加黃蠟五錢，攪令化盡，布濾去渣，攪冷成膏，時時捺抹。</p>

<h3>雀斑</h3>
<p>生於面上，其色淡黃，碎點無數，由火鬱於孫絡之血分，風邪外搏而成，服　犀角升麻丸　。</p>
<p>犀角（如無以川連二兩代之）　升麻　羌活　防風　生地（各一兩）　白附　白芷　川芎　條芩　紅花　甘草（各五錢）</p>
<p>曬乾研細，煮麥糊為小丸，空心茶水送下二錢，每日三服，並治酒刺䵟黯等症。外搽　正容散　。</p>
<p>牙皂去皮及子　紫背浮萍　櫻桃嫩枝　生梅子肉（各一兩）</p>
<p>先曬乾，後焙乾，兌鷹屎白三錢，共研極細，每用少許放手掌，水搓成膏，搽於面上，良久以溫水洗去，日搽三次，至七八日其斑盡落。亦有水虛火滯生斑者，當服六味地黃丸。</p>

<h3>黧黑　皯𪒟</h3>
<p>初起色如塵垢，日久黑似煙，大小不一，或如蓮子、芡實，或如粟粒、赤豆，或長斜、圓塊，與皮膚相平。由憂思抑鬱、血弱不華、火燥結滯而生。外搽　玉容散　。</p>
<p>白醜　白斂　細辛　甘松　白芨　白芷　蓮鬚　殭蠶　白朮　白附　水粉　茯苓　白鴿糞　白丁香　白扁豆（各一兩）　羌活　獨活　防風　鷹屎白　芥尾（各五錢）</p>
<p>曬研極細，水調成膏，手掌蘸搽，良久洗去，日用二次。內服八味逍遙等湯。須息心養性，戒憂勞，禁發物與厚味。</p>

<h3>黑痣</h3>
<p>生於面部形如黴點，小者如粟，大者如豆，比肉高起一線，有自幼生者，有中年生者。由孫絡之血滯於衛分，陽氣束結而成。古用線針挑破，上點　水晶膏　。</p>
<p>化開角子灰五錢，用蹇（𦸁）水浸灰，水高半指為度，再取糯米五十粒，撒放灰上，如蹇滲干，陸續添之，泡一日一夜，冬天泡兩日。取出，搗爛成膏，草心挑少許，正點痣上，切勿侵犯好肉，數日結痂自落。隨貼</p>
<p><u>貝藥膏</u></p>
<p>麻油一斤，浸亂髮一兩，文火炸化去渣。住火，又下白蠟二兩，攪攔成膏，候將冷時，用綿紙剪塊數條，每條入膏內蘸透，貼於磁瓶幫子上，用時只揭單張，隨大小剪貼，日換數次。貼潰爛瘡瘍神效。</p>

<h3>粉刺</h3>
<p>鼻起碎疙瘩，形如黍屑，色赤腫痛，破出粉汁，日久成白屑，或成黍粒，皆由肺經血熱而成。</p>
<p><u>枇杷清肺飲</u></p>
<p>蜜炙枇杷葉（三錢）　桑皮　沙參（各二錢）　川連　川柏（各一錢）　甘草（五分）</p>
<p>食後常服。外搽　顛倒散　。</p>
<p>大黃　硫黃（各五錢）</p>
<p>研細水調，頻頻敷搽。</p>

<h3>酒皶鼻</h3>
<p>生於鼻準及兩翅，由胃火熏肺，兼風寒外束，血瘀凝結，故先紅後紫，久變為黑，最為纏綿。宜宣肺郁，化滯血，次涼血，使榮衛流通。重者初服　麻黃宣肺酒　。</p>
<p>麻黃枝　麻黃根（各二兩）</p>
<p>酒五斤浸藥，坐滾湯鍋中，煮三炷香久，露一夜，早晚各吃三杯，至三五日流濃成瘡，半月內則膿盡，盡則色紅，紅退先黃後白而愈。輕者只服　涼血四物湯　。</p>
<p>當歸　生地　赤芍　川芎　赤茯　炒芩　陳皮　甘草　紅花（各一錢）</p>
<p>臨服，酒調五靈脂末一錢兌服。氣虛加生耆，外治均用顛倒散。</p>

<h3>鈕釦風</h3>
<p>生頸下天突穴之間，因汗後貪涼，風邪外襲。初起粟米，搔癢無度，抓破津水。誤用水洗，浸淫成片。重者服消風散，見面遊風，輕者只用　樟硫散　。</p>
<p>樟腦　川椒　明礬（各二錢）　硫黃（一兩）</p>
<p>共研極細，挖空大蘿蔔一個，將藥填滿，用皮蓋定，濕紙包裹，入燃灰中煨熟，取藥再研，豬油調搽。</p>

<h2>足部摘要</h2>

<h3>臁瘡</h3>
<p>婦女憂思鬱怒，傷損肝脾，或飲食不調，損其胃氣，則濕熱下注，更被寒濕客入，致兩臁生瘡。外臁屬三陽，病淺易治，內臁屬三陰，病深難痊。</p>
<p>大法，初起紅腫兼發寒熱者，服荊防敗毒散。潰後膿水淋漓，服益氣養榮湯、補中益氣湯。若更兼晡熱，是為陰虛，服六味地黃湯。如食少體倦，晡熱憎寒，則為真陽不足，當服八味地黃丸。方俱見前。其餘內外治法，詳四集外科書。凡臁瘡腫潰，俱貼千槌膏，見瘰癧。</p>

<h3>足跟疼痛</h3>
<p>足跟乃督脈發源之地，腎脈乃從此經過，若三陰虛熱則令腫痛，宜大劑六味地黃湯煎服，以後補其真水。若痛久不愈，腫潰流膿，宜八珍湯大補其氣血。潰處洗蔥白湯、貼太乙膏，日久用生肌藥，見乳癰門。</p>

<h3>足跟疽</h3>
<p>生足攣跟，初起紅紫腫痛，潰破膿水淋漓，形如兔咬，或如赤豆，由臟腑積熱兼外傷濕冷，或遠行傷筋，宜速調愈。蓋足跟屬太陽膀胱，名申脈穴，為陽蹺脈發源之所，又系督脈所過之路，潰久不斂，則陽蹺脈氣不能沖發腎氣，由此漏或久虛而成敗症矣。初起用隔蒜片炙法及姜鬥炙法，見乳癰外治。初腫服　仙方活命飲　。</p>
<p>炒山甲　皂刺　乳香　沒藥（各五分）　甘草節　赤芍　花粉　防風　貝母　白芷（各一錢）　歸尾　銀花　陳皮（各錢半）</p>
<p>加牛膝、桂心（各一錢），酒煎服。若已潰流膿，服人參養榮湯，潰久不斂，早服補中益氣湯，晚服八味地黃湯，外用鹽湯洗淨，研白朮末撒之，上貼太乙膏，見乳癰門。</p>

<h3>上慄</h3>
<p>生足跟之旁，初腫如慄，色亮而黃，腫若琉璃。由遠行涉險，勞傷筋脈。初服　五香散　。</p>
<p>乳香　丁香　青香　沉香　霍香（等分）</p>
<p>煎服。</p>
<p>腫若不消，再服仙方活命飲，見上。若先腫壅滯已成膿者，用針刺破，煎蔥湯洗淨，外搽陀僧膏，見上瘰癧門。</p>

<h3>冷疔</h3>
<p>生足跟底上，其形如棗，起紫白疱，疼痛徹骨，漸生黑氣，腐爛孔深，時流血水，久則氣穢，潰難收口，乃由膀胱濕熱凝注也。初起外用　神燈照法　。</p>
<p>硃砂　雄黃　血竭　沒藥（各一錢）</p>
<p>先研極細，另研麝末二分和勻，每用三分，綿紙裹藥，搓作捻子，長七寸，麻油浸透，用火點燃，離瘡半寸，自外而內團園照之，須火頭向上令藥氣入內，毒氣隨火解散。初用二三根，後加至四五根。照過數次，疔腫自然漸消，方外敷　鐵粉散　。</p>
<p>針砂（三錢）　松香　黃丹　輕粉（各一錢）　麝（一分）</p>
<p>共研極細，先用蔥湯洗淨，以麻油調搽，上蓋油紙，布包裹定，一日一換。內服內補十宣散，見𤷍歷乳癰。潰後內外治法同足跟癰。</p>

<h3>湧泉疽</h3>
<p>生足心湧泉穴，屬足少陰，由腎經虛損兼濕熱下注。若半月內潰膿名為癰，病淺易治。初起服仙方活命飲，外用神燈照法。如勢欲成功，膿生遲者，服十全大補湯。潰後服益氣養榮湯，與八味地黃丸間服。若黑陷不疼，廿餘日不潰膿者為疽，屬陰，難治，內外方法另詳《彤園醫書（外科）》。</p>

<h3>踝疽</h3>
<p>外踝疽生外踝近腕處，屬三陽經脈絡。內踝疽生內踝近腕處，屬三陰經脈絡。皆由濕寒下注，血瘀氣滯而生，致堅硬腫痛，難於行立。初服　瘡科流氣飲　。</p>
<p>沙參　炒樸　防風　桔梗　蘇葉　桂心　陳皮　烏藥　當歸　赤芍　白芷　檳榔　川芎　枳殼　生耆　木香　甘草　生薑</p>
<p>加牛膝、木瓜、防己，服數劑。外用隔蒜片炙法，方見乳癰後。用此二法腫仍不消者，當分陰陽施治。</p>
<p><u>內托羌活湯</u>　治外踝疽，發自三陽，用前二法不效，次服此湯。</p>
<p>羌活　川柏　生耆（各二錢）　歸尾　陳皮　連翹　藁本　防風　炙草　製蒼朮　桂心（各一錢）</p>
<p><u>內托黃耆湯</u>　治內踝疽，發自三陰，用前二法不效，次服此湯。</p>
<p>鹽水炒黃耆　當歸　柴胡　木瓜　連翹　生地（各二錢）　羌活　桂心　川柏（各一錢）</p>
<p>空心服。</p>
<p>內外踝疽不時跳痛，勢欲成功者，用十全大補湯托之，潰後治同跟疽。</p>
<p>又有穿踝疽，先從內踝發起，次通外踝，內外俱腫，亦分陰陽。此由脾經寒濕下注，氣血凝滯而成。初服荊防敗毒散，次服仙方活命飲。若已潰破，內外治法俱同足跟疽。</p>

<h3>風疽</h3>
<p>生脛骨曲凹之處，癢甚抓破流津黃汁，極其黏濃，甚則身體煩熱，肌肉透紅更加疼痛，由風邪侵入血脈相搏而成。初起多服　防風湯　。</p>
<p>防風　羌活　白芷　柴胡　木通　甘草　當歸　桔梗（各一錢）　炮附子　蜜炒麻黃（各五分）</p>
<p>姜引。日二服。</p>
<p><u>青竹大豆油</u></p>
<p>杯大青竹筒三尺，去芯後裝大黑豆一升，兩頭用薄磚平平擱定，各安一碗，中間用干馬糞谷穅燒燃，炙出竹瀝豆油滴下碗內，取起調勻，先將熱米泔洗淨雞羽，蘸油時時塗搽。</p>

<h3>甲疽</h3>
<p>生十指甲旁，因剔甲或甲長侵傷好肉或穿窄鞋強行所致。初起色紅焮腫、努肉高突，及至破爛流津黃水，疼痛難堪。先用鹽湯溫洗，外敷。</p>
<p><u>華佗散</u></p>
<p>硇砂　乳香（各一錢）　黃丹　輕粉（各五分）　橄欖（二枚，燒灰存性）</p>
<p>共研細末，麻油調敷。潰久貼陀僧膏，方見瘰癧門。</p>

<h3>肉刺</h3>
<p>俗名雞眼疔，生腳指上，形如雞眼，根陷肉裡，頂起硬凸，疼甚難行。或因纏腳拘急，或穿鞋努傷。初起腫硬刺痛，宜貼太乙膏，見乳癰門，或搗玉簪花根作餅敷貼，上蓋油紙，用布包之。若日久頑硬不消，宜用利刀輕輕削薄，上貼太乙膏。</p>

<h3>臭田螺</h3>
<p>生腳丫內，初起白疱，大如粟粒，癢甚搓至皮爛流腥臭水，待覺痛時真癢方住。次日仍癢，極其纏綿。由胃經濕熱下注而生。先用甘草、苡仁煎濃汁浸洗數次，嚼陳茶葉塗之。腳丫乾燥者，常塗　黃連膏　。</p>
<p>黃連　薑黃　黃柏（各三錢）　歸尾（五錢）　生地（一兩）</p>
<p>麻油十二兩，浸藥三日，慢火炸焦去渣，又下黃蠟四兩，化盡住火，布濾入磁盆，柳枝攪冷成膏，頻塗患處，油紙隔之。</p>
<p>又方　燒鵝掌皮存性，豬油調塗亦效。</p>
<p>凡上中下三部癰疽疔毒，證候繁多，男婦同其治法，詳見《彤園醫書（外科）》。茲摘取乳陰頭足婦女所常有之症，附錄於此，以備參考。</p>
<p><u>嘉慶二年新鐫婦人科</u></p>
